
Bio je neobično ugodno iznenađen i ganut, kad ih je 
opazio, pa nije znao u prvi hip, koje bi prije zagrlio, te 
dođe samo sobom tako, da je Zlatu zagrlio desnicom i cje- 
livao je, a Željka je prigrnuo k sebi ljevicom i milovao ga 
po licu. 

— Sretan sam, što te opet vidim — govorio joj je skoro 
šaptom — i hvala ti, što si i Željka dovela. 

— Znala sam, da si ga poželjeo — odgovarala je ona 
i nasilu mu se smiješila, da prikrije svoju trajnu tugu. Na 
glavu je metnula šešir, jer je morala ići k majstoru Fučeku, 
da ga moli, da pusti Željka s njome. Bila je sigurna, da će 
je drugačije primiti, kad dođe pod šeširom nego li bi je 
sreo, da je vidi pred sobom u crnome rupcu, pa s toga nije 
nimalo dvoumila, kako se mora obući. I radi Dragana joj 
je bilo, da bude po mogućnosti onakova, kakovu ju je on 
bio naučen, redovno vidjeti, jer je znala, da će ga to smi- 
riti i zadovoljiti, a nije joj bilo teško zamisliti, koliko on 
treba baš sada i mira i ravnoteže i, što je najviše moguće, 
dobroga raspoloženja. Bila je svijesna, da se spremaju za 
posljednje prizore svoje tragedije, pa joj je bilo mnogo 
stalo do tih zaključnih nastupa. U svojoj je duši strepila, 
da je on već preiserpljen bolešću, neimaštinom i svim dru- 
gim nevoljama i bijedama, pa da će nastupiti na glavnoj 
raspravi jadno i kukavno. Stoga je odlučila, da ga mora 
osokoliti i podići, pa je baš u tim mislima došla do odluke, 
da i Željka povede sa sobom. Znala je, da ga ne će odu- 
ševiti i njegovo blijedo i ispito staračko lice, koje je prekri- 
vala trajna zaplašenost, koju Zlata nije mogla razumjeti 
i najviše ju je pripisivala Željkovoj prelaznoj dobi, u ko- 
joj nije više dijete, a još nije ni mladić. To je znala, ali 
je ujedno vjerovala, da ga je veoma poželio, pa mu je 
Potrebno, da ga vidi. 


Gospodin ju je Fuček primio veoma ljubazno i.odmah 
dopustio, da mali ide s njom, a na Zlatino pitanje, kako 
je zadovoljan sa Željkom, odgovori: 

— Nije dobar, milostivice! Znate, ja vas ne želim ža- 
lostiti, al vam moram reći, da iz njega ne će nikad biti čo- 
vjeka i čestita majstora. 

Ona je vlažnim očima pogledala najprije sina, a onda 
majstora i nije smogla ni jedne riječi, kojom bi uzvratila 
barem što bilo. 

— I bojim se — nastavljao je Fuček — da će svršiti 
veoma zlo. Ne želim vas žalostiti, al sam ja i sam mislio 
poručiti, da dođete, da vam to kažem: stariji se naučnici 
i pomoćnici s njime šale, pa ga koji i udari, onako u šali 
i malko, da se ne može ni reći, da ga je udario, a on se po- 
čeo na njih ceriti kao pašče na vezu i udarati ih onim, što 
mu prvo naleti pod ruku, 

— Ta, nije moguće! — šane Zlata, a suze joj se svrtiše 
na očima. 

— Kad vam ja velim, milostivice! Jučer ga je stariji 
naučnik samo malko gurnuo u šali, a on razmahnuo čeki- 
ćem, da će ga u glavu. Da ne bi mene, bio bi ga na mjestu 
ubio. Srećom sam se ja desio blizu i odgurnuo ga. 

Željko je šutio, pognuo glavu i ispod sebe bacao na 
majstora neprijateljske poglede. Svaku je riječ primao kao 
usijano željezo na golo meso, no nije htio progovoriti ni 
jednoga slova u svoju obranu, jer je znao, da bi time po- 
slodavca samo izazvao, pa ako ga ni ne bi sada stoga udario, 
on bi već poslije, kad ne bude tu majke, potegao taj razgo- 
vor i isćuškao ga. 

— Ja sam opazila sinoć na njemu, da je bio sav za- 
plakan — reče Zlata, jer je osjećala, da mora nešto od- 
govoriti. : 

— Da, da. Kad je vidio, da ne može maloga čekićem, 
onda se tu rasplakao, kao da ste mu svi pomrli i nijesmo 
ga mogli ustaviti, koliko je urlikao. 

— Kad sam ga pitala, što mu je, rekao mi je, da je pao 
i da se je udario pod rebra, pa da je stoga plakao. I po 
noći nije mogao spavati, već se je neprestano prebacivao 
i ječao. 

e To je sve, milostivice, od pasjaluka i bijesa, što mu 
nijesam dopustio, da onoga kukavca udari čekićem! Ne 
znate vi, kakav je on, kad se razbjesni! Neki dan ga je opa- 
lio nekakvom letvom i — onda se je smijao. 

Zlata je osjetila, da gospodin Fuček pretjeruje, pa je 
njezina bol bila dvostruka: jedno stoga, što je vjerovala, da 
je Željko kriv, dok joj nije htio pripovijedati, kad je došao 
kući, a drugo ju je boljelo, što je vidjela, da ga poslodavac 
ne voli, pa stoga ga ne će moći ni voditi ni odgojiti niti 
išta naučiti. Nije nikada prije primijetila, da bi mali doista 
bio onoliko zle naravi, koliko to hoće da uveliča Fuček, pa 
se je tješila, ali joj je ujedno sijevnula u glavi pomisao, 
da bi ga morali pod svaku cijenu uzeti kući iz tog posla. 
Jedva je čekala, da se riješi ljubeznoga gospodina Fučeka, 
da više ne sluša tih pretjeranosti, koje su prema njezinu 
mišljenju kipjele mržnjom proti malome. 

.; Zahvalna sam vam, što ste me upozorili! — govo- 
rila je ona i brisala oči. — Molim vas, budite s njime strp- 
ljivi, jer je slab — 

— Znate, kakav je život?! — reče majstor, smiješeći 
se: — Tko nema čvrstih leđa, toga zgnječi. Taj mora crknuti. 

a. To je istina! — potvrdi Zlata i pokrije oči rupčićem, 
da prikrije svoje zaprepašćenje. — Mora crknuti — — — 

— Ovo nije bolnica nego radionica! — potkrepljivao je 
on svoju misao, koja mu se je očito veoma svidjela. — E, 
da je meni bilo, kad sam ja učio zanat, kao što ja njemu, 
milostivice, ja bih bio mislio, da sam preuzvišenoga go- 
spodina nadbiskupa uhvatio za kaput! 

Zlata sama nije poslije znala, kako je isteturala iz po- 
slovnice gospodina Fučeka, tek je bila sigurna, da je prije 
Nego je pošla, došla i Fučekova gospođa vjerojatno, da se 
pokaže — da je ona tu gazdarica. To je vrlo važno, da 
majka: toga malog palavorde i žena onoga razbojnika vidi 
kako izgleda poštena i čestita žena jednoga uglednog i 
uvaženog rodoljuba i zagrebačkog majstora. 

— Znate, ja sam gospođa moga gospodina Fučeka — 
rekla joj je, kad se je pokazala iz kuhinje. — Kad ste do- 
veli maloga, onda nijesam bila u kući, pa se nijesmo vi- 
djele. Moram vam reći, da je mali veliki fakin. I izjutra 

dolazi vazda kasno, pa ga ne možemo iščekati, da naloži 
va i pristavi kavu. 

go je odgovorila, nije se sjećala, ali joj je ostalo 
živo u pameti, da je na te riječi »gospođe gospodina Fuče- 
ka« opazila pred sobom kraljevskoga sudca kraljevskog 
sudbenog stola, kako se je nagnuo preko štednjaka uvaže- 
nog rodoljuba Fučeka i gleda svoga unuka, kako loži vatru 
i pristavlja kavu gospođi gospodina »šoštara Fučeka« io 
Tu je sliku vidjela i nije je se mogla otresti ni riješiti. 

Sva je bila satrvena, pa je jedva pomicala nogu preko 
noge i dugo nije mogla progovoriti, tek je tugaljivo pogle- 
davala svoga jedinca, koji ju je kradom ispod oka pro“ 

trao. 1 
2 Z Jesi li ga čuo, što govori?! — šanula je iza duge 
sv: Mamice, vjeruj mi, da sve laže kao zadnji bala- 
vac! — odgovori Željko s toliko mira i ozbiljnosti, da se je 
ona u čudu trgla iz svojih tužnih misli, zastala i zagle- 
ega. 
a što Še onda istina? — upita ga ledenim mirom. 

— Pa—— Tako — reče on nesigurno i zašuti, 

— Ako hoćeš, da ti vjerujem, govori, a ne šuti — po- 
nuka ga ona posve ozbiljno i odlučno, želeći, da dozna 
istinu i osjećajući, da može sinu vjerovati. Zašto je 1 na 
temelju čega je tako osjetila, ne bi bila mogla rastumačiti 
ni ona sama, no taj ju je osjećaj obuzeo i smirivao ju je 


toliko, da je posve mirno čekala Željkov odgovor. — Reci 
svojoj majci sve, da znam. nm 
— Žao mi je — reče on tiho. — Ja sam to pripovije- 


dao samo stricu Petru, a tebi nijesam htio govoriti. Ne bih 
ni sada. Pusti me — reče i opet zamukne. 

— Reci mi, da znam — odgovori mu ona umolnim 
glasom. — Bit će mi lakše, kad budem znala istinu. 

— Ne će ti biti lakše, kad ti ja velim, pa me pusti == 
govorilo je to dijete s toliko uvjerljivog mira i ozbiljnosti, 
da ga ona nije mogla prepoznati. Jednostavno nije sama 
svojim ušima vjerovala. 

— Kako bilo da bilo, reci mi, jer me sada muči ovo, 
što mi je Fuček govorio. 

— Nek te ne muči, mamice. Lagao je. 
— Nije moguće, da je sve lagao?! 


— Sve nije— — — Nemoj se srditi na mene. Ja se ne 
dam njima više tući, pa je to sve samo stoga. 
— A tko te tuče?! — iznenadi se ona. 


— Tko prvi naleti! — odgovori on posve ravnodušno. 
— Sada su mnogo oprezniji, otkad su vidjeli, da sam se 
počeo braniti. Al nije to ništa i ti se ništa ne boj. 

— A je li istina, da si htio čekićem onog naučnika? 

— To je istina! I opet ću ga, samo ako me takne. 

— Nemoj, zlato moje! — požuri se ona, kao da mu tog 
časa otimlje čekić iz ruku. 

— Ja pazim, a ti se ne boj, al se moram braniti — 
govorio je on posve mirno i odlučno. 

— I veliš, da te svi tuku?! I gospođa i kćerka?! 

Željko je časak šutio i razmišljao o tom pitanju, pa 
onda reče posve sigurno, a da nije ni okom trenuo: 

— Ne, ne, mamice! One me ne tuku! 

— A majstor?! Da li te on tuče? 

Ni na to pitanje nije odmah odgovorio. Časak je raz- 
mišljao, a onda mirno odgovori: 

— Ne, ni on, mamice! 

— Pa zašto si mi onda rekao, da te tuče, tko prvi na- 
leti?! — upita ona povišenim glasom, osjetivši, da ju je 
prevario njezin predosjećaj, da će joj reći cijelu istinu. 

— Tako mi je naletjelo, pa se nemoj srditi. Nijesam 
tako mislio — govorio je on — kako si ti razumjela. Mi- 
slio sam na one u radionici. 

Taj ju je odgovor prilično smirio, pa je zamišljeno šu- 
tjela i razmišljala. Možda ipak ne bi bilo pametno, da se 
prenagli i dijete izvadi iz posla, barem dok mu ne nađe 
drugo bolje mjesto, Najzad ona je već i prije čula, da si- 
romašne naučnike tuku u svakom zanatu, te bi se moglo 
smatrati, da ih svaki, stupajući u nauk, dobiva ne jednu 
nego onoliko maćeha, koliko je članova radionice i majsto- 
Tove porodice. Tako je ona to već bila prije čula, no ujedno 
zna, baš sama ona pozna nekoliko obrtnika, koji su na- 
Učnike pazili kao svoju rođenu djecu i držali su ih posve 
pomiješano sa svojom djecom, pa ju je to tješilo. Napose 
ju je umirilo, kad joj je Dragan bio rekao, da je Željku 

našao mjesto kod uglednoga i poznatog građanina Fučeka. 
I samo je Fučekovo poznato rodoljublje i ugled među gra- 
đanima svladao njezinu mrzovolju i neraspoloženje prema 
samome cipelarskom zanatu, pa je pristala, da Željko ide 
k njemu. S tim je veće sada njezino razočaranje i bol, no 
i tu joj je on sam malko olakšao bolove time, što joj nije 
htio priznati, da ga tuku i gospodin i gospođa pa čak i go“ 
spođica. Bilo joj je ugodno, što se ipak može svladati i vje- 
rovati, da ga ne mora odmah izvaditi iz tog zanata, a to 
joj je bilo tim ugodnije, što je pomislila, kako bi strašno 
djelovala na Dragana ta vijest, kad bi je doznao, a svakako 
bi je doznao. 

— Reci mi iskreno, je 1 ti veoma teško? — upitala ga 
je tiho i sućutno. 

— Ne, ne, mamice. Nije mi teško — odgovori on si- 
gurng i uvjerljivo. 

* — Zašto si onda sinoć onoliko plakao? 

— Bilo mi je žao, pa sam se bio rasplakao, Nijesam 
se nikako mogao ustaviti. Al me nije bolilo onoliko, kolko 
si ti mislila — govorio je on posve odlučno, osjetivši i toga 
časa, kako ga pod rebrima žestoko peče i probada. Stisnuo 
je zube i prenio, da mati nije ništa primijetila. 

— Ti meni samo tako sada pripovijedaš?! 

— Ne! Zašto bih ti samo tako pripovijedao?! — — — 
Pa, znaš, da šegrte svi tuku. Tako je svagdje — govorio je 
i počeo se smiješiti, da joj pokaže, kako je to sve posve na- 
ravno. — Znaš, stariji pomoćnici kažu, da je Bog stvorio 
magarca i šegrta za to, da ih svi tuku, a da su za korist 
samo majstoricama, jer da joj jedan nosi vodu, a drugi loži 
vatru i vodu pristavlja. I onda, kažu, obadva uzme 
k sebi——— 

— Kako, kako?! Kuda, kamo ih uzme?! 

— To ti ni jane znam — odgovori on u najvećoj ne- 
prilici i pocrveni, jer mu je bilo veoma neugodno, što se 
je toliko razbrbljao, da joj je spomenuo čak i to, no osje- 
tio je, da je mora nekako rastresti i udobrovoljiti, pa je 
zabrazdio. — Pomoćnici uvijek nešto pripovijedaju, pa kad 
dođu do šta, što mi šegrti ne smijemo još znati, onda skupe 
glave, šapću i strašno se smiju. Tako i o tome, pa ne znam 
— govorio je, osjećajući, da mu je veoma teško govoriti ne- 

istinu, kad je bio već odlučio, da majci ispripovijeda cijelu 
svoju tragediju. No — odluka je bila pala samo u prvom 
času, u prvom naletu osjećaja beskrajne potrebe, da je 
smiri i udobrovolji, a povrh svega i više svega, da je uvjeri, 
da njezin sin ipak nije obični razbojnik, kako ju je htio 
dobrohotno uvjeriti poštovani i ugledni rodoljub gospodin 
Fuček. Stoga je bio pomislio, da joj mora reći sve, no već 
je slijedećeg časa nagonski osjetio, da bi je cijela istina još 


- više zaprepastila, pa je odlučio, da ublaži. Tako je i učinio 


i osjećao je, da je učinio dobro. Sada opet s tom pričom o 
šegrtu, magarcu i njihovoj majstorici! To je priča za kalfe 
i šegrte, al ne za zabrinute mamice. Najzad i njega bi sa- 
moga razbjesnilo, kad bi tko tako pripovijedao o njegovoj 
mamici, pa je osjećao, da nije ni lijepo ni pošteno, što pri- 
povijedaju. Al se ipak pripovijeda i slatko se i ugodno 
sluša i pronosi! — — — 


— Ne mogu ti ni reći, kolko sam vas oboje poželio! — 
govorio je Dragan uzdrhtalim glasom, prignuo se i stao 
cjelivati sina, — Dobro mi izgledaš! — reče, uzevši Želj- 
kovo lice među svoje dlanove i zagledavši mu se u oči. 
Kako mu je rukama stegao obraze, tako je udarila u njih 
grv i pričinilo se, da su deblji i čvršći, pa je Dragan doista 
vjerovao, da mali dobro izgleda. Kad ga je pustio iz ruku 
i malo poslije opazio njegovu bljedoću i upale oći, nastavi: 
— Blijed si, al to je radi sjeđenja u lošem zraku, 

— Da, da — potvrđivala je Zlata, gledajući u muževo 
prozirno lice, Opazila je, da sav drhće kao drevni starac, 
pa se požuri, da sjednu. — Ne moramo stajati — rekla je i 
sjela, a on odmah za njom. — I ti izgledaš dobro! — reče 
mu posve protivno od svojega opažanja, samo da ga ohrabri 
i da ne mora početi jaukati i kukati skupa s njim. 

— I ja sam osjećam, da mi je sada dobro! — potvrdi 
on veoma veselo. — I vjeruj mi, da osjećam da sam veoma 
jak i krepak, kao da i nijesam bio bolestan. Znaš, kad si 
Prošli put bila ovdje, nijesam ti ništa rekao, al sam po- 
mišljao, da se više ne ćemo vidjeti. Neki su me bili upla- 
šili, da imam sušicu, pa sam stoga računao, da ću u rano 
Proljeće otići, da nahranim bilje-— — — Al vidiš i sama, 
da je svaka bojazan bila pretjerana i neumjesna. 

— To je istina! — potvrđuje ona, promatrajući ga i 
osjećajući i toga časa, da je više na drugome nego na ovom 
svijetu. Dah mu je bio veoma ubrzan i nekako šuštav i kra- 
tak, pogled izgubljen, oči upaljene nekim posve neobičnim 
ognjem, koji dolazi iz velike daljine iza njegovih očnih šup- 
ljina tako, te se čini, da su oči nasađene na te daleke 
zrake, kao što su puževe oči nasađene na štapiće. I cijeli je 
posve sasušen, posve nestao, te se čini, da je odijelo na- 
taknuto na nekoliko štapova i na njega postavljena glava, 
u kojoj su jedine oči još malko žive. I zapravo — i nema 
ga ništa više, nego same oči. To je još jedino, što je na 
njemu živo i što je njezino, a sve drugo niti se na njemu 
Vidi niti ona osjeća da je njezino. Ništa više nemaju zaje- 
dničko osim tih dubokih, dalekih očiju i osim isprekidanog 
daha, koji svakoga časa može umrijeti kao svijeća i ujedno 
ugasiti i oči — — — 


— Vjerovao sam, da ne ću doživjeti glavne rasprave — 
govorio je on i pomalo kašljucao — kolko su me bili upla- 
šili. Bilo mi je žao vas i ujedno sam žalio, što ne ću moći 
na glavnoj raspravi obrazložiti — — — 


Željko je pozorno pratio roditeljski razgovor i njihovo 
držanje, promatrajući im svaki titraj i pokret usana i lica, 
Osjećao je težak pritisak tih nekakovih događaja, koje on 
Sve točno zna, ali im ne može dokučiti zamašaja, tek zna, 
da mu je strahovito teško, kad mu koji šegrt i pomoćnik 
nabaci štogod o toj nesreći. A to oni često čine. On je vje- 
rovao, da je njegov tatica postupao baš onako, kako bi i 
svaki drugi pošteni čovjek na njegovu mjestu bio postupao, 
al mu nije bilo jasno, zašto ga onda njegovi drugovi bocka- 
ju. Čak je razumio, da nešto navijaju, kao da bi i njegova 
majka tu bila imala veoma važnu ulogu i već se je bio sav 
naduo i nadigao, da se pobije, no u to je onaj, koji je vodio 
i ravnao napadaj, naglo ustuknuo i sve popravio tako, da 
se je i Željko smirio. To je bilo pred školom, poslije obuke, 
pa je došao u posao još posve uzrujan i neraspoložen, što 
je majstor odmah primijetio i bockao ga i izazivao kao osa, 
dok nije doveo, da mu je on nešto nabusito odgovorio, a 
majstor ga udario! Tako je najzad dobio batina i zato, što 

nije bio spreman, da mirno podnosi, da bilo tko blati nje- 
gove roditelje —— — 

On je i sada osjećao, gledajući ih tako pažljive i raz- 
nježene, da ne zaslužuju, da itkg govori o njima loše, pa 
je bio zadovoljan sa sobom, sjećajući se, kako se je bio 
spreman i potući radi njih, a osobito radi svoje majke, za 
koju bi dao i stotinu života, kad bi ih imao.-I oca je volio, 
kao što je i otac volio njega, pa ga je sada stegla oko srca 
velika tuga, kad je opazio, kako je veoma slab, i nije mo- 
gao razumjeti, zašto je majka govorila, da dobro izgleda, 
kad to nije bila istina. 

— Naravno — nastavljao je Bojanić lagano, otežući ri- 
ječi — vi od mene nažalost nemate i ne ćete više ništa ni- 
kada imati, al je ipak nekako ugodnije, dok znademo, da 
smo svi tu. Ja bih inače svakako volio, da se čim prije ri- 
ješim ovih muka, koje me ubijaju. Ne mogu ti reći, koliko 
me ždere uvjerenje, da nas samo društvo dovede na ovo, 
a onda nam se preuzetno i drsko postavlja za suca i krvnika 
kao nekakav tobožnji Arkanđeo, osvetitelj pravde i ćudo- 
ređa. Ne mogu ti opisati, koliko me to vrijeđa, no ne mogu 
učiniti proti tome ništa drugo nego se buniti, a za to mi je 
nužna glavna rasprava. Stoga se veselim, da ću je ipak 
doživjeti. Tamo ćemo jedni drugima pogledati u oči. To je 
još jedan jedini čas mojega života, koji me zanima. 

Njih su dvoje sjedjeli jedno kraj drugoga na divanu 
tako, da ju je on držao oko pojasa, te je ona osjećala, kako 
mu ruka neprestano podrhtava kao u teškoj groznici, a 
ujedno je osjećala i veliku vatru koja je iz njegove ruke 
prelazila na njezino tijelo. Ta je opažanja još više uvje- 
riše, da je kraj nje skelet, koji je još samo koža držala u 
hrpi i nauzgoru, pa se uznemiri. Osjetila je i razumjela 
svaki pokret njegovih golih i nemirnih prstiju, pa odluči, 
da ne smije dugo ostati s njime. 

— Ija sam dobila poziv za raspravu — reče mu ona, 
odmaknuvši se malko od njega, no posve nenapadno, kao 
Pukim slučajem. 

— Tamo ćemo im reći, što o njima mislimo —>— — 

. — Kome?! — upita ona, jer nije razumjela, na što 
Misli, jer je na čas bila zabavljena drugim mislima. 

— Svima i lijevo i desno! — govorio je on povišenim 
glasom. — Ja ću reći svakome, što ga ide, pa neka onda 
sude, kako hoće. Ništa me se ne tiče, niti mi je stalo, da li 
će me suditi na doživotnu robiju, na vješala ili će me na 
nozi izbaciti na slobodu. Sve mi je ravno i jednako! 

— Glavno je, da budeš na raspravi posve miran i sa- 
bran — reče Zlata, promatrajući njegovu ljevicu, koju je 
bio položio na stol. Svaku je košćicu vidjela i čudila se, 
kako se još drže skupa. — Onda ćeš moći na svako pitanje 
— govorila je ona tiho i pažljivo — valjano odgovoriti. I 
ne smiješ se žuriti s odgovorima. 

— Ne boj se! Meni ne prijeti opasnost, da valjano ne 
odgovorim, jer mi je sve jasno. 

— Pokojni je tata gdjekada pripovijedao sa svojim 
drugovima, pa se sjećam njihovih riječi. Stoga te upozo- 
ravam. Glavno je, da si posve miran i sabran. Važno je, 
da ostaviš velik dojam — govorila je, osjećajući sve jači i 
jači pritisak njegove ruke. — Slučaj je strašan, pa onda su 
sigurno i razlozi takovi — — — 

Željko je netremice promatrao njihova lica i slušao 
pažljivo svaku njihovu riječ. 

— Dokle može Željko ostati? — upita on nenadano. 

— Dokle hoćemo — odgovori ona, vjerujući, da dobro 
razumije njegovo pitanje. — Ni meni se ne žuri radi mene, 
nego mi je veoma neugodno radi dra Kresovića. 

— Neka te to nimalo ne smeta. Već će to netko platiti! 

— Mene veoma smeta. Vjeruj mi: stoga ne bih željela, 
da ga dugo zadržavamo. Radije ćemo doći još jednom prije 
glavne rasprave. 

— Čula si, kako reče: »Razgovarajte, kolkogod hoćete. 
Ja imam s pisarima posla«. Prema tome se možemo i rav- 
nati — govorio je on, uperivši u nju čeznutljiv i umolan 
pogled. 

— Razumijem, razumijem — odgovori ona, uzvrativši 
mu veoma topao pogled, i milo se nasmiješi. — Ja sam da- 
nas došla, da te vidim i da dovedem Željka, a u nedjelju 
ću doći, da se dogovorimo za glavnu raspravu. Jesi li s tim 
zadovoljan? — upita ga i čvrsto mu stisne ruku na svojim 
slabinama. 

— Kakogod ti, dušice, hoćeš — odgovori on. — Ja bih 
volio, da ostanete dugo i danas i u nedjelju, i da se nikada 
ni ne rastajemo, ali sam spreman i na najgore, Više mi ništa 
nije teško, jer više nemam što izgubiti. 

— Mamica te lijepo pozdravlja. Zdrava je vazda, da 
je upravo čudo, kako se divno drži — reče Zlata da prijeđe 
s toga tužnog predmeta na drugi, koji će biti barem malko 
manje žalostan, kad već ne mogu naći ništa veselo, o čemu 
bi mogli pripovijedati. . 

— A Slavica? Kako je ona?! Ta. 

— Ni bolje ni gore. Stric Petar je otišao k svojoj kući. 

— To mi je pripovijedala Mara. Što ga je navelo na 
taj pui? ' a 

— Ne bih ti znala reći. On misli, da će moći od svojih 
dobiti kakovu svotiću za svoj dio — — 

— A što će njemu novac?! On spada među rijetke 
blažene na ovome svijetu, koji su to pitanje skinuli s dnev- 
noga reda: za njega ne postoji novac osim u obliku ko- 
mada kruha, a kad je i u drugom kakvom obliku, on ga 
odmah mijenja u kruh. Što će on s novcem početi?! 

— Ne znam. Nije ništa rekao preda mnom, a ni ba- 
kica mi ne reče, da je njoj rekao što više. 

— Stanujete u istom dvorištu?! 

— Da. Nama je našao posve pristojnu sobu, a sebi 
je uzeo malu drvarnicu u dvorištu i u njoj spava. Divna 
je duša taj naš stric Petar. Pripovijedat ću ti više u ne- 
djelju, a sada nemam vremena — reče ona i značajno mu 
nekoliko puta stisne ruku tako, da je on to tumačio, da 
ne će da pripovijeda pred Željkom i nije je više ništa 
Pitao o tome. 

— Svi ste u jednoj sobi? — reče on, a da upravo nije 
ni kanio, da je to upita, jer mu je poznato. 

— Naravno, a nama i ne treba više, Bakica, Slavica 
i ja imamo dva velika kreveta, a Željko posebno svoj že- 
ljezni krevet, pa nam je svima posve dobro. 

2. — A kako si mi ti zadovoljan u zanatu? — upita 
Željka, primivši ga za obje ruke, koje je držao na stolu 
jednu na drugoj. : ; 

— Dobro! — odgovori Željko kratko i sigurno. 

 — Nemoj žaliti, što. ne ideš u školu. Ja bih sam volio, 
da smo te mogli slati u nju, no kad nijesi htio učiti, možda 
je ovako i bolje. Svakako moraš zapamtiti, da ljudska 
sreća ne ovisi o čovjekovu zaimanju, kao što ni poštenje 
nije nimalo vezano s bogatstvom ili gospodstvom. Među 
najvećom gospodom i bogatašima imaš tako savršenih raz- 
bojnika, da se ne srame ni najvećeg palavorde, kojeg je 
odgojilo selo ili radnička kolibica, a među najbjednijim 
ljudskim slojevima možeš naći čovjeka, koji je sretniji od 
svakog vladara! 

Željko je pratio pažljivo očeve riječi, no nije ih mogao 
posve dobro razumjeti, jer je Dragan prebrzo govorio, kao 
da se s nekim otimlje za njih, pa ih izbacuje jednu preko 
druge u najvećem trku, 

— Samo marljivo radi i nastoj, da valjano izučiš svoj 
zanat, pa se ne trebaš ništa bojati. Jesi me razumio? 

— Jesam — potvrdi Željko i mače pogled s očeva lica, 
kao da se nečega boji. 

— Sigurno te često psuju, a možda i udare koji put, 
no neka te to ni ne smeta ni ne žalosti. Tako je u svakom 
zanatu. 

— Znam — reče Željko i pogleda majku, kao da joj je 
htio reći svojim pogledom: »Jesi li čula, da i otac misli, 
kao i pomoćnici? Bog je stvorio šegrta i magarca« — — — 

 —gSvisuoni prebrze ruke, pa ne mogu njome vladati. 
Tako je svagdje, pa mi ne možemo sada izmijeniti tih obi- 
čaja. Je li ovako?! 

— I ja sam tako rekao mamici! — odgovori mu Željko. 

—Aiti si mu govorila o tome? — upita je Dragan. 

— Slučajno smo u razgovoru došli na to pitanje — 
odgovori Zlata. — Ja te stvari nijesam: znala, pa mi je 
Željko tumačio. 
> — Nije nikakava nesreća, ako te kada koji dohvati 
malko! S tim svaki naučnik mora računati i mora vazda 
biti spreman, da svaki, i za jedan dan stariji u poslu, drži, 
da je njegovo i pravo i dužnost, da mlađega malko udari. 
Naravno, to nijesu opasni udarci, pa ih svaki mora primiti, 
kao što prima kišu i onda, kad se je spremio na izlet, pa 
mu ona malko kvari račune — — — 

— Tako i ja mislim — potvrđuje mali — a tako mi 
šegrti govorimo, kad smo u školi. Svi tako mislimo. I mi 
ćemo tući druge, kad budemo stariji! : 

— Naravno — nastavljao je Dragan — kad bi se vi- 
djelo, da te koji tuče neprijateljski i da ne pazi, kako 
udara — — Desilo se je, da su kojeg malog siromaka 
osakatili ili i umlatili. Naravno — nije se nikada ustanovilo, 
zbog čega je morao umrijeti. Umro je, jer je umrijeti morao, 
pa gotovo — — — Naravno, tako se ne bi smio dati tući. 
Morao bi se ili obraniti ili uteći. - 

— Tako mi je rekao i stric Petar! — reče Željko 
veoma veselo i pobjedonosno pogleda majku. X 

— On je i pametan i pošten, a i iskusan je! — odgovori 
Dragan. — On je prošao mnogo svijeta, pa je doživio sve 
najgore i najužasnije, što braća ljudi mogu učiniti svome 
bližnjemu, pa stoga i zna sve. Njega možeš vazda mirne 
duše poslušati. 

— Ne može se on braniti! — usprotivi se Zlata, mi- 
sleći na ono, što je čula od Fučeka. — Neka radije uteče! 

— Ako možeš izmaknuti, izmakni, ali bježati nemoj! 
— odreza Dragan, gledajući mrko preda se. — Čovjeku 
nije dužnost, da bježi pred zvijeri, ako je može odbiti! 

Zlata se je veoma uznemirila, bojeći se, da će Željko 
uzeti očeve riječi kao poticaj na obranu, koju ona nije 
smatrala ni mogućom ni umjesnom, pa poče smišljati, kako 
bi žurno oslabila dojam njegovih riječi. Čas je šutjela, a 
onda reče: 

— Naravno je, da se ne može braniti od pomoćnika, 
ako ga njih koji udari. To može biti samo, ako ga tuče 
koji šegrt. 

— Ni njima ne treba vraćati, dok je pristojno, jer oni 
misle, da je to njihovo i pravo i dužnost, no čim bi vidio, da 


-Učesta i da te udara dušmanski i nemilosrdno, onda uz- 


Vrati i samome majstoru, ako bi tako postupao s tobom, 
Pa i gazdarici! To ti tvoj tatica veli! 
Oko Zlate se je okrenula cijela. soba, pa požali, što ga 
je baš ona izazvala na tu tešku izjavu, koju je Željko 
Primio razigranih očiju i vesela lica. 
— Ako te majstor tuče kao svoje dijete, pa i žestoko, 
Poljubi mu ruku, ako li vidiš, da te goni stolicom ili čeki- 

ćima kao šugavo pseto, onda razbojniku raskoli glavu, da 
mu mozak prsne. 

— Bog s tobom, moj Dragane, što djetetu govoriš?! — 
zavapi Zlata. — Gdje možeš očekivati od njega, da pametno 
prosuđuje, da li ga tuče kao otac ili ga progoni kao zvijer?! 

— Draga moja, to razlikuje i pseto i svaka domaća 
životinja, a kamo li da ne bi mogao prosuđivati dečko od 
četrnaest godina! Ne budi ti stoga zabrinuta! 

— Kako bi on gazdu ili pomoćnika?! 

— Zato, što je netko majstor ili pomoćnik, ili, ako ćeš i 
dalje, što je na bilo kome mjestu, ne slijedi, da ne može 
biti i ostati zvijer, od koje se mi i možemo i moramo 
braniti, 

— Treba se ukloniti — branila je Zlata uporno svoje 
stanovište ne, što bi bila uvjerena, da je ispravno, nego 
što je čvrsto vjerovala, da je potrebno, da tim putem uperi 
svoje dijete. — Mora izbjeći, mora uteći! — govorila je ona 
sve odlučnije i čvršće. 

— Ja sam rekao, kako mislim. Ako se može ukloniti, 
neka se ukloni, ali bježati nije uvijek ni moguće, a ni- 
kada nije pametno, Napadaj je vazda najuspješnija obrana. 
To ja njemu velim, a ti nemoj kvariti njegova raspolo- 
ženja svojim ženskim umovanjima. 

— To nije umovanje. 

— Točno! — odgovori on veoma žurno. — To je izljev 
osjećaja, koji u ovom slučaju nije na mjestu. Ja sam na- 
glasio, da on mora biti poslušan i pažljiv i da mora vrlo 
strpljivo i spremno podnijeti i koji udarac, pa bio i žešći, 
kad već spada u naukovnu osnovu, no ubijati se ne smije 
dati. Koliko i koliko ima slučajeva, gdje tobožnji čovjek, 
a u tobožnjem vršenju svojega zvanja, svoje službe, svojega 
prava i u bilo kakvom drugom poslu, na koji je ovlašten 
ili obvezan — koliko je slučajeva, gdje u takvom poslu 
iskaljuje svoje najodvratnije zvijerstvo, na kojemu bi mu 
zaviđala svaka zvijer! To je ono, što ja ne želim, da pod- 
nosi, jer nije ljudski, da podnosi. Jesi me razumio, sine?! 

— Jesam, tatice! — potvrdi mali veoma veselo i si- 
gurno. 

— Ja se bojim, da te je razumio posve pogrješno: — 
reče Zlata. 

— Ne, ne, mamice! — usprotivi se Željko. — I stric mi 
je Petar govorio na vlas ovako kao i tatica. Kaže, da 
moram slušati i da moram dobivati i batina, ali — — — 

— Što je dalje rekao stric Petar? — upita Dragan 

— Tako kao i ti. 

— Divni stric Petar! To je čovjek. Ja njega sada pi 
znam kao samoga sebe.. On bi mogao biti i najveći razboj- 
nik i najuzvišeniji svećenik vječnoga Stvoritelja. To 'je 
moje duboko: uvjerenje. Kako se slažu on i bakica? — 
upita nenadano i zagleda se u Zlatu. 

— Kao jedna duša — odgovori ona posve mirno i na- 
ravno. — Ja se ne mogu dosta naslušati, kad se uvečer 
njih dvoje raspripovijedaju. Djeca legnu, ja štogod radim 
rukama ili legnem i ja, a njih dvoje sjede kraj peći i 
razvezu. Ja sam znala i prije, da je naša bakica pametna 
i bistra žena, no istom iz tih razgovora vidim neobičnu 
dubinu njezinih misli i osjećaja. 

— A stric Petar je neobična glava! — reče Dragan. 

— On je kao apoštol! Meni se često puta dogodi, da se 
stresem i zgrozim nad njegovim mnijenjem, kad ga od- 
vali onako suho i tvrdo kao od pećine, no kad se poslije 
pusti u obrazlaganje i tumačenje, a sve u pričama i po- 
redbama, redovno se s njim složim do u najtanje tančine.. 
Ja im se nikada ne miješam u razgovor, jer im nijesam. 
dorasla ni uspomenama, koje njih dvoje vežu — i ako ih. 
je svako proživljavalo u posve drugom selu! — a ni na- 
činom mišljenja i razlaganja, koje je kod njih oboje skoro 
posve jednako, a meni je nedohvatno, nedđokučivo, jer su 
me pokvarile škole i društvo. 

— Izvrsno opažaš te razlike! — reče on sadoneljih. 
— To me s tim više veseli, što sam i ja došao do istih 
zaključaka. Njih su dvoje primitivci, no ja mogu živo za- 
misliti, kako ge razumiju .i kako su daleko stvarniji i 
uvjerljiviji u svojim obrazlaganjima nego li mi sa svim 
svojim znanjem i izrazima — — — I slažu se, veliš?! 

— Kao brat i sestra! — odgovori Zlata. 

— I ne znaš pobliže, zašto je i kako je on došao na 
pomisao, da sada ide tražiti svoj dio? 

— Ne znam — odgovori ona posve suhoparno, ne da- 
jući nikakove važnosti tome njegovom pitanju. Dragan je 

to opazio, jer ju je oštro promatrao, pa zaključi, da su 
njegove slutnje očito neosnovane, jer da je išta na onome, 
na što on misli, Zlata bi prva morala opaziti ili barem na- 
slutiti. Očito nema ništa na stvari, no zašto bi on onda 
išao po nekakav svoj dio, kad nije prije nikada na njega 
ni mislio?! . 
“ . — Zanima me, da li je on kada prije išlj 
.— Za me, pomišljao na 
svoj dio?! — reče on, da čuje, ne zna li Zlat 
S LIL a o tome što- 
— Ništa ti ja o tome ne znam niti sam od ni 
. . . . Jega što 
2 at koje je otišao. Sjedili smo dugo, a onda 
€ on otišao u svoju drvarnicu i poslije koj 1 aj 
otišao na kolodovor. ii. Bea jod u 
lex Je V ns drago, što se je nastanio u vašem dvo- 
*! — postavi on i ovo pitanje po i i 
bak pede p. je posve neočekivano i 
.— Ne mogu ti ni reći, koliko mi je to milo! — odgo- 
vori ona brzo i prostodušno. — Meni se čini, kao da je moj 
ili tvoj otac s nama, pa sam nekako mirna i bez brige 
za bakicu.i Slavicu, kad nijesam kod kuće, i ako znam, da 
ion mnogo izlazi u grad. I po noći sam mirna i sigurna. 
—A kako je došlo do toga, da se nastanite skupa? 
ca On je tražio i našao stan i za nas i za sebe. S. po- 
četka mi nijesmo ni znali, gdje on stanuje, jer nam nije 
rekao, pa sam ja posve slučajno otkrila njegovo skrovište. 
— Ion se smjestio u drvarnicu?! 
— Da. Prostro je poda se nekoliko naramaka slame, 
a po daskama iznutra izlijepio stare novine, da mu ne puše 
i veli, da mu je veoma lijepo. o 
“ — Kaže, da se ne bi mijenjao ni s nadbišk 
aže, d upom! — 
rastumači Željko. — I vazda govori: i je, ti 
S g : »Čim manje, tim 
: — A kako to tumači? — upita D jući 
e Pita Dragan, gledajući u 
— To sam ga i ja pitao — odgovori Željko, smiješeći 
se — pa mi je rastumačio, Veli, kad je mislio, da treba za 
objed sr : vina, da je bio nesretan vazda, kad ga nije 
imao, a otkad se je naučio, da mu je dosta za objed i ko 
kruha; da.je vazda sretan. u 
“.—Itisi to zapamtio?! — iznenadi se Dragan. -.. 

— Kad mi je polagano tumačio. 

— A kada vas dva pripovijedate?! 

— On mene obično uvečer čeka kod kapelice na Nad- 
biskupskom trgu, pa onda polako idemo kući i pripovije- 


damo. I onda mi je rekao, da čim čovjek manje treba za 


sebe, da je tim sretniji. Kaže, da mu je ikako moguće — 
pripovijedao je Željko, smijući se — da ne bi spavao ni na 
slami ni pod krovom, no da je već previše pokvaren, pa 
da mu je teško ostaviti »tu komociju!« 

— Tako ti je rekao?! 

— Da. On zove onu svoju šupicu »komocijom« — go- 


vorio je mali i počeo se glasno smijati. 


— I veli za sebe, da je stoga pokvaren, što spava na 
šaci slame i u drvarnici pod krovom! 

— Da, da. Veli, da je već previše pokvaren gospod- 
stvom i gospodskim životom. X 

— Divan je! — potvrđivala je Zlata općenito, gleda- 
jući, kako se je Dragan razigrao, pripovijedajući o njemu. 
— Šteta samo, što je jadnik prosjak, da nije štogod, kakav 
bilo posao započeo, dok je bio mlađi. S: i 


— Ja ga započeh zarana — — — reče Bojanić polako 
i naglašavajući svaku riječ. — To ti je jedini odgovor na 
tvoje riječi! — — Zar ti misliš, da njegova sreća nije u 


savezu i s njegovim zanimanjem?! € 

— 'To je moguće, al ne smijemo pomišljati, da čovjek 
mora biti prosjak, ako želi biti sretan! — odgovori ona 
posve odlučno i sigurno. — On je slučajno zadovoljan i uz 
takovo zanimanje, jer je takova duša, no on bi u drugom, 
udobnijem i lagodnijem zanimanju bio isto tako sretan i 
s mnogo više sadržaja. 2 

— Ne ćemo se sada upuštati u tu raspravu, jer nije 
ni mjesto ni vrijeme, no ukratko: ti se varaš! Po mome je 
mišljenju mogao biti tako sretan još samo na očinskomi 
ognjištu, ako ga ne bi unesrećila braća i nevjeste i žena. 
Prema tome je u sadašnjem zanimanju našao svakako 
mnogo više uvjeta za sreću i zadovoljstvo nego li ih je 
“imao kod kuće, od koje je morao pobjeći. ' 

— Ja ne znam — odgovori ona, popuštajući, da se ne 
natežu — jer nijesam o tome pitanju mnogo razmišljala. 
Svakako vidim, da je vazda zadovoljan, sretan i nasmijan, 

te uopće nema briga osim za nas. Mi smo mu sigurno 
jedina glavobolja. K 

— Da on zbog nas nije i otišao po svoj dio? — zaskoči 
Dragan. 

— Ne znam to! — odgovori ona mirno, jer doista nije 
ni slutila, što ga je gonilo, pa stoga nije mogla prozreti ni 
Draganova pitanja. 

— Tko bi znao, što on snuje?! 

— Ja ne znam, i rekla sam bakici, da mi je veoma žao, 
što je otišao. Da sam ja prije znala ili naslućivala, da bi 
on mogao kod kuće, sa svojima, imati radi toga neprilika, 
ja bih ga bila kušala svakako odgovoriti od njegove nakane. 
Međutim ja sam bila toliko okupljena svojim brigama, da 
nijesam uopće ni prosuđivala, što znači njegov korak, dok 
me bakica nije upozorila, no tada je već bilo prekasno, jer 
je on već bio otišao, pa mu više nijesam mogla ništa 
govoriti. 

— Tebi nije ni rekao zbog čega ide kući?! 

— Ni riječi. Ja sam znala samo, da ide kući k svojima, 
ali da misli o nekakovu svome dijelu, nijesam ni slutila, 
dok mi bakica nije rekla, kad je on već bio otišao. 

Časak su šutjeli i nijemo gledali preda se. 

— Moramo ići! — reče Zlata nenadano i tiho. — U 
nedjelju ćemo se opet vidjeti. ' 

— Dobro, dušice. Meni se nikuda ne žuri, no ako ti 
držiš, da je vrijeme, da se rastajemo, meni je pravo — 
odgovori Dragan i čvršće je pritegne k sebi. — Neizmjerno 
sam te poželio, no već sam se naučio pregarati, pa mi ništa 
nije teško. Vjeruj mi. Sada sam okupljen mislima o glav- 
noj raspravi, pa mi time vrijeme dobro prolazi i nije mi 
nikada dosadno. Već sam Kresoviću dao opširne svoje 
Zapiske, a sada pravim daljnje bilješke, 

— Gdje je sada Kresović? : 

— Tu u prednjoj sobi — odgovori on i htjede ustati. 
— Zovnut ću ga. 

— Otvori vrata, Željko! — reče Zlata, što on odmah 
učini, ' 

— Doktore, jesi li gotov?! — vikne Bojanić, a Zlata 
ga malko odmakne od sebe i lagano i nježno primi njegovu 

ruku, kojom ju je neprestano držao oko života, i odmak- 
ne je. sk 

— Odmah, odmah! — javi se, Kresović i čas zatim 
uđe, govoreći: — Posvršavao sam neke poslove, a sada 
dočitao tvoje Zapiske. 

— Hoće li ti dobro poslužiti? — pitao je Dragan, smi- 
ješeći se — Pisao sam svega i svašta, kako mi je baš na- 
letjelo pod pero, no ti ćeš svakako naći dosta gradiva za 
obranu. 

— Bez sumnje. Ima dragocjenih podataka. Jeste li se 
barem malko ispripovijedali?! 

— Ni počeli! — odgovori on, no Zlata se požuri, da ga 
ispravi: 

— Prema prilikama, doktore, jesmo i previše, no ra- 
zumije se, da to nama nije ništa! Potrebno bi bilo, da smo 
nekoliko dana skupa, pa da govorimo dani noć, da tako 
bar približno naknadimo sve, što smo propustili, no vje- 
rujte mi, da više ni nemamo takovih želja. Pomirili smo 
se sa sudbinom, prignuli glave i nosimo svoj jaram bez 
mrmljanja i prigovaranja. Zbaciti ga ne možemo, a tako 
se najudobnije nosi, pa žašto ne bismo pomogli sami sebi, 
kad je to u našim rukama?! Meni je samo neugodno radi 
vas! Vjerujte mi, da me je sram pogledati vam u oči! 

— Neka vam to bude najmanja briga, milostiva — 
odgovorio je Kresović veoma ljubazno i uvjerljivo. — Ja 
veoma rado činim sve, što mogu, i rado ću činiti do kraja. 
Vi nemojte o tome ni misliti, 

— Ne koristi mi misliti, kad ne mogu ništa promije- 
niti u tome, al mi je neopisivo teško. Znate, na odvjetnike 
se viče, da oguliše, i često nije vika neopravdana, no nitko 
ne spominje, koliki oguliše odvjetnike, pa mi je s tim teže. 

— Nemojte ih žaliti! Ni mene. Nije vaša krivnja, što 
se općenito misli, da je odvjetnik jedini zanatlija, koji je 
dužan uime rodoljublja raditi badava za svakoga, tko se 
proglasi pristašom njegove stranke — kao da njega stranka 
plaća, da bude besplatnim radnikom. Vi toga mnijenja ne 
promijeniste, no nemojte ni kušati, da naš slučaj ubrajate 
u takav odvjetnički rad, koji je i meni često i često puta 
već dojadio! Naš je slučaj pod posve drugim naslovom, a to 

najbolje znademo ja i Dragan, koji smo toliko jada skupa 
prenijeli za vrijeme rata. Da je on šićario, kad sam ja 
stradavao, vjerujte mi, da ga ne bih žalio, da me gospod- 
ski plati, jer bi imao otkle i zašto, no ovako, draga moja 
milostivice: nas smo dvojica i prije bratski dijelili, kad 
smo imali zalogaj kruha, pa sada možemo i ovaj zalogaj 
žnanja, što ga imađemo, 

— Ja sam vam morala reći, što mislim, da vam se 
ispričam — govorila je ona veoma nesigurno, teško i neod- 
lučno, gledajući u svoje mršave ruke — i da vas odmah 
zamolim, da se žrtvujete i u nedjelju, da se ja i Dragan 
porazgovorimo radi glavne rasprave. Nemojte se srditi, 
što izrabljujemo vašu dobrotu. Vjerujte mi, da ja ne mogu 
razgovarati tamo u skupnoj razgovornici. Upravo se ukočim 
pod dojmom onolikih očiju — — 

— Budite bez brige, milostiva, i ne mislite, da nerado 
činim. — — Nije mi čak ni teško. Vjerujte mi. Pogotovo mi 
nije teško, kad znadem osam dana unaprijed. 

— Danas zapravo nijesmo ništa ni razgovarali — reče 

Dragan. — Toliko me pitanja razapinje, a nijesmo dospjeli 
ni da ih dotaknemo. Morali smo ostati u općenitostima, da 
se tako priredimo za pojedinosti, o kojima moramo govo- 
riti prije rasprave. 
“— U nedjelju dolazimo. To je riješeno — odgovori mu 
Kresović — a naglašujem, da se dobro razumijemo. Mi u 
nedjelju dolazimo na razgovor, ali vi nemate mnogo raz- 
govarati o glavnoj raspravi. Što više — moje je mišljenje, 
da o tome i ne govorite, jer bi mogla nastati kakova zbrka, 
koja bi djelovala sudbonosno nepovoljno, a to nije po- 
trebno. Milostiva i sama zna, što je i kako je bilo, i ne 
smije ni na što drugo misliti nego na događaj onakav, ka- 
kav jest, kakova ga je ona vidjela i doživjela i ništa, baš 
hišta drugo. S njezine strane ne može biti, ai ne treba 
nikakova umovanja, a ako što bude trebalo, to će joj doći 
samo sobom na jezik, jer kad je srce prepuno, usta govore. 
Ovo je moje mnijenje o tome pitanju, a vas dvoje ga pro- 
mozgajte, pa ćete vidjeti, da je ono opravdano i dobro. 

Željko je pozorno slušao odvjetnikove riječi i osjetio 
neopisivo zadovoljstvo i sreću, kad je razabrao, da njegova 

majka ne treba ništa lagati, nego da će najbolje braniti 


njegova taticu, ako ispripovijeda događaj, kakav jest! To 
se potpuno slaže s njegovim osjećajem, da njegov tatica 
nije ništa kriv, i ako se je desila ona strašna nesreća — — 
I on se je morao braniti od onoga pokojnoga, a čovjek se 
mora braniti. To je tako rekao stric Petar, a rekao je 
njemu danas i sam njegov tatica, a to isto slijedi iz odvjet- 
nikovih riječi, koje je sada rekao. Treba se braniti — — — 
I onda treba govoriti istinu, jer se nema čega bojati onaj, 
koji se je branio — — — 

— Ja sada neprestano razmišljam — govorio je Dra- 
gan — no bilo bi krivo reći, da razmišljam o svojoj obrani, 
jer se ja ni ne kanim braniti. Meni je sada stalo samo do 
toga, da najprije razjasnim sam sebi, a onda po moguć- 
nosti i drugima, zašto je do toga moralo doći. U svojim 
sam Zapiscima dao samo okosnicu i događaje, a meso je 
sve izostalo, kao da su gavranovi oglodali i moje Zapiske, 
kao što su oglodali mene — reče i s se, gledajući 
branitelja. 

— Ne možeš se potužiti! — reče mu on, da ga osokoli, 
— Sada si ti, dragi moj, već na konju! Mogao bi ići na 
utrke. 

* — Ne mogu se potužiti! — prihvati on veoma spremno 
i rado, osjećajući, da mu veoma godi, kad se govori o nje- 
govu zdravlju. — Doista se izvrsno osjećam, otkad sam 
izišao iz bolnice. 

Zlata osjeti toga časa saadeknog potrebu, da mu.:se 
ispriča, što mu ne može slati hrane, no teškom mukom i 
sa najsilnijim naponom snage svlada taj poriv, jer je osje- 
tila, da bi takova isprika bila neumjesna i veoma nezgodna. 
Zašto bi potezala pitanje, na kojemu ne može upravo ništa 
promijeniti, kad i on sam zna, da je tako?! Samo bi mu 
još jače istakla i metnula pred oči veliku i očajnu bijedu, 
u kojoj se nalaze, a da time ne bi učinila nikome nikakovo 
dobro djelo. Ugrizla se je za usne i šutjela, progutavši već 
sa jezika gotovu rečenicu, da se mora čuvati i dobro jesti... 

— Nas dvojica ćemo razgovarati istom nekoliko dana 
prije same rasprave, a ako bi me što prije trebao, izvoli 
samo zamoliti tamničara, da mi javi, pa ću odmah doći. 

Kad rekneš tamničaru, prije ću doznati, nego ako mi javi 
preko nadziratelja uza:ili suca istražitelja. : 

— Ja mislim, da ne ću trebati ništa. Tamničar mi ide 
u svemu na ruku, kolko može, pa se ni ja više ne obraćam 
na nadziratelja uza. Što ću ga gnjaviti, kad u moj dnevni 
život više zasijeca svaki uznički stražar nego i sam go- 
spodin predsjednik sudbenoga stola!? 

— Mi smo se, Željko, dobro razumjeli — je li?! — 
upita ga otac i toplo mu se nasmiješi. 

— Jesmo, tatice — odgovori mali veoma tiho, uperivši 
u oca svoje krupne pronicave oči, koje su bile savršeno 
jednake majčinim divnim očima, — I stric Petar mi je već 
tako govorio — — — 


LXII. 


Stančina je svakako ustavljao Petra, da ostane kod 
njega na objeđu, da se do mile volje porazgovore ida mu 
spomene sve, što zna, o njegovoj obitelji. Petar nije htio 
ostati, jer ga je srce vuklo, da čim prije vidi svoju koli- 
jevku. Kao što je kroz duga desetljeća bio skoro posve 
zaboravio na sve, i jedva se kada i sjetio kojom misli kao 
u snu, tako je sada sav gorio od puste želje, da što prije 
stupi svojom staračkom nogom u stope svojega najranijeg 
djetinjstva. 

— Pa koga si tolko zaželije?! — podrugne mu se 
Stančina. 

— Poželije sam ognjište, poželije sam kućni prag, po- 
želije sam ploče prid kućom i rastiće oko kuće, ako j' još 
koji nauzgoru. Eto, to sam, moj brate, zaželije, pa iđem, a 
nas ćemo dva nastaviti ljudikanje, kad jope dođem ovamo 
k tebi. 

— A esi li, molim te, ostavije koju, kad si poša u 
svit? — upita Stančina i vragoljasto mu namigne. 
> — Do šta ji tebi, moj Stanko! — reče Petar, pa se i 
on nasmije. 

— A tebi nije do toga?! E, ko te ne bi pozna, moga bi 
ti i virovati, a mogu ti virovati i oni, koji misle, da čovik 

sa sedamdeset godina više ni nije čovik, al meni to ne 
mo'š pripovidati! Esi li zbilja bije koju izabra'? 

— Pa, kad si navalije, reći ću ti: bije sam je juka, 
da nije znala ni crna zemlja, al kad pokojni ćakan okrenu 
onako, ja onda tresnu o zemlju sa svim i odo, da joj nisam 
reka ni »s Bogom!«. Est, poručije sam joj po pokojnoj se- 
stri Kaji — veliš, da j' umrla, Bog joj da dušici lako?! 

— Umrla, umrla, vridna Kaja ima tome već svoji dva- 
desetak godina. A bila vridna i čestita Kaja, da joj nije 
bilo parice! 

— Po njoj sam bije poručije, neka me ne čeka i neka 
mi se ne nada. A Bog zna, e I joj virovala mam il je mi- 
slila, da je vara?! 

— A koja j to bila?! — navaljivao je Stančina. 

— Sigurno j' i ona već pokojna — — — pa što ću tii 
pripovidati, kad nije ništa ni bilo — — — 

— Tako, eto, da vidimo, bi li bili dugo skupa poživili 
il bi već bije udovac! 

— To ti je bila, moj dragoviću, Janie Perjana pokoj- 
noga Jakića Kneževića. I ti si je dobro poznava ka i ja. 

— Esam, Petre, a i sada je poznam, i da znaš, da je 
udovica još ka kremen! — reče Stančina i udari dlanom o 
dlan. — Ako će te titi, ne tribaš imati ni gaća na sebi, jer 
ona ima sve u kući iza pokojnog čovika, a sama j' u kući 
ka vukodlak. 

— I živa još?! — izenadi se Petar mnogo više i ugod- 
nije nego li je mogao i pomisliti, da bi ga još moglo zagri- 
jati to pitanje. 

— Živa, živa, moj junače, i još prava i zdrava žena: 
Imala j' samo žensku dicu, pa nikolke udala, a k najmlađoj 
priženila momka, al se nisu mogli složiti, pa on pokupi ženu 
i dicu i sprti u Ameriku, a ona ostala sama na ognjištu 
i tako j' do dana današnjega. Nit je ona tila kog drugog zeta 
k sebi, nit je tije koji zet k njoj, jer svaki ima svoje lipo 
štanje, a nije se tila ni udati, pa je eno ka kakva vratrina! 
I čudno se drži, da ne bi čovik virova, i dobro živi. 

— A za koga se j' bila udala? 

— Za pokojnog Marka Jurline Kneževića. Kuća u uz kuću. 

— Esi vidije! — reče Petar i obori pogled, a pred očima 
mu sijevnu davni, davni dani i večeri, koje je već davno 
bio smetnuo s uma. Nije nikada ni pomišljao, da bi se ikada 
mogao više povratiti na te misli i uspomene. Što više, nije 
nigda ni davao osobite važnosti tim svojim uspomenama, 
jer nijesu bili ni izišli na glas, već je sve bilo posve tajno 
među njima dvoma, a ni oni nijesu o tome razgovarali više 
od nekoliko riječi. On se je do nje češće hvatao u kolo, 
gdjekad je otišao u njihovo selo u prelo, pa joj je jednom 
zgodom, kad ju je komušao, šanuo: »Ako ti nije krivo i ako 
oćeš, počekaj me malko, pa ćemo viditi.« Ona je šutjela, a 
kako je bio skoro mrak, nije joj mogao pročitati na licu, što 
misli, pa je upita: »Što veliš na to?« Nije odmah odgovorila 
ni na izrično pitanje, no iza odulje stanke šane: »Oću, al 
nek niko ne zna, jer bi me ćakan!« — — »Bog i nas dvoj!« 
— odgovori joj on. Ubrzo je iza toga razabrao iz razgovora 
u kući, da ga je ćaća nakanio ženiti, a napipao je i koju 
mu je namijenio, pa se je s toga do Janje rjeđe hvatao u 
kolu, a nije više išao u njezino selo ni u prelo. Viđali su se 
redovno svake nedjelje kod crkve, gdje je on vazda uhvatio 
zgodnu priliku, da joj malko namigne tako, da nitko drugi 
ne primijeti. To im je bilo sve ljubakanje i sva sreća 1 slasti 
njihove ljubavi. Čim je ćaća pritiskao, da će ga oženiti, on 
se odluči i krene u svijet tako naglo, da joj nije mogao reći 
ni jedne riječi. Stoga je otkrio svoju tajnu sestri Kaji. 

Do ovog je časa vjerovao, da je to pitanje zavazda za- 
kopano i zaboravljeno, no sada nenadano opet uskrsnu 
svježe, jako i važno! 

— Velim ti: ne triba ti ni košulje!— opet će Stančina. 
— Ako 'oćete, moremo mam pirovati. 

— Esi ti tog čuda vidije! — govorio je Petar kao sam 
sebi i nije se mogao nikako snaći. Sve mu se je činilo, da je 
on istom sada u nju zaljubljen, te da je ono pred pedeset 
godina bila samo dječja neozbiljna igra. Sada je došlo ono 
pravo, što drma utrobom i stresa živcima, da se čovjek sa- 
vija i previja kao u padavici, a sve i ne zna, što mu jei 
kakvi se to teški jadi svališe na njega. 

— A est, druže, da vidiš, prava i poštena žena! — hva- 
lio je Stančina kao pravi provodadžija. — I lipa žena još. 

Petar je šutio i razmišljao, a onda će polako i oprezno: 
.— Molim te, Stančina, nemoj ti kome o ovome! Sra- 
mota bi mi bilo, a ne bi tije ni rad nje. Znaš, kakav je svit, 
pa ne zna za šalu. ' 

— Ja se ni ne šalim! I ne bi to bilo loše. 

— Nemoj, jadan, sad o tome trošiti zubi! — reče Petar, 
no po zvuku glasa mu se je jasno i nesumnjivo čulo, da mu 
taj razgovor nije nipošto neugodan. 

— Za danas je dosta, a nastavit ćemo, kad se malko 


. zgriješ na svome ognjištu i dok vidiš, kakav vitar puše na 


njemu. Vidit ćeš, da ćeš doći na ovo, što ti ja govorim, a 
zasada neka bude dosta. Ako je ne vidiš prije, oćeš sigurno 
u nedilju tu kod crikve, jer ona ne vali nijedne nedilje, pa 
kijalo, a livalo i sivalo! Kan da joj je dvaest godina! 

Stančina mu je sve kupljene stvari dobro omotao i 
uvezao, pa je još htio, da pošalje svog momka s Petrom, da 
mu to nosi, 


— Ne ću, brate, da mi se svit ruga! — branio se je 
Petar. — To j' sve pedalj mista! Nema ni četvrt sata 
do tamo. 

— Ima više. 


— Pola sata nema nikako. 

— Tolko nema, al nisu tvoja pleća više, što su nekad 
bila! Doteščat će tebi ovo. 

— Nema svega ni pet, šest kila — branio se Petar, 
podižući omot, da mu procijeni težinu. — Nešto više — — 
Deset kila nema nikako. 

— Tolko nema, al će ti dojaditi. Nego uzmi kakvu 
štapinu, pa metni na rame. 

Petar je nosio štap samo, kad je bazao po selima, da se 
može braniti od pasa, a inače nikada, Stoga ga ni sada nije 
imao, a nije ga imao ni u Zagrebu među svojom imovinom, 
koju je ostavio pod lokotom u drvarnici, a ključić metnuo 
u džep. Mislio je, da bi ga dao bakici, no onda se je sjetio, 
da bi ona mogla iz ženske radoznalosti otvoriti i kopati 
mu po onim krpetinama, pa ga razljuti već i sama pomisao, 
da bi ona vidjela, kako nema upravo savršeno ništa! Stoga 
je ključić metnuo u džep, a bakici nije ni spomenuo, da mu 
pripazi na onaj brlog. A i na što bi mu imala paziti?! Na 

onaj naramak slame, na odijelo u samim krpama i na zimski 
kaput, koji ima na sebi više zakrpa i u više boja nego i 
najšareniji cvijetnjak?! Ništa drugo nije bilo od odijela, a 
od cijelog je »bogatstva« još tu dobar zimski pokrivač, koji 
je nekad pripadao vojsci, a kako je on došao do njega, to 
ni njemu samome nije bilo posve jasno. Nije ga ukrao, ali 
nije za njega ni dao niti prebijene pare. Izišlo je kao da ga 
je našao, no nije ga ni našao, jer je znao, da ga nije izgubio 
onaj, čiji je prije bio, a nije ga ni bacio. Eto — ima dobar 
pokrivač, kojega nije pribavio ni po kojem propisu ni sa- 
dašnjih ni ondašnjih zakona, ali zbog čije nabave ne bi bio 
mogao ni odgovarati ni po kojem propisu tih istih zakona. 

Drugo ništa nema u svome »stanu«, a ni izvan njega, a 
pogotovo nema štapa, pa mu sad naleti misao, da ga kupi. 
Vidje, da Stančina drži jake krive, pa ih stade ogledavati. 
Izabrao je najdeblju i najtežu, metnuo na nju omot s daro- 
vima i treskao na ramenu, da vidi, da li je teško. 

— Nije ovo ništa! — reče i nasmiješi se. 

— Nije ne, za takoga momka! Da ti je teško, ne bi ja 
tebe nagovarao, da se ženiš! Al vidiš, kolko robe, za ono- 
licno novaca! m 

— Nemoj ti tako, moj junače! Teška j' iljadarka, da je 
ne bi parip ponije! — — — Nego, nisam ja kupije još ni 
desetinu onoga, što bi morao kupiti. : 

— Ja sam tu, a novci su u tebe, pa kad vidiš, ne će ti 
biti teško doći i uzeti. Bolje j', da počmeš pomalo, jer ćeš 
onda sporije sustati. Reka sam ti ja, da im ne bi nadavala 
milost Božija! Nikad im nije dosta, kad nemaju ništa i svega 
su željni. , 

— Dobro će biti ovako — reče, skidajuči s ramena štap 
s omotom. — Po što ti je ova kriva? 

Pogodiše se, plati i nju, metne ponovno omot i kovčežić 
na nju, pa na rame i pođe. Stančina ga je ispratio preko 
praga, dao mu još nekoliko savjeta i prekričao mu, da dođe 
čim prije opet k njemu na razgovor. 

— Ne tribaš ni čekati nedilje, — reče mu, pa dometne 
tiše: — Ako slučajno vidim Janju poručit ću po tebe. 

— Nije potribno — odgovori Petar, smiješeći se. — 
Nego, da ti pravo kažem, bilo bi mi drago, da je vidim. 

— Eto, vidiš, da ja pogađam! 

Stančina opazi, da je pred svakom kućom nekolko što 
male što velike čeljadi na straži, da vidi Petra, pa ga upo- 
zori, no kako je on bio naučen na gradsku vrevu, nije toga 
ni primjećivao. Stančini je to bilo veoma napadno, pa je 
rekao: , 

— Vidiš li, kolki se je svit sjatije, da te vidi! 

. Petar se je ogledavao, pa ne vidje nego po nekoliko 
glava na svakim vratima, no ne htjede ništa reći, već se 
samo malko osmjehne i brzo pođe. 

— Već je sigurno stiga glas i do tvoji, da si doša! — 
dovikne Stančina za njim, no on više nije slušao, što mu 
govori, već se je sav bacio na onaj dragi, nezaboravni put, 
kojim je jedinim bio spojen cijeli svijet za njegovo ognjište. 

Čim je promašio zadnje dulibske kuće, opazi, da je put 
proširen i uređen, te ga je jedva prepoznao. 

— Hajde, neka su ga uredili, al opet — — pomisli on 
i bi mu žao, što ne nađe poznatih ogredaka i jama, na koje 
je bio naučen, kao da put i ne može biti nego onakav. I 
ograde su oko puta bolje, nego li su bile u njegovo vrijeme. 
To je bolje i ljepše, vidi i on, al bi mu bilo nekako bliže i 
pitomije, da je našao one stare plotove i vrlo rijetke i ne- 
uređene živice, kakove je zapamtio. Sada mora naprezati 
pamet i sjećanje, da uspostavi prijašnje stanje i da osjeti, 
da je doista na svome putu i da gazi onu istu zemlju, koju 
su gazile njegove djetinje i momačke noge. 

Korake je neopazice usporio, promatrajući svaki trn, 
svaki kamen i slušajući cvrkutanje ptičica, kao da nastoji 
prepoznati po glasu, da li su i to one iste ptičice, koje su 
njemu cvrkutale u mladim danima ili su to istom daleki 
potomci onih njegovih davnih prijatelja. 

Opazi, da dolazi prema njemu neki čovjek. Išao je 
žurno, kao da nosi veoma hitnu poruku ili kao da ne želi 
potrošiti mnogo vremena na posao, kojemu se je toga časa 
morao posvetiti. Petar ga je opazio, pa se odmah sjeti, kako 
bi on pred pedeset godina bio sigurno prepoznao na tu da- 
ljinu svakoga čovjeka, pa da je tu iz sela ili iz daljnje 
okolice, Sada — — 

— Aj, bluno stara! Kako bi ti sada koga prepoznao?! 
— šane sam sebi i bolje se zagleda prema došljaku, Vidio 
ga je već posve dobro, jer su mu oči služile, kao da je 
mladić, no — posve naravno! — nije mogao ni po čemu 
naslučivati, tko je, kad više nije ni znao, tko je tu živ, a 
tko mrtav, osim koliko je na brzu ruku doznao od Stančine. 

Kad se primakoše jedan drugome na desetak koračaja, 
onaj se nasmije i dovikne mu: 

— Esi ti to, striče Petre?! 

— Esam Petar, a i stric sam ti, ako 'š pošteno — odgo- 
vori Petar ljubazno i veselo — al koga ti strica Petra čekaš 
ikoji si ti? 

— Ti si Petar pokojnog dida Jakovine! — odgovori 
onaj, pružajući mu ruku. — Ja sam poša prida te, kad. mi 
rekoše, da dolaziš. I dobro mi doša, moj vridni striče! 

Petar srdačno primi pruženu ruku, obradovavši se toj 
velikoj pažnji, osjeti golicanje u grlu od pustoga milja, ne- 
koliko puta žestoko trene kapcima, da odstrani neku teku- 
činu, koja se je počela skupljati u očima i zastirati mu vid, 
pa upita: 

— A koji si ti, sove Bog te blagoslovije i po- 
živije te?! 

— Ja sam Ivan ema Klipića — odgovori došljak. 
— Velim ti tako, jer znam, da ćeš se tako najlakše sititi. 

— Sin vridnog Ante Klipića?! — priupita Petar. 

— E, e! Vidiš, kako se ti sićaš pokojnog mog ćaće. Bio 
je nikolko godina mlađi od tebe. 

— Est, est! — potvrdi Petar, pa mu naleti na jezik pi- 
tanje: — A kako si ti mene pozna?! 

— Kako ja ne bi pozna našeg vridnog strica Petra, 
moj striče, kad te poznam?! — usklikne Ivan. 

— Ma, moj sinko, ti se nisi bije ni rodije, kad sam ja 
otiša u svit, pa kako bi me poznava?! 

— Est to, al jope! — Poznam te, kad mi krv kaže, da 
si to ti, a i puče jutros selom glas, da si se vratija, pa — 
reko — iđem prida nj. Pozdravljaju te tvoji i vele, da im 
je drago, da dolaziš, a znaš, kako j' — — — reče Ivan i 
značajno se nasmiješi. — Nego, da ti ja to ponesem — reče 
i maši se Petrova štapa. 

— Ne, ne, sinko! — usprotivi se Petar. — Ja ću to 
nositi, jer bi mi bilo ramenu neobično, da nema ništa 
na njemu. 


Ivan ne reče ništa, već izvadi lulu i stade se njome 
igrati, udarajući njezinim otvorom o dlan, kao da je istresa, 
no nije ništa ispadalo, jer je bila posve prazna. Petar nije 
primijetio te igre, jer se je bio zagledao daleko preda se, 
pa reče: 

— Eno, očiju mi, brekinja još živa! 

— E, da! Vele, da j! starija od moga pokojnog pradida 
Jerčine! — potvrdi Ivan, baveći se neprekidno lulom. — 
Nego, striče, ne upita te, pušiš li ti?! 

— Ne pušim, sinovče — odgovori Petar, ne skidajući 
pogleda sa brekinje, koja se je kočila na jednom brežuljku 
kao najveći hrast. 

— Šališ se ti, striče! — reče Ivan, smiješeći se. — Vidim 
i ja, da ne pušiš, nego imaš li duvana, da zapalimo?! 

— E, moj brate! — trže se Petar. — Zazvirla se ja, pa 
ni ne mislim, o čemu divanimo. Ne pušim, ne pušim, al 
imam duvana! — reče, vadeći iz džepa paketić duhana za 
lulu i pružajući ga Ivanu. I sam je mislio, a upozorio ga je 
i Stančina, da mora imati duhana, da ponudi pušačima, koji 
bi vazda pušili, ali nemaju nikada duhana, jer ne mogu do 
gotova novčića. Obično odoše sva jaja za duhan, no jaja 
nema nikad toliko, kolko lula može izgorjeti duhana, pa 
onda pušači okrenu donji kraj kamiša i žvaču ga. Stoga je 
vazda potjera za onim, tko je sumnjiv, da imade duhana. 

Ivan halapljivo primi paketić, smijuljeći mu se, kao da 
je komad nepatvorene sreće, koja se sada šulja u njegovu 
lulu, brzo i grozničavo istrese na dlan, koliko je znao, da 
mu može stati u nju, a ostalo lijepo zatvori i posve oprezno 
stavi u ćemer. Petar je to primijetio, no ne htjede odmah 
ništa reći, a kad je Ivan i zapalio i odbijao dimove kolko 
dobra rukovjet najfinijega povjesma, Petar pruži ruku 
prema njemu. 

— Što 'š, striče? — upita ga Ivan, gledajući mu 
na ruku. 

— Ma nije, čoviče, sta sav duvan u lulu?! — reče 
Petar, smijući se. 

« —E, da! Ni nije, ne! — odgovori i on, smijući se. — 
Neg ja pomislije, da si ti to sve da meni! Znaš, jadan, kakva 
je teška nestašica i neimaština, pa ne moreš do solde, da 
:kupiš ovog smrada. 


— E, da! — potvrdi i Petar njemu njegove riječi, no 
ne povuče ruke k sebi. Kad to vidje Ivan, polagano — sve, 
.hoće, ne će! — izvadi iz ćemera paketić i pruži ga Petru, 


govoreći: — A uprav bi mi ga moga, striče, i ostaviti! 
Valja ću ja i tebi. 
i — Est to, est, al nemam više duvana, da ponudim i 
kome drugome, kad zaište, pa ti je to stoga. A znam ja, da 
'š ti meni valjati, i vala ti, moj vridni sinovče. 

“— Tije sam ti reći, da se pričuvaš, jer se Petar po 
vražiju kostruši. Čut ćeš i sam. 

— E li, e li?! — priupita ga Petar. posve hladno, ali 
mu nije pokazivao, da se ljuti ili da ne polaže važnosti na 
njegove riječi. 

( — Veli: »Di je barabije pedeset godina, neka barabi i 
dalje, a ne će se grijati na mojim žuljim!« Tako on tebi 
mapija, a ti sada, kako znaš. Neg ljudi misle, ako imaš dosta 
novaca, da ćeš se moći od'rvati i sve im oteti, pa će onda 
oni moliti tebe, a ne ti nji'. Ljudi sve znadu. 

— A kad ste to divanili?! — upita Petar posve nehajno. 

— Jutros, moj striče, čim puče glas, da si se vratije. 
Mam se to kroji kapa i tebi i Petru, tvome sinovcu, jer 
ljudi, ka ljudi — vole se češati po tuđoj zuli neg po svojoj. 
A i ža ljudima, da ti sada dadu nogom uvr' nogu, kad je 
sve tvoje: očinstvo — — — 

Pozorno je pratio svaku njegovu riječ i posve dobro 
razumio svu njegovu i seosku brišu za sebe. Šutio je i 
smišljao. 

— A di je moj sinovac Petar?!. — upita iza odulje 
šutnje. 

— E 1: di je sad, jutros? 

— E, e. Di je sada, što radi jutros? 

— Svi čekaju tebe. A i mnogi drugi u selu nisu jutros 
odlazili daleko, kad se pročulo da ti dolaziš. Ja sam se iz- 
maka, pa reko: iđem prid svog vridnog strica Petra, da mu 
kažem, što mu spremaju! 

— Vala tebi, moj vridni sinovče, što si mislije na svog 
starog strica Petra, al ne boj se. Nisam se ja još nikada u 
životu pripada, pa ne ću ni sada. 

— Tako, tako, Bog ti dava! — sokoli ga Ivan i zado- 
voljno se smiješi. — A kad sve urediš, ne zaboravi ni svog 
sinovca Ivana. Znaš, kako je i što je: nema se za duvan, 
nema se za opanke, a sve to triba. 

— Triba, tribe! — potvrđuje Petar. — A koga ti imaš 
u kući? 

— Starci su mi pomrli, braća se razišla po svitu, pa 
sam s&m sa — prosti' ćeš — ženetinom i dicom. Imam zem- 
ljice, vala mom Bogu, dosta, jer braća ne uzeše dila. U Ame- 
rici su se dobro smistili. I sestre smo dobro poudali, pa 
ostala zemlja, al ne moreš, brate, do puste solde, da ti oči 
ispanu. Pa me ne zaboravi, a i ti moreš vaik sa mnom 
računati, kada ti što ustreba. 

— Vala ti, moj vridni Ivane. I ne će tebe tvoj stric 
zaboraviti. Ne boj se. 

— A kako misliš, striče? Oćeš li sad biti kod sinovca 
Petra? Mi smo već divanili, da bi te svaki nas u selu uzeje 
k sebi, ako oćeš. Ja bi te volije neg ozeba sunca. A i znaš, 
da si bije s mojim pokojnim ćakanom ka da ste rođena 
braća. 

— Est to, i vala tebi, vridni moj sinovče, nego moram 
ja najprije s Petrom podivaniti. Ja mislim, da ćemo mi to 
moći sve urediti u miru i s Božim blagoslovom. 

— D&, moj striče! Di dođe do diobe, odnije ti je vrag 
Boži blagoslov! Nemoj ti o tom ni misliti. Nego, svi vele, 
mora? ćeš ti dobro upriti, da što istiraš, kad se nisi pedeset 
godina ni javije kući. 

U razgovoru su se približili Gaju iza kuća, te Ivan za- 
stade i reče, da će okrenuti nadesno, a Petar mora na- 
lijevo. 

— I, striče Petre, kan da se nismo ni vidili! 'Esi me 
razumije?! 

— Ne boj se, sinovče. 

— Ne bi tije, da se čuje, da sam s tobom eu i da 
sam ti sve reka, što ti spremaju. 

' — Ni crnoj zemlji! — odgovori mu Petar i skoro se na- 
smije, sjetivši se, kako te riječi: »Ni crnoj zemlji« prividno 
pokrivaju sve brbljarije, koje se pod tim plaštem šire kao 
pošast. Međutim on je bio siguran, da s njegove strane ne 
će nitko ništa doznati. 

Rastadoše se. Ivan se je obzirao, poskakujući preko 
kamenja i trljajući zadovoljno ruke, dok se je Petar odmah 
sav zadubio u promatranje okolice, kojom je prolazio. Tu 
je sve, kako je bilo i za vrijeme njegova odlaska. Gaj je 
malko prorijeđen, tu i tamo opaža čistinu, koje se ne sjeća 
iz svoje mladosti, no ukupna je slika uglavnom posve ista. 
Našao je na istome mjestu golemi kamen, na koji se je 
popeo bezbroj puta, a nekoliko puta i pao s njega. Zastao 
je kraj njega i ogledao ga sa svih strana. Ogrečina, Ogre- 
čina! Uvijek ona ista, nepomična, silna Ogrečina. Tako su 
još sigurno pradjedovi il njihovi oci prozvali taj kamen, pa 
mu je i ostalo to ime s koljena na koljeno, te kad se govori 
o Ogrečini, onda je to taj kamen tu i nijedan drugi. 

Livada strica Luće i danas livada, i danas ograđena 
rijetkom, nepotpunom živicom baš kao i prije pedeset go- 
dina. Bog zna, zašto se nije našao, tko bi bio tu živicu malko 
pogustio, posadivši tu i tamo, gdje su se pokazivale veće 
šupljine, koji glogov grm?! Nit je nestašica gloga nit je 
velik posao, al ipak nitko ne dospje, da ga obavi. S druge 
je strane njihova Vrtlina. Tu su negda sijali konoplju i 
sadili rane krumpire, a za promjenu kukuruze. Sjeća se, da 
je jednom pokojni otac bio tu posijao pšenicu, i ako su mu 
u kući izdaleka nagovještavali, da ne radi pametno. On se 
nije rasrdio, kad je primijetio te skrovite prigovore i nedo- 
pušteno petljanje u njegov djelokrug, ali je onda baš uprkos 
tim šaputanjima posijao pšenicu, iako je već i sam bio 
uvjeren, da je ne će moći obraniti od kokošiju ni svojih ni 
susjedskih. Tako je i bilo. Još prije žetve kokoši obavile 
vršidbu! 

Psi su ga općutili i već uzvarili. On se maši brade i 
pogladi je, pa poravna šešir i kaput. Misli, da je dosta uredan 
za domaće potrebe, pa se malko uspravi i ujednači korak. 
Njihova je kuća prva. Sjeti se, da to nije osobita odlika i 
pogodnost, jer je na uđaru prva i vjetru i vuku i hajduku, 

no sada mu je bilo drago, da je tako. Smetalo bi ga, da 
mora proći kroz cijelo selo između toliko radoznalih očiju . 
kao između šiba, jer jednostavno ne bi znao, kako bi se 
držao. Druga je stvar, kad je prolazio kroz sela kao prosjak. 
Ono je posve drugo i tada ga je veselilo, da je selo što veće 
i da se što duže u njemu zadrži, da govori s ljudima. Sada 
on dolazi u svoje selo, na svoje ognjište, među svoje ljude, 
iako nikoga ne pozna, pa misli i na to, kako će se vladati 
on prema njima i oni prema njemu. Načistu je, što će reći 
sinovcu Petru. Tu nema ni krzmanja ni razmišljanja. 

Iziđe preda nj čovjek od kojih pedesetak godina. Vidje 
pred sobom svog pokojnog brata Ivana i odmah prepoznade 
sinovca Petra, jer nitko drugi nije mogao biti. : 

— Isti si pokojni Ivan! — reče mu Petar umjesto išta 
drugog i pruži mu ruku. Sinovac se je srdačno smijao, pri- 
hvatio pruženu ruku i rekao; 

— "Vala Bogu, da i to doživišmo! Nije više niko ni u 
snu sanja, da si živ, a ti, v&la Bogu, eto živ i zdrav i dođe 
nam — reče, ogrli ga i poljubi, a zatim se odmah primi 
štapa i oduze ga stricu, koji se nije ni branio. Kako je 
sinovac brzo povukao štap, Petrov sandučić omahne i pane: 

— Ništa, ništa! — reče stric. — Ne će mu ništa biti. 

— A nu! — odgovori sinovac u neprilici. — Nisam 
pazije — — — 

— Ja sam krivlji neg ti, sinovče, al ništa ti je to — 
tješio ga je stric. 

Dok su njih dvojica još stajali, dođe i okupi se oko njih 
cijela porodica. Stari je Petar rastro brk, pogladio bradu, 
veselo se smijao i govorio: 

. — Amo, dico moja, da se ižljubimo! Ti si nevista Jela, 
žena sinovca Petra?! 

— Esam, esam, striče! — odgovara žena, briše rukavom 
usta, grli strica i ljubi ga kao pijavica, a iza nje navalili 
sinovi i kćeri, sve jedno ljepše i jače od drugoga. 

— Ima vas dosta, Bog vas blagoslovije! 

— Puna kuća, moj striče! — odgovori sinovac i nasmije 
se punim ustima. Stric ga je nenapadno motrio, pa mu se 
učini, da ne opaža na njegovu licu ni straha ni teških od- 

luka, o kojima mu je govorio Ivan Klipićev. Bilo je to 
pristalo lice, otvorene oči i posve blag i ugodan pogled. 

Jedva su se svi izgrlili i izljubili, kad se primakoše 
susjedi. Svaki je muškarac rekao, koji je i čiji je, a onda mu 
je pokazivao redom svoju čeljad, a stric Petar se prepustio 
sudbini, pa se neumorno: grlio i cjelivao. 

. — Otkad sam se rodije, pa do danas se nisam tolko 
ljubije, kolk samo danas! — reče stric, smiješeći se. — Al 
i est pravo, da svog strica tako dočekate. Nikoga ne po- 
znam, al vi svi poznate mene, kad me vidite, a i ja sam 
poznava vaše didove i babe, Bog im se smilovao i da im 
raj nebeski. i 


Kad su se svi izredali ljubljenjem, reče mu Jela vrlo 
čedno i bojažljivo: 

— Bome bi već mogli sada i u kuću! 

— I ja mislim, nevista, tako — odgovori stric i pođe 
prvi, a ostali za njim. Nije posvećivao nikakove posebne 
pažnje čeljadi, jer ih nije poznavao, pa je letio pogledom 
po svojim nezaboravnim i nepromjenljivim znancima i pri- 
jateljima iz najranijega djetinjstva: — Vaik iste naše ploče 
prid vratim — reče veselo. — I naša stara lipa baš kakva 
je bila i prije pedeset godina, samo što j' sad malko deblja. 

— Svega li se sića, mili moj Bože! — šaptale su žene, 
no tako, da ih on mora čuti. — I est uzdržan ka momak! I 
lip, blažena moja Gospe! 

On je čuo njihove riječi, no nije im posvećivao ni naj- 
manje pažnje, jer jednostavno nije dospio. 

— I naša stara kruška još na mistu! O lipa moja 
kruščico, kolko sam se puta ne te popeje! — — I kuća nam 
lipo nabačena i obiljena! Baš ti vala, sinovče, što je tako 
držiš! Ti, jadan, ni ne znaš, da j' tvoj pokojni did svake 
godine kuću bilije izvana, a iznutra — ako bi, ako ne bi! 

— Esi vidila što on pamti! — — Upazije svakog vraga, 
potari ga sveti Križu! 

Neki su susjedi otišli svojim kućama, naglašujući, da 
će već imati vremena, da se porazgovore, dok su djeca i 
neke žene navalile za njima u kuću. 

— Puštite ga, da s mirom odane! — govorio im je 
sinovac Petar i nastojao, da ih otisne iz kuće, misleći, da bi 
možda i stric volio, da su sami, dok raspakuje onaj omot i 
sandučić, Bog zna, što je unutra i hoće li htjeti, da mu svak 
zna, što je donio?! 

— Ovo tebi, nevista! — reče Jeli, pružajući joj omot. 
— Ti ćeš ka pametna žena viditi, što j' za koga. Ja sam 
sluša' Stančinu, pa ako nismo što dobro kupili, mi moremo 
i prominiti, a ako kome ne doteče, mi ćemo u nedilju opet 
— Al počekaj još malko — reče i otvori ga. — I tu smo 
metnili nike malenkosti. 

Izvadio je kesu kave i pružio je Jeli, a zatim veliku 
bocu rakije i dva paklića duhana. 

— Ovo tebi, da ti s njom gospodariš — reče sinovcu, 
pružajući mu rakiju. — E 1 pušiš? 

— Vidiš, da ne pušim — odgovori on, smijući se. 

— A bi V pušije?! — upita stric, pa se i on nasmije. 

— E, to bi, kad bi ima? što! — odgovori sinovac veselo 
i pruži ruku za paklićem, koji mu je stric prikučio. 

— Mili moj Bože, lipota! — govorila je Jela kao za 
sebe, no dobro je pazila, da je čuje i stric i pogotovo susjed- 
ske.žene, koje su bile tu u kući. — I na sve je mislije. 

— Vala Stančini! — reče joj stric, smijući se. — Brež 
njega ja nisam zna, ni ko j' na ognjištu! 

—'Es to, al gle, meni Stančina ne da ni igle, a 
tebi dade sve. Kako ti je to?! — pitala je Jela 1 smijuljila 
se. — Da ti nisi otvorije ćemera i reka, da plaćaš, ne bi on 
tebi bije d4 ni paltice duvana, a kamo li ovolike lipote. I 
vidi se, da se nije boja za plaćanje, jer je izabra sve naj- 
bolje. Kad iđe na dug, onda ne moreš iščupati boljeg ko- 
mada robe, da ti je uprav za spasenje jedine duše. 

Sinovac Petar je dohvatio čašu, natočio rakije i pru- 
žio stricu. 

— Ne pijem ja, sinovče, neg malko, a već sam jutros 
okusije kod Stančine, pa više ne ću. Nego udri ti i daj dici. 

Netko je sigurno morao šanuti u selu, da se rakija nudi; 
dok su se za čas povratili skoro svi muškarci, koji su se 
pozdravili sa stricem i bili otišli za poslom. Pristupali su, 

smijuljili se, gladili brkove i razmicali ih, da ih previše ne 
skvase, i kašljucali, kao da šire grlo, da lakše guinu 
koju kapcu. Neki su izvadili lule i udarali njima po dlanu, 
a svima su oči veselo sijevale. 

— Ajde, neka i to dočekašmo, da ko dođe u selo 
s obrazom! 

*— E, e. Mi smo naučeni, da dolaze, da odnesu, a ne da 
što donesu! | 
— Ja sam doša, samo da se naspavam tu kraj didova 
ognjišta, a ne ću odniti ni lopate zemlje ni šibice drveta! 
— reče stric Petar kao nehajno i slučajno, samo da od- 
govori onima, koji su ga hvalili, što je — došao s obrazom. 
— Da me nije vukla želja k svojoj vatrici, dok sam još na 
nogami, ne bi me bili, dico moja, ni sada vidili. 


— Reka sam ja, da on ne dolazi po dija! — šane neki 
svom bližnjemu. — A i vraga će starčini dija! 

— Čekaj, čekaj, dok se ugrije — odgovara onaj 
šaptom. — Ču? će se ka? i Grgičine gusle. 

— Ponudi rakijom! — reče stric sinovecu. — Ponudi i 
duvanom. 

— E, neka si nam doša i Bog te poživije! — reče 
neka žena. 


— Dosta sam poživije, kad sam i ovo jope vidije. Sada 
mogu i umriti. Ne bi mi više bilo ža. 

Kad su neki ponovno pružili ruku za čašom, sinovac 
Petar ustegnu ruku, nasmije se i reče: 

— Ne moramo, braćo, isprazniti! Ima i još dana. Nego, 
striče, sidaj. Ako stoje oko tebe mlađi i ovi iz sela, ne tribaš 
i ti stajati. 

— Da se nagledam! — odgovori on, napasajući oči po 
svim budžacima. — Tu je sve, ka što j' bilo i za pokojnog 
ćakana. Niste ništa minjali. Isti priklodi, iste komoštre, a i 
ista čađa i na zidovima i na gredicami i na pantami, Sve 
crno ka paklina, a tako j' sve bilo, dok sam ja još bije dite. 

— I bije i on dite! — šane neka curica i metne ruku na 
usta, da priguši smijeh. 

— A di ti je, striče Petre, vamilija? — upita neki 
susjed, 

uf Evo je, sinovče! — odgovori stric i pokaza rukom na 
sinovca i njegovu ženu. — Do Božije volje nas je dosta za 
ovo ognjište, a drugoga nismo ni zametali, pa je onda 
sve u redu. 

— A oćeš li dugo, striče, ako Bog da, ode ostati? -— 
opet će onaj isti. 

— Nisam man doša, moj junače! — odgovori Petar i 
nasmije se. — A kada ću otići, to ćemo se dogovoriti ja i 
nevista Jela. Kad me više ne bude tila prati, onda ću mo- 
rati otići, 

Svi se nasmijaše tim njegovim riječima, a on se prigne, 
uzme tronogi stočić i sjede kraj ogništa. 

— Ona su dva stočića još ostala iza moga pokojnog 
dida! — reče, pokazujući rukom. — Eno i stolice didove! 
Uprav mi je drago! 

' — I vučija i bukara! — dometne Jela, gledajući po- 
bjedonosno u strica, kao da je samo njezina zasluga, da su 
sačuvani ti pradjedovski predmeti, 

— Bog te poživije, moja vridna Jele! Kad ti te naše 
svetinje tako čuvaš, čuva tebe Svemogući i Blažena naša 
lipa Gospa! j 

— A divani ka i nas koje — — — 

— Kako ja ne bi divanije ka i vi, kad sam divanije 
ovako, dok vas još nije ni bilo na svitu?! Pa — — ni vaši 
ćaća ni matera, dico moja! Di ste vi, a di sam ja?! — — — 
A ovo se ne zaboravlja. 

'— A kako si u svitu divanije? — upita netko iz hrpe 
i sakrije se za ostale, da se ne zna, koje je pitalo. 

— Malko drugačije. Znaš, dite: u kakvu si kolu, onako 
moraš i igrati, pa sam tako mora i ja. Divanije sam sva- 
kako,-a kad su tili, onda sam i laja i bleja i — kako j' 
god ko tije. 

— To nije lipo! — prigovori mu Marko Jurićev, čovjek 
od četrdesetak godina, koji je važio u cijeloj okolici kao 
najpametniji i najokretniji čovjek. On je vodio sve političke 
pothvate i svi su ga slušali, 

— Nije, ne, sinovče! — potvrdi mu Petar. — Nije lipo, 
al te u tuđem svitu ne pitaju za lipotu, man ti okrenu 

gubicu na zatiljak, ako nisi zadovoljan, da ti stoji, kako 
stoji, i da se njom služiš, kako ti di triba. 

— Ne ćemo sad o tome! — umiješa se sinovac Petar, 
da prekine raspravu, jer se je pobojao, da će Marko, po 
svome običaju, razvesti na dugo i široko, 


— A jer ne bi i o tome?! — usprotivi se Marko. — 
Za ljude je i to, pa se moramo porazgovoriti, 
— Neka, neka, sinovče — — Sinovče, kako ono reče; 


da ti je ime? 

— Marko. Ja sam Marko pokojnog Jurića Blaževića! — 
odgovori on veoma mirno i važno. — Ja sam vam se, striče, 
i predstavije. 

— Nemoj ti, sinovče, sa mnom gospocki, man udri po 
našu graničarsku, pa ćemo se bolje razumiti! — odgovori 
mu Petar malko podrugljivo i nasmiješi se. Ostali to pri- 
mijetiše, pa se i oni počeše smijati. 

— Taj ti obrisač nije triba! 

— Moga si, lje, i brez toga! 

— Puštite ga s mirom! — opomene ih stric Petar. — 
Ja ćemo i sinovac Marko lako rišiti sva naša pitanja i za- 
vrzlame i brez tuđe pomoći. 

Marku se sviđe taj stričev stav, pa se i on nasmiješi, 
iako su ga upekle opaske njegovih zlobnih susjeda. Mislio 
je, da bi im morao na neki način odgovoriti, no nije se 
odmah mogao sjetiti pravog udarca, a poslije duljeg raz- 
mišljanja — nije više bilo na vrijeme. 

— I ja sam, sinovče Marko, u tvojim godinami bije 
taki ka i ti, a prije i gori, pa me malo po malo sve prošlo 
— govorio je Petar polako i pažljivo promatrao Marka, koji 
je očito smišljao, kako će ga jednim udarcem svaliti na 
zemlju stoga, što je sada on načeo završeni razgovor. 

— E, da, stričel — reče mu, smješkajući se: — Sta- 
rost i ditinjstvo su na istome! 

— I pravo j' tako! — odgovori Petar. — *Ko se naužije 
ljudstva, neka se i odmori, nego ono ti je prokletinja, 'ko 
se ni ne diže iz ditinji čarapica! A ima i taki — — — 

Svi prisutni uzeše, da starac odmah prozrije Marka i 
da ga oplete, kako i zaslužuje, pa skoro prasnuše u smijeh. 

Petar se malko smete i pogleda u neprilici oko sebe, pa će 
malo oštrije: 

' — E, vidim ja, da se vi smijete nečemu, što ja nisam 
reka! Nemojte, dico moja, tako. Nije meni, do šta j' vami, 
a da mi i 'est do toga, počeka bi, dok vas sve upoznam. 
Ne bi stric Petar sunovratce skaka u maglu, ne! 

U prvi je čas i Marko bio razumio Petrove riječi kao i 
svi ostali, pa se bio veoma uozbiljio, no kad je čuo Petrovo 
tumačenje, odmah mu se je lice razvedrilo, pa reče posve 
veselo: 


— Drugi ćemo mi put, striče, kad budemo sami! 

Iza tih je riječi pozdravio i izišao, a za njim, malo po 
malo, i ostali tako, da je najzad ostalo samo nekolko su-' 
sjedske djece i ukućani. Jela je međutim odnijela omot u 
sobu, razvalila ga i pometala sve stvari po krevetima. Kad 
(je čula, da su susjedi otišli, pozove ukućane u sobu, da vide. 

— A moj striče, što si ovo svašta nakupova?! — govo- 
rila je ona, pljeskajući rukom o ruku. On se nije micao od 
ognjišta, pa i sinovac Petar ostane s njime, dok su seoska 
djeca sva ušla u sobu i u čudu gledala stričeve darove. Bilo 
je tu rubaca za glavu, opanaka, nevjesti Jeli ženski kožun, 
sinovcu Petru građeni ćemer, da nijesi znao, je li ljepše 
iskićen ćemer ili kožun. 

— Pa, kako si zna, da ja nemam kožuna?! — usklikne 
Jela sva izvan sebe od veselja. — I 'ko ti reče, da j' Petrov 
ćemer već star?! 

— A, eto! — odgovarao je on, smiješeći se. — Vidite, 
.da sam ima dobra savitnika. On zna svakoga u ciloj općini, 
a kamo li ne bi zna vas, koji ste mu, štono rič, na vratim. 
Zna i kakvi su u koga opanci. 

Među ostalim je stvarima bilo nekoliko vijenaca suhih 
smokava i velika hrpa rogača, pa Jela daje svakome 
seoskom djetetu po nekoliko komada od svakoga, go- 
voreći im: 

— Nije stric Petar donije samo za velike rakije i du- 
vana, neg je mislije ina male, kojima nije do onoga. 

Ustao je i on od vatre i ušao u sobu, jer je htio odmah, 
da sve pregleda. ; 

— Mora sam — govorio je — najprije posiditi kod 
ognjišta i pomoliti se dragom Bogu u čast, što sam jope sije 
na isto misto, na kom su mi sidili i otac i did i pradidi 
njegov šukundid! Sada mogu ići dalje, da sve prigledam. 
Isoba je ista, kakva je bila i prije mog odlaska. Uprav bi se 
zakleja, da su i postelje iste! 

— E V odri? — upita ga Jela. 


“— Odri, odri! 
— Esu isti! — potvrdi sinovac. 
— Da znate, dico — reče prema mlađima: — gradije 


i je vaš šukundid, Petrov pradid, a moj did! 

Djeca su zurila u njega, zinula od čuda i šutjela. Bilo ih 
je tu sedmero između dvadeset i dvije i četiri godine, a peke 
stariji je sin bio u vojništvu. 

Petar je doznao od Stančine, da su mu sva ma i 
sestre pomrli i to brat Luka nekako ubrzo poslije njegova 
odlaska u svijet, još prije nego li se je i oženio, dok je 
Marko bio otišao u Ameriku i tamo poslije povukao i ženu 
i djecu, te i umro tamo. Ne zna se, da li je tko njegov još 
živ, jer se nikad ne javljaju, a ni drugi naši ljudi ne znaju 
ništa o njima. I sestra mu je Stana umrla prije, nego se je 
udala, a iza sestre Kaje je ostalo mnogo djece. To su sad 
već sve ljudi u godinama i žene u predvečerju ženske 
snage. 

— Mora' ćemo i Kajinoj dici štogod kupiti — reče 
Petar i zagleda se u Jelu. — To ćeš ti sa mnom, 

— Pravi su svi, čemu kraja nije! — odgovori mu ona, 
ogledavajući se sa svih strana, da vidi, je li joj kožun dobro 
pristaje. I ostali su bili svi zabavljeni pregledavanjem da- 
rova osim sinovca Petra, koji je nekoliko puta ćemer po- 
gladio rukom, a zatim ispitivački promerao kožu među 
prstima i rekao zadovoljno: 

— Prava roba! Dobar komad — — — 

— To j' Stančina bira, jer ja se više ni ne bi u to 
razumije. 

— A vas ste dva, striče Petre, nekako vršnjaci! — 
upita Jela. 

= — Ja rođen o Gospi Kandelori, a on o Blagosvisti! 
Tolko smo rastavili. 

— Onda si ti sad najstariji čovik u našoj plovaniji. 

— Ja uprav ne znam, al ako i nisam, nema i' uvano 
mnogo stariji od mene. Al da! — — sjeti se on, udari se 
rukom po čelu, pa reče: — Kud ti mene, moja Jelo, odvede! 
Al ako si ti pogrišila, kud sam ja pobenavije! Još sam ja 
momčić prema nikim drugim, ako j' onako, kako mi reče 
Stančina. 

— Niko ne zna bolje od Stančine! — reče sinovac 
Petar. 

— E, onda sam ja još mladić i mogu u kolo! 

Opet su izišli u kuhinju, jer je stric pošao, a svi ostali 
za njim kao procesija. Uzeo je ožeg u ruke i ogledavao ga 
i milovao ga, da ostali nijesu mogli pravo ni razumjeti, što 
on to radi, jer nikom nije moglo ni na um pasti, da bi pa- 
metan čovjek ožeg milovao. 

— S njim je razgrćala vatricu na ovom našem ognjištu 
i moja majka i moja baka i moja prababa i moja šukun- 
baba, Bog im da' vično blaženstvo — govorio je neobično 
mekim glasom, ne dižući pogleda sa one stare gvozdene 
lopatice, s kojom je bilo povezano toliko povjesti toga 
ognjišta i te porodice — — — 

Lagano ga je i oprezno spustio kraj vatre, kao da se 
boji, da bi ga naglijim spuštanjem mogao ozlijediti. Primio 
je rukom komoštre, ne pazeći, što su čađave, malko ih za- 
ljuljao i ogledavao ih ozdol sve do poluge, na koju su bile 
obješene. Poluga je bila položena preko dviju gredica. 

— Inanjih mi je još šukunbaba zavišavala kotlove — — 

Pošao je van, a ostali za njim. 

— Laćajte se vi, dico, svak svoga posla, a ostavite 
strica i mene — opomene ih otac, no oni se samo nasmije- 
šiše i ostade svako na svome mjestu. I Jela se nije mogla od 
njih otkinuti, već je i ona pratila strica. 

— Neka i', jadan, neka ga se nagledaju! — odvrati ona. 
— Danas je i tako, kan da j' svetac. 


— Prid kućom je, ka i onda što j' bilo. Tu sprida 
ploče, a onda tamo nalivo naslon za blago i prid njim tor. 
Niste ništa minjali. 

— A što bi minjali, kad je ovako dobro? Prid desetak 
sam izmijenije stupove pred naslonom i prominije slamu 
na krovu. Sad jope more pedeset godina, ako ne i dulje. 

— "To more. A i štalu si prikrije?! 

— To j' već davno prikrivano, Ima svoji trideset go- 
dina, ako ne i jače. Znam, da sam ja još bije dičak. 

.—E, o'de j' drugačije neg je onda bilo! — usklikne 
stric, kad su ušli u štalu. — Za mog je vrimena bila pri- 
grada za ovce tu odma nalivo, a sada toga nema. 

— Ja sam napravije drugu štalu za ovce, a tu je samo 
za krupno blago. Bilo j' pritisno — tumačio je sinovac i sve 
postrance kradom promatrao strica. Izišli su iz štale i kre- 
nuli prema njivama. 

— Nemojte daleko! — dovikne Jela za njima. — Užna 
samo što nije, pa će se o'laditi, ako bude stala. 

— Samo ti zovni, nevista, pa ćemo se mi mam vratiti! 
— odgovori joj stric. — Za ilo smo brzi, ne boj se. 

Udarili su niz putinu. Petru se je činilo, da je tu svaki 
i zadnji kamečak na svome starome mjestu. Sve, baš sve 
je onako, kako je bilo i pred pedesetak godina: iste lokve, 
iste grabe, isti ogredci, kao da nije nitko nikada ništa ni 
pomakao ni popravio. 

— Ne valja nam putina, a niko ne će, da popravimo! 


— potuži se sinovac. — Tribali bi svi samo edan dan tu 
izaći i sve bi uredili. Al da! Ne bi nas složila ni milost 
Božija! 


— Uprav je tako divanije i jada se i moj pokojni 
ćakan, a tvoj did! Uprav tako i, eto, tako j' i do dana da- 
našnjega! 

— E, da! — potvrdi sinovac. — Marko j' Jurićev tije 
nikolka puta, da odredi, da se ova sramota uredi, pa nas 
nije moga složiti. A kad nije moga' on, tko bi drugi?! 

— E 1 on selski starješina? 

— I više i više! — reče sinovac i podigne glavu, dai 
tim pokaže, kako je Marko važna i visoka ličnost. — On je 
predsjednik mjesne organizacije. Tako se to zove: »Pred- 
sjednik mjesne organizacije« — ponovi sinovac Petar te 
riječi u njihovom ijekavskom obliku. 

— Pa jer ga ne slušate, kad je predsjednik?! 

5 4 A jer ne?! Što ja znam, jer ga ne slušamo?! Slušaju 
sjed ća mosi. ia selu! I vele, da j' i mudar i pošten 
Vridan, al mi to ne vidimo kolk oni, koji su podalje, pa ga 
sigurno stoga i ne slušamo. i , E 
— Mora bi on vas nikako kažnjavati. 
m — zn se sinovac. — Kako bi to bilo?! 
c mu ne odgovori, jer se je zabavio promatranj 
vrba pokraj puta. Bilo ih j o jd iki? 
h je desetak u redu j 
strani puta prema njivama, aja 
ae 2 sve na uzgoru! U onu je najprvu s one strane 
Pp ne znam ni sam kolko puta — govorio je stric. 
. lšte I sada i sada često udari, al ne bira tolko, pa pogodi 
iu druge, jer su o'de naosami. I nikidan je 'edan dernije u 
2 sridnju. Nego, molim te, striče, ne vidi ti se na rukami 
a mae radiš — reče on nenadano i nekako nesigurno 
— Ja sam, moj sinovče, j radije — vori 
nm ; svoje doradije odgovori 
— Jutros nam niki povikaše: »Teško tebi, jadni 
ž ebi, jadni Pet 
Bodina si se dera! Eto onog iz svita, da aš ej ić 
vicul« — A ja, da ti pravo kažem, i naljutije se malko, pai 
opsova. Znam, da to ne more biti, jer sam ja ednom pita 
za to. Znaš, kako j': nije se znalo što j' s tobom, pa smo 
sa mislili, pe j' ljudi divanilo, da si umra!', a u 
ini su mi rekli, da se ne trib: i i i niji 
PT bam ništa bojati. A i nije, što 


LXIII. 


Gospođa je Ljubica sjedjela u dubokom n ja: 
naslonila glavu na ukrštene prste i snatrila, 1 sora nivea 
se u posve neodređenu točku, dok je Stefanović neusiljeno 
i lagano šetao po sobi. Češće je zastao kod prozora pogledao 
na ulicu, da se onda opet otisne u šetnju. ne 


— Vjerujte mi, Jovica, da se ne mogu pravo snaći — 


reče ona iza duge šutnje. — Sve mi se čini, kao da sam u 


oblacima i da odozgor gledam u ovu ludnicu na zemlji 


— Za to ja šutim i ne smetam vas u ji 
Ž . 4 +.“ : gledan a od 
vori on, smiješeći se. — Morate se naučiti, da gledate Mi 
iz ptičije perspektive, pak ćete istom onda moći valjano 

prosuđivati i ljude i događaje. Valja se visoko dignuti nad 
sve ove naše bijede i nevolje. 

— Pa vidjeti vašu veliku Zlatu i valjano je ocijeniti! 

— Nije moja, ali je svakako velika! I vi se morate po- 
miriti s tom mišlju, ako želite, da na glavnoj raspravi ne 
budete smiješni. Morate računati s time, da će dvorana biti 
puna slušalaca, koji će svi držati s njom, a proti vama i 
vašem pokojnom mužu. Ne pita se, zašto će oni tako misliti, 
nego je važno, da oni tako misle i da će takvim raspolože- 
njem ispuniti cijelu dvoranu. Vi ćete nastupiti uz državnog 
tužioca kao glavni tužitelj. Već stoga vas nitko ne voli, jer 
mali ljudi i ljudi uopće ne vole nijednog tužitelja. Njihove 
su naklonosti vazda s braniteljem i s onim, koji se brani. 

— Pa ne će simpatizirati s ubojicom?! 

— Ne će s ubojicom, nego s progonjenim svojim Boja- 
nićem, koji je bio toliko progonjen, da se je u svojoj obrani 
morao latiti čak i sjekire! .Razumite vi mene, gospođo, što 
to znači! Vi se sjećate novinskih izvještaja prilikom ne- 
sreće?! To se tako zvano javno mnijenje nije odonda nimalo 
promijenilo. S tim moramo računati i prema tome morate 
i vi nastupiti. bn 
: — I moram braniti ubojicu oca svoje djece?! Tako ne- 
kako izlazi ono, što vi mislite. 

— To nije istina, gospodjo! — usprotivi se on žestoko. 
— Ja sam vam već toliko puta tumačio, da mi je već smi- 
ješno, da ponavljam, i ne ću vam ponavljati, tek vam velim, 
da mi nije stalo ni do ubijenoga ni do ubojice ni do njegove 
žene, al mi je stalo do vas i ne želim, da ispadnete smiješni 


umjesto dostojanstveni i vrijedni poštovanja, kao što mo- 


žete, ako budete znali nastupiti! 

— Pa, ne srdite se, kad sam vam već deset puta rekla, 
da ću učiniti, kako želite. Ne srdite se. Učinit ću vam 
po volji. 

— Pa, to je ono, što ja ne ću i što vi ne možete učiniti. 
Ja ne ću, da vi činite nešto meni po volji, jer ja tu nemam 
nikakovih računa, pa da bi bila važna moja volja. To je 
jedno, a drugo je, da vi nijeste sposobni, da poslušate moje 
pametne savjete tako dugo, dok se ne uživite u ovaj način 
mišljenja, koji je mene doveo do tih zaključaka, Vi morate 

mah osjetiti, gdje je istina, pa da je uzmognete onda i 
Ž Mi : je inače uzalud sve moje naprezanje i natezanje 
praće: doš Ka ži i PI A akro 
gle: dok rZzIm i vučem, napeta je, a čim j im iz 
Tuku, ona je opet ušla u se! "A Donat 
X Pais žestite se, Jovica! — govorila je ona skoro umol- 
a ui — Poslušat ću Vas i učinit ću, kakogod želite. 
i (1 ne možete to učiniti tako dugo, dok ne uvidite 
a ona Pai da uopće nema pristupa. Vi morate svla- 
je ženske osjećaje prevarene žene i dići i 
s i dići 
og promatrati samo mrtvu glavu nekoga ae 
S. i . što je taj čovjek bio slučajno vaš muž! — i 
si ke M ln kao je oduzeo život. Tu se vi sada 
orate uti sama od sebe i svojih povrijeđeni 
osjećaja, pa se visoko vinuti i napeti i Loa a 
L še vi peti sve sile, da iz v 
govori samo čovjek! Ja vjeruj j ' ča 
ri se ! Tujem, da je to vrlo težak posao 
u Z a . 3 ne za ženu i još k tomu za oh 
i u dogačaja, no nema vam drugoga i i 
spasa. Vi se morate podignuti vi Ka 
: ite p više same sebe i nadvisit: 
a ari ako me želite, da budete na raspravi pred a 
Kao minom i smiješni i odvratni! Vi se ne smijete 
» pa nekoga optuživati kao zločinca, što i Šš 
nim prilikama posegao za sjeki i Ra 
jekirom i — igrati se njegovo 
pokoje ja po ima nm io dkolajat re koja 
In S ispričavati?! Činjenica, da i ž 
| j a, je vaš muž 
Sj i . se radi o ocu vaše djece. To je istina To 
Pa. ržanje razjasniti, ali ga ne bi nipošto moglo 
a LI Koo je on dea posegao za sjekirom, vi 
i promišljeno pokušali popeti na vi ša 
mn ne može uspjeti, pa je PAPE dd so a4 
s : »štojei podigao takvu optužnicu, kad mora znati, da 
je ne e zastupati kao pošten čovjek i vješt pravnik. 
— Sad bih mogla na pričest! r i > 
gla tl — reče ona il 
osmjehne. — Ispovjedili ste me, Jovica. batani.“ 
— Ne, gospođo Ljubice! Krivo iteii 
i Sj ! O govorite i izvrćete ul: 
Ja ne ispovijedam, nego se ispovijedam, iznoseći vam . 
nazore o ovom prevažnom pitanju. Ja čak i ne Pitam, što vi 
mislite, jer ja to sve znam kao i vi, pa nastojim tla vam 
pokažem pravi put radi vas, samo radi vas i opet vam velim 

po deseti i pedeseti i stoti put: samo i jedino radi vas, radi 
vaše duše i radi vašega glasa! A, reći ću vam i još nešto, 
gospođo Ljubice! Zapamtite, što vam velim: nemojte misliti, 
da Zagrepčani ne će i te kako zarezati, kako je govorila 
Dujmovićeva žena; da li se je pokazala, da joj je stalo do 
istine ili je samo tužila, vodeći se prostom mržnjom i 
osvetom. Ne zaboravite ovo, što sam vam sada rekao. Vi tu 
ne ćete biti ocjenjivana, kao što bi inače bila prosuđivana 
svaka druga žena ubijenoga. Vi ste tui predstavnica našega 
kraja! To je važno i ja želim, da vi pokažete, da i mi zna- 
demo i možemo biti na visini, kad hoćemo, da se dignemo. 

— Badava je to sve, kad ja tako ne osjećam! — odgo- 
vori ona posve prostodušno i nasmije se više nasilu nego 
što joj je išlo od srca. — Ja ću slabo predstavljati naše 
krajeve. 

— S tim gore po nas, moja draga gospođo! Moram vas 
upozoriti, da sam više nego siguran, da će Zlata — to je 
Bojanićeva žena! — i na raspravi zasjati u neobičnoj 
veličini. 

_ Oho! — reče ona i uspravi se. — Otkuda to zna moj 
gospodin kapetan Jovica?! 

— Neka vas to nimalo ne zanima, jer nije važno, i ako 
mislite, da je za vas važno, što ja mislim o toj ženi, onda 
više ne trebam ovamo ni zalaziti, da vas ne uzrujavam. Ako 


želite, ja mogu odmah otići! — reče on i nakloni joj se, 
.kao da će doista poći. 
— Ne šalite se, Jovica, mojim životom! — reče ona 


veoma povišenim glasom i naglo ustane, uspravivši se pred 
njim u svoj svojoj veličini. Kako je bila u dugoj crnoj 
haljini, koja joj je prilegla tijelu, činilo se je, da je mnogo 
viša nego što uistinu i jest. Crte su joj lica bile izmučene i 
bolne, pa se njemu smili i htjede joj pritrčati, da je zagrli 
i umiri svojim muževnim cjelovima, no svlada se, malko se 
i on uspravi i ostade na mjestu, na kojem je i prije stajao. 

— Ja se ne šalim! — odgovori posve mirno i odlučno. 
— Stalo mi je samo do toga, da se naučite lučiti i u meni 
i svakom drugom muškarcu čovjeka od mužjaka! Ja mislim, 
da i vi uviđate, da neka mala razlika postoji. Ako to ne 
uviđate, ja vam mogu rastumačiti. 

+ skovan“ — odgovori ona hladno. — Ja vas posve 
oma na držat ću se vašega savjeta. Samo vas, 
. adli . Zi I Ze sa mnom strpljivi. Vjerujte mi, 
reko inonakii m sposobna vladati svojim živcima. Bu- 
= = Ne, gospođo! — odreza on kao najoštrijim nožem. — 
“eg vam biti samo pravedan i vazda ću nastojati, da 
a o razumijevanja i za vaše slabosti, ali milosrdan 

e ću iti, jer ne mogu. Priroda ne pozna toga osjećaja, pa 
ni vi ne smijete nikada računati s njime kod mene. I bu- 
dimo iskreni i budimo odmah načistu, ako mislite, da bismo 
mogli naše odnošaje osnivati na tome osjećaju E. ili samo, 
uz ostale, i na tome! — onda je bolje, da odmah sve preki- 
nemo, jer sam ja nemilosrdan. Ja nastojim biti po moguć=- 
nosti pravedan, a to je najviše, za čim smijemo težiti i što 
E oja jedva možemo postići. A tko je pravedan, ne 
a dini ; . Metsinju jer se milosrđe protivi pravednosti. 

. — Ne znam, da li vas razumijem — odgovori 
mirno. Aa Međutim ako mi budete sao uke: jatu biti 
zadovoljna, pa onda i nije važno, da li razumijem vaše raz- 
laganje o milosrđu ili ne. Loše sam se izrazila, kad sam 
vas molila, da budete sa mnom milosrdni. 

— To mi je milo. Tko traži od bilo ko ij i- 
losrđa, pokazuje, da ne računa na O a va JA EL 
tekciju. To je Moje mišljenje, koje nije samo moje i koje 
ne može biti krivo, Ovo imajte pred očima na raspravi kad 
budete davali iskaz. Nemojte nastojati, da glupane i slabiće 
zablenete svojim mekim srcem i popustljivošću. To bi bila 
posve pogrješna taktika, jer je Bojanić već kazao, da ne 
treba ničijega milosrđa. To se vidi posve jasno iz njegovih 
iskaza, koji su i vama bili predočeni, kad ste preslušavani. 
Pripovijedali ste mi, da vam ih je sudac istražitelj pročit 
poslije vašeg iskaza, PAM 

— Jest, nešto je upoređivao. 
ka Tako je. Nešto je upoređivao i. i jj : 
iskaz, koji ne će biti mnogo ik e di 
spravi. Tamo ste vidjeli, da on ne jauče ni ne moli a 
srđa, već urliče, optužuje i traži pravdu! Vi s tim si 


53 


loženjem morate računati i morate biti jači od njega, ako 
želite, da iziđete iz dvorane svijetla obraza i s prijateljskim 
pogledima onih stotina, koje će napeto pratiti vaš iskaz. 
Ja ne vjerujem, da će Bojanić vas i spomenuti u svom 
iskazu, jer ne će imati za to nikakova povoda, mo vi ćete 
morati o njemu mnogo govoriti, jer vam je sigurno, ba- 
rem kada, govorio o njemu pokojni Dujmović. Vi znate 
nešto i o njihovu ugovoru, jer vam je pokojni i o tome 
govorio. Vi ste o tome već i iskazivali u istrazi, no ono je 
sve neodređeno, blijedo i nejasno. Ako želite, ja vam mogu 
pribaviti prijepis vašega prvog iskaza, da ga dobro proči- 
tate i da se prema tome priredite za ponovni iskaz na 
glavnoj raspravi, koji ne može i ne smije ni u čemu biti 
u protuslovlju s vašim prvim iskazom, ali može i mora biti 
potpuniji, jer ste onda bili još uzrujani i pod svježim 
dojmom zločina, dok ste sada mnogo mirniji, pa možete 
mirnije i suditi i izricati svoje mišljenje. Posve je naravno 
ida vi ne možete nastupiti kao svjedok obrane, ali ne možete 
i ne smijete misliti, ni da ste svjedok optužbe. Vi ste na- 
prosto samo svjedok istine i ništa više! Može osuda ispasti, 
kako mu drago, to nije pitanje, koje vas smije zanimati 
prilikom davanja iskaza, jer vas zanima samo i jedino, 
da iskažete potpunu istinu. Kao što ćete odgovarati na pi- 
tanja predsjedniku i državnom odvjetniku, isto tako lju- 
bazno, pažljivo i savjesno odgovarajte i branitelju, jer su 
i njihove uloge — po poštenom shvaćanju! — posve jednake: 
sva trojica moraju težiti za ustanovljenjem istine. 

Gospođa je opet sjela u naslonjač i strpljivo slušala 
njegove riječi, ne pokazujući osobitog zanimanja, jer su 
joj mnoga pitanja bila prilično maglovita, no ipak je pra- 
tila njegovo razlaganje i željela, da ga što bolje razumije 
i zapamti. 

— Vi biste, Jovica, morali sa mnom proći cijelo pre- 
slušavanje prije nego pođem na raspravu! — reče ona 
posve mirno i ljubazno. — Samo bih tako bila sigurna, da 
ćete biti zadovoljni s mojim iskazom. 

— Il me krivo razumijete ili se krivo i pogrješno izra- 
žavate! — reče on mrzovoljno. — Nije važno, da li ću ja 
biti zadovoljan ili ne! Važno je, da načinite i na suce i na 

slušaoce dojam velike i plemenite žene, koja ne tuži nego — 
govori istinu! O tome se meni radi. , 
uo U redu! — reče ona mučenički. — Ne gledajte to- 
ni izraze, nego na sadržaj. Ja vidim, da ćete vi mene 
Tave svu pojesti, oći tamo sa i 
edin poj pa ću doči t samo oglodani 
., Na te njezine riječi Stefanović prasne u glasan smi- 
jeh, jer ga je prenerazila jednostavnost i uvjerljivost, ko- 
jom ih je izrekla. 

— Divno, gospođo Ljubice! — uskliknuo je. — Te su 
vaše riječi znak vaše veličine i ja se ne bojim za vaš iskaz! 
Sigurni smo! Samo ćete mi dopustiti, da ja doista glođem 
na tome pitanju svaki dan, da vam sve prijeđe u krv, kako 
ćete o svemu govoriti sa savršenim mirom kao što i ovo 
sada rekoste meni. Što se tiče glodanja vašega vrlo pošto- 
vanoga kostura — nemojte mi zamjeriti, no ja sebi pridr- 
žavam pravo, da vam na to odgovorim, čim se riješimo 
glavnih en briga. Tu mi odgodu dopuštate?! 

— Vrlo rado — odgovori ona, smiješeći se. — Samo 
budite pravedni i obzirni. : 

— Zašto bih bio obziran i kako bih bio obziran, ako 
sam pravedan?! Ne tražite više, kad tražite najviše: pra- 
vednost! ok reče on posve prijateljski. — Nemojte se srditi, 
što sam ja gdjekada s vama surov i skoro neotesan. Tu mi 
se radi o stvari, radi se o našem ugledu, pa onda ne biram 
sredstava, da ga postignem, Ne zamjerite i zamislite, da 
smo i sada djeca, kao što smo negda bili, te da se igramo 
i zabavljamo. 
otanra Ja to mogu zamisliti, no hvala vam na ovakovoj 
igri i zabavi, u kojoj meni ne ostaje nijedna koščica na 
mjestu i cijela. Da ne mislim ma naše djetinjstvo, ne bih 
s vama ni razgovarala! 

— Tolko sam vam mrzak?! — upita on izazovno. 

— Tolko mi hoćete gospodariti i tolko vas se bojim, 
a nemam dovoljno snage, da vam se oduprem. 

— Stoga ne biste sa mnom razgovarali?! 

— Da! Stoga! — potvrdi ona odlučno. 

— To znači, da me se bojite. 

— Da vas se bojim, utekla bih. 

— Čas prije rekoste, da me se bojite i samo nemate 
snage, da mi se oduprete. 

— Pa, kad sam jednom rekla i kad ste čuli, zašto me 
ponovno pitate istu stvar?! — reče ona malko uzrujano. 

— Godi mi, kad slušam iz vaših usta, da me se bojite. 
Eto, zato sam vas ponovno pitao. 

— Isti ste, kao kad vam je bilo deset godina! I onda 
ste me i tukli i plašili i— — — 

— I volig vas! — reče on bez ikakova naglašavanja 
i isticanja značenja tih riječi. — Vi dobro znate, da sam 
vas i volio, pa da sam vas baš stoga i tukao i plašio. 

— To je istina! — potvrdi Ljubica posve priprosto i 
mirno. 

— Kad više nijesmo bili skupa, prestali smo se 
tući i — 

— I voljeti! — upade mu ona u riječ. 

— Ja to nijesam htio reći i to nije istina, gospođo Lju- 
bice! — usprotivi se on. — Ja sam vas vazda volio, a i 
danas vas volim, samo smo bili nadaleko, a vi dorasli za 
udaju i zaboravili svoga druga iz djetinjstva. Recite po- 
šteno i pravedno, nije li ovako?! Ne tražim od vas ni obzira 
ni milosrđa, nego samo istinu: je li bilo ovako?! 

— Jest, Jovica. Bilo je točno tako — odgovori ona po- 
sve mirno, da nije ni okom trenula. 

— Sada smo se, vidite, opet sastali, da vas ja — ne 
doduše bijem, nego jedem i glođem, što je mnogo više, 
jer smo i stariji, pa se tako pomalo vraćamo na naše dje- 
tinje doživljaje, koje smo bili skoro i zaboravili — govorio 
je on veoma prijateljski i toplo je promatrao, Vidio je, 
da je ona vazda njemu veoma lijepa i mila, te da je baš 
stoga toliko i muči svojim poukama i brigama za glavnu 
raspravu. Istina — sjeti se u tome istom času! — on to 
čini tako i stoga, jer ga je i Zlata umolila, da sa svoje 
strane poradi, da Ljubičin iskaz ne bude neprijateljski. 
Osjeća, da mu je veoma ugodno, što može ispuniti tu Zla- 
tinu želju, ispunjujući ujedno i svoju želju, da Ljubica 
iziđe s rasprave što ljepša i simpatičnija, Osim tih dvaju 
poticala na taj ga je isti put gonilo i uvjerenje, da je i po 
najstrožem i najnepristranijem prosuđivanju potrebno i 
opravdano baš onakovo držanje, kakovo on sada. prepo- 

ruča. i nameće gospođi Ljubici. Bio je upravo sretan, što 
su ga Svi razlozi gonili na isti put, na istu točku i na iste 


— Ja mijesam bila nikad zaboravila naših djetinjih 
doživljaja — govorila je ona veoma tiho i nenapadno. — 
Nije se moglo na njih više misliti, a i vi ste se, Jovica, 
držali pošteno, kad sam se ja udala. To vam moram sada 
priznati i pohvaliti vas. 

— Hvala vam na pohvali! — reče on, pristupi joj 
bliže i sjede u naslonjač blizu nje, pa joj primi ruku svo- 
jom rukom. — Vratimo se onda posve na naše djetinjstvo! 

Iza tih joj riječi veoma toplo i srdačno poljubi ruku, 
na što ona naglo ustane. 

— Vi biste me htijeli opet tući, je 1i?! — upita, smi- 
jući se, kao da nije razumjela njegovih riječi. 

— Ne, gospođo Ljubice! Htio bih samo da imate u mene 
neograničeno povjerenje. 

— Neograničeno?! — rekne ona veoma povišenim 
glasom. 

— Slijepo! — odgovori on. — Slijepo, ako vam nije 
dosta jaka i jasna riječ »neograničeno«! 

— Oprostite! — odgovori ona, stane kraj prozora i za- 
gleda se na ulicu, kao da nešto promatra, dok uistinu nije 
vidjela ništa, jer je bila sva zaokupljena njegovim riječima. 
Polagano se okrene prema njemu, ne mičući se s mjesta i 
nastavi: — Vi dobro znate, kako imam strašna iskustva, 
pa kako onda možete od mene tražiti i bilo kakovo povje- 
renje, a kamo li odmah neograničeno i slijepo?! 

— Baš stoga! Baš radi tih vaših iskustava! Iz nikakova 
povjerenja, koje vas je dovelo u najstrašniju nesreću, mor 
rate doći u vode savršenoga, slijepog povjerenja, koje će 
vas usrećiti! 

— Još je sve presvježe i posve živo u meni, a da bi se 
dalo preko noći promijeniti. 

— Vjerujem, pa zato i ne žurim, nego se držim po- 
daleko. 

— Hvala vam i za to. Morate znati, da je to jedini 
pravi put, koji možda vodi do povjerenja, iako ne — reče 
ona, smiješeći se veoma toplo i prijateljski, no ne nipošto 
izazovno — do neograničenoga i slijepog povjerenja. 

— Ja ću to zapamtiti — odgovori i on isto takim na- 
činom — i nastojat ću, da ne pogriješim, no vi morate znati, 
da povjerenje žene prema mužu mora biti slijepo i neogra- 
ničeno, jer inače nije povjerenje. Žena mora biti samo 
žena — — — U tome bi se morale sve ugledati u japansku 
ženu, 

— Ne pretjerujmo, Jovica, i ne letimo na daleki istok, 
kad smo vezani za balkanske klisure. Imamo mi i bliže, kod 
svoje kuće, velikih uzora — govorila je jednostavno i tiho, 
opet prišla k njemu i sjela na svoje prijašnje mjesto. — Al 
pustimo to, molim vas. Neka leži, kad ne propada — — — 
Neka još malko čeka — —— 

— Kako vi želite! — odgovori on, obuhvaćajući je ci- 
jelu čeznutljivim, zaljubljenim pogledom. 

— Nijesmo djeca, a nije nam ni osamnaest godina, pa 
da se ne bismo mogli svladavati i malko počekati — — — 

— To je točno i ja se pokoravam al vam moram reći, 
da pravo i ne razumijem, pa mi izgleda malko namješteno 
i vješto udešeno! Oprostite mi, no morao sam vam biti do 
kraja iskren. 

— Krivo mi činite! — odgovori ona veoma tiho i za- 
misli se. Iza kraće stanke nastavi: — Malko promislite, pa 
ćete mi biti pravedniji. Sjetite se, Jovica, da sam ja i 
majka — — — 

Ne odgovori joj više ni riječi, osjetivši, da je razumije 
i da odobrava njezinu suzdržljivost i zavlačenje. Podbočio 
je glavu rukama i pustio maha mislima, da se kovitlaju 
i motaju kao u najstrašnijoj buri i oluji, pa najčešće nije 
mogao ni razabrati, na što misli. U jednom času opazi Duj- 
movićev grob, koji je još svjež, na kome se još nije ni zemlja 
slegla — — To je grob oca Ljubičine djece i ona stupa u 
teškoj crnini i vodi svoju djecu na grob njihova oca — — — 
To je grob njihova oca — — — 

— Naravno, naravno, Ljubice: — šane on, kao u polu- 
Snu — vi imate potpuno pravo — — — I ja vas razumijem. 
Imate pravo. 

— Ustao je i htio otići. 

— Zašto me sada ostavljate? — upita ona umolnim 
glasom. 

— Moram na zrak! Moram se prohodati. Hoćete li i 
vi sa mnom?! — govorio je on žurno, neodređeno i ne gle- 
dajući u nju. — Uznemiren sam, a za taj je osjećaj najbolji 
lijek veliki prostor, brzi hod i jak vjetar. Treba hodati 
ubrzanim korakom —— — 

— Sjedite radije tu kod mene. Smirite se i pripovije- 
dajte mi kako se sada slažete s Wetterom. 

— Vjerujte mi, da ovaj čas ne bih mogao o tome mnogo 
pripovijedati — odgovori on i nasilu se nasmiješi. — Sada 
sam u posve drugim mislima. Uostalom već sam vam re- 
kao, da je on vanredan radnik i trgovac, a to vama mora 
biti dosta. Ja vjerujem, da ne će krasti tako, da vas ošteti, 
a što radi mimo toga — pa što mu vi možete?! Radi, što 
i drugi, a njegova je stvar, da li je spretniji ili nespretniji 
od ostalih. 

— To je točno, samo ne smije svojim skokovima izla- 
gati posla. I 

— To sam mu već rekao bezbroj puta. Dobro bi bilo, 
da mu to i vi naglasite u prilično svečanom obliku tako, 
da vidi, da nije samo slučajna opomena. : 

— Ja sam mu već svašta rekla. 

— Ljutito i nabusito, a to ne drži! Sijevne i nestane. 

— Već bi sada morao biti ovdje — reče ona, gledajući 

na zidni sat. — Hoćete li mi vi pomoći, da mu reknem 
večeras?! 
. — Ako se pruži dobra zgoda, recite mu, ali nemojte 
nasilu navući razgovor na to, jer bi bilo očito, da je namje- 
šteno, pa bi izgubilo u snazi i ozbiljnosti. Nije ni hitnje. 
Kad smo sada posve načistu, da vi ovdje ostajete i da se 
dalje vodi ovdašnja poslovnica, imat ćete vremena, da mu 
reknete, štogod budete htjeli. 

— Znate, Jovica: jesmo s tim načistu i ja sam se i sama 
odlučila i poslušala sam vaš savjet — tu je i jednoga i 
drugog! — al vam moram iskreno reći, da nijesam odušev. 
ljena! Jučer nas je bio Bojanić sjekirom, danas Wetter 
prijevarama i Zlata novinskim napadajima, a Bog zna, što 
nas sutra čeka?! : 
| — Čekamo i' mi njega! — odgovori on mirno i odlučno. 
— Tko se boji sutrašnjosti, nije je vrijedan! 

— Lijepo vi to govorite i ja se, doista, ne bojim. I vi 
ćete mi pomagati, al što će biti — — reče ona i pro se 
u riječi. 

— Izvolite?! 

— Ništa, ništa. Nije važno, što sam vas htjela upitati — 
odgovori ona, smiješeći se. — Rekoste: »Tko se boji su- 
trašnjosti« — — — 

— Nije je vrijedan. 

— Da. Imate pravo. Već ćemo vidjeti, kako će biti. 
Uostalom reći ću vam, što mi je bilo naletjelo, pa sam se 
zaustavila: htjela sam reći, da mi je lako, dok ste vi ovdje, 
pa mi pomažete, no što će biti, kad vi budete premješteni?! 
A sigurno je, da ne ćete ovdje trajno ostati! 

— Kad se pojavi to pitanje, onda ćemo ga i rješavati! 
— odgovori on, smiješeći se. — Tada ćemo vidjeti, što ćemo 
i kako ćemo. 


Djevojka najavi Wettera. 

— Neka uđe — reče joj gospođa, ustane, poravna odi- 
jelo i kosu, kao da već prije nije bilo u potpunom redu. 
Stefanović je opazio te njezine nagonske kretnje i lagacko 
se nasmiješio tako, da ona to ne bi bila mogla opaziti, pa 
da je toga časa i gledala u njega. Bila je sva zabavljena 
sama sobom, stojeći pred ogledalom i promatrajući se 
veoma pažljivo. 

— Vrlo ste lijepi, gospođo Ljubice! — šane on izazovno. 

— Ne rugajte mi se! — odgovori ona, ne dižući pogleda 
sa svoga lika. — Sam sam kostur. 

— Rekoh vam i ponavljam, da ste vrlo lijepi! — reče 
on malkg glasnije i već mu bi na vrh jezika, da joj rekne: 
»Wetter će biti zadovoljan!« — no odmah osjeti, da bi to 
bilo strahovito zlobno i drsko, pa se još na vrijeme svlada, 
te umjesto toga reče: — Naravno, vi ne smijete vjerovati 
mojim riječima, već se morate sami uvjeriti. To je ne samo 
pravo nego i dužnost svake žene. Ona mora vazda znati, 
da je uredna. Koliko je pritom važno, da je i lijepa i da 
se svidi svima muškarcima, to je posebno pitanje. 

— Šteta, što nemamo vremena i što ja još nijesam ra- 
spoložena za takove rasprave! — reče ona, gledajući ga u 
ogledalu i nasmiješi mu se. On opazi, da je u tom času bila: 

upravo čarobno lijepa i zamamna, pa se pomače i pridiže, 
kao da će joj pristupiti i ogrliti je, ali ne ustade, nego joj se 
samo toplo nasmiješi. Ona je prihvatila taj podatni smije- 
šak i srdačno ga uzvratila u jednom hipu kao nehotice i u 
naletu nekog neodoljivog poriva, koji ju je obuzeo pod 


dojmom njegova smiješka. Odmah iza toga opet baci pogled 


na svoje kose, poravnavajući ih dugim i tankim prstima. 

— Divni ste, Ljubice, i vjerujte mi, da sam sretan, što 
se vraćamo na naše djetinjstvo — govorio je on posve tiho, 
upiljivši svoj vatreni pogled u njezina punašna pleća, koja 
su se izazovno bjelasala iznad crne svilene oprave. 

— Ne govorite, Jovice — odgovori ona šaptom, od- 
makne se od ogledala i priđe k prozoru, kao da ne zna, što 
bi počela, a uistinu je bila već ljuta, što Wetter tako dugo 
ne ulazi, pa reče: — Wetter sigurno kuriše sobarici, kad 
ga nema tako dugo! 

— To je lako moguće! — odgovori Stefanović i skoro 


se glasno nasmije. U tom času zinuše vrata, a među do- 


vratnicima se pokaza jaki zdepasti Wetterov lik. 

— Čini se, da si zapeo sa sobaricom! — dočeka ga Ste- 
fanović, no on ne prihvati izazova, već se veoma pažljivo 
nakloni prema gospođi, koja se je okrenula od prozora i 
pošla Wetteru u susret. 

— Ljubim ruke, milostiva gospođo! Dobar večer, Jo- 
vica! — govorio je Wetter, ne uspravljajući se i približava- 
jući se gospođi, da primi i poljubi ruku, koju mu je ona 
pružila. 

— Dobar večer! — odgovori ona i povuče žurno ruku, 
govoreći: — Već sam vam rekla, ne znam, kolko puta, da 
me tako ne pozdravljate, jer me to vrijeđa. Ja nijesam ni- 
kome milostiva, a najmanje vama, pa me taj naziv vrijeđa, 
jer ima posebno svoje značenje. Isto tako ne ću, da mi se 
ljubi ruka, jer nijesam starica, pa me i to vrijeđa, osim kad 
mi moje dijete poljubi ruku. Vi muškarci mislite: — Kad 
je ne mogu drugdje, hajde, da je poljubim u ruku! — Ja to 
rezumijem, ali ne dopuštam, da to čini svaki, koji naleti! 

Wetter se je u neprilici smiješio, misleći, da ima posla 
sa strašnom prostakinjom, kojoj je teško i rastumačiti taj 
kulturni evropski običaj, pa poče pentati: 

— Da, da, milostiva. Imate vi pravo, al, znate, običaji, 
pa mi je skoro nemoguće drugačije. 

— Fućkam ja vama na te idiotske običaje! Već sam 
vam rekla sto puta da mi govorite samo »gospođa« i nikako 
drugačije, jer ako vas pustim, da tako nastavite, najzad 
ćete me zvati Bogomajkom! Ako ne mogu reći drugima, s ko- 
jima se sastajem, kako me moraju zvati, dopustit ćete, da 
to vama mogu i smijem reći bez zamjerke. 

— Milostiva je danas raspoložena veoma ratoborno! — 
reče Wetter, okrenuvši se prema Jovici. — Turci mogu biti 
sretni, što su blizu Bospora! 

— Gledajte vi njega: i još mii se ruga! — reče ona, pa 
se i sama nasmije. 

— Ne rugam se, oprostite! — poče se Wetter braniti. — 
Samo kažem. Oprostite mi — — 

— Ja vas razumijem — govorila je ona posve prija- 
teljski — ali i vi morate razumjeti mene. Ne podnosim toga 
prenemaganja i kad mi god tko kaže »milostiva«, odmah 
pomišljam, kako me vrijeđa. Vjerujte mi, da vam ovo go- 
vorim posve točno i iskreno. | 

— Vjerujem, vjerujem, mil — — — Al znate: kad je 
takav običaj i kad se to gospođama svidja, zašto im ne bih 
rekao, ako hoće i: »Ljubim nožice mekana (i milosrdna!« — 
zašto ne bih, kad im se sviđa?! 

— Imate pravo, no ja vam velim, da se meni ne sviđa. 

— Razumijem, razumijem, al je to već sve na jeziku 
kao tatu, da trpa u džep sve, što mu padne pod ruku. Meni 
je teško vas zvati drugačije i radi okolice, koja bi to krivo 
tumačila. I znate — — Rekli bi, da vi unosite nove običaje. 

— Pa, dobro! Ja razumijem, da nijedan kraj ne da, 
da mu koji stranac mijenja njegove običaje i ima pravo, ali 
kad se vidi, da ja donosim nešto, što je očito i zdravog i 
čestito i pošteno, kako se onda može tome prigovarati?! 

— I najveći su izumi s početka bili i ismijani i od- 
bačeni! 

— Što vi velite, kapetane? — upita ga Ljubica. 

— Ja velim, da imate pravo i jedno i drugo. 

— To nije moguće! — usprotivi se ona. 

—A ipak je tako! — odvrati on posve mirno i uvjer- 
ljivo. — I ja bih vam predložio, gospođo Ljubice, da ne za- 

rezujete, kako vas Wetter zove, a njemu opet, da nastoji 
biti onako, kako vi želite, no da se ne pravi pitanje. 

— Ja ne dopuštam, da mi ljubi ruke! 

— To je vaša stvar! 

— Ja ću se držati, kako milostiva želi! — reče Wetter 
i nakloni se veoma kićeno i pokorno. 

— Kako ćete se držati, kad i sada govorite drugačije?! 
Al, eto, neka bude, kako bilo, samo mi ne smijete nikada 
ni pokušati poljubiti ruke. To ne ću. 

— Kakogod izvolite, milostiva! — odgovori on i opet 
se nakloni. 

Ona se nasmije i okrene od njega, ponudivši mu rukom, 
da sjedne. 

— Ja bih sada mogao otići! — reče Stefanović i ustane. 
— Vi imate službenih poslova, a ja imam nešto posvršavati 
u gradu, a ne želim ni smetati. 

— Oprostite! — reče Ljubica povišenim glasom i izne- 
nađeno ga pogleda u čudu. — Pa vi znate, da vi nama ne 
smetate. I dosada ste prisustvovali našim poslovnim razgo- 
vorima. 

— Vi vlasnica, Wetter generalni direktor, a ja?! — 
govorio je Stefanović i jedva primjetljivo namignuo Ljubici. 
Ona je odmah razumjela, kuda on cilja, pa se udobrovolji 
i nasmiješi. 

— Vi generalni inšpektor! — odgovori Ljubica i glasno 
se zasmije. 

— Prihvaćam, ali onda molim, da mi se odredi i plaća, 
jer danas ni popovi! ne rade besplatno. 

— Dopustite mi, da se i ja umiješam, kad se radi o 
poslu — reče Weter i nakloni se gospođi. 

— Izvolite. 

— Djelatni časnici ne mogu imati nikakove druge pla- 
ćene službe, pa Jovica mora obavljati besplatno svoj opći 
nadzor našega posla. 

—Izvrsno, Wetter! — reče Ljubica. — Vidi se, da po- 
šteno mislite za poduzeće. Prema tome ste vi, dragi moj 
prijatelju, generalni inšpektor, ali bez i jedne pare plaće! 

— Prihvaćam i tako, jer mi osobito laska vaše povje- 
renje, gospođo Ljubice! — odgovori Stefanović. — A sada 
mi dopustite, da malko prijeđem na drugo polje — reče i 

okrene se k Wetteru: — Jesi li dobio poziv za glavnu ras- 
pravu? 

— Nijesam — odgovori on, sjedajući — a danas sam 
bio s Bojanićevim braniteljem, koji mi reče, da ja ne ću 
ni biti pozvan za svjedoka. Prema tome mi otpada ta 
briga. 

— Otkuda on to zna? — upita Stefanović, 

— Ne znam točno, no sigurno zna, dok mi je tako 
rekao. Dobio je optužnicu, pa možda i u njoj piše, koji su 
svjedoci pozvani, a osim toga je on mogao čitati i cijeli 
. pa je sigurno negdje našao napisano, ako mu nije tko 
i rekao. 

— I ovakav imade čak i branitelja! — reče Ljubica 
uzrujano i povišenim glasom. 

Na te njezine riječi Stefanović naglo ustade, stade 
prema njoj i reče veoma čvrstim glasom, ne pomičući po" 
gleda s njezinih očiju: 

— Vi biste ga možda dali objesiti ii bez rasprave?! 

Ona osjeti svu težinu njegovih riječi, nekako se sva 
ulekne i previje, kao da želi na taj način olakšati njegov 
udarac, koji joj prijeti, te reče posve blago: 

— Ne zamjerite, što iz mene gdjekada progovara samo 
žena. Bilo bi veće čudo, da nije tako. 

— Ja bih ga svakako uredio bez velikog ceremonijala! 
— reče Wetter i značajno pogleda Ljubicu, kao da očekuje 
odmah nagradu za to svoje mišljenje. 

— Vi hinite, da ste gori od žene, a to vjerojatno nije- 
ste! — reče mu ona dosta čvrstim glasom. 

— Wetter je poznata udvorica i laskavac, pa tako go- 
vori, jer računa, da te riječi moraju goditi ožalošćenoj udo- 
vici — reče Stefanović. 

— Vara se! — odgovori Ljubica. — Ja i sama reknem 
svašta u časovima zaborava i nepažnje, no odmah se trg- 
nem i saberem, pa nastojim biti pravedna. 

Ona je govorila, gledajući neprekidno i netremice Ste- 
fanovića, nastojeći, da na izrazu njegova lica pročita, da li 
je zadovoljan s njezinim riječima. On se je međutim držao 
dosta ljutito, skupljenih obrva, kao da će mu između očiju 
kijati, i nije pokazivao, da li je ona, po njegovu sudu, izišla 
na pravi put ili ne. 

— Izvolite vi rješavati poslove! — reče on nekako 
poslovno i nehajno, te ona pomisli, da nije pogodila prave 
žice, no sada se više nije dalo ništa učiniti, kad, on želi, da 
se o tome ne govori. Ona osjeti težinu njegove volje, koja joj 
se neumoljivo nameće, pa pomisli, da bii mu se morala 
oprijeti i ne dopustiti mu, da je zarobi svojom snagom i 
surovošću, ali se nije mogla ni pomaknuti nego onako rr 
kako je osjećala, da će njemu biti po volji. Pokojnog Duj- 
movića nije nikada tako osjetila, te joj se činilo, da je ona 
samo komad nužnoga pokućtva u dvorani njegovih velikih 
osnova i beskrajne taštine, a njezino je bogatstvo bio = 
raskošni! svjetionik u toj njegovoj odaji — — — Svjetionik 
su joj neki dan razbili — — — Nema ga više! I ona više 
nije pokućtvo miti je njezino bogatstvo svjetionik na putu 
nekoga besavjesnog pokvarenjaka — — — I tako. ona po- 
mišlja o ocu svoje djece?! — — Zaprepasti se pri toj po 
misli, no — osjeti, da je misao tu! Ona je u njoj, a ona je 
sigurno već i prije bila tu u njezinoj duši. Sada je posve 
drugačije. Pojavljuje se, pojavio se je, tu je s njome gospo- 
dar i zapovjednik, koji ne traži ni pokućtva ni svjetionika, 
nego se pozivlje na tučnjave i batine — — I s tim uspome- 
nama zasjede na prijestolje njezinoga Ženstva i suvereno 
vlada već sada! Pokojni Dujmović je bio samo gost u nje- 
zimoj duši i to — ponajčešće veoma hladan gost, koji nije 


bio ni željan ni voljen, nego samo trpljen i pošteno pod- 


nošen, jer je to u krvi čestite žene. Mora snositi i podnositi 
onoga, kojemu je zvana uzdržati rod i ime. Gospodar on 
nije nikada bio, jer nije za tim ni išao. Nije mu bilo stalo, 
da uhvati u svoje ruke uzde te bujne ženske duše i da je 
vodi, kuda hoće, i da je oblikuje, kako se njemu najviše 
sviđa. On se nije za nju ni zanimao više nego li se svaki 
dobar gospodar zanima za svoju blagajnu ili za svoju 
kravu muzaru ili za svoga konja — — — Stefanović na- 
stupa drugačije i Ljubica odmah osjeća posve jasno i posve 
nesumnjivo, da je i ona pod tom čvrstom rukom posve 
druga, posve nova duša. On može od nje raditi već sada 
sve, što mu dođe naum, ali samo — — — Njegov se grob još 
nije ni smirio, još se nije ni zemlja na njemu slegla, a pod 
tom je zemljom ipak otac njezine djece — — — Otac, je“ 
dini, nenaknadivi otac — — — 

— Je li što novo, gospodine Wetteru?! — upita ga, 
sjedajuči. : 

On je polagano i važno vadio iz kožnate torbe spise, 
metnuo očale na oči i počeo izvješćivati potanko o svemu, 
što je toga dana učinjeno. Svaki je posao nastojao prika- 
zati još ljepšim, nego li su ga prikazivale same brojke, da 
joj tako uljepša ukupnu sliku. 

Stefanović se je prividno bavio: promatranjem svojih 
ruku, dok je uistinu veoma pozorno pratio svaku njegovu 
riječ i ispod oka češće pogledao Ljubicu. Primijetio je, da 
se i ona veoma zanima, što on radi, ali joj ne htjede poka- 
zati, da je motri. On se je uvježbao u životu s vojnicima, 
da nikada ne pokazuje svoje ljubavi onome, kojega doista 
voli i do kojega mu je istinski stalo. Vazda ga drži poda- 
leko i malko na ledu za to, da ga onda ima uvijek za sebe 
u naponu oduševljenja i odanosti, kad ga god ustreba. Tako 
isto treba postupati i s djecom i sa ženama, a baš napose 
i osobito sa ženama. On je tvrdo vjerovao, da njegova žena 
ne smije nikada znati, koliko je on ljubi, da je tako zadrži 
u vječnoj želji, da ga osvoji, da mu se što više svidi i da se 
pokaže dostojnom njegove ljubavi. Takovo je ženino raspo- 
loženje nužno, jer je ono oplemenjuje i ne približuje ju 
društvenim uobičajenim glupostima i neukusnostima. Ona 
je vječno zaljubljena mlada, jedva vjenčana, zanmesena 
osnovama i sanjama o svome mužu, o svojoj djeci i o svome 
domu! A to je ona, koja drži tri ugla kuće i o kojoj pjevaju 
narodne pjesme svih naroda — — — 

— Treba svakako pojačati vađenje uglja, ako želimo 
udovoljavati svim narudžbama — govorio je Wetter polako 
i stručno. — U tu bi svrhu bilo svakako potrebno, da vi 
lično pogledate, što se tamo radi. 

— Da ja idem u rudokop?! 

— Ne, ne, milostiva! Nijesam mislio, da idete u rudo" 
kop, nego da pogledate pisarnu, organizaciju rada, postu- 
pak s radnicima i sve drugo, što je potrebno znati, ako se 
želi vidjeti, što treba još učiniti, da se proizvodnja poveća. 

— Hvala na upozorenju — odgovori ona, bacivši po- 
gled na Stefanovića. — Vidjet ću, što ću moći učiniti. Za- 
sada se ne mogu ovdalen ni maknuti. . ' 

— Nikako! — potvrdi Stefanović, kao da daje svoj 
pečat, koji je ona tražila svojim pogledom. tad Ne možete 
predvidjeti, kolko ćete se vremena zadržati, kad jednom 
otiđete tamo, a sada ne možete ići na neodređeno vrijeme. 

— Ne mogu ni inače radi djece — reče ona, pomišlja- 
jući, kako će ta dužnost i najzad spasti na Stefanovića, a 
on može sa sobom povesti Wettera, da mu posluži kao 
stručno lice, Što ona može vidjeti i pregledati, kad nema ni 
pojma ni o kojem, a napose ne o tom poslovanju?! 

— Mi ne smijemo ništa propustiti, da posao razgra- 
namo, kad je za to divna prilika. Tu se tržište samo pruža 
i zove stručnjake, koji bi bili kadri, da ga zaposjednu i 
izrade, pa onda izrabe. Vjerujte mi, da je tu zlatni rudor 
kop skoro na svakome polju, jer nema nijednoga valjanog 
poduzeća. Sve su to kramarije, koje čekaju prvi udarac, da 
se sruše i ostave prazno polje za junake, koji će znati 
njime poletjeti. To vam ja velim, kao što me ovdje vidite. 
Vaša su djeca još malena, no dok dorastu, mi moramo po- 
slovanje razviti tako, da će ih svako imati svoj posao i 
svaki posao druge struke. 

— Druge struke?! — iznenadi se ona. 

— Da, da! Druge struke, milostivice! 

— Wetter, razbit ću vam glavu! — vikne ona. — Ja 
sam poštena žena i ne dopuštam, da mi tako govorite! 

— Lakše, lakše! — javi se odmah Stefanović, smijući 
ge. — Rekli smo, da oboje imate pravo, pa da vas može 
zvati, kako mu se sviđa, samo da mu ne date, da vam ruku 
ljubi. Budimo onda dosljedni, kad smo jednom tako rekli. 

— Hvala ti, Jovica, na zaštiti i zauzimanju, jer bih bez 
tebe propao! — reče Wetter, koji je posve ozbiljno shvatio 
gospođine riječi, kao što ih je ona stvarno bila i izrekla. 

Stefanović se je toliko smijao, da je Ljubici već bilo 
neugodno, pa ga je gledala u velikoj neprilici. 

— Oprostite mi, gospođo Ljubice — reče joj, jedva 
suzdržavajući smijeh — i ne zamjerite mi, što sam se toliko 
zasmijao, no nijesam se mogao obuzdati, kad sam vidio, da 
ste se vi ozbiljno rasrdili na grješnoga Wettera, a on se 
ozbiljno uplašio, kad ste na njega viknuli! 

Htjela je i njega ljutito upitati, da. li je njemu vazda 
šaljivo, kad se netko drugi ljuti, no — jednostavno joj je 

zapela riječ u grlu i nije se usudila. Iznenadi se sama nad 
tim otkrićem i spoznade temeljito, da se tu više ne da ništa 
promijeniti na tom osjećaju. On je stajao pred njom kao 
Kkrctitelj pred lavicom, koja svu svoju snagu polaže i odriče 
je se pred njegovim prodornim i neodoljivim pogledom. 
Klone pod tom spoznajom, nimalo se ne uzbuni niti požali, 
već se malko ulekne, kao da se je htjela nagnuti k njemu, 

"smiri se i pokori neizbježivome i neodoljivom. Vidje, da je 
taj osjećaj nimalo me smeta, što više — čini joj se, da joj 
postaje izvorom velike slasti i zadovoljstva — — — 

Ne reče mu ništa nego mu se samo malko i pokorno 
:nasmiješi. 

— U pravu sam — govorio je on — al mi oprostite, 
što sam se smijao! 

— Imate pravo — reče ona. — Sada i ja uviđam, da je 
položaj bio doista smiješan, no nijesam se mogla svladati. 
Već sam vam prije rekla, da me taj izraz vrijeđa, jer kad 
-ga čujem, mislim na nešto drugo! ' 

— Nemojte se srditi — javi se sada i Wetter slobod- 
nije — no meni je doista nemoguće, da vas zovem druga- 
čije, a bit ću sretan, kad i sve ovdašnje gospođe budu vaših 
nazora. 

— To sada, Wetteru, nije istina! — usprotivi se Ste- 
fanović. — Tebi je posve svejedno, kako ih zoveš, jer u 
ovom jeziku ni ne misliš ni ne osjećaš za njega. Fučkaš ti 
i na ovaj i na onaj naziv, dok je tebi dobro, a čim više 
različnih i nesložnih i zaraćenih naziva, tim bolje po tebe. 

— Počeo si me opet zaskakivati! — odgovori mu Wet- 
ter, smijuljeći se na silu. — Ti znaš, kako ja mislim, jer 
sam ti prijateljski sve rastumačio, no znaš i to, da ja nisam 
.glup, pa da ne znam dobro vidjeti i prosuditi, gdje su dobro 
postavljeni i sigurni moji računi! 

— To ti vjerujem! To ti dobro znaš. 

— E, onda?! Kad mi to priznaješ, onda mi vjeruj, da 
.i ovom zgodom točno vidim! Nije li naravno i za mene je- 
dino moguće i pošteno, da držim s onim, tko mi omogu- 
ćuje, da mogu pošteno zarađivati i živjeti?! 

— To jest! — potvrdi Stefanović, dok se je Ljubica 
naslonila na ruku i ispod oka promatrala kapetana, koji joj 

se je učinio nekako i veći i ljepši i jači, nego li je bio 
ikada dosada. KA : 

— Kad mi to priznaješ, trebam li ti onda još dokazi 
vati, kako doista želim, da svagdje i na svim poljima po- 
bijede nazori i tvoji i gospođe Ljubice?! I 

— Eto: kako ste sad mogli pošteno reći?! — usklikne 
ona i nasmiješi se. 

— U razgovoru s drugima — rastumači Wetter. — 
Ovako je i meni naravno, ali ne u razgovoru s vama. Bu- 
dite strpljivi sa mnom, milostiva, pa ćete onda biti, i za- 
dovoljni. Zasada je ovako bolje, jer bi se inače prostaci i 
neupućeni rugali. 

— Imamo li jošte što rješavati, gospodine Wetteru? 

— Ja mislim, milostivice, da nemamo — odgovori on 
okretno i nakloni joj se. 

Ona se opet trgne i pocrveni, no brzo se svlada i reče, 
smiješeći se: 

— Molim vas, neka vas đavo nosi s vašom »milosti- 
vom«! Možete me tako zvati, kad ne možete drugačije, ali 
ću vam razbiti glavu, ako mi još ikada reknete »milosti- 
vica«. To je ogavno, to je odvratno! 

— Razumijem vas i pazit ću! — odgovori Wetter naj 
ozbiljnije. 

— Oprostite mi, što sam danas zapela za te gluposti, 
koje ne znače mnogo, no kad sam jednom zapela, ne mogu 
prelaziti preko njih — govorila je, gledajući u Stefanovića, 
kao da tumači samo njemu. 

— To je točno — potvrdi joj on. — To čovjeka gdjekad 
uhvati, pa ga drži i onda opet prođe, a da ni sam ne zna, 
ni kako je došlo ni kako je prošlo. 

Govorio je mirno i bez posebnog naglašivanja, pa je 
Ljubica vjerovala, da je zadovoljan i da se ne ljuti zbog 
njezinih ispada. ; 

— Vjerujte mi, da je tako danas sa mnom — — — 

— Ja vas razumijem — reče Wetter. — Tako često 
dođe i u poslu neka užurbanost i uzrujanje, a da čovjek 
pravo ne razumije, otkuda mu to dolazi. Možda je netko 
malko podvalio na burzi, možda je u kome golemijemu poslu 
tkogod iskočio iz redovne kolotečine — sve se to odmah 
odrazuje, a da čovjek često i ne dozna, gdje je počelo naj- 

prvo titranje, koje se je onda dalje prenijelo kao potres. 
Tako je i s ljudskim raspoloženjem. Međutim je najvažnije, 
da poslovi dobro napreduju. Sve su drugo nevažne trice i 
kučine. i 

On je spremio svoju torbu, uzeo je pod pazuho i 


— Vi nas ostavljate? — reče mu Ljubica. — Mislim, 
"da smo sve svršili?! 

— Idem, milostiva, i ja! — reče Stefanović, nasmije se 
i ustane. . 

— Htjela sam moliti, da milostivi još ostane! — odgo- 
Vori ona i zasmije se. — Imala sam još nešto s vama razgo- 
varati. 

— Vrlo rado! — odgovori on. — Ti me, Maks, počekaj 
na ulici, pa ćemo skupa. Zaista moram, jer me neki dru- 
govi čekaju, da se dogovorimo radi nekih vježba. 

i Wetter se oprosti i otide, a njih dvoje ostadoše sto- 
eći, 

— Otići ću s njime i za pola sata se vratiti — reče joj, 
a. se. — Ne treba on znati, kada sam i kolko sam ja 
ovdje — — — 


.LXIV. 


Pripreme su za glavnu raspravu bile na sve strane u 
punome jeku. Određeni je predsjedatelj rasprave — sam 
predsjednik sudbenoga stola! — marljivo čitao spis i pra- 
vio bilješke; branitelj je skoro svaki dan proveo kod njega 
barem pola sata, također čitanjem spisa, a osim toga je 
već nekoliko puta posljednjeg tjedna bio kod Bojanića na 
razgovoru, da prođu cijelo gradivo i pretresu sva pitanja, 
koja bi tu mogla isplivati i tražiti svoje rješenje. I gospo“ 
đa je Ljubica bila neprestano zaokupljena mislima samo o 
raspravi, a Stefanović nije propuštao ni jednoga zgodnog 
časa, da se s njome ne pozabavi tim razgovorom. 

— Sada mi je već sve jasno! — rekla mu je mirnim 
i sigurnim glasom. — Vi imate pravo. Da sam došla na ras- 
Pravu sa svojim ranijim raspoloženjem, bila bih izazvala 
sažaljenje svih pametnih i nepristranih ljudi, jer bih bila 
nastupila kao hijena. 

On je šutio i zadovoljno se smiješio. 1 

— Bio bi mi se mogao smijati i sam Wetter! s 

— Krivo sudite, držeći, da on ne zna, što je čestito i 
valjano! Naprotiv, draga moja gospođo Ljubice! On je. ne- 
obično bistra glava i povrh toga su mu pojmovi veoma 
čisti, no on ih sam, namjerno i proračunato, pomuti i po- 
brka, kad mu to ide u njegovu računicu. Po si korana 
neupućen mogao pomisliti, da je ograničen ili čak i glup, a 
pogotovo se svaki površniji promatrač može prevariti, ei 
njujući njegovu ćudorednu razinu. On je kameleon, pa ka 
še vi kunete, da je zelen, on se je pomakao iz trave na drvo 
i već je siv ili crn, i ako je uvijek — svoje stalne i nepro- 
mjenljive boje. 

.— Sad svejedno — reče ona. 
— On bi se bio u potaji veselio, da vas je vidio u blatu 
jer je onda odmah on prema vama jači i veći! To je raču- 
ica i mozak! : 
ap Mislim, da je svejedno, kako bi on bio sudio, kad 
sam ja sada sigurno i stalno u drugom raspoloženju, koje 
e potpuno zadovoljava. | 
du — Vjerujte mi, “da sam sretan, da tako mislite i osje- 
ćate. Svakako je važno, da znate, da bi Wetter bio među 
najprvima, koji bi za sebe i posve povjerljivo valjano 
ocijenili vaše držanje, ali bi to najzadnji pokazao. On bi 
se smijao u njedra. bb M 

— Nadam se, da mi se sada ne će nitko smijati. 

— Ja sam o tome uvjeren. Dopustite mi, da vas još 
podsjetim na jedan prizor, koji bi za vas mogao biti opa- 
san — rekao je Stefanović veoma ljubazno i pažljivo. 

— Koji, Jovica? : 

— Ako predsjedatelj odredi, da vas suoči s gospođom 
Zlatom. To bi bio svakako težak čas i morali biste ga ju- 
nački izdržati, jer biste tim bili postavljeni na najveću 
kušnju, stojeći s njome oči u oči. 1 

— Pa već smo jednom tako stajale! — odgovori Lju- 
bica posve mirno. — Bile smo se najzad ogrlile i skupa 
smo plakale — — — A onda je došlo sudbeno povjeren- 
stvo, pa sam se ja naglo trgla i nju odgurnula od 
sebe — — — : 

— Šteta! — reče Stefanović posve mirno, a da nije ni 
okom trenuo. — Ne znate, kakav je to dojam učinilo na 
Povjerenstvo? 

— Znam, da su bili zadivljeni, kad su nas opazili u 
zagrljaju, kako skupa plačemo — — — 

— To je prizor, koji nadvisuje svagdašnje i nedostojno 
ljudsko shvaćanje — — — Ljudi se u teškim časovima iz- 
gube i padaju daleko ispod životinja, pa je s tim veći dojam, 
kad se desi, da se gdjetko ipak podigne iz te kaljuže. 

SaD Imate pravo — — — Vidite, vi mi tada još nijeste 
ništa govorili — reče ona s tihim, skoro neprimjetljivim 
prizvukom velike želje, da on opazi, kako je ona i sama 
nesvijesno bila došla u ono raspoloženje, kakovo joj on 
dočarava svojim riječima kao uzor, za kojim mora težiti 
na glavnoj raspravi. 

— Imate pravo! — potvrdi on. — Tamo se je poka- 
zala sva vaša divna duša u svoj svojoj veličini i ljepoti. Da 
nije toga u vama, badava biste nastojali, da se dignete nad 
svagdašnjicu! Vjerujte mi, da tada još ni ja nijesam mogao 
valjano ocijeniti vaše držanje, jer se ni sam nijesam bio 
digao na nužnu visinu. Istom su mi daljnji događaji i raz- 
mišljanja otvorili oči. Ja se sjećam onoga strašnog dana. 
Nijesam nipošto bio na potrebnoj visini, jer se nijesam znao 
postaviti u valjanu ravnotežu između vas i između nje i 
njezine porodice. 
ui = Pa što vam to opet znači?! — upita ona, oči joj si- 
jevnu, a lično mišičje zatitra. 

— Znači, gospođo Ljubice, da morate znati razlikovati 
muža od mužjaka! — reče on povišenim glasom i skoro 
SL toliko, da je ona sva zadrhtala pod udarcem njegova 

asa. : 

— Pa što vam je nenadano?! — propišta ona skoro 
plačljivo. 

— Samo odgovaram na vašu primjedbu, a nije mi ni- 
šta! — odgovori on ledenim mirom. — Uostalom vi ste 
Svoja gospodarica, pa možete raditi, što hoćete, i događaje 
1 ljude procjenjivati i ocjenjivati, kako hoćete i kako vam 
Je najugodnije, a ja sam opet svoj gospodar, pa radim, 
kako odgovara meni i mome shvaćanju. Kad smo bili u naj- 

ljepšem razmatranju bivših događaja, koji mogu izazvati 
svaki osjećaj prije nego li sumnjičenje u bilo kojem po“ 
gledu između nas dvoje, vi ste zakipjeli i skoro planuli na 
mene zbog nekoga tobožnjeg grijeha, kojega ne biste znali 
navesti, jer i sami dobro znate, da ste nepravedni. Ja 
vama, gospođo Ljubice, priznajem veliko pravo, da kao moja 
prijateljica ocjenjujete ne samo općenito moje držanje, nego 
čak i svaki pojedini moj korak, ali vam ne priznajem 
prava, da svakom i najmanjom zgodom jedva dočekate pri- 
ličicu, te povjerujete, da sam se ogriješio o naše veliko 
prijateljstvo i da sam običan zločinac. Toga vam prava ne 
priznajem ni sada niti ću vam ga ikada priznati — govorio 
je on veoma povišenim glasom i uzrujano hodao po sobi. 

— Ali, molim vas, Jovica, nemojte. se srditi i uzruja“ 
vati bez ikakova razloga — molila je ona veoma ponizno 
i toplo. — Pa nijesam ja mislila, da vas vrijeđam ili sum- 
njičim — — — Tako sam samo rekla, tako sam vas samo 
upitala — — — 

— Naravno — — — Samo tako! I to je onda povje- 
renje! I to se onda zove poštovanje! — govorio je on uzru- 
jano. — Uostalom molim vas, oprostite mi, što se toliko 
prostački vladam u vašem stanu i prema vama. Vjerujte 
mi, da sam se posve zaboravio — govorio je posve toplo i 
meko, te se je činilo, da ga je svega obuzelo veliko kaja- 
nje, što ju je napao. — Ja niti nemam prava, da tako s 
vama govorim, al eto — — Oprostite mi. 

— Imate pravo, Jovica! — reče ona veoma žurno, priđe 
mu i stane prema njemu tako, da je i on morao stati, htio 
ne htio, te su gledali jedno u drugo. — Ja vam priznajem 
to pravo, pa vas molim, da se ne srdite, što sam vas neho- 
tice i nepažnjom izazvala. 

On je pročitao u njezinim očima neognaničenu odanost 
i povjerenje, koje ga je jednim udarcem smirilo i razoru- 
žalo i raznježilo, te je već skoro htio, da je ogrli i pospe 
cjelovima, kad se ona naglo makne ispred njega, osjeća- 
jući isto raspoloženje kao i on. On pruži ruke za njom, 
kad je već bila izvan dohvata, svlada se i sjede kao satrven. 

— Zašto se mi, Ljubice, ovako mučimo?! — reče on 
posve mekim i toplim glasom, kao da moli za spas duše. 


73 


— Ne pitajte to, Jovica! — — — Oprostite, čini mi se, 
da su se djeca zaratila, pa moram pogledati! — reče ona i 
žurno iziđe — — — 

Taki se prizori češće ponavljaju, no Stefanović opaža 
s najvećim zadovoljstvom, da se ona sve više i više snalazi. 
Naravno, ne može ona zatomiti osjećaja, koji je salete bez 
njezine volje i nagonski, ali ih odmah znade svesti u pri- 
ređenu kolotečinu, u kojoj ih ukroti i svlada: S početka 
je češće pomišljao, da se zbog njezine ljubomore ne će moći 
složiti, jer se je iskreno bojao te bolesti, koja potkopa i 
uništi i najsilniju zgradu ljubavi kao termiti, no sada vidi, 
da ju je ukrotio, da ju je potpuno svladao, uzvraćajući joj 
ljubav ljubavlju onako, kako ona to zaslužuje i na način, 
koji je ona sada izabrala. 

Uz mali oprez i nužnu pripremu može već s njome 

s potpunim mirom pripovijedati o Zlati i o svakoj drugoj 
ženi, te je zaključio, da je ljubomora doduše bolest, ali ta- 
kova, koja se ne pojavljuje, gdje je ne izazove sam njezin 
nosilac i gdje je on ne će. Ona je posve jednaka samouboj- 
stvu trovanjem na obroke. 
On opaža na sebi, da nije imao ove sadašnje poj- 
move o ženi i o odnošaju između muža i žene, dok nije 
upoznao ovu sadašnju, ovu posve novu Zlatu. Razgovara- 
jući s njome i razmišljajući o svemu, što je od nje čuo i što 
je znao i vidio i bez nje, spoznade, da su u njoj dvije naravi, 
koje međusobno nijesu skoro ni slične. Malim dodavanjem 
i oduzimanjem je posve nužno došao do zaključka, da su i 
u drugim ženama iste klice i osnova dobra i zla s razlikom 
količine i stupnja razvoja. S nešto pažnje, sa brižnim nje- 
govanjem i gojenjem, možeš u svakoj razviti bar donekle 
ono, što želiš, u okviru njezinih mogućnosti. Naravno, nije 
drugačije ni s ljudima! Prosječan je čovjek vazda posve 
jednako sklon i dobru i zlu, pa — kuda upane! Kud ga od- 
vedu! Kud ga gurnu! Jednako su dobri i zli, jednako nepo" 
šteni i pošteni, jednako sveci i zločinci, dok međusobno ni- 
jesu ni dvojica na posve istome stupnju. 

Stefanoviću se je silom nametalo poređivanje između 
njih dviju, pa se tim mislima nije nikako mogao oteti, osje- 
ćajući u svojoj duši, da vazda nastoji pojačati i poljepšati 
Ljubičin položaj: prema Zlati, dok mu ova nenadmašivom 

silom otimlje prvenstvo za sebe u svakom pogledu. Kao 
što je svaki dan kod Ljubice na dugim razgovorima, tako 
je uobičajio skoro svake nedjelje poslije podne pohoditi 
Zlatu i provesti s njom u razgovoru barem po sat, a gdjekad 
i dulje. 

Primijetio je, da ona ne voli razgovarati o glavnoj ras- 
pravi. 

— Meni je sve jasno! — rekla mu je, kada ju je upitao, 
što misli, kako će glasiti osuda. — Sporedno je, da li osuda 
ispane ovako ili onako. Ona je i tako samo posve nepo- 
trebna i beznačajna jeka događaja, koja je veoma često 
posve izobličena predmetima i prostorima, od kojih se 
odbija, te ne možete više ni prepoznati zvuka, koji ju je 
rodio, 

— Hoćeš li što govoriti o gospođi Ljubici? — upita je 
on vrlo bojažljivo i nesigurno, a kad ona nije odmah odgo- 
tvorila, poče umekšavati i gladiti svoje pitanje: — Mislim: 
da li je ona uopće ikada ulazila u vaš posao i zanimala se 


. za ugovor?! 


— Ja nijesam, da tako kažem, ni znala, da ona postoji. 
Znala sam, da je on oženjen, no ništa više. Što bih onda 
ja mogla o njoj govoriti na raspravi, ako ne, da je došla 
poslije one nesreće, pa da smo se zagrlile i skupa plakale?! 

— To je istina — — I to je bio neobično velik i zna“ 
čajan čas po tvoju veličinu. 

— Htio. si reći — po gospođinu, a ne moju veličinu. Tu 
se je radilo o njoj i to je doista njezin veliki momenat. Ja 
joj to priznajem. 

— To me veseli! — reče on posve veselo i iskreno. Ona 
mu se nasmiješi i reče: ' 

— Zaljubljen si u nju kao bršljan u stablo. Bilo sretno. 

— Vjeruj mi, Zlata, da sam sretan, što mi možeš o 
tome tako mirno govoriti! 

— Zar je to kakovo čudo? 

— Ne kažem, da je čudo, ali se sjećam nedavnoga vre- 
mena, kad nijesi bila tako mirna. A vjeruj mi, da je ona 
vrlo čestita i poštena duša. O tom ćeš se i ti brzo uvjeriti. 

— Jesi li je dobro pripremio?! 

. — To čak nije važno, da li sam joj uopće što i govo- 
Tio, kad se zna, da ne možemo slijepa naučiti gađati ni ni- 

jema pjevati. Da nije u njoj plemenito srce, uzalud bih ja 
njoj govorio i upućivao je, što je pametno i pošteno. 

— 'To je istina, Jovica, i ja ću biti sretna i zbog nje, ako 
se na raspravi bude držala dostojanstveno. Nemamo više 
nikakova razloga, da se međusobno blatimo i uništavamo, 
dok nam je objema i te kako u računu, da što časnije za- 
vršimo ovaj veoma nečasni i strašni odsijek našega života. 
Priznajem, da za nju nije nečastan, ali je tragičan i užasan 
baš kao i za mene, ako ne još i više. A da je ona doista 
plemenita duša, ja sam osjetila u onome času, kad smo nad 
njim mrtvim pale jedna drugoj oko vrata i skupa plakale. 

Otkada je vrijeme znatno otoplilo, redovno su sjedjeli 
u dvorištu na suncu i razgovarali, dok bi se Željko igrao 
sa Slavicom u sobi ili na dvorištu, a bakica čas bila s njih 
dvoje, čas u sobi. Zlata ju je redovno zvala, da bude s 
njima, jer je osjećala, da je to bakici duševna potreba, da 
ona čuje, što njezina nevjesta razgovara s tim časnikom. 

— Mali je veoma slab i nekako neveseo — reče joj Ste" 


fanović, promatrajući Željka, a gledajući u isto vrijeme - 


naizmjence i nju. 

— Ah, moj Jovica, ni ne spominji mi toga! — reče ona 
i duboko uzdahne. — I ja vidim na njemu, da strašno pati, 
no niti mi on hoće to priznati, niti mu ja mogu pomoći. 
Što mogu učiniti za njega, da ga spasim iz toga pakla, u 
koji smo ga metnuli?! Tuku ga, no on sam kaže, da tuku 
u svim zanatima, a on to zna, jer u naučničkoj školi jedni 
drugima pripovijedaju. 

— Dašto! Tuku ih — potvrdi Stefanović kao poznatu 
stvar: 

— Zakonom je to zabranjeno, no zakonom je toga 
mnogo zabranjeno, pa se ipak čini. Istina, na održavanje 
nekih zakona i paze, al na održavanje ovoga, meni se čini, 
ne pazi upravo nitko, jer kad bi tko pazio, ne bi bilo mo- 
guće vidjeti svako jutro pekarske naučnike natovarene ko- 
šarama kruha, koje su veće od njih i pod kojima se: jedva 
miču. 

— A mali ti se ne tuži?! 

— Ne. Nije mi se nikada potužio, nego kad mi se je 
njegov majstor potužio na njega, da je zločest i da se tuče 
sa starijim naučnicima, tada mi je rekao nešto, da se 

opravda, ali sam uvjerena, da mi nije rekao cijele istine. 


Ja vidim na njemu skoro svaku večer, da je ne samo iz- 
mučen kao rob nego da je i zaplakan, no on to ne priznaje. 
Vazda nađe kakovu ispriku, a kad je očito, da je plakao, 
pa ne može sakriti, kaže, da je pao. 

Htjede joj reći, da ni ona ne izgleda bolje od njega, 
no svlada se, jer je znao, da joj tom svojom pažnjom ne 


“bi učinio nikakove usluge. Činilo mu se, da je toliko slaba, 


da bi svaki čas mogla pasti sa stolice, na kojoj je sjedjela, 
ili se urušiti sama u svoju kožu. Doista je još bila samo 


skelet na uzgoru. 


— Strašno mi je zbog maloga — govorila je ona tiho 
— al, nažalost ne mogu ništa promijeniti u njegovoj sud- 
bini. Upravo ništa. Tješi me pomisao, da ipak nijesu česti 
slučajevi, da je koji naučnik podlegao zbog. zlostavljanja 
i mučenja, pa da ne će ni on, a osim toga mislim, da će 
mi i reći, ako ga budu tukli previše, pa ću ga zadržati 
kod kuće, dok mu ne nađem drugo kakovo mjesto. 

— Ako mi dopustiš, Zlato, ja bih govorio s ravnateljem 
redarstva, da se malko propita za toga Željkovog majstora. 

— Hvala ti na dobroj volji, no — Bože, sačuvaj, moj 
Jovica! Učinili bismo tim korakom najgore, što se može 
učiniti. 

— Imaš pravo. To bi majstora još više uzbunilo i 
izazvalo. 

— Naravno! Željko me uvjerava, da ga majstor i nje“ 
gova žena ne tuku, no poslije policajske bi intervencije 
sigurno došlo ii do toga, sve ako je istina, kako Željko 
kaže, da ga sada njih dvoje ne tuku. Ja međutim ne vje- 
rujem u tu njegovu priču. 

— Teško je to, teško — — — 

— Nije nam nitko kriv! — odgovori ona posve mirno 
i odlučno. — Mi ne možemo s ovoga puta, na koji smo 


dospjeli. 


— Vidjet ćemo, kad prođe rasprava. Možda će se što- 
god promijeniti — reče Stefanović, samo da nabaci barem 
kakovu nadu, u koju nije ni sam vjerovao. 

— Ništa ni za dlaku, Jovica. Ako se slučajno ipak što 
promijeni, to može biti samo na gore. 

— Ne smiješ sve gledati tako cmo. 

— Gledam otvorenih očiju i vidim sve u pravim bo- 
jama. I vjeruj mi, da ništa ne pretjerujem ni nehotice, a 
kamo li namjerice! 

Oboje su zamuknuli i nijemo gledali preda se. On je 
češće ispod oka kradom pogledao na djecu ili na nju, pro- 
matrajući njihovu neobičnu mršavost. Jednostavno nije ra- 
zumio, kako netko može biti tako strahovito oglodan, kao 
da nema na sebi ni mrvice mesa. I bakica je bila kao i 
oni u tom pogledu, no njoj se nije ni čudio. Ona je stara 
žena, a mršavost je redovni pratilac starosti, pa nije ni 
čudo, da je takova. 

— Oprosti mi, što dolazim samo nedjeljom — reče 
on, a da nije ni sam znao, zbog čega je nužno, da se ispri- 
čava, kad ona sama zna, da je drugim danima ne može 
ni naći kod kuće. — Uvečer kasno mi je nespretno dolaziti 
ovamo, a po danu tebe nema osim nedjeljom poslije podne. 

— Ne govori, Jovica. Neobično mi je milo i zahvalna 
sam ti, što nas ne napuštaš — govorila je Zlata mirno i 
srdačno. — Nemam nikoga osim Mare i tebe — — — 

— A i ona dolazi često? 

— I sad je očekujem. Već bi bila morala davno biti tu. 

Stefanović se je izmakao malko iza nje, da je može 
neopazice bolje promatrati, Sav se je zadubio u poređi- 
vanje njezinoga današnjeg lica s onim, kakovo je bilo prije 
dvije godine. Razlika je golema, iako je on mije nikada 
poznavao punašne i gojne. Danas je bila posve suha i pro“ 
zirna, kao da je okopnila, no ljepota je ostala netaknuta, 
crte su lica iste, a oči još tajanstvenije i čarobnije, nego 
li su prije bile, a bile su neodoljive i divne. 

— Vazda si divna, Zlato — šane joj on. 

Ona se malko nasmiješi, uperi mu pogled, koji je očito 
odavao veliku bol i patnju, no ne reče ništa. Godile su joj 
njegove riječi. 

— Ništa nijesi izgubila od svoje žarben ljepote — — 

Ona se je samo smijuljila i lagacko kimala glavom 
tako, da joj se je gibao cijeli gornji dio tijela. 

— Reci mi, Zlato, da li bih ja išto mogao učiniti za 
tebe i djecu?! 

Ona ne odgovori, a smiješak joj se na licu uledi i 
ukoči. 

— Reci mi. Nemoj šutjeti. 

— Da li bi ti što mogao učiniti, to možeš znati samo 
ti — odgovori ona veoma tiho, no jasno i odrezano — no 
ja ne trebam upravo ništa. Najljepša ti hvala. Hvala ti — 
Meni je dosta i tvoja pažnja — — — Ne, ne! — — — 
Ništa više. Znaš, dragi moj Jovica — poče nenadano življe 
— ljudi nijesu spremni na žrtve, a milostinje ne primam. 
Najzad s kojim bih ja pravom i očekivala, da se netko 
za mene žrtvuje?! Na žrtve su spremni samo izabrani po- 
jedinci. Ovo, što mi govorimo za nekoga, da je požrtvovan 
i dobrotvor i slično — to su sve šuplje i prazne riječi. Ja 
često razmišljam o tim žrtvama i o onima, koji žrtvuju, 
pa mi se čini, da postoji jedna jedina istinska žrtva: žrtva 
života! A i o toj bi trebalo mnogo i dugo razmišljati — — — 
Žrtve jesu, bez ikakove sumnje! Sve drugo je opsjena i 
prašina, koju siti bacaju gladnima u oči, da se ne bi sjetili, 
da i od njih traže i uzimlju svoj zalogaj. Tako je to, tako, 
moj dragi i dobri Jovica! Izvrnuli smo sve pojmove — — 
Ja ne trebam ništa, savršeno ništa! 

Osjetio je pouku i prigovor u njezinim riječima, no 
nije znao, kako bi i što bi odgovorio. Zar je opravdano, 
da izbacuje prazne riječi, bez sadržaja i značenja?! Čemu? 
I, najzad: što on i može učiniti?! Može dati koji dinar djeci, 
može im donijeti koju igračku i — — 2! — — Zar ne bi 
bilo ludo, da donese igračku djeci, koja su gladna i željna 
svega osim hladne vode?! Mogao bi svaki put dati maloj 
koji dinar, no Zlata bi sigurno to odbila i uvrijedila bi se. 
Ona ne prima milostinje, a to bi svakako bila milostinja. 
Da što bi drugo bilo, ako ne milostinja?! 

Oboje su opet zapali u duboku šutnju. 

Željko i Slavica su izišli na ulicu i tamo se igrali. 
Mala je svaki čas vikala i zvala, jer se nije mogla slobodno 
kretati kao po dvorištu, gdje sve pozna, pa je brata zvala 
i pitala sad ovo, sad ono. Tu im se je bilo zgodno igrati, 
jer na protivnoj strani ulice uopće ni nema kuća, a na 
njihovoj strani na nekoliko stotina metara nemaju susjeda 
ni lijevo ni desno osim vlasnika kuće, u kojoj stanuju, a 
prolaznika skoro nikada ni jednoga. 
= — Eto tete Mare! Eto tete Mare! — zavika Željko. 

— Teto! Teto! — povika i Slavica, zovući je, da joj 
se javi, pa da se tako i ona uvjeri, da doista dolazi. x 

Zlata se trgne, uspravi se i pogleda Stefanovića, koji 
se je bio posve zadubio u svoje misli. 

— Ja bih mogao sada otići, da vam ne smetam?! — 


reče on veoma nježno i pažljivo. — Svakako vi imadete 
razgovore, koje strani ne trebaju čuti, ' 
— Nijesi mi stran, Jovica! — reče ona vrlo jedno- 


stavno. — Ne, ne. Ja nemam prava reći, da si mi ti stran. 
A nas dvije niti nemamo nikakova razgovora, koji ne bi 
mogao čuti svatko, tko prvi naleti. Vjeruj mi. Ako hoćeš 
pravo, onda mi je ona dalja od tebe — govorila jei smije- 
šila mu se veoma ljupko, kao što se već davno nije nikom 
nasmiješila. On osjeti svu toplinu toga smiješka, prođu ga 
trnci, krv mu udari u lice, a obrazima preleti lagan laho- 
rak smiješka. iko. 

— Već me davno nijesi tako pogledala! — šane joj i 
primakne se toliko, da je osjetila, kako joj se je s leđa 
priljubilo. i 3 

— Oprosti mi! — reče ona šaptom i naglo ustane. — 
Oprosti mi — — — ' 

Pošla je prema dvorišnim vratima, otvorila ih i povi- 
rila na ulicu, da dočeka sestru. podu. 

Maru je očito razigralo i raspirilo proljeće, pa je bila 
sva zajapurena u licu, a oči su joj sijevale kao dvije ras- 
plamsale baklje. Stupala je žurno i odlučno kao muškarac, 
da joj je zemlja pod nogama odzvanjala. pK 

I Stefanović je ustao i pošao prema vratima, da je i on 
tamo dočeka. ol 

— Koga vide moje oči?! — usklikne ona, opazivši ga 
iza Zlate. 

— Zar je to toliko čudo, što i mene vidiš?! : 

— Nije čudo, što te vidim, nego što te nađoh ovdje — 
odgovori ona. — Ja sam upravo željela, da se s tobom sa- 
stanem, i sve sam razmišljala, kako bih do tebe, računajući, 
da si na posve drugome mjestu, iz kojega se — govorila 
je, naglašavajući svaku riječ i gledajući ga izazovno — 
ne izlazi tako lako! 

— Nema takoga mjesta! — usprotivi se on. — I ako 
se kada desi, da me trebaš, a da sam ja na tome mjestu, 

koje ti smatraš tako opasnim, izvoli mi samo napisati i 
poslati nekoliko riječi, pak ćeš se uvjeriti, da govorim 
istinu. 

— To mi je milo čuti, ali možeš biti siguran, da takovu 
nepristojnost ne ću nikada počiniti! — odgovori ona. — 
Ja se samo šalim, pa ne zarezuj! 

Zlata joj se je posve priljubila i uzela je ispod ruke. 


— Kako divno cvateš u licu! — šane joj, upivši po- 
gled u nju. A 
— Proljeće! — odgovori Mara vragoljasto i zasmije 


se. — Bila bih došla prije, al sam se na Jelačićevu trgu 
namjerila na Wettera, pa ga se nijesam nikako mogla rije- 
šiti. Pratio me je kroz cijelu Novu Ves. 

— Mogao te je i ovamo dopratiti — reče Zlata i na“ 
smiješi se. S" : 

— Zvala sam ga ja, pa reče, da bi rado došao, al da 
se ne usuđuje iza one ispovijedi, kojoj si ga podvrgla pro- 
šlog puta. Inače vidim na njemu, da ti je zahvalan. 

— To ne mora biti, jer nijesmo dužni, da budemo 
nekom zahvalni stoga, što nam nije učinio zla, kad je nje- 
gova dužnost, da nam ga ne čini. A dobra mu mijesam 
nikad učinila većeg nego on meni. ; 

— Možda i jesi?! — reče Mara prilično obješenjački 
i nasmije se. — Tko bi znao, kako on što ocjenjuje. 

Zlata ne reče ništa, a Stefanović se je pretvarao, da 
uopće i ne sluša njihova razgovora, 

— Wetter se raspripovijedao kao vrabac u tuđem žitu, 
pa ga se nijesam nikako mogla riješiti. Hvali se poslovima, 
gospodaricu diže u zvijezde, tuži se, kako su ljudi nepra- 
vedni, kad mu sude i — mapripovijedao mi je bezbroj 
sličnih trica i kučina. 

— Kod njega se ne može desiti, da mu jezik mije 
valjano navijen — reče Stefanović. 

— To je istina! — potvrdi Mara i već skoro zausti, 
da pripovijeda, kako mu je govorio i o Stefanoviću, no onda 
se trže, začudivši se, kako joj je mogla tako luda misao 
uopće naletjeti u glavu! 

Wetter je jasno vidio, da je Stefanović zasjeo u Ljubi- 
čino i srce i posao, pa se je počeo ozbiljno bojati, da će 
mu on biti ubrzo opasan. Već je iskusio, kako on »ureduje« 

čak i onda, kad nije bio ništa nego samo dobar znanac i 
prijatelj gospođin, pa je prema tome mjerilu mogao pri- 
lično živo i točno zamisliti, kako će biti, kad tu zasjedne 
kao zakoniti muž. Doduše pametan je i zna, što su poslovi 
i kako se obavljaju, iako nije poslovan čovjek, ali je ipak 
prije svega časnik, a ta vrst ljudi nikako ne ide u Wetter- 
rovu računicu, jer je opasna sa svojim pričama o poštenju 
i časti. Može ta njihova roba inače biti i posve dobra ili 
barem — ni pečena ni varena, ali joj Wetter nikako nije 
mogao naći cijene na burzi, pa ga onda nije ni zanimala 
osim kao posve nepotrebna i neprilična smetnja, kad mu 
se nađe na putu u obliku kakova zaljubljenog klipana kao 
što je Stefanović. 

Prije nekog je vremena bio Mari napunio ušesa pni- 
čama o tome, kako je samo Stefanović kriv, što je i Zlata 
bila zatvorena, nadajući se iz toga — tako! Nije se nadao 
ničem određenom, ali je svakako mogao očekivati kakov 
zapletaj i neprilike, koje bi kapetanu mogle zadati dosta 
posla i neugodnosti, a nije isključeno, da bi Mara mogla 
naći kakova — jačeg kapetana, koji bi Stefanovića pod- 
grizao i poslao na promjenu zraka u — recimo — Bitolj 
ili Tetovo. Tako je on to zamišljao i snovao, no ubrzo se 
uvjeri, da ne će biti ništa, jer je Mara ili zaboravila, ili 
nije ni povjerovala ili je oprostila i prešla preko toga. Ne- 
koliko je puta već bio spreman, da je podsjeti i da tu kašu 
podgrije, no ipak se je svaki put svladao, držeći, da ne bi 
bilo dobro, da joj otvoreno pokaže, koliko mu je stalo, da 
Stefanoviću napakosti. Možda je ona još uvijek njegova 
prijateljica, pa bi mogla svoje mačje pandže okrenuti proti 
gospodinu Wetteru umjesto proti gospodinu kapetanu! 

Morao je početi udarati u drugu žicu. Nije dugo raz- 
mišljao, jer je izbor mršav i najjadniji, što uopće može 
biti, no dugo je smišljao, kako bi i što bi, a međutim je 
Stefanović hvatao sve dublje i dublje korijen baš tamo, 
otkle ga je on kanio isčupati. Vidio je, da je skrajnji čas, 
pa je stoga upotrijebio današnju zgodu, da joj rekne svoje 


— Ti se, Maro, šališ s kapetanom — rekao joj je ta- 
janstveno i značajno — a ja ti velim, da ne činiš pametno! 
— Kako se ja s njime šalim? — iznenadi se ona, 

— Tako. Titraš se s njime, umjesto da ga ozbiljno po“ 
grabiš za vrat i strpaš pod svoj jaram u svetome sakra- 
mentu ženidbe. 

— Ti bulazniš! — reče ona i nasmije se. 

— Varaš se, draga moja! Čini mi se, da si ti bliža toj 
boljetici nego li ja, koji gledam i ljude i događaje i te kako 
kritički! Ja ti velim, da bi ti pao u krilo kao zrela kruška, 
da se samo malko za to zagriješ. Ne bi imala mnogo muke, 
da ga preotmeš gospođi Ljubici, jer je on ne voli i do- 
sadna mu je svojom ljubomorom. To sam ja sve točno iz- 
vidio. Da ti samo prstom makneš, on bi pao pred tobom 
na koljena, a ja znam to, jer sam i to izvidio. To ti ja 
kažem, kao što me vidiš pred sobom! 

— Hoćeš li mi ti dati miraz?! — upitala ga je ona pod- 
rugljivo. i 

— Toga ti ni ne treba, kad je on već kapetan, a po- 
kućtvo — — O tom bismo mogli promisliti, pa ako mi 
budeš dobra — — — 

— A to bi ti htio, da žena kapetana Stefanovića bude 
tvoja ljubavnica?! — upita ona i prasne u glasan smijeh 
tako, da su se prolaznici ogledavali za njima. 

— Nijesam tako mislio! — požuri on, da se brani. — 
Mislim, da mi budeš dobar prijatelj i tako — — — 

— Pa, naravno! Znademo mi to prijateljstvo između 
mladih žena i različite gospode ravnatelja! Naravno! 

— Strašna sil — reče on i nasilu se nasmije, da pri- 
krije svoju malu zabunu. — Eto, da budemo posve načistu: 
ne trebam ni tvoga prijateljstva ni tvoje dobrote, ali da 
vidiš, da sam ti ja prijatelj i da sami ti dobar za sve ono, 
što si ti meni učinila, obećavam ti lijepo iznenađenje, ako ' 
se udaš za Stefanovića. 

— A ako se udam za koga drugoga?! 

— Onda ništa. To me se ne tiče. 

— Prema tome ti ne obećavaš dara meni nego kape- 
tanu. To je posve jasno. 

— Tebi, tebi. Zašto bih ja obećavao dar njemu?! 


— To ii mene zanima. Svakako se nešto iza toga krije. 


U tvojoj je računici potrebno, da — — — A! — reče ona 
da se rukom po čelu. — Imam te imam, dragi moj 

— Što me imaš, kako me imaš?! — pentao je on i u 
velikoj se neprilici nasilu smiješio. — Govoriš, što bilo! 
Kad ti pošteno kažem, da sam ti spreman pomoći, ti po- 
činješ sa mnom mudrovati, umjesto, da mi poljubiš ruku. 

— Dobro, Maks! Primam — reče ona nenadano. — 
Koliku si svotu spreman potrošiti za taj dar meni? 

— Vidjet ćemo. To ti sada ne bih mogao točno reći, ali 
ne ću biti »šmucig«. To mi možeš vjerovati. 

— Po prilici?! Reci koju svotu. 

— Recimo — — recimo — — To je veoma teško, no 
svakako između dvadeset i trideset tisuća. Za tu se svotu 
može kupiti priličan namještaj. 

— Prihvaćam, Maks, i hvala ti, pa zapovijedaj, štogod 
ti drago — bez ikakova obzira i štednje. Prihvaćašt! 

— Prihvaćam! — odgovori on. 

— Dobro. Onda ćeš dati tu svotu Zlati. Dat ćeš joj 
samo dvadeset tisuća, da vidiš, da te ne želim izrabiti. 

— E, ne ćemo tako, draga moja! — usklikne on. — 
Ja sam to obećao samo tebi i samo za slučaj, da se udaješ 
za kapetana Stefanovića. Ako ga smotaš pred oltar, ja ne 
bježim od svoje riječi, a inače — kao da nijesno ni raz- 
govarali! 

— Dobro! — odgovori ona posve odlučno. — Onda: 
kao da nijesmo ni razgovarali. I nemoj misliti, da sam 
odbila nekakovo tvoje dobročinstvo ili nešto slično. Ne, 
ne. Samo sam prozrela, da se ne radi o meni nego o nekom 
drugom tvom računu — govorila je ona, osjećajući posve 
sigurno, da se je Wetteru radilo samo o tome, da Stefa- 
novića odmakne od posla, da tako vitla samu Ljubicu, kako 
se njemu bude činilo najzgodnijim i najunosnijim. Bila je 
sigurna, da se ne vara, ali mu nije htjela spomenuti, kako 
vidi, da je otkrivena njegova igra. U isti je čas odlučila, 
da ne će ništa reći Stefanoviću, jer nema nikakove svrhe, 
jer on pozna Wettera kao i ona, pa nije nužno, da ga upo- 
zoruje, osim ako bi htjela samo zametati smutnju radi 
smutnje. 

I sada se svlada, kad joj je već skoro bila naletjela 
riječ na jezik, da pripovijeda kapetanu i Zlati, pa prijeđe 
žurno na drugi predmet. 

— Stric se Petar, naravno, ne javlja? — reče Zlati. 

— Kako ti može takova misao doći u glavu?! — izne“ 
nadi se Zlata. — On nije pisao svojoj kući pedeset godina, 
pa da bi se nama javio za pet dana! 

— Već ih je nešto više. a 

— Svejedno, da li ih je pet ili petnaest — odgovori 
ona. — Važno je samo to, da on ni ne misli kome pisati, 
kad ni ne zna pisati. ' 
.— To mora biti strašno, kad čovjek ne zna pisati! — 
reče Mara nekako sućutno i meko. 

— Tko ti to veli?! — upita sestra. — Možda je baš 
njegova sreća, što ne zna. 

— Ne bih rekao, da je to moguće — umiješa se i Ste- 
fanović u razgovor. — Ipak je slijep kod zdravih očiju. 

— To je istina, no medalju treba gledati i s druge 
strane. On ne osjeća toga manjka, a važno je samo ono, 
što on osjeća. Nitko ne može dokazati, da je stupanj ljud- 
ske sreće uznapredovao, otkad se je pismenost proširila, 
a ja tvrdim samo po svom osjećaju, da to i nije. 

— Weter me je opet pitao za strica — reče Mara, smi- 
jući se. — Nikad ga ne će zaboraviti! Kaže, da ga je bio 
ščepao za jaku kao medvjed. Sve mi se čini, te se boji, 
da će ga stric negdje dočekati i izprebijati ili možda i 
ubiti. 

— Misliš?! — upita Zlata, polažući svu svoju pozor- 
nost na to pitanje. 

— Sigurna sam, jer mi je bio rekao čak, da će tražiti 
redarstvenu pomoć, a kad je vidio, kako je to na mene 
djelovalo, brzo se je popravljao, tvrdeći, da se je samo 
šalio. 

— Sad je meni jasno! — reče Zlata. 

— Što ti je jasno? — upita je Stefanović. 

— Tuda se je muvao jedan redarstveni agent i bilo 
mu je veoma neugodno, kad sam ga ja srela, pa je u naj- 
većoj neprilici pošao sa mnom prema gradu i pratio me 
do Nove Vesi. Usput mi je rekao da se zanima za strica, 
no da ga već dva dana ne viđa. Na moje pitanje, zašto se 
zanima za njega, odgovorio mi je veoma neodređeno i ne- 
sigurno, uvjeravajući me, da nije ništa. Sad mi je jasno, 
da je Maks prijavio našeg dobrog starca i da ga je redar- 
stvo tražilo, da ga istjera iz grada. 

— Možda se varaš?! — reše Stefanović, samo da je 
malko umiri i stiša. 

— Možda se i varam — dopusti ona — ali držim, da 
točno pogađam. 

— I ja mislim, da pogađaš! — reče Mara. — Sudeći 
po njegovu raspoloženju ja se i ne čudim, da je smatrao 
potrebnim tražiti zaštitu. To je posve prirodno. 

— Kako bilo da bilo, molim te, Jovice, umiri ga i reci 
mu, da mu ja jamčim svojom glavom, da ga stric Petar 
ne će više ni pogledati, a kamo li napasti, no uvjet je, da 
se ni on ne zanima za strica, pa ako je slučajno već što 
kome rekao na redarstvu, neka odmah sve opozove i po- 
pravi. Neka tako uredi, pa neka se ne boji, dok mu u pro- 
tivnom slučaju ne bih rado bila u koži. Reci mu, da re- 
darstvo može sto puta potjerati strica, no da će se on svaki 
put povratiti, jer već ima neobično veliku vježbu u tom 
poslu. Isto tako se gospodin Wetter može pred njim kriti, 
kolko mu drago, njega će stric Petar već otkriti i platiti 
mu, što mu duguje. Tako mu, molim te, reci i svakako 
nastoj, da sklopiš trajan i potpun mir — govorila je ona 
i malko se smiješila svojim riječima, dok joj se je vidjelo 
na očima, da je zabrinuta. 


Već je sunce bilo zašlo, pa je odmah zahladilo, te su 
ušli u sobu i sjeli skupa s bakicom. | 

— Pozdravio te je, mamice, Dragan — reče joj Mara, 
— Kaže, da te je jako poželio, pa da bi bio sretan, kad bi 
ga i ti posjetila, 

— Kada si bila s njim? — upita bakica, gledajući u 
svoje krilo. 

— Jučer, bakice. Kaže, da mu je drago, kad dođe bilo 
koje nas, ali da bi bio najsretniji, kad bi mogao jednom 
tebe vidjeti. I veli, da bi mu odmah bilo mnogo lakše. 

— I ja sam njega poželjela, jadna mu njegova majka, 
al što ću mu ja?! — odgovarala je bakica i: uzdisala. — 
Ne mogu ja ići tamo — — Umrla bih od tuge i žalosti, da 
ga tamo vidim — — — j 

— To vam se samo tako čini — reče Stefanović, jer 
je osjećao potrebu, da i on rekne koju dobru i prijateljsku 

toj tužnoj i nesretnoj majci. Ona ga niti ne pogleda niti 

što odgovori. ' 2 ' 
1) si 2 mislim, da se varaš, mamice! — reče Mara, 
da podupre Stefanovićevu misao. : 

E Ja ne mislim tako! — odreza ona suho i trpko. = 
Ne mogu ga ja ići gledati, pa oboje umrli, da se i ne vidjeli 
više moai . . 

Uzdah joj se je otimao za uzdahom, a pogled je oborila 
i nešto birkala u krilu. I ona je mnogo mislila o glavnoj 
raspravi, ali još ne progovori ni jedne riječi ni s kim o 


.njoj, kao da uopće i ne zna, što je to i što znači. Slušala 


je, što drugi govore, misljla svoje i šutjela. ' 
— Možda bi ipak bilo dobro, da ga posjetiš! si opet će 
Mara. — Toliko te je spominjao i izrijekom mi je rekao, 
kako bi želio, da te vidi. Da mu se ta želja ispuni, odmah 
bi bio mirniji i jači za raspravu. | : boa 
— Ja a: mislim tako! — ponovi ona svoje prijašnje 
riječi, i ne dižući pogleda. — Bolje je ovako, jadna ga nje- 
gova majka rođila i dovela u prokleti grad! Al, eto: nek 
ge sada vrši volja Božija — — — i 
— Volja Božija?! — reče Zlata dosta nabusito. 
— A da čija druga?! — odgovori bakica suho i kratko. 
— Pa što je on skrivio, da bi mu Bog to dao?! — opet 
će Zlata. ; A 
— Molim te, kad ne znaš, ne govori! — opomene je 


majka dosta oštro, no ni sada ne podiže pogleda iz krila. 


— Istina je, mamice: ne znam, kako jest, al znam, 
kako ne može biti — — — I za Slavicu je volja Božija?! 

— A da čija, man Božija?! — osorno će bakica, po- 
digne glavu i zagleda se u nevjestu, pa nastavi: — Bog 
bio s tobom! Uprav ti nijesi pri sebi! 23. 

weaig ja mislim, mamice, da nijesam — odgovori joj ona. 

Stefanović i Mara mirno su slušali taj razgovor, te ne 
reče ni jedno ni riječi. . 

— Doktor Kresović mi reče, da je za raspravu već 
sve gotovo — reče Mara u želji, da prijeđe na drugi raz- 

Or. ; 

" — Kada si bila s njim? — upita je Zlata. - 

— Jučer smo se sreli na ulici, pa mi tako reče. Kaže, 
da je s Draganom već cijeli spis proučio i da su sa svakim 

pitanjem posve načistu, pa đa se ne boje ni sudaca ni 
državnog odvjetnika. 

— A što se imadu bojati? — upita Stefanović. — Čin 
je tu i ne da se promijeniti, a sve drugo ovisi o shvaćanju. 

— To je točno! — reče Zlata. — Baš je stoga i važno, 
da se ne boje sudaca, jer to znači, da su spremni odgo- 
voriti povoljno na svako pitanje, koje im budu postavili. 
Razumije se, pitanja će postavljati na Dragana i on mora 
odgovarati. 

— Sada je Kresović postavljao najnemogućija i naj- 
opasnija pitanja, a Dragan je morao odgovarati — tuma- 
čila je Mara. 

— To ti je rekao branitelj? — upita Stefanović. 

— Da. On mi je sam tako rekao i kaže, da je van- 
redno zadovoljan s Draganom i njegovim shvaćanjem i 
držanjem. 

— Kako Dragan izgleda? — upita Zlata. 

— Prema prilikama vrlo dobro. Meni se čini, da se 
doista svaki dan oporavlja. 
bj. id Hvala Bogu, da je barem prilično zdrav, da može 
izdržati napore i uzrujavanja na raspravi. To mi je glavno 
— govorila je Zlata tiho, gledajući u Stefanovića, kao da 
samo njemu tumači. — Sve je drugo posve sporedno — — 

— Samo da se to čim prije riješi — reče on, samo 
da odgovori na njezine riječi i pogled, koji je neprestano 
držala na njemu. 

— Vjeruj mi, da i ja već jedva čekam, kao da će se 
Bog zna što time riješiti, a ostat će sve pri starom osim 
ovoga nestrpljivog iščekivanja. Samo ćemo za to biti — 
siromašniji! 

BE. Dragan se je čudio i skoro ljutio, što državni od- 
vjetnik nije predložio u optužnici, da i ja budem preslu- 
šana — pripovijedala je Mara — pa je kanio on sam zahti- 
jevati, da me preslušaju. 

— Pa, o čem bi ti tamo govorila?! — upita bakica 
veoma suho i oporo, kao da ju je netko svom snagom gur- 
nuo na to pitanje. 

=a Ne znam ni ja sama, što je Dragan mislio — odgo- 
vori ona, jer nije htjela pripovijedati, da je on bio pomi- 
slio, kako bi valjalo dokazati, da je Dujmović imao sijaset 


88 


ljubavnica, Branitelj je njegovu misao odbio i rastumačio 
mu, zašto se protivi. 

— Baš tamo trebaju ženske brbljarije! — nastavljala 
je starica, osjećajući oštricu proti tima novim i neobičnim 
ženama, koje i nijesu više žene, kako ona zamišlja žene — 

— I ja sam tako rekla Draganu, al se on nije dao 
uvjeriti, dok mu nije Kresović rastumačio i dokazao, da 
bi to bila bedastoća. 

— A da, nego bedastoća! — potvrđivala je bakica, 
držeći se uporno toga razgovora, kao da baš od njezinog 
protivljenja i neraspoloženja ovisi, da li će Mara biti pre- 
slušana ili ne. — Da tko mene pita, ja ne bih žensku ni- 
kada pustila ni blizu k sudu. To je za ljude, pa neka se 
oni i gonaju, kako im drago. 

— Ne, ne, mamice! Nije uvijek tako, al mene ne će 
zvati, kad ništa ne znam. Ne će zvati ni tebe, jer nijesi 
bila u kuhinji onog časa — — — 


LXV. 


Već od ranoga jutra vlada pred sudbenim stolom ne- 
obično živahnost, jer su mnogi došli, da nahrupe u zgradu, 
čim bude otvorena, da tako budu sigurni, da će dobiti 
mjesto u dvorani. 

Kad su ti ušli i pritisli troja vrata velike dvorane, u 
kojoj će se održavati rasprava, drugi su dolazili, žurno se 
penjali stepenicama i još više pritiskali već stisnutu hrpu 
usijanih tjelesa, koja su se slagala jedno kraj drugoga kao 
cjepanice, kad ih usprave uz veliku lipu pred kućom. Neki 
su se vraćali, ne vjerujući, da će im uspjeti ugurati se 
kraj tolikog svijeta, a vještiji su odlazili u drugi kat i 
čekali na vratima galerije, da idu na nju. Tamo su također 
troja vrata, a stiska je bila ipak manja, jer mnogi nijesu 
ni pomišljali, da bi išli na galeriju, dok ih većina nije za 
nju ni znala. 

Na ulici je, pred sudbenom zgradom, bilo mnogo više 
svijeta nego inače običnim damom, kad nije nikakova veća 
rasprava. Ljudi su stajali u skupinama i živahno pripovi- 
jedali o strašnom događaju, koji će danas biti raspravljen, 

a odvjetnici su, s kožnatim torbama ispod pazuha, užurbano 


prolazili između njih, pozdravljali i odgovarali na pitanja, ' 


dobacivali međusobno doskočice i ulazili u zgradu kao u 
čarobni dvorac. Tako se je barem činilo onima, koji su 
uzalud željeli, da ih barem danas puste, da zavire u tu 
čudnu kuću i da sjednu u njezinoj najstrašnijoj sobi, u 
kojoj je već mnogome i mnogom osudom skinuta glava 
s ramena — — — 

— Hoće li omastiti konop?! — zvonio je jak glas iz 
jedne hrpe. 

— Ja mislim, da hoće! Bilo bi i pravo, da ga omasti. 

— Da meni dadu, ja bih ga potezao za noge, kad bude 
visio! vii Kika 

— I pravo je da ga objese, kad je ubio. Glava za 
glavu! 

— Tako piše i u bibliji! 

— A to su riječi Božije! 

— Možda ga ipak ne će! — javi se neki bojažljivo. 

— Što ne će? Onaku zvijer, koja je sjekirom raskolila 
glavu onom nesretniku kao bundevu! 

— Ja bih ga na ražanj! 

— Nije pravo, gospodo! — opet će onaj bojažljivi. — 
Što ne možeš popraviti, ne smiješ mi pokvariti! A mrtvu 
glavu nitko ne uskrisi do Boga, pa samo On i može raspo- 
lagati životom i smrću. 

— To vi recite u nedjelju s propovjedaonice starim 
bakama, a nas poštedite! 

— Ne spada ni na propovjedaonicu! 

— Ja bih njega živa pekao! 

— Vi ste, gospodo moja, zaboravili, o kome se ovdje 
radi! — javi se neki tanki oštri glas. — Ne sjećate li se, 
kako su novine pisale, kad se je ovo desilo?! 

— Da, da! Ubio je onog lopova — — — Otišao u 
Srbiju i tamo se prodao, pa došao ovamo s kupovninom, 
da uništuje sirotinju! 

— E, pas mu se mesa napotezao! 

— Kažu, da ga nijesu mogli ni pokopati, kolko ga je 
sama zemlja izbacivala iz sebe! Ja ne vjerujem, al tako 
vele. 

— A rad toga je danas rasprava?! Ja sam i zaboravio. 

— Rad toga, rad toga! e ra a 

— E, to je onda druga stvar! Onda ga moraju riješiti! 

— Ako baš ne riješiti, al ne ni objesiti! : 

— Naravno, naravno: moraju ga riješiti! — reče onaj, 
što ga je čas prije htio potezati za noge, kad bude visio. 
— Bilo bi najobičnije razbojstvo, da ga sude i na jedan 
dan! 

— Možda će ga nešto i suditi, ali ne na mnogo! 

— Pravo je imao po stotinu puta, što je umlatio ona- 
koga gada! 

x &. Tako je, tako! — — Ja sam bio i zaboravio, kako je 
bilo — — 

U drugoj je skupini val raspoloženja bio pošao s dru- 
goga kraja: najprije su ga riješili i samo zamalo ga nijesu 
proglasili dostojnim narodnog priznanja, dok se neki ne 
usprotivi, a drugi popustiše, i najzad se složiše, da će ga 
ipak morati malko osuditi, jer je ubio, a ubijati ipak smije 
samo — razbojnik, koji ide za to na vješala, i sud, koji je 
za to plaćen. Nitko drugi, osim svi mi, kad smo u ratu i 
kad za to dobivamo odlikovanja. DA 

— Ukratko — reče neki: — gdjekad si i idemo 

ješala, a gdjekad ubijamo i idemo na oltar 
i pe Nije LI kein tako, ali bi moglo biti približno 
tako, 

— I Bojanić je ubio, ali ne će ni na vješala ni na oltar 
nego u grob od sušice! — dobaci neki upućeniji. o Ja sam 
ga jučer vidio u dvorištu sudbenoga stola na šetnji i velim 
vam, da ga nema nego kost i koža. Samo što nije zagrebao 
u ledinu! A 

— Ija sam tako čuo! — potvrđuje neki drugi. si Kažu, 
da je zapao u sušicu, još dok je vodio onu birtijetinu, jer 
ga je pokojni toliko žderao i gnjavio, da je morao oboliti. 

— To je lako moguće, 

— Ne govorite, gospodo! Sušica se ne dobiva od ljutnje 
i gnjavaže nego od bakcila! 

— Itaj bakcil baš traži samu sirotinju! E, jest pametan 
bakcil, oca mu njegova! 

— I jest tako! Sušica je sirotinjska bolest, 

— E, da: kad Svemogući počne davati, ne zna pr i 
slava Mu i hvala! Pa kud dai na Sai ah 
* izabranije bolesti udaraju u prvom redu na nji. : 
E. Na bogataše samo onda, kad se na njima ispunjava 
sirotinjska kletva, da nepravedno stečeni novac potroše na 
— teške boljetice svojih najmilijih! 
u m. dj ja gore pogledati. Možda se ipak uguram u 
'. — Badava vam je svaki pokušaj. Čeka ih pi i- 
cima toliko da bi dvoranu triput napunili pan 
pa ću se vratiti pred podne, da čujem, kako teče rasprava. 
Mnogi su izlazili iz zgrade i pripovijedali, da su dvo- 
ranu već otvorili i pustili u nju onoliko ljudi, koliko je 
sjedala, a zatim sva vrata pozatvarali i metnuli na njih 
stražu. Prema tome nije bilo više nikakova izgleda, da bi 
se tkogod progurao u nju osim možda za vrijeme velikog 
odmora. Kad će taj biti, to ne zna nitko, pa ni sam pred- 
sjedatelj rasprave, koji ga određuje, kad mu se učini nai- 
zgodnijim s obzirom na stanje rasprave. : 
I Radi toga su se skupine polagano razilazile, a sva 
težina dana pala u samu sudbenu dvoranu. s 


U dvorani je vladao potmuli žagor. Znanci su se tražili 
očima: i domahivali jedni drugima, smijuljeći se ia 
opazili, kud je koji dospio, nošen udarcima i tiskanjem 
Onih, što su se gurali kao i on, da dobiju mjesto. Gospođe 
se ogledavale i popravljale kose i šešire, a mnoga je držala 
u ruci malu krpicu i popravljala boju svojega zdravlja i 
ljepote, dok su one priprostije vješto podizale ruke i sve 
bez ogledala, veoma izazovnom i zavodljivom kretnjom 
ruke poravnavale kosu, koja je inače stajala i poslije toga 
popravljanja baš kao i prije. Muškarci su promatrali to 
uljepšavanje i zlobno se podsmjehivali, znajući, da je to 
sve samo radi njih, i napasali svoje gladne i drske oči i 
2 ao pona licima i na svakoj i najmanjoj 
ogrješci oprave, koja je pokazivala i o viš o li bi 
oj nik oje je po azivala i malo više nego li bi 

Novinarske su klupe već bile dupkom pune, a i 
tako i odvjetničke, u kojima je bio ka dno sa 
njavali su ih većinom mlađi odvjetnici, kojima su poslovi 

još dopuštali, da se bave pomalo i pravnom znanošću. Tako 
su mogli dospjeti, da budu i gledaoci većih i važnijih ras- 
prava, na kojima mlađi mogu vazda štogod naučiti i izo- 
štriti i oko i sluh i duh. Među njima je obično i po koji 
stariji slušač prava sa sveučilišta, koji pokazuje osobito 
zanimanje za kriminalistiku, pa se rado nađe na većim 
raspravama, na kojima najbrže nauči, kako se uistini pro- 
vodi ono, što je u zakoniku i u predavanjima tako teško 
pravilno razumjeti. 

Na vrata iz pokrajne sobe, kraj sudačkoga povišenog 
stola, nekoliko je puta dolazio i donosio nekakove spise. i 
knjige neki mladi čovjek, za kojega se je poslije vidjelo, 
da je bio određeni sudbeni perovođa rasprave. Pozdravljao 
je odvjetnike, a oni mu ljubazno odzdravljali i smijali se. 
Među njima je bilo i nekoliko odvjetničkih perovođa, nje- 
govih školskih drugova, ili malko starijih, koji su se pri- 
javili na građanske rasprave kod kotarskog suda ili tu kod 
sudbenog stola, pa načas skoknuli, da prisustvuju barem 
početku rasprave i da vide optuženoga i čuju, kojim će 
pravcem udariti s obranom. 

Svi su već nestrpljivo pogledavali na satove, žamor je 
postajao sve glasniji, a iz velikog je predvorja — između 
uza i velike dvorane — udarao na sve strane žagor kao 
s vašara onih, koji su se tamo nagurali, kad nijesu mogli 
dospjeti u dvoranu, i čekaju, da vide optuženoga, kad ga 
stražari provedu. Stiska je bila tolika, da ni suci ni odvjet" 
nici nijesu mogli prolaziti s jedne strane zgrade na drugu 
kroz tu hrpu zbijenih tjelesa, već su se morali penjati u 
drugi kat, pak se tamo boriti s onima, koji su bili začepili 
prolaze oko gornjih ulaza u dvoranu, na galeriju, i prijeći 
na drugu stranu zgrade i silaziti u prvi kat tako; da mogu 
u sobe, koje su u protivnom dijelu zgrade, gledajući od 
predsjedništva. 


— Zašto već ne počinju? — stenjao je neki u gužvi u 
predvorju, dižući ruku, da malko potegne kaput, koji mu 
je bio zaostao otraga daleko kod susjeda. 

— Šta je njih briga, što mi ovdje čekamo, ako hoćemo 
do sutra. 

— A tko vas je molio, da dođete?! — izdere se neki. 

— I nije evo cirkus, nego ozbiljan posao, pa besposli- 
čara i ne treba ovdje! 

— Da te vidim! — vikne drugi. — Koji to daje lekcije, 
a od jutra ovdje plazi jezik-u ovoj gunguli, samo da i on 
vidi onog nesretnika. 

— Ne melji! 

— Ne drobi! 

Padali su izrazi svake boje i težine, jer su neodgovorni 
osjetili, da se tu može bez ikakove opasnosti reći sve, što 
ti naleti, jer te nitko ne može uhvatiti za rukav, kad ne 
može do tebe. Ako vješto gledaš poda se i zakloniš usta, ne 
može ni tvoj najbliži susjed priseći, da si baš ti što rekao, 
jer se vara u tolikoj gužvi i gunguli. 

— Nekoliko časaka poslije osam sati dođe iz uza 
tamničar s desetak stražara i pozva one u predvorju, da se 
razmaknu tako, da je slobodan prolaz iz uza u dvoranu. 
Nasta gibanje, natezanje i upiranje kao kad pretovarena 
kola zapadnu u blato, pa ih ni najčvršća dva para volova 
ne mogu osloboditi i krenuti. 

— Brže, brže, gospodo! — vikao je tamničar, — Vi, 
koji ste lijevo i desno na vratima, izvolite van, da se ovi u 
sredini mogu pomaknuti. Stražari naprijed! 

— Kud ćemo?! Ne možemo! Mičite se! Neka se miču oni 
otraga, jer smo mi ovdje u sredini prikovani! 

— Brže, brže, gospodo, jer rasprava počinje, a ne mo- 
žemo radi vas čekati! — opominjao je tamničar, dok su se 
stražari probijali kao klin tako, da se je naprijed gurao 
jedan, a dvojica odmah iza njega širila otvor, iza njih druga 
dvojica, i tako sve dalje i dalje prema glavnim vratima ras- 
pravne dvorane. 

Teškom je mukom otvoren prolaz u širini hodnika, koji 
vodi iz uza, a stražari su stajali, držeći se za ruke, postrance 
tako, da više nitko nije mogao naprijed. Tamničar je otišao 
u dvoranu, da primi predsjedateljev nalog, jer nije mogao 
inače do predsjedništva, 

Ubrzo se je pojavio u dvorani sud, predsjedatelj za- 
zvonio i pozvao tamničara, da dade dovesti optuženoga. 

— Mir! Sada mir! — govorio je tamničar tajanstveno i 
povjerljivo onima u predvorju. — Rasprava počinje, sad 

ćemo dovesti optuženoga. Samo mir! Najveći mir — govorio 
je, kao da ih hipnotizira, a oni su doista svi zamukili, po- 
digli se na prste, suspregli dah i uperili oči kao jedno jedino 
oko među stražare, na onaj prazni hodnik, kojim će začas 
proći onaj, kojega čekaju — — — I ta veoma velika sku- 
pina nagruvanih ljudi prestade biti skupinom pojedinaca, 
prestade biti toliko i toliko glava, što luđih, što pametnijih, 
jer se pretvoriše svi u jednu jedinu glavu, u jednu jedinu 
dušu, u jedno jedino biće. Tko je za njega, za to novo biće, 
mislio? Najluđi, koji je najbrži. Tko je za njega radio? Naj- 
nepromišljeniji, koji je najspremniji na svaki skok —- ze 

Zaškripaše teška željezna uznička vrata, a koraila se 
pokrenu, pruži glavu i oči naprijed, da na njih primi ne- 
sretnika, koji će sada morati podnijeti udarce njihove 
siruje — — — M 

— Eto ga! — šanu neman i ukoči pogled, stvorenih 
usta i napetih svih mišića. 

Bojanić je stupao dosta čvrsto, u leđima malko po- 
šiknut, glave malko pognute tako, da je bacao neodređen 
pogled lijevo i desno kao s neke uzvisine, koja je natkrivena 
golemim granama stoljetnih stabala, Tako mu je udarao 
pogled između trepavica i gustih, jakih obrva, 

Haljine su visjele na njemu, kao da su metnute na 
nekolka štapa, a između jike i vrata bi mu stala dobra 
dječija šaka. Vratne su mu žile — kosjerice S iskočile kao 
dva prebačena stupa na skelama, koje spajaju glavu i trup. 
Činilo se, da mu glava stoji na ramenima veoma klimavo i 
nesigurno, a kosa mu je stršila kao rijetka božićna pšenica. 

Oči su mu nemirno letjele, zvjerale, kao da je poplašen, 


a šake je nesvjesno stegao i njima pravilno mahao. Bilo je ' 


očito, da nastoji, kako bi stupao pravilno vojnički, no nije 
mu to uspijevalo. Činilo se, da ga netko drži na konopu, 
pa on mora potezati, i kako otme komadićak duljine, tako 
i zakorači. i 

Ljudski su ga zidovi, lijevo i desno, nepomično stezali 
i nosili naprijed, gutajući ga nezasitnim okom kao udav. 
Ne ču se ni jedan jedini glas, tek se je osjećalo pomicanje 
i okretanje goleme tjelesine onako, kako se je i on pomicao 
prema ulaznim vratima. Kad su ga ona progutala i bila 

zatvorena iza njegovih leđa, ljudska neman odahne, nekako 
se spusti na pete, klone, rastrese se, vez oslabi, pa se neki 
pojedinci pogledaše, kao da se bude iz teška sna. 
— Sama kost i koža! — javi se prvi neki ženski glas. 
— Jadan ti je — — — 


Predsjedatelj je obavio sve propisane čine i odredio, da 
. budu pozvani svjedoci. Podvornik je izišao u predvorje i 
vikao iz svega glasa: 

— Ljubica Dujmović! 

— Zlata Bojanić! 

S protivnih se strana oglasiše prozvane i užurbaše, da 
prođu, no to je bio uzaludan pokušaj, jer je ljudska tje- 
lesina još uvijek stajala kao salivena i čekala — da nije ni 
sama znala, što čeka. 

— Molim vas, pustite me — govorila je Ljubica, a oni 
su se oko nje pomicali i neki šanu: 

— To mu je žena! Pustite je! 

Zlata je s protivne strane nastojala, da se probije i 
molila, da joj malko otvore put. 

— Zvali su me. Moram unutra! — govorila je ona tiho. 

— O milostivicel — javi joj se neki, koga ona nije 
mogla opaziti, a nije ga pogledom ni tražila, jer je bila sva 
okupljena željom, da prođe. — Poznam je ja još iz gostione 
Bakač! Pustite je, da prođe. 

Podvornik je prozvao i ostale svjedoke, koji su se ta- 
kođer javili i počeli borbu, da se doguraju do vrata. Nastalo 
je opće zibanje i ljuljanje tih dviju gromada, što su se tu 
bile uledile u pustoj želji, da ih bilo kakav događaj po- 
škaklja i potrese, da dožive nešto, što nije svagdanje i što 
nije mogao svatko doživjeti. 

— Brzo, brzo! — požurivao je podvornik, pogledavajući 
u dvoranu, iako su mu iza leđa bila vrata zatvorena. — 
Ljutit će se gospodin predsjednik. : 

— Dajte mjesta! Budite pametni ljudi! — vikao 
je neki. 

— Gomila ima samo snagu, a nema pameti kao ni konj! 
— dobaci drugi veoma važno i učeno. 

— Kuš, ne brbljaj! — pljusne neki s posve protivne 
strane, te se nije znalo, da li je to odgovor na onu raniju 
izjavu ili je posve samostalan izlijev nečijeg raspoloženja 
prema kojem susjedu, 

Zlati se je činilo, da ne će živa doprijeti do vrata, 
koliko su je udarali i stiskivali, pa je muklo ječala i ste- 
njala kao razapeta. 

Predsjedatelj je već bio nestrpljiv, pa je ponovno 
žestoko zazvonio, na što je podvornik otvorio vrata i povirio 
u dvoranu. 

— Gdje su već ti svjedoci?! — vikao je predsjedatelj. 

— Tu su, gospodine predsjedniče, al im ne dadu, da 
Brođu! — odgovori podvornik, a među gomilom nastade 
žagor i još veće guranje tako, da su nesretne svjedoke ru- 
kama i laktovima pomicali naprijed. 

— Tko smeta sudbeni rad, treba ga smjesta odstraniti 
iz zgrade! — vikao je predsjednik tako, da su ga morali čuti 
i oni vani. On je namjerice tako činio, jer je već iskusio, 
da je takova prijetnja redovno veoma uspješan lijek protiv 
ukočenosti i oporosti radoznale i ukrućene gomile, Spremna 
je na sve prije nego li da bude odstranjena i lišena moguć- 
nosti, da barem izdaleka može biti svjedokom — tako uz- 
budljivog i velikog događaja, kao što je suđenje čovjeku, 
koji je ubio i kojega bi državni odvjetnik stoga želio sva- 
kako objesiti — — — 

Najzad su teškom mukom svjedoci prodrli u dvoranu, 
predsjedatelj ih opomenuo i opet ih poslao van, da čekaju, 
dok budu pojedinačno pozvani, da budu preslušani, 


— Iza to smo mi morali tu dušu gubiti! — reče neki 
poluglasno, izlazeći iz dvorane. 
— Taki je zakon! — rastumači mu stražar, koji je 


stajao kraj vrata. 

Zlata je odmah s vrata skrenula nalijevo i stala kraj 
velike peći. Nije joj bila zima, nego je posve slučajno stala 
tu. A i peć je bila hladna, jer se više nije ložilo. Stajala je 
kao pijana i sjeti se, da — nije nikoga vidjela! Baš nikoga: 
ni Dragana ni Dujmovićke ni Kresovića, pa čak ni samoga 
predsjedatelja, koji ju je opomenuo — — — Nikoga ona 

nije vidjela — — — Ne zna, ni s kim je ušla ni s kim je 
izišla iz dvorane. 

Svega se je toga sjetila, jer je osjetila, istom kad je 
stala kraj peći i rukom se dotakla hladnoga lima. Učini joj 
se, da ju je prislonila na komad leda — toliko je bio lim 
hladan. Trgla se i pogledala oko sebe, kao da se je prenula 
iz dubokoga sna. Pomisli na Dujmovićku i sjeti se, kako je 

.ve& nekoliko dana razmišljala, kako će se njih dvije sresti 
i sa svoje je strane bila odlučila prepustiti Ljubici, da udari 
pravac njihovu držanju, kako sama izabere. Za sebe je 
bila načistu: držat će se mirno, dostojanstveno i ljubazno, 
jer Ljubica nije ništa kriva, a koliko su i imale kakovih 
obračuna njih dvije ovo poslije one nesreće, ti su dovoljno 
sračunati i izravnati pred redarstvom. Ona je tamo iskalila 
svoju dušu, pa je sada posve mirna i spremna čak, ako 
treba, da se i ponizi, samo da ne uvrijedi i ne izazove. 

Tražila ju je očima, no nije ju mogla opaziti. Zlata je 
dosta visoka, a ni Ljubica nije znatno niža, no ipak nije 
mogla vidjeti, gdje je stala, jer nije znala, na koju je stranu 
okrenula, kad je izišla iz dvorane, a nije se htjela nadizati 
i previše se ogledavati, da ne bude napadna onima, koji su 
stajali oko nje i koji i nijesu čekali ništa drugo nego — 
štogod napadno, neobično, čudno. Na primjer — eto, kao 
što je žena, za koju se govori, da je prouzročila cijelu tu 
nesreću — —— Zar to nije za živce divan događaj?! — — — 

Osjećala je, da bi je raznijeli pogledima, pa se je brzo 
stisla, i sva spustila u se, pogled oborila, a lijevu ruku po- 
digla na lice, kao da poravnava kosu i tako se posve za- 
štitila. Međutim u onoj žurbi, kad su svjedoci naglo posu- 
kali iz dvorane, nijesu oni radoznali ni dospjeli, da kojega 
pojedinca napose uzmu na biljegu, jer im je bila prevelika 
želja, da im nitko ne izmakne, pa su se tako mogli svi, koji 
su željeli, ukloniti njihovim pogledima i pomiješati se 
s ostalima, pa i sami postati dijelom te gomile, koja se je 
.sva pružila na vrhove oštrih i požudnih pogleda, uperenih 
u posve neodređene točke — — — 

Pomalo se je snalazila i smirivala, te istom sada primi- 
jeti, da nije vidjela ni Dragana! Zapravo: vidjela je sve 
one, koji su u dvorani i nije vidjela nikoga osim — pred- 

sjednikovih očiju. Čim je stupila na prag dvorane, pao joj 
je pogled ravno na povišeni stol, na oči čovjeka, koji je 
sjedio u sredini i koji ju je čas poslije gledao i opomenuo 
na svetost prisege i rekao, da čeka vani, dok bude pozvana 
da dade svoj iskaz. Ona je vidjela samo njegove žive i 
veoma ljubazne oči, koje su je gledale veoma prijateljski, 
no i posve mirno i dostojanstveno. Kad se je okrenula i 
pošla van, gledala je — ne zna, kuda! Vidjela je i lijevo i 
desno mnogo lica, s kojih su pogledi padali na nju kao 
usijane strjelice, a ona se je nekako skupila, da dade što 
manju plohu za udarce tim pogibeljnim hitcima i brzala, 
«kao da je vjetar nosi. Ne zna, kuda je gledala, ali je sigurna, 
da nije vidjela ni Dragana ni Kresovića. “ 

Čula je i neki prigušeni žagor, sada joj se čini, kao 
kroz san da je čula, kako je netko zovnuo ispod glasa: 

— Milostiva Bojanić! 

M e Da, da: baš tako: »Milostiva — — — Milostiva 
Bojanić« — — — I sada joj je još muklo i neodređeno 
šumjelo u ušima, no ipak je skoro potpuno sigurna, da ju 
je netko ZOvnuOo — — — Tiho, ispod glasa, kao bojažljivo 
ali ju je netko zovnuo: Ć 

— Milostiva Bojanić! — — — 

Nehotice je namakla svoje dugačke, neobično dugačke 
prste, koji su sada bili same koščice, i promatrala ih, kako 
su izjedeni tuđom lukšijom i sodom — — Milostiva kon 
[0] dal Ona se sada ne stidi toga naziva, jer osjeća, da ga 
doista sada zaslužuje, ali prije — — — Kad je nosila svilu 
za one novce, što ih je Dragan dizao na krivotvorene na- 
mire — — — Ona nije znala, otkle su novci! Da, da. Ona 
nije znala, otkle su novci, ali je znala, da ih njezin muž 
nije mogao imati od svoje male plaćice. To je milostiva 
gospođa znala, jer je znati morala! Ipak — nije je smetalo, 
jer je svakako htjela biti — milostiva — — — i 

Naslonila se je posve na peć, i ako je pomislila, da bi 
se mogla zamazati, jer joj je bilo teško stajati. Potegla je 
oprezno rukom po peći, pogledala prste i s veseljem usta- 
novila, da nije zamazana, pa se još slobodnije nagne. Malko 
je spustila vjeđe, napela svu volju, da živce ispregne ida 
ne misli ni o prošlosti ni o sadašnjosti ni o budućnosti, već 


99 


da sada kao biljka tu životari, dok je poziv u dvoranu ne 
prene. Tada mora biti posve svježa i posve slobodna i čista 
od svih tih teških misli, da uzmogne odgovarati mirno i 
sabrano. 
U dvorani je međutim pročitana optužnica. 
Predsjedatelj pozove Bojanića, da sjede za jednu ste- 
penicu.više, posve pred sud, i upita ga, da li je razumio 
. optužnicu i da li se osjeća krivim. 
— Optužnicu sam razumio, ali se ne osjećam krivim 
— odgovori on posve mirno. Jedino su mu oči nemirno 
igrale i skakale s predmeta-na predmet, s predsjednika na 
pojedine suce, pa onda na branitelja ili državnog od- 
vjetnika. 
— Pa, ubili ste ga! — reče predsjednik. 


— Jesam, nažalost, gospodine predsjedniče — odgovori 


Bojanić čvrsto i sigurno. — Ubio ga jesam. 

— A ipak se ne osjećate krivim?! 

— Ne nimalo. Razumije se samo sobom, da se ne smije 
ubijati, pa da ni ja njega nijesam smio ubiti, ali ja ipak 
nijesam nimalo kriv, što sam radio posve protivno. 

— Neobično shvaćanje — reče predsjednik posve 
mirno. — Držite li, da ste bili u nužnoj obrani? : 

— Ne, gospodine predsjedniče. Pokojni mene nije na- 
pao, pa čak ni kanio napasti, 

— Ivi se ipak ne osjećate krivim? 

— Ni najmanje, gospodine predsjedniče! — odgovarao 
je Bojanić odlučno i određeno. 

— Kad ste toga mišljenja, onda je posve naravno, što 
ste posegnuli za sjekirom! — dobaci državni odvjetnik. 

— Ne, gospodine državni odvjetniče! — odgovori mu 
«Bojanić mirno. — Vi ili hotice ili nehotice, znalice ili ne- 
znalice izvrćete značenje moje tvrdnje. Međutim vi ste sva- 
kako krivlji zbog umorstva time, što tražite moju glavu 
nego li ja, što sam ja nažalost oduzeo svome nesretnom 
prijatelju Dujmoviću. 

— Opominjem vas, da ne vrijeđate gospodina državnog 
odvjetnika! — reče mu predsjedatelj povišenim glasom, 

— Oprostite mi, gospodine predsjedniče, no nije mi ni 
nakraj pameti, da gospodina vrijeđam. Htio sam samo 

utvrditi jednu istinu, jer ako smo doista kršćani, kao što 
se time rado kitimo i ponosimo, kad nam ide u računicu, 
onda moramo biti kršćani i kad se radi o našem bližnjemu, 
pa nam bilo i neugodno. Gospodin državni zna sigurno 
bolje od mene, da je po Kristovim riječima već sama po- 
misao izjednačena djelu. Prema tome je mene gospodin 
državni već ubio — i to posve mirno i proračunato! — čim 
je u optužnici zatražio moju glavu. 

— Slušajte, Bojaniću, ja sam još odmoran, pa trpim 
lako, ali ne smijete zlorabiti moje strpljivosti — opomene 
ga predsjedatelj. — I vama je i meni je stalo, da rasprava 
teče što dostojanstvenije i mirnije, ali onda moramo obojica 
i raditi, da tako bude. 

— Razumijem, gospodine predsjedniče! — odgovori 
Bojanić. — I vjerujte mi, da ću ja učiniti sve, da vam polo- 
žaja ne oteščavam, ali vas ujedno molim, da me razumite, 
da ja ovdje ne branim ni više ni manje nego ovo gologa 
života. Vjerujte mi, da ja nemam što braniti i da ga ne bih 
branio, kad to ne bi bila zapovijed Božija! Ovako moram, 
jer ne smijem biti sudionik gospodina državnoga. 

— U mome Svetom Pismu piše posve drugačije! — 
dobaci državni odvjetnik i malko se podsmjehne. 

— Navarno, naravno, gospodine državni — odvrati Bo- 
janić žurno — jer vi imate izdanje, koje je priređeno za 
državna odvjetništva i za policije. 

Među novinarima i odvjetnicima nasta gibanje, šapu- 
tanje i smijeh, pa ih predsjedatelj opomene, da budu mirni, 
a optuženoga pozove, da pripovijeda, kako se je čin 
dogodio. 

— Naravno — reče predsjedatelj — prije toga nam 
izvolite iznijeti u glavnim potezima sve važnije događaje 
iz vašeg života, da tako gospoda suci i ja dobijemo potpunu 
sliku vaše ličnosti. | 


— Ja ću to učiniti ukratko, gospodine predsjedniče, a 
bude li potrebno, da se što dopuni, moj će branitelj to iz- 
nijeti, jer i on zna sve potanko. Ja sam mu napisao opširan 
prikaz svojega života. Zapravo ovo i nije život. Ja sam to 
prozvao Raspećem, no nije ni raspeće, jer ne razumijem, ni 
tko me, ni zašto me razapinje, a razapet jesam. Prema tome 

je ipak svakako raspeće i negdje mu je skriven razlog, koji 
postoji — — — 

U nekoliko je rečenica iznio svoj život do ženidbe, brzo 
preletio istup iz vojske, traženje namještenja, službu kod 
redarstva, svjetski rat, službu kod državne blagajne, pro- 
nevjerenje i osudu. 

— Tu bih sada morao biti mnogo opširniji, da vam, 
.gospodo suci, prikažem život i odgoj u uzama. 

— I to preskočite, jer mi to već dobro poznamo i iz 
vlastitog opažanja i po pripovijedanju uznika na glavnim 
raspravama — reče mu predsjedatelj. — Nije potrebno, da 
s tim gubimo vremena, 

— Po mome shvaćanju, »iz vlastitog opažanja« može 
znati samo onaj, koji je i sam sjedio u istražnom zatvoru. 
Inače nikako i nijedno drugo tobožnje znanje nije nikakovo 
znanje. 

— Dobro. To je vaše mnijenje, no pustimo toi idemo 
dalje. Nije potrebno, da na to gubimo vrijeme. 


— Oprostite mi, gospodine predsjedniče, no ovo ne će 
biti gubitak vremena. Moram vam naglasiti, da je nužno 
poznavati život u uzama, ako se želi valjano prosuditi, s ka- 
kovim sam ja raspoloženjem, s kakovom vjerom u braću 
ljude lutao po poslovnicama i tražio bilo kakovo namje- 
štenje. Ja sam tamo vidio veliku raskoš, besprimjernu bez- 
obzirnost, najstrašnije licemjerje, najodvratnije preziranje 
čovjekova dostojanstva, a to sam sve, gospodo suci, gledao 
kroz — onu malu rupicu na vratima uzničke ćelijice — — 
Vi ne znate, što to znači, jer nijeste nikada gledali kroz onu 
škuljicu, koja je najstrašnije sredstvo za mučenje svakoga 
čovjeka, koji ima samo malko ponosa i koji osjeća, da je 
Krist doista i radi njega naučavao! 

U dvorani je vladala neobična, upravo savršena grobna 
tišina, te je njegov glas sablasno odjekivao od zidova kao 
od metalnih ploča, dobivajući boju i punoću istom poslije 
tog udarca, dok je iz njegovih grudiju izlazio malko pro- 
mukao i mutan. 


— Ovdje su u uzama sa mnom postupali neobično blago 
i obzirno — nastavljao je on — i bio sam u pisarni kod go- 

spodina vijećnika Kružića. Uopće sam uživao posebne obzire 
i za mene su vrijedili posebni propisi, koji uopće i ne po- 
stoje. Ipak — ja sam, gospodo, izišao iz ovih uza posve sa- 
mljeven, u meni je bilo zgnječeno sve, što je određeno, da 
u potpunom čovjeku stoji nauzgoru: vjera, ufanje i ljubav! 
Ja sam ovdalen iznio samo krpetine, samo obojke, samo 
komade nekadašnjih ljepota, kojima se ponosi svaka ljud- 
ska duša, prije nego je braća ljudi smotaju pod kotače svoje 
ljubavi i svoje pravde. Kad sam pušten 1z zatvora, bio sam 
neopisivo blažen i nosio sam na svojim usnama sve himne, 
sve slavospjeve i sve zahvale, što sam se sretno riješio toga 
pakla — jer to je tamnica sama sobom! — a moje su oči 
gledale u svijet kao u najdivniji Gospodinov cvjetnjak, 
koji i mene jedva čeka, da primim svoju motiku i da pre- 
kopam svoj dio. Letio sam na krilima, kao da se iza mene 
nije ništa ni dogodilo, i letio sam — dok se nijesam su- 
dario s prvim čovjekom. Tada sam pljusnuo na pločnik i 
s užasom opazio, da to više niti nijesam pao ja, čovjek, slika 
i prilika Božija, nego — samo nekakove krpetine mesa, 
Da, gospodo: samo mi je to ostalo poslije izdržane kazne. 
Ja više nijesam mogao nikako opaziti čovjeka ni u sebi ni 
u svojoj okolici, ali sam još ipak osjećao, da je to užasan 
pad i nesreća, te sam svim silama nastojao, da se pri- 
dignem, i molio sam Boga — vjerujte mi i nemojte mi se 
smijati! — molio sam Boga, da meni dade snage, a mojoj 
braći ljubavi! Na taj sam način još kušao, da se pridignem, 
da se spasim i održim, a u ušima su mi još uvijek tutnjile 
kao anđeoske trube riječi dobroga patra Josipa, koji nas je 
svake nedjelje tješio i upućivao na pravi kršćanski put, 
uvjeravajući nas, da smo svi djeca Božija i slika i prilika 
Božija. Ja sam mu vjerovao, jer je očito i on u to vjerovao 
— — — Međutim, gospodo suci, vi mene ne možete ra- 
zumjeti, jer nijeste nikada gladovali, jer vam djeca nijesu 
nikada patila zime, jer nijeste nikada skoro goli morali 
izlaziti u grad, da prežate na koru kruha, no ja vas uvje- 
ravam, da sam se zaprepastio pred Bogom, kakav se je po- 
kazao u svojim slikama i prilikama! Moram još naglasiti i 
to, da sam imao neprestano posla s ljudima, koji su kršćani 
kao i ja! Očito su, nažalost, i oni učili iz nekog Svetog 

Pisma, koje je priređeno valjda samo za one, koji imađu, a 
iz kojega je ispuštena Kristova Besjeda na Gori. 

— Slušajte me, Bojaniću — prekide ga predsjedatelj — 
ja se ne upuštam u ocjenu vaših izjava, no mislim, da one 
nijesu ni od kakve koristi za razjašnjenje vašega čina. 

— Oprostite mi, gospodine predsjedniče, no svaka je: 
ovakova nesreća potpunoma, apsolutno samonikla i niti dva 


ubijstva nisu slična. Tako je nažalost i s mojim slučajem. ' 


Ako vi ne vidite moje nutrinje, ne vidite kao sudac ništa, 
jer svaki redarstveni stražar vidi: jedan mrtav, drugi u 
rukama s okrvavljenom sjekirom, dakle — mrtvaca u zemlju, 
a ubojicu u zatvor i njime na vješala ili na doživotnu tam- 
nicu! To vidi svaki policajac, no ja sam mnijenja, da je to 
za suce premalo. Oni moraju vidjeti mnogo više i prosuditi 


ne samo čin nego i ljude: i mrtvog i živog! Već sam vam . 


rekao, da za mene moj život nema više nikakova čara, no 
ja znam, da ga moram živjeti do prirodnoga kraja, jer mi 
nije dan, da se njime igram, nego da doživim, što je najviše 
moguće iskustava i da se tako razvijem, dokle budem 
mogao najdalje dospjeti u ovom veoma kratkom razdoblju, 
što nam je sad dano — — — Ipak moram nastojati, da 
me razumijete i zašto ja moram braniti ovaj život pred 
optužbom i zašto sam morao posegnuti za životom pokojnog 
Dujmovića. 

— Izvolite nastaviti! — reče mu predsjedatelj. 

— Kako već rekoh: tamnica me zgnječila, a život me 
je poslije izdržane kazne samlio kao žito, a braća su ljudi 
u to moje jadno i kukavno mljevo sa sotonskim užitkom 
pljuvali i obavljali nuždu. Razorili su mi i ono, što mi je još 
bilo ostalo barem u komadima, i smrvili sva u najsitniji 
prah, da ga je mogao raznijeti i najnedužniji lahorak. 


Čas je zašutio, kao da prikuplja snagu i misli, a u dvo- 


rani odmah nastane malo gibanje. 

. — Takav sam bio, kad sam preuzeo Dujmovićevu go- 
stionu. Kako je došlo do toga, da smo preuzeli tu gostionu, 
ako je uopće važno za ovaj postupak, moći će vam bolje raz- 
jasniti moja žena, jer je ona vodila pregovore i sklopila 
ugovor s Dujmovićem, jer ja nažalost poslije kazne, nijesa 
bio sposoban za taj posao. 


104 


o 


Na te je njegove riječi državni odvjetnik počeo nemirno 
udarati olovkom po stolu i očito htio nešto reći, ali se je 
ipak svladao i šutio. Bojanić je to osjetio i pogledao ga, 
kao da ga pogledom izazivlje, da govori i državni razumje 
taj pogled, pa reče poluglasno: 

— Ona će, ona to bolje razjasniti! 

. Bojanić osjeti mali ubod iz njegovih riječi, no nije mu 
bilo jasno, da li ga povrijedi sadržaj ili način, kojim su 
rečene, pa malko zašuti, gledajući državnog odvjetnika, a 


. onda se smiri i nastavi: 


— Ja sam se iskreno poveselio tome poslu, jer sam 
bio sretan, da imam uopće bilo kakav posao, a da je tako, 
možete mi vjerovati, kad vam kažem, da sam neko vri- 
jeme radio čak i kao obični radnik s pilarima. Na tom sam 
poslu i obolio — — — + 

— To još nijeste nikad spomenuli u istrazi! — dobaci 
državni odvjetnik. i 

— Čini mi se, da je spomenuo! — reče predsjedatelj 
prema državnome. 

— Spomenuo, ne spomenuo, gospodine predsjedniče! 
Spominjem sada i naglašujem, da će proći i ova rasprava, a 
da ja ne ću spomenuti sijaset užasa, koje sam doživio i koje 
sam doživljavao svakoga dana i na svakom koraku sa svo- 
jom braćom u našemu Gospodinu! 

— Nemojte, molim vas, tako govoriti. Služite se obič- 
nim načinom izražavanja, a gospoda suci i ja ćemo već ra- 
zumjeti i vaše razočaranje i vaše ogorčenje — govorio mu je 
predsjedatelj posve blago, sućutno i prijateljski. 

— Hvala vam na opomeni, gospodine predsjedniče, no 
molim vas, razumite me, da se gdjekada ne mogu svladati. 
Vjerujte mi, da u gdjekojem trenu osjetim potrebu, da na 
svoju braću ljude, na te slike i prilike Božije, na sljedbenike 
našega Razapetoga Krista, skrunim cijeli riječnik dostojnih 
i zasluženih izraza kao suh klip kukuruza! Dođe mi, da 
urličem, da kunem, ali — vjerujte mi, gospodo suci — go- 
Vorio je najednom tiše i laganije — nije to prodor očaja ili 
straha. Ne, gospodo. U meni se budi i buni Čovjek — — — 
Mnogo sam ja griješio, ali sam i patio još mnogo više, a 
patnja istančava čuvstva i osjećaje. Ja sam uvjeren, da su 

bolovi najdivnija škola i najveća zasluga, koju možemo 
ponijeti kao svoju vječnu popudbinu. To me tješi i samo mi 
to daje snage, da ne očajavam, kad me muka razapne, kao 
da sam privezan na čereke za konjske repove. U takim 
časovima moram reći barem malo, jer leti samo, pa mi ne 
zamjerite. Ja inače ljudima sve praštam, a kako vidite — 
nemam više ništa, što mi ostaje. Ništa! Ipak im praštam, 

.jer nitko ne može činiti nego ono, za što je dorastao. 
Praštam im i najstrašnije: praštam im, što mi zločinački 
pomogoše uništiti i ubiti najdivniju žensku dušu, koju sam 
ikada u životu sreo, a poznavao sam ih mnogo. Ta je duša 
— moja žena. Vidjeli ste je čas prije ovdje. Više je na dru- 
gom svijetu nego na ovome. Ona je u prvom redu moja 
žrtva — to ja priznajem — ali ja ja ne bih bio ubio, jer 
je volim, da mi je ne ubiše braća u mome naručaju. I to im 
praštam. : 

Državni se je odvjetnik opet veoma uznemirio i jako 
tuckao olovkom po stolu, pa ga predsjedatelj opomene. 

— Oprostite mi, gospodine predsjedniče! — ispriča se 
državni odvjetnik. — Nemiran sam, kad nas gnjavi glupo- 
stima. Što on ima komu praštati?! A ruke mu pune 
ljudske krvi! 

— Jesu, nažalost! — potvrdi Bojanić veoma potresenim 
glasom. — Ipak — ja nijesam ni želio ni tražio krvi nijed- 
noga svog brata! Baš stoga ja i imam pravo, da govorim o 
praštanju. Pokajao sam se, kajem se i sve praštam svima, 
pa čak i onome, koji svijesno i proračunato traži moju krv, 
ako i znade, da ne bi mogao oživiti niti najmanje čestice 
mojega tijela i tako popraviti svoju strahovitu pogrješku! 

— Idemo dalje, idemo dalje, Bojaniću! — reče mu pred- 
sjedatelj nestrpljivo. — Na ovaj način ne ćemo ni- 
kada svršiti. Ta 

— Važnije je, da bude temeljito nego brzo! — odgovori 
Bojanić. 

— Izvolite nastaviti! — reče predsjedatelj, ne osvrćući 
se na njegovu primjedbu. 

— Odmah, gospodine predsjedniče. Rekao sam vam, 
kakav sam bio, kad sam preuzeo posao. Bio sam potpuno 
samljeven, duševno uništen, a tjelesno već skoro isto ruše- 

vina, Moj pokojni prijatelj Dujmović bio je narav, koja je 
bila sposobna, da u svakim prilikama i s ljudima bilo ka- 
kovih nazora i vjerovanja nađe svoj račun i da korisno 
smjesti svoje sposobnosti. Budući da je moja nesreća htjela, 
da smo došli u odnošaj, u kome smo danas, ja ću se strogo 
držati poganskoga načela, da o pokojnicima govorimo samo 
dobro. Inače je moje uvjerenje upravo protivno i glasi, da 
smo dužni o pokojnicima govoriti najotvorenije cijelu istinu, 
da oni čuju, što ljudi o njima znadu, da se pokaju, jer oni 
to još uvijek mogu činiti i jedno i drugo: i čuti nas i kajati 
se. Ja ću se ipak sustegnuti od svake ocjene, koja bi bila 
nepovoljna i reći vam samo toliko, da se je već prvih osam 
dana pokazalo, da mi ne možemo držati uvjete, koje nam je 
nametnuo prijatelj Dujmović, jer su bili posve lihvarski. 
On je bio vrlo bogat čovjek, jer mu je bio na raspolaganju 
golemi imetak njegove žene, pa je mogao izići ususret 
našim zahtjevima, koji su bili računski jasni i izvan svake 
sumnje. Nijesmo tražili ništa više, nego da nam omogući, 
da se ne zadužujemo u njegovu korist, kad nemamo čim 
pokriti ni najnužnijih svojih potreba osim golim radom u 
njegovoj gostionici. Međutim odlazio je uludo i sav taj naš 
rad, te smo imali od njega samo krov nad glavom i zalo- 
gaj kruha, da ne skapamo od studeni i gladi. Radila je 
moja stara majka sa svojih sedamdeset i nekoliko godina, 
radila je moja žena, radio je moj sinčić i radio sam ja 
tako, da nijesmo ni za najteže poslove plaćali nikome, da 
nam pomaže, nego smo sve sami obavljali: i meli i prali 
podove i prali suđe i kuhali i dvorili goste — sve sama 
moja porodica. I gostionica je išla dosta dobro, pa da smo 
mogli barem privremeno, dok se pomognemo, raspolagati 
nekim dijelom njezinih dohodaka, bili bismo mogli prilično 
izlaziti i Dujmović bi bio veoma sigurno pokrivao i svoj 
uložak i kamate na njega. On je htio posve drugačije, po- 
stavio nam blagajnicu i odvlačio svaki novčić, 

— Vi ste pristali, da metne blagajnicu? — reče pred- 
Sjedatelj. 

— Ja bih mu bio pristao na sve, što je htio, jer mi 
nije bilo stalo, da ga prevarim i da obogatim, nego da 
prehranim poštenim radom sebe i porodicu. Uostalom bla- 
gajnica je tamo bila od početka i to njegova blagajnica, ali 

na naš račun! Ja sam je bio i izbacio, pa smo se zbog toga 
bili i posvadili. Tom sam mu zgodom predočio naše stanje 
i upozorio ga, da bude oprezniji, jer sam osjećao, da više 
ne mogu nositi. Bilo je previše za moja slaba leđa. On 
se je prepao i mojih riječi i mojih pogleda — ja to tako 
tumačim! — i pristao prividno na sve, što sam ja predlagao, 
smišljajući i smislivši u isti čas, kako će me izigrati. Što 
. više, on je već imao i gotovu osnovu, kako će izbaciti ispod 


krova i mene i moju majku i moju djecu — — bez korice 
kruha — — — 

— Da! Al — — reče predsjedatelj, no Bojanić mu uze 
riječ. 


— Jest, jest, gospodine predsjedniče: al bi moja žena 
bila i dalje vodila gostionicu i tako nas prehranjivala! To 
ste htjeli reći — je V te, gospodine predsjedniče?! 

— Da. Na to sam vas htio upozoriti, da ne preskočite. 

— Vjerujte mi, da nemam nikakova razloga, da pre- 
skačem bilo što. Ja nemam razloga da išto uljepšavam, gor 
spodine predsjedniče, pa me samo odgoj sili, da ne dajem 
svakoj stvari pravo narodno ime. Ako dopustite, reći ću, 
da to niti nije odgoj nego dresura. Vidi se, da naši stari — 
hvala im i čast! — nijesu bili vješti tome odvratnom poslu, 
kad u našem jeziku ni nemamo izraza za taj pojam. Dakle: 
dresura mi ne dopušta, da govorim pravim jezikom mojih 
praotaca, pa da vam pružim svu golu sliku sve one golo- 
tinje, kojoj smo bili izloženi — moja majka, moja djeca, 
moja žena i ja. Samo dresura — — — 


— Krotitelj, krotiti, ukroćenost! — dobaci neki s od- 


vjetničkih klupa. 

— Ne odgovara! — odvrati Bojanić posve mirno, 
obrnuvši se onamo. — Ukroćen lav ne mora biti i dresiran, 
a pseto niti ne treba krotiti, jer je domaća životinja, ali ga 
ljudi dresiraju. , 

Predsjedatelja je zatekla ta upadica, pa se u pravi 
čas niti ne snađe, da prekine tu suvišnu i neumjesnu ras- 
pravu, već ju je posve mirno slušao. 

— Htio nas je sve izbaciti osim moje žene — mastavio 
je Bojanić lagano. — To je bio najviši, vrhovni zahtjev 
čovjeka, kojemu je bijes velikog bogatstva udario u glavu 

i pomutio pamet. Potrebno j i sjedni 
MN ohank je, gospodine predsjedniče, da 
— Izvolite, samo se nemojte udaljiti od predmeta. 

— To nažalost nije više moguće ni na ovom ni na 
onom svijetu! — odgovori on veoma tužno, pa nastavi: — 
Treba znati, da smo i pokojni Dujmović i ja djeca seoskih 
roditelja, nejednakih imućtvenih prilika, pa čak — ako se 
ne varam! .- i moj i njegov otac bili su općinski bilježnici, 
a i moja i njegova majka seoska djeca kao i očevi. On je 
lički, a ja slavonski seljak. Prema tome je razlika samo u 
rodnom kraju: dok sam ja iz ravnice, on je gorštak, brđa- 
nin. U kadetskoj smo školi bili samo prvu godinu skupa. 
On je bio prvi đak u razredu, a ja sam brojen među naj- 
bolje. Ako se ne varam, bio sam peti po rangu, ali su me svi 
naši učitelji metali po vojničkim sposobnostima pred Duj- 
movića. Njega su opće smatrali ne toliko sposobnim, koliko 
marljivim, bistrim, točnim i ambicioznim bez mjere i grar 
nice, dok su mene držali mnogo sposobnijim, nemarnijim 
i neurednijim od njega. To vam ističem, jer je važno za 
ocjenu našeg daljnjeg razvoja, a ove mi podatke nije teško 
navesti, jer su u bivšim kadetskim školama bili u tom cjepi- 
dlačarenju upravo savršeno pretjerani! Sjećom se svega, kao 
da je bilo jučer. 

Časak je zastao, obrisao znoj s lica, nekoliko se puta 
suho nakašljao i onda polako nastavio: 

— On je došao sa sela kao june s naoštrenim rogovima, 
da pobjeđuje, da osvaja, da triumfira, dok sam ja išao kao 
pitomo tele, kojemu godi dobra gradska paša, pa se vlada 
kao da je kod svoje kuće, širi se, banči i uživa, vladajući 
se neprestano, kao da suvereno gospodari ljudima i prili- 
kama, pa ne treba nego samo poželjeti i već se sve ispu- 
njava prema toj njegovoj želji. Ja sam u svojoj duši bio 
vazda neograničeni milijunar, koji sve ima, do svega može, 
svime raspolaže, pa radi takoga bogatstva u duši nijesam 
mogao osjetiti i spoznati, da nijesam ništa, da ništa nemam 
i da ništa ne mogu, što više, da sam čak i tuđinac u tome 
svom gradu! Ja to nijesam primjećivao, jer sam svakome 
vjerovao, a napose, jer sam vjerovao u Čovjeka. Meni je 
netko ukrao seosku nepovjerljivost i oprez, seosku čed- 
nost i štedljivost, no ne znam, kada me okradoše: da li 

prije ili poslije rođenja. Svakako je činjenica, da sam sa 
sela bačen u grad bez seoskih odlika, koje bi mi bile dale 
snage, da se održim i da osnujem gradsku granu svoje po- 
rodice. Desila se je još i druga nesreća, koja nije manja od 
prve: i moja je majka došla u grad, prodavši naš posjed na 
selu, i tako nam podsjekla žile i korijenje. Ja više nijesam 
imao nigdje uporišta, jer smo ga na selu uništili, a u gradu 
. ga nijesmo znali podići. Tu smo samo plivali kao odsječeno 
drvo na pobješnjeloj bujici, koja ga nosi do ponora, da ga 
tamo tkogod ulovi i izvuče ili da strune negdje ukraj po- 
nora. Ja sam bio nemilosrdno osuđen na propast, pa je bilo 
prilično sporedno pitanje, kada ću i na koji ću način 
propasti. Propasti sam morao kao otrgnuti izdanak sela, koji 
nije mogao uhvatiti korijena u gradu, jer nije imao nužnih 
uvjeta Ja sam mislio u svojoj djetinjastoj dobroti, da je 
“grad uljepšano, oplemenjeno, oprano i uglačano selo, pa 
sam se svom dušom pustio u gradski život kao u najbuj- 
niju livadu, misleći, da je tu ljepote za sve, kruha za sve, 
uživanja za sve, pravde i poštenja, da ih lopatom zgrću po 
gradskim pločnicima — — — Prema tome sam se i oženio. 
Teško mi je o tome govoriti, ali moram i molim vas, go- 
spodine predsjedniče, da me slušate ljudski, bratski i da 
me zaštitite, ako bude potrebno, a bojim se, da će biti, jer 
braća ljudi ne mogu mnoge stvari pojmiti, ni kad ih vide na 
tanjuru, a kamo li da bi poštivali istine, kad iziđu iz usta 
čovjeka, koji je svojom nesrećom ubio čovjeka, i za kojega 
traži predstavnik države, to jest sve braće ljudi, da bude 
ubijen. 

— Samo nastavite i mirno pripovijedajte — ohrabri ga 
predsjedatelj. — Nemojte bez potrebe duljiti. 

— Ne ću, gospodine predsjedniče. Nastojat ću, da bu- 
dem što zbijeniji i kraći u prikazivanju — — — Oženio 
sam se divnom ženom, koja bi bila ures svakoga kneževskog 
dvorca, a raskoš za svakog i najvišeg činovnika bez obzira 
na njegove dohoike. Njezina je duša najčišće i najviše, što 
je Božija Mudrost mogla poslati na ovu našu malu zemlju. 
A ipak, ta je divna duša dospjela u moju kaljužu. Nema 
nikakove sumnje, da sam ja dospio ma takovu ženidbu 
samo zbog onih svojih svojstava, koja sam već spomenuo. 
Sjećam se svetih rijeći jednoga čestitog starca, koji mi je 

rekao, kad je čuo, da kanim uzeti svoju sadašnju ženu: 
»Na čistokrvnom se araberu ne voze taljige«. To mi je re- 
kao moj bivši pukovnik Njegovan. Ja mislim, da je i on 
ličko seljačko dijete — — — Nijesam ga poslušao, jer ga 
nijesam mogao ni razumjeti. Uzeo sam je i upropastio je, 
a ona je sigurno pomogla mojemu propadanju. Ja ovo sve 
ističem, jer je svaka pojedina činjenica karika ma lancu, 
koji me je doveo ovamo, ali sam duboko uvjeren, da mi 
nijesmo ni mogli drugačije raditi, kad smo jednom dospjeli 
na posve krivi kolosjek. Čim sam ja krenuo sa svojom maj- 
čicom u grad, moja je sudbina bila zapečaćena, a čim je 
ona, sirota, pristala, da pođe za mene, morala je svojom 
težinom pritisnuti kamen, koji me je nemilosrdno vukao 
u provaliju, i ujedno se strmoglaviti skupa sa mnom. 
Zamuknuo je i zagledao se u raspelo, koje je stajalo 
na stolu upravo između njega i predsjedatelja tako, da se 
je morao malko nagnuti na stranu, da može vidjeti pred_ 
sjedatelja. S njegove je strane bila samo slika Isusova na 
limenoj pločici, dok je kip bio okrenut k sucima. Pričini 
mu se, da je Isus otvorio oči i da ga gleda veoma blago, no 
nekako prijekorno, kao da ga opominje. Trže se, pomislivši, 
da ga Isus doista opominje, pa reče dosta užurbano: 
> Ja mislim, da je ludo, što vam ovo sve pripovijedam, 
jer me i tako ne ćete, jer mne možete, razumjeti. Vi hvatate 
uhom moje riječi i vodite ih na ledenu, uleđenu vagu ra- 
zuma, dok je vaše srce veoma daleko, a ove se stvari ne 
raspravljaju bez srca. Gospodo moja, temeljna točka, naj- 
glavniji stožer Kristove nauke jest ljubav i opet ljubav i 
opet ljubav, a to nije roba, koju proizvodi mozak! Nemojte 
misliti ni da je srce njezin tvorničar! Ne, ne, gospodo moja! 
Sigurno će mi se tkogod početi smijati i podrugljivo me 
pitati, da li sam tu mudrost naučio u kadetskoj školi?! A 
starija gospoda znadu, da su se gimnazijalci i realci us- 
pješno rugali tobožnjoj univerzalnosti kadetskih škola. Mo- 
ram vam reći, da ja to uopće nijesam nigdje učio, nego 
sam to otkrio, našao u svojoj duši, gdje je tinjalo kao že- 
ravica pod pepelom, dok nije došao povjetarac, ili, ako 
hoćete, orkan bolova i pepeo odnio, a žeravicu raspirio tako, 
da je buknuo oganj, koji me je zaprepastio toliko, da se niti 
ne usuđujem, da vam reknem sve, što mi je otkrio. Suvišno 

je, što sam vam govorio, jer pada na neplodno tlo, ali sam 
ipak morao reći, da i to ima pred očima onaj, komu je dano, 
da može sve vidjeti i prosuđivati. 

— Gospodine predsjedniče! — javi se državni odvjet- 
nik nemirno — Bojanić se s nama titra, 

— Oprostite, gospodine državni odvjetniče! — reče 
predsjedatelj povišenim glasom. — Ja vodim raspravu i 
njome ravnam! 

— Oprostite! — ispriča se državni. — Nijesam kanio 
zasizati na vaše polje, no doista prevršuje svaku mjeru. 

— To ću ja procijeniti! — odvrati predsjedatelj posve 

«mirno, ali i odlučno tako, da se je državni odmah primirio. 

— Dujmović je bio u svemu na posve protivnoj strani 
od mene — nastavljao je Bojanić prikazivanje. — Došao je 
u grad, da ga osvaja i izrabi do skrajnje mogućnosti. Na- 
stojao je, da svaku priliku iscijedi kao limun i da njezin 
sok salije u svoj tobolac. Znao je, da nije ništa, pa je 
nastojao, da pod svaku cijenu čim prije što više postigne; 
vidio je, da nema ništa, te se je sticao, da najhitnije nagrne, 
pa je tražio ženu s novcima; odmah je razumio, da u gradu 
treba imati oštre laktove, i on je svoje oboružao željeznim 
šiljcima najveće bezobzirnosti; razabrao je, da tu svi reže 
i on je odmah počeo rikati i urlikati — on je uopće pot- 
puno razumio gradski život i svojom seljačkom pronica- 
vošću srnuo od postaje na postaju, gutajući i vrijeme i pro- 
stor kao čarobnjak, koji se hrani plamenom. Osilio se je, 
osjetivši, da je iz ništa postigao — po svome uvjerenju i 
osjećaju — sve, što se je uopće dalo i željeti. Malko ga je 
smelo i zaprepastilo, kad je bio umirovljen u naponu 
snage, no i to je prebolio. Vidio je, da se je namjerio na 
gore od sebe, koji su ga brzo proučili i postavili ga na 
mjesto, s kojega ne može biti štetan. To ga je ujelo za srce, 
riknuo je kao ranjena zvijer, neko vrijeme bolovao i tugo- 
vao, pa se i utješio, lativši se posla na trgovačkom polju. I 
tu se je brzo snašao i odlučnim koracima stupao u najprve 
redove. Osjetio je, da je on i tu u svojim vodama, ponovno 
se uspravio, uzdigao glavu, izbacio prsa i koračao bez ika- 
kova obzira na ono, na što je stajao. Takav je bio, kad 
smo se ovdje sastali u njegovoj gostionici, On kao bik s 
naoštrenim rogovima, a ja kao — bivši čovjek. Usprkos te 

užasne provalije među nama, mi smo se slagali, pa ja mi- 
slim, da bih čak smio reći, da smo ge i voljeli. Nijesmo se 
posvadili nego dva puta: kad je blagajnica utekla k njemu 
s utrškom, i onoga kobnoga dana. Inače nikada. Rasprav- 
ljali smo malko bučnije, jer sam mu ja svaki dan dokazivao, 
da se ne da raditi onako, kako on hoće, a on se nije dao 
uvjeriti, jer je računao samo, kako bi što više zgrnuo. 
Moram vam priznati, da mi je svakim danom bivao sve 
gadniji i odvratniji, jer sam sve više vidio u njemu samo 
zvijer, a sve manje Čovjeka. Takome je raspoloženju pogo- 
dovalo i moje opće mišljenje o ljudskim odnošajima, kako 
sam ih ja upoznao na rođenoj koži, ali sam ujedno osjećao 
u sebi jače nego ikada prije Boga, koji me je vodio krva- 
vim stazama bolova i kušnja, pa niti sam očajavao, niti sam 
ikada poželio osvete. Ne nikada! Da ne bismo zapali u ne- 
sporazumak, moram naglasiti, da je moja vjera nepokole- 
biva u čovjekovo božansko podrijetlo. Ja tvrdo vjerujem, 
da je u nama Iskra Boga Vječnoga, pa prema tome i u 
Dujmoviću i u najvećem gađu u spodobi ljudskoj. Stoga 
znam dvije stvari: prva je, da Čovjeka ne možemo ubiti, 
pa onda ne smijemo kušati ni da mu oduzmemo njegovo 
tijelo, koje on treba samo da izvrši svoju određenu zadaću, 
i drugo, da Čovjek može usprkos toga svoga nesumnjivog 
podrijetla biti gori od dobroćudnije zvijeri. To ne treba 
dokazivati, kad znamo, da su naši praoci živjeli u špiljama 
kao i zvijer i malo bolje od zvijeri, zatim, da su se među- 
sobno u slast jeli. Ako su pred nekolko milijuna — ili: 
kolkogod hoćete! — godina mogli svi biti takovi, a i danas 
jasno vidimo, da ni pojedini narodi nijesu na istom stupnju 
razvoja kao ni pojedinci unutar istoga naroda, zašto onda 
ne bi i danas pojedinci imali u sebi posve jasne, samo malko 
ublažene ljudožderske nagone?! Iskra je Božija bila i u 
Prvim ljudima, koji su se hranili svojim babama i djedo- 
vima i ubijenim susjedima, kao i u današnjim burzovnim 
špekulantima, koji hladnokrvno sruše papire susjednog po- 
duzeća, da ga progutaju, baš kao što je njihov daleki pra- 
roditelj pojeo svoju mrtvu majku ili susjeda. 


— Gospodine predsjedniče, ja ću staviti prijedlog, da 
se pozove liječnik stručnjak za duševne bolesti, da prisu- 

stvuje raspravi i motri optuženoga — reče državni odvjet- 
nik, ne stavljajući toga prijedloga. 


— Ne uzrujavajte se, gospodine državni odvjetniče! — 
reče mu predsjedatelj — Moramo biti strpljivi, da 
uzmognemo sve čuti i onda sve prosuditi, 


— Ja ne igram na tu kartu, gospodine državni! — do- 
baci Bojanić. — I vjerujte mi, da sam ja bio i onda ai 
sada sam potpuno bistar i zdrav u mozgu. Ja se ne branim 
time, da sam bio poludio, jer bih lagao, a ja to ne ću da 
činim, jer se meni ne radi samo o ispadu ove glavne 
rasprave! Po mom je osjećaju na vazi mnogo više od pita- 
nja moje kazne, koja i tako, stvarno, za mene ne će imati 
velike važnosti s obzirom na moje zdravlje, koje možete i 
sami prosuditi, bez ikakovih stručnjaka. Dovoljno je, da me 
pažljivo promotrite, pa da se uvjerite, da sam već u grobu. 
Ja osjećam, da su mi ovi dani za raspravu samo posu- 
đeni — — — 

— Izvolite nastaviti! — pozove ga predsjedatelj. 

— Kako rekoh, u svom sam prijatelju vidio običnog 
ljudoždđera, kao što su to divlje zvijeri i mnoga braća ljudi. 
Usprkos toga — ovo opet naglašavam! — nijesam nikada 
ni u snu pomislio, da bih se trebao baciti na njega i ubiti 
ga. Razložio sam, zašto nijesam mogao doći na tu pomisao. 
Osim rečenoga, mene je od te pomisli čuvala i Kristova 
nauka, da ljudima činimo sve ono, što želimo, da oni čine 
nama, i da ne činimo drugome, što ne želimo, da nama čini 
drugi. A ja sam, gospodo, kršćanin ne samo po tome, što 
sam unesen u maticu krštenih! Kad je došlo do posljednjeg 
sukoba među nama dvojicom, ja sam bio veoma nemiran. 
Inače nijesam bio ljubomoran na svoju nesretnu ženu, no u 
najnovije sam vrijeme bio postao nekako osjetljiv i raz- 
dražljiv, čim sam primijetio Dujmovića, da s njom razgo- 
vara, a on je često dolazio u gostionicu i najradije se za- 
državao u kuhinji sa Zlatom. Osjetio sam, da me spopada 
želja, da čujem, što on to njoj govori, pa kad nijesam mo- 
gao čuti, ušao sam u kuhinju, da čujem. Tako je bilo i one 
kobne zgode. On se je smeo, kad sam ja ušao, i počeo mi 
govoriti, kako bi bilo najpametnije, da ja uzmem kakovo 
namještenje i da iselim iz stana skupa s djecam i mamicom. 

To je obrazložio riječima, koje ne ću nikada zaboraviti, a 
ase: 

g »Ti sa Svojim sušičavim kašljem rastjera sve goste, a 

ona se stara vuče tuda kao vještica, te se čovjeku gadi 

stupiti u sobu«. 

— Tako mi je obrazložio svoj prijedlog, a ta »stara 
vještica«, to je, gospodo, moja mamica, koja je za mene dala 
i svoju mladost i svoju sreću i najveće svoje blaženstvo i 
ljubav: svoje selo! 

Čas je zašutio i suho kašljucao, izvadio rupčić iz džepa 
i brisao znoj sa čela. Poslije male stanke nastavi: 

— Na te sam njegove riječi planuo, ali sam se ipak 
svladao toliko, da sam ga samo zamolio, da nikada više ne 
govori tako o mojoj majčici. On se je prepao izraza mojega 
lica, pa odmah uzmakao. Inače je on, gospodo, bio dosta 
ograničen i nije se mogao zanijeti, da bi razumio titraje bilo 
čije duše, koja ne strepi za sticanjem bilo časti, bilo imetka, 
bilo i jednoga i drugoga. Tako nije mogao razumjeti ni 
moje ljubavi ni prema majci ni prema ženi, te čim se je 
prepao zbog onoga, što mi je rekao o mamici, ustuknuo je 
i prešao na posve drugo polje, misleći očito, da se o tome 
može govoriti, kako hoće njegovo novčarsko zvjersko srce. 
Nastavio je govor upravo kao spram glave i pripovijedao, 
kako mi možemo iseliti, ponijevši i pokućtvo — koje je bilo 
njegovo! — a da će nam stan plaćati i slati hranu iz gostio- 
nice Zlata. Ujedno je rekao, da će u onaj stan kod gostio- 
nice nabaviti novo pokućtvo i urediti obje sobe posve go- 
spodski. Na moje pitanje, za koga će urediti te obje sobe, 
odgovorio mi je najprije, da to uopće na mene ne spada, 
a kad je vidio, da je to ipak presurov odgovor, počeo se je 
sa mnom igrati, dok nije najzad rekao, da nije potrebno, da 
se nas troje i dalje pretvaramo: jedna će soba biti za njega, 
a druga za moju Zlatu. Ona je na tu njegovu izjavu krik- 
nula kao ranjena zvijer. Nastala je svađa, u kojoj je on njoj 
rekao, da je bludnica. Tada — ja ne znam, kako i zašto, ja 
sam mu sjekirom raskolio glavu — reče i klone tako, da se 
upravo vidjelo, kako se je urušio u svoj kaput, koji mu je 
bio strahovito prevelik zbog njegove potpune mršavosti. 

— Izvolite nastaviti — reče predsjednik. — Opišite nam 
potanko cijeli tok svađe tako, da idete od trena do trena. 

— Rekao sam sve, gospodine predsjedniče — odgovori 
on dosta slabim glasom. — Više nemam ništa reći, Ubio 
sam ga, a da ne znam ni sam kako i zašto, jer njegove riječi 
nijesu jače od moje vjere, da ne smijem nikoga ubiti! 

— U istrazi ste više i opširnije pripovijedali. 

— Možda. Onda su mi događaji bili još življi u pa- 
meti. S vremenom su izblijedili događaji, a izoštrila se nji- 
hova pozadina. Stvar je ustupila mjesto duhu. 

— U istrazi ste rekli — govorio je predsjedatelj, gleda- 
jući u sudbeni spis — da je on poletio, da će gospođu 
udariti i da je bio i revolver uperio na nju. 

— Tako sam rekao i tako je bilo. 

— Kazali ste, da je njega gospođa udarila rukom po 
licu, 

— Da. Udarila ga je, kad je mene počeo omalovaža- 
vati i ismjehivati me. I rekla mu je, da sam ja ljubavnik 
njegove žene, samo da ga uvrijedi. Na to je on poletio, da 
će ja udariti, i povukao samokres. 

— Pripovijedajte, pripovijedajte sve potanko — poti- 
cao ga je predsjedatelj. — Nemojte čekati, da svaku riječ 
iz vas izvlačim. : 

— Nemam vam više što pripovijedati — odgovarao je 
on posve tiho i umorno, — Rekao sam sve, što sam imao 
reći. Možda se tijekom rasprave, prilikom preslušavanja 
svjedoka, još čega sjetim, pa ću reći. Budite uvjereni, da 
ne želim ništa zatajiti, jer kao što je cijeli događaj i cijeli 
život proti meni, tako su ipak sve pojedinosti posve za 
mene, pa ih ne trebam zatajivati. 

\“. — Vi ste umorni?! — — Ako želite, odredit ću kratki 
odmor?! 

— Hvala, gospodine predsjedniče. Nije potrebno. Samo 
govoriti više ne mogu ovaj čas, ali ću moći mimo sjediti i 
slušati, što drugi govore. 

— Morate odgovarati gospodinu državnom odvjetniku, 
ako vas on želi što pitati — reče predsjednik, pokazujući 
državnome, da izvoli pitati. 

— Ja računam s tim —- odgovori Bojanić i nasmiješi se 
veoma lagano i bolno. 

— Vi ste nam dali sliku svog prijatelja u najernjim 
bojama — počeo je državni veoma mirno. — Označili ste ga 

kao zvijer i ljudožđdera i još ga uvijek nazivljete svojim 
prijateljem. 

— Točno, točno, gospodine državni odvjetniče, 

— Vi ste ga strašno mrzili, 

— To nije točno. Ja sam uopće prestao mrziti. Čim sam 
više upoznavao ljude, čim su moje muke i poniženja bila 
veća i nesnosnija, tim sam uopće manje mrzio, a više pre- 
zirao i žalio, 

— Kad vi nekoga držite običnom zvijeri i nemani, 
onda je posve naravno, da vjerujete, da bi bilo bolje, da ga 
nema i da želite, da ga nestane?! Tako se je u vama poro- 
dila misao, da i Dujmović mora nestati?! 

— Ne, gospodine, državni odvjetniče! — odgovori on 
posve mirno. — Ja vjerujem, da svatko mora proći svoj 
put i da svatko mora prokaskati sve stupnjeve razvoja, pa 
radi toga ne mogu nikako i nikada doći na pomisao, da bi 
nekoga trebalo prekinuti na njegovu putu. On mora proći 
sve, da iskusi sve! Nijedan čovjek nema pravo, da se umi- 
ješa u djelo Božije, pa da se ukloni poteškoćama, koje ga 
sretaju u životu, kao što nitko nema prava, da drugoga 
miče s puta! Nitko. 

— Kad čovjek mrzi, kao što ste vi mrzili — — 

— Oprostite, no ja to nijesam rekao niti sam pokazao 
svojim radom! — prekine ga Bojanić u riječi. — Vi meni 
podmećete! 

— Vi ste svakako željeli njegovu smrt! — reče državni 
odvjetnik povišenim glasom. Bojanić odvrne pogled od 
njega, prekriži ruke na prsima i zagleda se u raspelo, dok 
je državni nastavljao: — Kako poslovi mijesu išli u gostio- 
nici, jer ste vi bili posve nevješti, tako je rasla vaša mržnja 
i u vama je zorila misao, da ga ubijete. Je li ovako?! 

Bojanić je šutio i nije ni okom trenuo. 

— Vi ste rekli, da ste ga ubili, jer je uvrijedio vašu 
ženu?! 

On je šutio. 

— Molim vas, gospodine predsjedniče, da zapovjedite 
optuženome, da mi mora odgovarati! — reče državni povi- 
šenim glasom. 

— Odgovarajte, Bojaniću, na pitanja gospodinu držav- 
mome odvjetniku — opomene ga predsjedatelj posve lju- 

bazno i blago. — Samo ćemo na taj način moći i brzo i va- 
ljano obaviti ovaj teški posao, a to je u prvom redu u 
vašem interesu. 

— Hvala na opomeni, gospodine predsjedniče, i meni 
je žao, što je bila potrebna, no nije moja krivnja. Gospodin 
se državni upušta u umovanja o pitanjima, koja ne može 
pojmiti ili koja hotimice izvrće, a ja ga na tome putu ne ću 
slijediti. On mi isto tako posve svijesno podmeće, a na to 
nije potrebno odgovarati, kad vi to i sami vidite i ocjenju- 
jete, kako zaslužuje. Vjerujte mi, da ne smijem ovo malo 
snage trošiti na posve suvišne napore, jer je onda ne ću 
imati ni za najpotrebnije poslove i ne ću moći doživjeti 
&vršetka rasprave, 

Nastalo je keckanje s državnim odvjetnikom, u kome 
je sudjelovao i Kresović, a koje su završili — s općim 
mirom. Državni je nastavio s ispitivanjem. 

— Morate mi, optuženi, oprostiti, što ću zaći na polje, 
koje vam je, posve naravno, veoma neugodno, no moja je 
dužnost, da ništa ne propustim. 

— Zar postoji još koja neugodnost, kojom su me do- 
sada poštedjela moja braća ljudi? — upita Bojanić i na- 
smiješi se. — Samo izvolite. 

— Vama je već odavna bilo poznato, da je vaša žena 
bila u veoma tijesnim prijateljskim odnošajima s pokojnim 
Dujmovićem. 

— Jest — odgovori on dosta čvrsto. 

— Vas je to svakako moralo vrijeđati u vašem ponosu 
muža i oca?! — govorio je državni i oštro motrio Bojanića, 
koji je neprekidno gledao u raspelo i šutio kao nijem. — 
U vama se je morala često roditi pomisao, da tome stanete 


na kraj?! — — Sigurno ste gdjekada pomišljali, da ubijete 
i jedno i drugo?! — — — Posve je neobično, da čovjek to 


sve zna i da o svojoj ženi ima visoko mišljenje, kao što 
smo ga čuli od vas, dok se ipak kod normalnih ljudi takav 
postupak ženin nazivlje posve drugim imenom. 

— Molim vas, ne govorite o stvarima, koje nijeste u 
stanju pojmiti! — vikne Bojanić na državnoga i ustane, kao 
da će skočiti k njemu. — U vašu glavu idu samo paragrafi, 
nap su skovali siti i bogati za zaštitu dd kaju bezduš- 

a! 

— Sjedite i ne uzrujavajte se! — opomene ga pred- 
sjedatelj. — Gospodin državni odvjetnik samo vrši svoju 
tešku i neugodnu dužnost, pa ga ne smijete napadati, jer 
ću vas morati kazniti. 

— Kad ne bi u njoj uživao, ne bi je obavljao! — od- 
govori Bojanić i sjedne. Teško je disao, a krupne su mu 
kaplje znoja curile s čela, 

— Smirite se, Bojaniću, i ne smetajte gospodina držav- 
noga u radu, On je dužan, da iznese sve, što smatra Spo- 
sobnim, da nas dovede bliže k istini, pa to tako i primajte — 
govorio je predsjedatelj posve prijateljski i i s neprikrivenom 
željom, da ga pouči i umiri. 

— Molim vas, gospodine predsjedniče, vi se sjećate, 
da sam rekao, da su me braća ljudi poslije zatvora sam- 
ljeli. Vi se sjećate — govorio je povišenim glasom, sto- 
jeći pred raspelom — da sam rekao, da su te slike i prilike 
Božije vršile nuždu u to moje jadno mlivo?! Zar pametnu 
čovjeku nije to dosta?! Zar je potrebno, da mu pripovije- 
dam, kako su pristupali, pljuckali, zaudarali pićem i ma- 
snim jelima, te se polako spuštali, da obave nuždu?! Hoće li 


gospodin državni, da mu to opisujem?! — vikao je Boja- 
nić i sjeo na stolac, kao da je pao iz velike visine. — Sa- 


mljeli su me u svojoj velikoj pobožnosti, poštenju i rodo- 
ljublju; samljeli su me u neograničenosti svoje kršćanske 
ljubavi i prisilili svoju najdivniju sestru, a moju nesretnu 
ženu, da pod cijenu svoje najveće svetinje i uz najstrašnija 
poniženja zarađuje nasušnu koricu kruha svome unište- 
nom mužu, svojoj sedamdesetgodišnjoj svekrvi, svojoj sli- 
jepoj kćerci i svome boležljivom sinčiću. Eto, gospodine 
državni odvjetniče: to su činjenice, a sada vi sa svojom 
školskom spremom i u svojoj kršćanskoj ljubavi izvolite 
dati pravo ime ovakome postupku ovakove žene! Da vam 
bude lakše izreći tu svoju ocjenu, uvažite, da sam ja, kako 
vidite, sušičav, a čas prije ste vidjeli, da je i moja žena 
sušičava. Kako izgleda moja mamica sa svojih sedamdeset 
godina i sa svim bolovima, koje sam joj ja zadao, možda 


.možete zamisliti — — — 


U dvorani je nastao takav tajac, da se je čulo i samo 
disanje pojedinaca, koji su nastojali, da priguše i sam dah, 
da im ne izmakne koja riječ ili pokret, pa kad bi se oteo 

tako sustezani dah, pokuljao bi kao iz prokinute gajdaške 
mješine. 

— Izvolite nastaviti! — trže se prvi predsjedatelj, 
Obrativši se državnom odvjetniku. 

— Gdje je ležala sjekira, kad ste započeli svađu? — 
upita državni, kuckajući olovkom po stolu. 

 — Ne znam — odgovori Bojanić. 
a Jeste li onda razmišljali, gdje je, kad se sad tako 
sigurno sjećate, da nijeste znali, gdje je stajala?! 

— Ne, gospodine državni odvjetniče. Meni nije sjekira 
dolazila na pamet, jer sam sav bio zaokupljen drugim bri- 
gama. Da se je radilo o krevetu, onda bih možda bio o njoj 
mislio, jer smo govorili, kako ćemo namjestiti stan ma- 
mica i ja, a on je isticao, kako će u naš dotadašnji stan 
metnuti novo pokućtvo. 

ue Za vašu gospođu i za sebe?! — zaskoči Državni, no 
Bojanić ne reče ništa, pa državni nastavi uporno: — Za 
koga je htio tako urediti taj stan?! 

— To sam već jasno i glasno pripovjedio. 

— Ja nijesam čuo, 

— Žao mi je, a ni ne tiče me se! : 
sla — Htio ga je namjestiti za sebe i vašu ženu! — reče 
državni, — I baš je ta činjenica odsudna u cijelom događaju, 
jer vi od nje polazite i laćate se sjekire. Sjećate li se, kada 
vam je pao pogled na sjekiru? 

— Ne sjećam se. Ja se uopće ne sjećam, da sam Do- 
grabio sjekiru. 

— To znači, da vam se je u onom času bio pomutio 
razum, da mijeste bili pri sebi, pa nijeste znali, što ste 
radili?! 

— Ja to tako ne tumačim! Ja sam bio posve pri sebi i 
svakako je u meni posve pravilno radio neki životni stroj, 
kojemu je bila zadaća, da izvede ovaj zločin. Ja sam to 
morao učiniti. Da vidite cijelu neizbježivu sudbonosnost 
događaja, potrebno je, da nas dvojicu pozorno pratite iz 
naših sela, pa kroz kadetsku školu, rat i poratno vrijeme 
do dana ove nesreće. To je sve na oko tako slučajno, tako 
neočekivano, a uistinu nema slučaja, jer je sve u osnovi 
Zbivanja. Ja ne znam, zašto je uvršteno u tu osnovu, da on 
mlad izgubi život, ali znam, da sam ja doveden sa sela 

samo za to, da obavim tu strašnu zadaću. Vidite: grad ne 
prima ovakovih, kao što sam ja, osim za prosjake ili po“ 
pove. Da sam ja, kojom srećom, krenuo u sjemenište, a da 
je moja mamica ostala kod kuće, što bih bio postao uzoran 
svećenik i brižan župnik, a moja mamica besprimjerna i 
nedostiživa gospodarica! — — — 

— Prosjak biste možda mogli biti, no sa svojim biste 
nazorima bili vrlo loš svećenik! — reče mu državni odvjet- 
nik posve prijateljski, u očitoj želji, da mu malko popuste 
živci pod dojmom ugodnog čavrljanja. Predsjedatelj je 
mirno slušao. 

— To bi bilo, kad bih se morao služiti vašim izdanjem 
Svetog Pisma! — odgovori Bojanić, pa se skoro malko 
osmjehne. 

— Kad ste izmahnuli i udarili sjekirom, vi ste sva- 
kako znali i mislili, da će mu pod tim udarcem prsnuti 
mozak?! — upita državni odvjetnik ne nadano i bez ika- 
kova prijelaza, 

— Vi me želite navući na bilo koji način, da vam pri+- 
znam, pa i nesvijesno, da sam nesretnika ubio »poslije 
zrelog razmišljanja«, da možete triumfalno podići za mene 
vješala! — reče Bojanić posve mirno. — Varate se i činite 
sebi strahovito opasnu uslugu, misleći, kako ćete postati 
zaslužni, da ste jednog razbojnika prikratili za glavu. To je 
užasna zabluda, gospodine državni! Vi »zrelo promišljate i 
snujete«, kako biste mene ubili! To da! To je činjenica; 
samo vidite: još ćete biti pohvaljeni, umjesto da vas stave 
pod optužbu. 

— Ne udaljujte se, Bojaniću od predmeta! — opomene 
ga predsjedatelj. — Ne ćemo nikada svršiti, 

“— Gospodine predsjedniče, ako mi dopustite, ja bih 
poslije zgodimice nastavio s pitanjima, jer sada očito nema 
svrhe, da duljim — reče državni odvjetnik. 

'— Kako izvolite! — prihvati predsjedatelj. — Gospo- 
dine branitelju! Izvolite li vi staviti koje pitanje?! 

Kad je Kresović to otklonio, predsjedatelj odredi 
odmor. 

LXVI. 


Poslije odmora predsjedatelj odredi, da uđi j 
S 1 $ jedo- 
kinja Ljubica Dujmović, a državni od: jetnik edloži 
n. : edl 
prije preslušaju Zlatu. A Ni 
— Imam razloga, da idem ovim redom! ovori 
I C : !— vor: 
mu predsjedatelj i ostade kod svoje prvotne Gaia 
Ušla je. dosta sigurnim korakom, a dugačko je crno 
velo bilo toliko gusto, da se kroza nj nije moglo vidjeti lice 
nego kao neka crvenkasto blijeda ploča bez života i izražaja 
dok su se oči posve gubile u mraku, 
Stupila je pred sudbeno vijeće na ono mjesto, na kome 
je prije sjedio Bojanić, koji je sada bio za jednu stepenicu 
niže, iza ograde na klupi. 
— Vi ste, gospođo, Ljubica Dujmović, udovica i = 
E : 1 , a iza po 
kojnog Ivice? — upita je predsjednik. ira 
hk Jesam — odgovori ona posve tiho i podigne s lica 
Poslije obavljenih sudbenih čina, koj 
Posi ljeni udk : je zakon stro; 
propisuje, ponudi joj predsjedatelj, da sjedne i pozove . 
da pripovijeda, što znade o događaju. s 
— Ne znam upravo ništa, gospodine predsjednič 
odgovori ona nešto glasnije. di Znala Su da je ša Ga. 
kojni muž kupio tu gostionicu i da je u nju postavio ne- 
koga svog dobrog prijatelja. 
— Je li vam kada što pripovijedao o tom i 
m. pripovijedao o tome svom pri- 
— Jest. Pripovijedao mi je. Sjeć še 
" ] : . Sjećam se, da mi je 
govorio, da je to utjelovljeno poštenje, taj njegov prijatelj 
i o je “ životu prošao vrlo rđavo samo zbog svoje pre- 
koi e dobrote. Rekao mi je i to, da je taj njegov prijatelj 
o najsposobniji. mladić u kadetskoj školi, no da se je 
radije bavio drugim poslovima nego školskim knjigama, pa 
da stoga ni tamo nije prošao, kako bi bio morao proći, a 
najzad, da je izbačen iz škole, jer da se je česao, gdje ga 
nije svrbjelo. Uprav mi je tako rekao, ali mi nije pripo- 
vijedao, što se je to dogodilo. To je bilo u glavnome. Više 
se ne sjećam. 


— Što vam je govorio o poslovanju u gostionici? 

— Malo mi je o tome pripovijedao, jer je on bio čudak, 
koji je sve te poslove držao kao svoju nekakovu tajnu. Ipak 
mi je rekao, da posao nosi mnogo više, nego i sejei 
nadao. Kazao je, da je prijatelju postavio teške uvjete, 
samo da ga prisili, da što više radi i zaradi, no da će to 
najzad ići i prijatelju u korist. Govorio mi je tako, no 
ja ne mogu znati, što je istina, a što samo priča, jer se 
je on mogao i samo šaliti sa mnom, a mnogo je puta i pri- 
povijedao samo — da nešto pripovijeda, ne pazeći, što mi 
govori. Poslije bi mi onda kojom zgodom rekao, da to i to, 
što mi je rekao tada ii tada, nije istina, nego da se je samo 


“šalio. 


— Za ovo, što ste nam pripovijedali, ne reče vam, da 
ge je samo šalio?! 

— Nažalost, nije dospio — odgovori ona mirno, Cijela 
je njezina pojava i način pripovijedanja ostavljao neobično 
miran i ozbiljan dojam. Vidjelo se je na svakoj riječi, kako 
ju je tražila, postavljala i izgovarala, da je ogledava i važe, 
da li je posve istinita ć na mjestu. 

— Je li vam posljednjih dana spominjao, da kani 
uvesti kakove promjene u vođenju gostionice? 

— Nije mi o tome govorio. 

— Je li vam ranije pripovijedao, tko je sve u gosti- 
onici s tim njegovim prijateljem? 

— Njegova obitelj. Stara majka, žena i djeca. To sam 
znala. Vazda mi je o svima govorio vrlo lijepo, ističući, 
da su davni znanci i prijatelji, a svi vrlo vrijedni i čestiti. 

— Da li vam je govorio, da je Bojanić bolestan, pa 
da će se morati odstraniti iz gostionice? 

— To mi nije govorio. 

— Imate li jošte što reći? 

— Nemam ništa više. 

— Znate li, kako je došlo do nesreće? 

— Ne znam. Ja sam tamo došla kad je već davno sve 
bilo svršeno. Ni tada nijesam doznala ništa, što bih sada 
mogla iznijeti. 

— Možda je još ipak koja važna okolnost, koju biste 
vi mogli znati?! Znadete li možda štogod pobliže o odno- 
šaju pokojnoga vašeg muža s porodicom optuženoga Bo- 
janića? 

— Ja nikada, gospodine predsjedniče, nijesam bila u 
gostionici do ove nesreće, a ni gospodina Bojanića ni nje- 
govu majku ni njegovu gospođu nijesam poznavala do one 
kobne večeri. Bojanića još nijesam ni vidjela. 

— Tu je iza vas. Izvolite ga pogledati — reče joj on. 

— Hvala, gospodine predsjedniče! — odgovori ona 
tiho. — Time ne će postati manjom ni moja ni njegova 
nesreća. 

Ipak se je lagano obazrela i pogledala ga, na što je 
Bojanić odmah posve vojnički ustao i naklonio joj se, a 
ona mu uzvratila pozdrav naklonom glave. 

— Zar vam nije bio na policiji predočen? — upita je 
državni odvjetnik. 

— Ja sam to otklonila — odgovori ona. 

— Znate li vi, da je Bojanić ubio vašega muža? — 
upita je predsjedatelj. 

— Tako mi je rečeno! — odgovori ona čvrsto, ne 
Krijući, da se je začudila tome Pitanju. — Ja nijesam 
vidjela. 


— Molim vas, kako vi tumačite razlog, zbog kojeg. 


ga je ubio?!. Odnosno: znadete li vi, zašto ga je? 

— Ne znam, gospodine predsjedniče, a tumačiti — — 
nema smisla. To nas može svatko činiti na svoju ruku i na 
svoj način, pa da nitko ne pogodi baš one porive i osje- 
ćaje, koji su ga nagnali na ovo strašno djelo. 

— To je točno! — reče Bojanić skoro glasno. 

— Bar se sada ne javljajte! — dobaci mu državni od- 
vjetnik dosta strogo i nabusito. 

— Oprostite, no nije vaše, da držite red! — odgovori 
mu Bojanić ljutito i drsko. — Sretan sam, kad vidim ne- 
koga, tko pošteno osjeća, i tko ne nastoji, da te osjećaje 
proda i izopači! 

— Umirite se, Bojaniću! — opomene ga predsjedatelj. 
— Recite nam, milostiva, da li vi sumnjate, da li barem 
nagađate, što bi bio razlog zločina?! 

— Ne, gospodine predsjedniče, osim, ako je to došlo 
kao neizbježiva posljedica, kao naravan plod Bojanićeva 
općeg očajnog stanja. Možda tu leži razlog, no to je samo 
nagađanje, koje ne vrijedi više nego li svako i bilo kakovo 
nagađanje! 

— Kako vi znate, da je Bojanićevo stanje bilo očajno? 

— To mi je pripovijedao moj pokojni muž. I s obzirom 
na položenu zakletvu i svoju djecu, moram reći, da mi je 
pokojni jasno nagovijestio, da je sklopio tako povoljan 
ugovor samo zbog toga očajnog Bojanićevog stanja. 

— On vam je prema tome priznao, da je izrabio Bo- 
janić bijedu?! 

M Ja => vam navela činjenicu, gospodine predsjed- 
niče, a ne povlačim nikakova zaključka, jer to nije moja 
dužnost. . . .r 

— Prema tome onda i vi vjerujete, da je Dujmović 
izrabljivao Bojanića i njegovu porodicu u svoje svrhe? : 

— Ja o tome uopće ne ću da razmišljam, gospodine 
predsjedniče, pa ne mogu postavljati nikakovih tvrdnja. 

— Da li vam je ikada išto govorio o Bojanićevoj g0- 
spođi? — upita predsjedatelj veoma bojažljivo i oprezno. 

— Jest! — odgovori Ljubica posve mirno, no oči joj 
zatreperiše i licem preletje neki oblačak. — Češće mi ju 
je spominjao kao neobičnu ženu, koja je iz visokoga polo- 
žaja pala na najniže grane i ponosno sve nosila, radeći i 
najobičnije služinske poslove. Isticao mi je, da su ta go- 
spođa i ona starica same obavljale sve poslove u gostionici. 

— Ti poslovi očito nijesu bili preveliki?! — dobaci 
državni odvjetnik. 

— Ne znam, no mislim, da ih je dosta, ako se imaju 
samo držati u priličnom redu onolike prostorije — odgo- 
vori ona. ' 

— A jesu li prostorije bile u redu? — upita predsje- 
datelj. 

— To ne znam, al mi se je one večeri učinilo, da je 
sve u posve pristojnom redu, i ako je bio u kući cijeli 
vašar. To je bio dojam, a čini mi se, da sam dospjela to 
pogledati, i ako sam bila strahovito uzbuđena. 

— Imate li nam, milostiva, još što reći? 

— Ja ne znam, gospodine predsjedniče, a mislim, da 
nemam. Ja sam vazda živjela izvan poslova mojega muža, 
Pa stoga ništa ni ne mogu znati osim, što mi je on sam 
htio pripovijedati. Ništa drugo. : 

— Gospodine državni, imate li vi što pitati gospođu? 

— Ja bih molio! — odgovori državni odvjetnik, držeći 
u ruci nekakove svoje bilješke. Čas ih pogleda, a zatim 
poče: — Vi ste nam, milostivice, pripovijedali o svemu, 
osim o onome, što najbolje znate i što vas je najviše za- 
nimalo. 

Ljubica se je trgla i pocrvenila, kad je čula njegov 
ljubazni naziv »milostivica«, a pogotovo, kad je razumjela 
njegovu tvrdnju, pa se uznemirila na stolici i već bila go- 
tova, da se buni i prigovara, ali se ipak svlada. U tome 
se je času sjetila, da je Stefanović na galeriji i da je sluša 
i promatra, pa se još više skupi, stisne usne i ledeni, mirni 
pogled uperi u državnog odvjetnika. Nije ni pisnula. 

— Vi ste s pokojnim Dujmovićem prolili mnogo suza 
— nastavljao je državni odvjetnik vrlo mirno i oprezno, 
birajući izraze, da je ne bi kojim povrijedio — što više, 
milostiva, čini se, a čini se čak i dokazanim, da vas je on 
i zlostavljao. 


— Oprostite! — reče ona kao bijesna i baci upitan 
pogled na predsjednika. — Tko ima pravo, da dira u ta 
pitanja?! 


— Molim vas, milostiva, da se ne uzrujavate i da mi 
oprostite! — požuri se državni brže, nego li je predsjednik 
dospio, da se umiješa, — Morate vjerovati, da sam ja nor- 
malan, pa da vas ne kanim još i vrijeđati, te kad postav- 
ljam stanovite tvrdnje, imadu one i svoju daljnju svrhu, 
koja je sve prije nego za vas uvredljiva. Ja sam htio iz 
ovoga izvesti nešto drugo, no vi mi mijeste dopustili, da 
dovršim. 

— Oprostite i vi, no vi nemate nikakova prava, da iz 
moje spavaće sobe pravite bilo kakove izvode ili zaključke. 
Kao što vam je sveta i nepovrediva vaša spavaća soba i 
spavaća soba vaših roditelja, tako vam isto i posve jednako 
mora biti sveta i spavaća soba bilo koje žene. 

— Vjerujte mi, milostiva, da se ja snebivam! — go- 
vorio je državni u velikoj neprilici, kad je ona zamuknula. 
— Ja sam sada doživio taj prolom oblaka kao najneduž- 
nija voćkica u prvom cvatu! — govorio je na dosta lagan 
način, te se je i sam nasilu smiješio, samo da cijeloj upa- 
dici ne da i on tragičnu oznaku, a odvjetnici i novinari 
se počeše glasno smijati njegovoj poredbi. Poslije njih se 

zaljulja i cijela dvorana, a sve oči zasjaše smijehom. — 
Ja sam kanio ići s pitanjima polagano, dok ne dođem do 
ovoga: jeste li vi bili opravdano ljubomorni na svojega po- 
kojnog muža? k. 

— Oprostite mi — reče ona mnogo mirnije — no to 
ne spada ni na vas ni na sud i ne ću vam odgovoriti. 

— Dobro — primi državni sa smiješkom taj odgovor, 
jer nije želio, da se počne svađati. — Recite nam, onda, 
milostiva, da li vam je poznato, da je pokojni vaš muž 
imao ljubavnice? 

'— Nina to vam ne ću odgovoriti. 

— Ajeli vam poznato, da je i u ovom zločinu ljubav, 
naravno: takva nedopuštena ljubav imala glavnu ulogu?! 

— To ja ne znam! — odgovori ona čvrsto i opet se 
ljutito uspravi, 

— Vi ste na policiji o tome govorili. 

— Ja ni sama ne znam, što sam govorila u onoj užas- 
noj uzbuđenosti. Sada sam prisegla i govorim samo, što 
znam, a ne što slutim. 

— Vi ste poslije zločina došli u gostionicu? 

— Jesam. 

— Koga ste tamo našli? 

— Sjećam se samo gospođe Bojanićeve. Tada smo se 
upoznale. 

— Biste li nam mogli, odnosno, biste li nam htjeli 
reći, što ste tada razgovarale? 

— Potanko ne bih mogla pripovijedati, jer mi ni onoga 
časa nije bilo sve jasno niti mi je ostajalo u glavi, a kamo 
li da bih upamtila i sada pripovijedala. Koliko se sje- 
ćam — — — 

— To se razumije: koliko se sjećate. 

— Najprije smo šutjele u neprilici. Ja sam osjećala, 
da je moja nesreća neograničena i besprimjerna, pa sam 
se vjerojatno tako i držala, dok mi je gospođa nenadano 
rekla: »Ja sam ona, koja je najviše unesrećenal« Te su 
me njezine riječi veoma iiznenadile, pa sam počela raz- 
mišljati i otada neprestano razmišljam — — — Šutjele 
smo, a onda sam je ja upitala, kako je to bilo. Odgovorila 
mi je, da ni sama ne zna, jer da su njih dvojica bili pri- 
jatelji i da su se doista voljeli, a kako se je to odigralo 

u onome času, da ona ne zna. Iza toga smo opet šutjele, - 
dok ona nije nenadano počela optuživati. 

— Ona je optuživala?! — iznenadi se državni odvjetnik. 

— Da, da! Ona je počela strahovito optuživati najprije 
prilike, u kojima živimo i koje su dovele njezinu porodicu 
na rub provalije, a zatim je počela optuživati moga po- 
kojnog muža. 

— Kakav su dojam na vas činile te optužbe, kad ste 
ih čuli iz njezinih usta? 

— Strašan! Strašan su dojam činile na mene, gospo- 
dine državni odvjetniče. : 

— Vi ste se zgražali, kad ste čuli, da tako može go- 
voriti žena, kao što je ona — ne?! 

— Ne, ne, gospodine! Ja se nijesam zgražala, nego sam 
se zgrozila — govorila je Ljubica čvrsto, glasno i odmje- 
reno. — Njezine su riječi padale na moju dušu kao rasta- 
ljeno željezo. Bile su užasne, grozne, da su morale ii nebo 
probiti! 

— Je li to bilo, po vašem mišljenju, namješteno?! 

— Kako?! — iznenadi se Ljubica. — Ta, velim vam, 
da su njezine riječi bile sposobne, da i nebo probiju, koliko 
su bile strašne u svojoj užasnoj iskrenosti i golotimji. 

— Naravno je, da je gospođa Bojanić bila veoma uzru- 
jana poslije onako strašnog čina, ali inače — — Kakav 
je dojam učinila na vas s tim svojim optužbama?! 

— Takav dojam, gospodine državni odvjetniče, da smo 
najzad pale jedna drugoj u zagrljaj i skupa plakale kao 
ljuta godina! — odgovori ona i rupčićem obrisa oči. 

U dvorani nasta gibanje i žamor, a mnoge gospođe po- 
kriše oči rupčićima. Bojanić je sjedio kao mrtav, oborio 
glavu i netremice gledao u svoje ukrštene prste. Državni 
se odvjetnik u neprilici ogleda oko sebe, kao da traži po- 
moć, jer je osjetio, da ga je izdao svjedok, na kojega je 
polagao najveću važnost. Njemu je posve svejedno, da li 
će krvnik imati posla ili ne, ali mu nije svejedno, da iz- 
makne vješalima čovjek, za kojeg je on uvjeren, da ih je 
po postojećim zakonima zaslužio. 


Grobna je tišina potrajala nekoliko časaka, kao da je 
neka čarobna ruka sva usta začepila. Predsjedatelj je po 

gvojoj teškoj dužnosti morao i ovog puta da naruši taj 
grobni mir, pa reče državnome: 

— Izvolite nastaviti. 

— Meni je, milostiva, strahovito neugodno, ali vas 
moram i dalje pitati — govorio je, pokazujući i kretnjama 
i glasom, koliko mu je neugodno. 

— Samo izvolite! — odgovori ona mirno. — Što znam, 
rado ću vam odgovoriti. 

— Ne uzrujavajte se i nemojte me krivo razumjeti, 
kad vas pitam, da li vam je poznato, da je gospođa Boja- 
nićeva bila ljubavnica vašega muža? Oprostite! — govorio 
je on veoma žurno. — Imam velikoga razloga, da vas ovo 
izričito pitam, usprkos vaših dosadašnjih odgovora. 

— Nije mi poznato! — odgovori ona nasilu mirno, no 
vidjelo se je, da se je jedva svladavala. 

— Je li vam poznato, kakav je život uopće vodila 
gospođa Bojanićeva?! — upitao je državni odvjetnik ne- 
obično bojažljivo, da su ga jedva čuli i njegovi najbliži, 
no ona ga je čula dobro i prsnula kao granata: 

— Evo ga i opet, da prevrće ženske prljave krpe! 
Molim vas, zapamtite, da sam o toj nesretnoj ženi čula sve 
samo najbolje i najdivnije kao o kakvoj svetici i muče- 
nici, a što sam čula nepovoljno i prljavo, to je sve bilo 
nesigurno nagađanje i muške babarije! No ako je što i 
istinito, ona je ipak uza sve to daleko, daleko nad svim 
onim gospođama i majkama, koje uživaju najveći ugled i 
poštovanje. Ali, da i tu budem točna, moram vam reći, 
da ja ovo ne znam sve, što sam sama vidjela, nego što mi 
je pripovijedao jedan moj znanac, koji nije ni pop ni poli- 
cajac, ni proleter ni bogataš, i kojemu ja vjerujem, jer 
mi još nikada nije slagao, a poznamo se još iz djetinstva! 

— Hvala! — reče državni i nakloni joj se, kad je 
prestala govoriti. Nije se smiješio, ali se je vidio smiješak 
u uglovima usta i očiju, no on ga je prigušio, nekoliko 
puta kucenuo olovkom po stolu i nastavio ovako: — Vama 
je poznato, da je i gospođa Bojanićeva bila pritvorena na 
policiji pod sumnjom sudioništva? 

— Poznato mi je. 

— Jeli vam poznato, kako je došlo do toga, da je bila 
Pritvorena i osumnjičena? 

— Poznato mi je. U novinama su bili učestali napadaji 
na moga pokojnog muža, čak ni mene nijesu štedjeli, pa 
sam bila i zbog toga još više uznemirena. Doznala sam, 
da je gospođa Bojanićeva davala podatke za te napadaje, 
a jedan mi je znanac došaptao, da je ona sama priznala, 
da je ubila moga muža ona, a ne gospodin Bojanić, ili ba- 
rem, da mu je ona turnula sjekiru u ruku. Na temelju 
toga sam, a napose, da se oslobodim novinskih napadaja, 
ja dojavila policiji, da je vjerojatno i ona upletena u sam 
zločin. 

— Kako je to svršilo na policiji? — dobaci Kresović. 

— Tako, da sam ja otišla posramljena sa svojim dru- 
štvom, a ona je ostala na bojištu kao pobjednik. Tako je 
to, gospodine, svršilo. Dobro je, da se i to zna, kad je već 
potegao gospodin državni odvjetnik. 

— Vama je one večeri u gostionici rekla gospođa Bo- 
janićeva, da se je njezin muž već dugo morao svladavati, 
da ga ne ubije?! 

— To nije istina. To mi ona nije rekla. 

— Rekla vam je, da mu se je pred njom grozio, no da 
ga je ona odvraćala i suzdržavala?! 

— Al ni to nije istina, gospodine državni odvjetniče! 
— odgovori ona ljutito. — Vi nasilu hoćete da ispletete 
nešto, čega nije bilo, kao da vam nije dosta strašna i sama 
ova nesreća onakova, kako se je uistinu dogodila! Što još 
želite isplesti oko nje?! i; 

— Oprostite, milostiva, ja samo vršim svoju dužnost 
— odgovori on ljubazno i nakloni joj se. — Ja moram po“ 
duzeti sve, što je nužno, da dođemo do istine. 

— Vašim se putem ne ide za istinom! — reče ona 
veoma suho. 

Nastala je stanka, 

— Imate li još što pitati, gospodine državni? — upita 
predsjedatelj. 

— Imao bih, ali vidim, da nema nikakove svrhe, kad 
mi gospođa ne će da odgovara — reče on i slegne rameni- 
ma, raširivši ruke. 

— Oprostite, no ni to nije istina! — usplamti opet 
Ljubica. — Vi očito očekujete i tražite, da vam potvrđu- 
jem i ono, što ne znam, i ono, za što znam, da nije istina! 

— Ne smijete, milostiva, vrijeđati gospodina državnog 
odvjetnika! — opomene je predsjedatelj. 

— Sad već manje, više! — odgovori državni. — Vi ne 
ispraviste gospođina mnijenja o meni! 

— Ne radi se o mome mnijenju, nego o činjenicama, 
koje vidimo svi — odgovori ona. — Nemojte mi zamjeriti, 
no ja ne razumijem, otkuda vi smažete gradiva za svoja 


pitanja?! 
— Iz vaših zapisnika, milostiva! — odgovori državni 
odvjetnik i nasmiješi joj se. — Sve sam ja ovo našao u 


vašim zapisnicima bilo kod policije, bilo kod suca istraži- 
telja, a koliko nijesam našao točno ovako, kako sam pitao, 
to sam logično izveo iz onoga, što sam tamo našao. 

— Gospodine branitelju, izvolite li vi što pitati svje- 
doka? — upita predsjedatelj. 

— Hvala, ne! — odgovori on. 

— Vi, milostiva, nijeste uzeli zastupnika — reče pred- 
sjedatelj. 

— A što će meni zastupnik?! — iznenadi se Ljubica. 

— Da vas zastupa kao oštećenu. Nijeste prijavili svojih 
tražbina niti ste se pridružili kaznenome postupku. 

— Nijesam, jer se uopće ne želim umiješati u ta pita- 
nja. Meni muža nitko ne vrati niti će tko vratiti oca 
mojoj djeci, a gdje je krivnja, ja to me znam, a razmišljala 
sam i s početka u gdjekome času proklinjala nesretnog 
Bojanića, da za čas opet proklinjem svoga pokojnog Duj- 
movića, kriveći njega za sve. Krivac me će uteći vječnoj 
pravdi, a ovo ovdje, gospodine predsjedniče — toliko, da 
ise obavi. Ja sa svoje strane u ime svoje i svoje djece pra- 
štam nesretnome Bojaniću! — govorila je Ljubica dosta 
čvrstim i povišenim glasom. 

— Optuženi! — zovne predsjedatelj. — Imate li što 
Primijetiti na gospođčin iskaz? 

— Ja sam joj zahvalan za njezine ljudske riječi! — 
Teče Bojanić veoma uzdrhtanim glasom, ustane i oboči se 
objema rukama o ogradu pred sobom. — Kad bi svi ljudi 
tako iskreno i pošteno gledali u život, bilo bi među nama 
mnogo manje bijede i nesreće. Hvala vam! 

— Nemate mi zašto zahvaljivati! — odgovorni ona, 
okrenuvši se prema Bojaniću, koji se je bio naslonio lijevo 
iza njezinih leđa na ogradu iza nje. 

— Vi ste, milostiva, gotovi — reče joj predsjedatelj. 
— Ako hoćete, možete otići, a ako hoćete, možete ostati 
u dvorani. Tamo imate mjesta, pa možete sjesti — reče 
on, pokazujući joj na prvu novinarsku klupu. 

— Ostat ću u dvorani! — odgovori ona mirno. Bilo 
joj je već na jeziku da rekne, kako želi vidjeti Zlatu, i 
htjede upitati, kada će ona biti preslušana, no ne upita 
ništa, 

— Izvolite vi onda tamo sjesti — opet će predsjeda- 
telj — a neka uđe svjedokinja Zlata Bojanić! — reče 
prema podvorniku, 

Ljubica se očito smete, brzo ustane i bez promišljanja 
Pruži ruku Bojaniću, koju on primi i poljubi, a ona je 
naglo potegne, malko se nakloni predsjedatelju i ostalim 
sucima i nesigurno pođe prema mjestu, koje joj je pred- 
sjedatelj pokazao. 

Među odvjetnicima je i novinarima nastalo gibanje i 
šaputanje, a sve su oči bile uperene na Ljubicu. 

— Možete joj, druže, i vi poljubiti ruku! — reče neki 
Kresoviću. 

— Doista nijesam očekivao od nje ovakog iskaza! — 


odgovori on. — Bojao sam se da će navaliti kao bijesna 
mačka, a ona kao sama vječna Pravda. 
— Gledajte siromašnoga državnog! — šane drugi od- 


vjetnik, — Ostao je u čudu kao kvočka, kad vodi pačiće, 
pa joj poskaču svi u lokvu, a ona očajna leta oko nje! 

I među općinstvom je nastalo gibanje i šaputanje, a 
po izrazu lica i sjaju očiju vidjelo se, da je udovica stekla 
naklonost vrlo poštovanih građana i građanka, a to s tim 
više, što su skoro svi očekivali, da će ona biti gora nego 
državni odvjetnik. 

Ljubica je sjela u klupu, obrisala lice rupčićem, po- 
ravnala kosu i bojažljivo bacila pogled na galeriju, e da 
bi našla Stefanovića. Posve je slučajno bio stao baš ravno 
prema onome mjestu, na koje je ona sjela tako, da im se 
pogledi sukobiše kao dva hitca. Ona pročita u njegovim 
očima veliko zadovoljstvo i osjeti, kako joj srce od sreće 

smu prema grlu, pa i nehotice položi desnicu pod vrat, 
kao da pojačava prsni koš, da lakše odoli velikoj navali 
uznemirena srca. Osjetila je istom sada neizmjernu sreću 
i u osjećaju, da je govorila tako savršeno iskreno i pošteno, 
da joj ne može zamjeriti ni najstrožiji sudac, koji pozna 
gve tajne naše duše. A tu sreću, to zadovoljstvo, tu neiz- 
mjernu veličinu, koju sada osjeća u svojoj duši, mora za- 
hvaliti samo i jedino svome dobrom prijatelju Jovici — — 
Svojim mu je pogledima poslala i svu svoju zahvalnu dušu 
i sve svoje priznanje i svu svoju ljubav, a on joj je to sve 
oduševljeno uzvratio, i podignuvši svoje ruke, pokazao joj 
je stisak ruke, kojim joj odaje svoje veliko zadovoljstvo 
i priznanje. Još nikada u životu nije osjetila tako živo, 
kako su ta tobožnja dobra djela samo najpriprostije i naj- 
jednostavnije vršenje svoje dužnosti, jer ona doista _nije 
učinila ništa nego ono, što bi na njezinu mjestu učinio 
svaki onaj, koji zna, da smo pred sucem, koji i ne treba 
naših iskaza, jer čita u našim dušama — — Naravno: uči- 
nila je samo to, ali je osjetila, kako su rijetki, koji bi to 
isto učinili, pa čak — ne bi bila učinila ni ona, da je nije 
Jovica svojim razlozima doveo na pravi i jedini ispravni 
put. Ovoga istog časa, radi istog događaja spozna i to, 
kako ljudska sreća ovisi o jednostavnim stvarima: treba 
samo činiti dobro, to jest, treba biti pošten, pa da te sreća 
i zadovoljstvo zaspu svojom blagodati, svojim ljepotama i 
slastima, da jedva dišeš. Ona je zaista osjećala u svojoj 
duši toliku sreću, kolike nije još nikada u životu osjećala. 
Na nju je leglo blaženstvo i pokoj, blagost i nježnost, da 
je i pokojnog Dujmovića osjetila bliže nego ikada prije, 
usprkos svih njegovih mana, usprkos svih zala ii nepravda, 
koje joj, je nanio, a ujedno je obuhvatila svojom ljubavlju 
i svu Bojanićevu bijedu i nesreće, te su joj skoro ponovno 
udarile suze na oči, gledajući ga onako mršava, suha i sa- 
vršeno bijedna i nevoljna. Bacila je pogled na njega, pa 
s njega opet na Stefanovića, koji ju je neumorno držao u 
žarištu svojih raspjevanih očiju. Malko, posve malko i jedva 
Primjetljivo mu se je masmiješila i opet se zagledala u 
Bojanića, već i zbog toga, da oni pred njom ne opaze, da 
neprestano gleda u onoga lijepog časnika — — — 

Srednja vrata zijevnuše, a sve se oči ukotviše na njima 
iuisti hip nasta u dvorani grobni muk: ušla je Zlata. Bila 
je u jednostavnoj crnoj haljini, koja je bila još posve pri- 
stojna, na glavi joj je priprost crni slamnati šešir, a na 
rukama crne končane rukavice. 

Stupala je lagano preko ukrštenih zraka stotine očiju, 
koje su joj sjekle put. Ona je osjećala sve te struje, pa 
nije mogla ni osjetiti ni opaziti ništa drugo osim predsje- 
datelja, koji ju je gledao kao i ostali. Uhvatila je njegov 
pogled i po njemu se primicala, kao da je on vodi za ruku 
na povišeno mjesto pred sudbeno vijeće. Jedva je smogla 
snage, da se načas otme predsjednikovu pogledu i da po- 
gleda Dragana, a to je morala učiniti, jer je još vani cijelo 
vrijeme mislila, kako ga mora pogledati, čim uđe, jer bi 
mu inače moglo biti veoma žao i teško. Međutim sada 
opazi, da je on naslonio laktove na koljena, glavu metnuo 
u dlanove tako, da je prstima zaklonio lice i oči, pa se 
zanio nekuda toliko, da nije ni primijetio, da ona ulazi. 

— Vi ste Zlata Bojanić? — reče predsjedatelj. 

Ms Jesam, gospodine predsjedniče — odgovori ona 
mirno. 

Pošto je s njom obavio sve čine, što ih zakon propi- 
suje, ponudi joj, da sjede, a zatim je pozove, da pripovi- 
jeda, što znade o događaju. 

— I ono, što je dovelo do čina? — upita ona. 

— Sve, što mislite, da je važno za valjano razumije- 
vanje događaja. 

Ukratko je navela, kako se je upoznala s Dujmovićem, 
a zatim letimično prešla ratno vrijeme i prve poratne go- 
dine, dok nije došla do časa, kad se Dujmović vraća kao 
umirovljenik u Zagreb, noseći sa sobom veliko bogatstvo 
i ženu i djecu. 

— Mi smo tada bili u očajnim prilikama — govorila 
je ona lagano i odmjereno. — On je to vidio i ponudio mi 
se, da će nam pomoći. Ja sam pomislila, da na njegova 
usta progovara sam Svemogući i pruža mojoj djeci i staroj 
majci obje svoje ruke. Doista nas je spasio iz najstrašnije 
bijede, koju vam ja ni ne mogu prikazati, jer je ne može 
razumjeti nitko, tko nije i sam bio u bijedi, pa i mnogo 

manjoj. Ovako je badava — slijepu od rođenja nastojati 
prikazati božanstvenu ljepotu livade u cvatu. 

— Samo vi izvolite pripovijedati, a mi ćemo nastojati, 
da vas svakako razumijemo! — reče joj predsjedatelj 
ljubazno. . 

— Najamnine nijesmo mogli platiti već mjesecima i ' 
mjesecima, te nam je vlasnik barake bio sudbeno otkazao 
najam stana. Dragan je bio obolio, radeći s pilarima, dijete 
slijepo, drugo slabo, a majka skoro nemoćna — dok šam se 
ja jedva već vukla i jedina zarađivala nekoliko dinara. 
Jedva nam je dostajalo za kruh. Tada mi je pokojni Duj- 
mović ponudio gostionicu u zakup. Ja nijesam mnogo raz- 
mišljala o uvjetima, koje mi je postavio, jer mi je bilo 
glavno, da dođem do sigurne kore kruha i krova za poro- 
dicu, a nijesam razmišljala ni stoga, što sam imala u njega 
potpuno povjerenje. Tko bi nam god bio u onim prilikama 
ponudio koru kruha, uz bilo kakove uvjete, bio bi našim 
dobrotvorom. Tako smo primili i Dujmovićevu ponudu, 
koju sam ja prihvatila, a da se sa svojim mužem nijesam 
bila prethodno o tome ni porazgovorila, jer mi se je svako 
otezanje činilo opasnim. Bojala sam se, da bi se Dujmović 
mogao predomisliti i povući svoju ponudu. 

— Možete li nam potanko navesti uvjete, pod kojim 
ste preuzeli vođenje posla? 

— Tu je ugovor, gospodine predsjedniče — odgovori 
ona, izvadi ga iz torbice i pruži predsjedatelju, a on ga 
pogleda i preda vijećniku na lijevo time, da ga glasno 
pročita. Kad je i to obavljeno, ponuka je, da nastavi 


— Nas nijedno — nastavljala je Zlata — nije nikada 
radilo u takom poslu, no ja sam znala, da svaki, koji dođe 
u gostionicu, traži dobro jelo, dobro piće, čistoću i dobru 
podvorbu, pa sam nastojala, da vodim gostionicu kao ve- 
liku kuću. Svi smo radili od rane zore, pa kasno u noć, 
jer sam ja odmah vidjela, da ne ćemo moći plaćati pomoć- 
nih sila, nego da ćemo morati sve poslove obavljati sami, 
Za tjedan, dva dana sam se uvjerila, da nažalost ni to nije 
bilo dosta. Nijesmo nikako mogli izlaziti. Ja sam svaku 
Večer pravila s Dujmovićevom blagajnicom obračun, pazila 
sam na svaku paru, štedjela sam i na soli, a da sam ipak 

kuhala veoma tečno i ukusno. Najveća je neprilika bila, 
što vino nije valjalo, a pokojni Dujmović nije htio naba- 
viti drugoga. Nastale su neprekidne rasprave i trzavice 
između nas i Dujmovića. Meni su se malo pomalo otvarale 
oči, pak sam uviđala, da on i na našoj bijedi, a sa svojim 
dobročinstvom, želi zarađivati mnogo više, nego li bi bilo 
pristojno, pošteno i dopušteno. Iznenadila sam se i zapre- 
pastila, jer niti sam njega poznavala s te strane niti sam 
uopće znala, da ima i takovih ljudi. Usprkos svim našim 
naporima, usprkos mojoj štednji, obračunavanjima i pro- 
računavanjima — mije bilo pokrića, nije bilo izlaska. Mi 
smo svi propadali pod teretom prevelikog rada, jer ako 
smo donekle bili svi naučeni na neumoran rad, ipak ni- 
jesmo bili vješti ovakome i ovolikome tjelesnom radu. 
Majka je posve klonula od umora i nespavanja, moj muž 
se jedva vukao, a ja sam pred njima skrivala svoje patnje, 
da ih ne ražalostim i da im ne ubijem vjere. Naoko sam 
bila neprestano vesela i zadovoljna. To sam morala biti i 
radi gostiju, jer vi znate, da svatko hoće da ima za svoj 
groš ne samo dobro jelo i dobro piće, nego i dobru po- 
dvorbu i glazbu i nasmijano lice i mnogo naklona i zahval- 
nost i vjerojatno ujedno vjeruje, da je i dobrotvor stoga, 
što je svoj groš potrošio tu, a ne u drugoj gostionici. Ja 
sam ovo rekla onako, kako sam ja gledala i prosuđivala 
s moga teškog položaja, ali treba znati i priznati, da su 
gosti samo takovi i da imadu i pravo, što su takovi, a 
gostioničari moraju s tim računati. Ja sam nastojala na 
sve moguće načine, da ih zadovoljim i da mi savjest bude 
mirna. Ipak — nije se dalo. Dujmović je to vidio i nije 
nikako htio, da učini bilo što, čime bi nam bio omogućio, 
da čestito radimo i pokrivamo troškove, Ja sam bila počela 
vjerovati, da novac i duša ne mogu pod istu kapu, jer sam 
ga otprije poznavala i sjećala sam se, da je ipak bio mnogo: 
pažljiviji, dok nije imao ništa kao ni mi. Sada je međutim 
jednostavno izgubio svaki osjećaj i gonio bezobzirno kao 
nerazumno živinče. Njega nije zanimalo moje dokazivanje, 
nijesu ga mogle uvjeriti brojke, nijesu ga bile mogle ga- 
nuti moje suze: živio je izvan svega toga i daleko od svih 
naših shvaćanja i gledanja na život i životne prilike. Ja 
sam došla do sigurnog zaključka, da nema strašnije ni bo- 

Jesti ni nesreće nego li početi živjeti za novac i u njemu 
početi gledati izvor svih zadovoljstava i sreće. Drukčije 
ne mogu razumjeti Dujmovićeva držanja, jer vjerujem, 
da je on nama bezuvjetno bio prijatelj. Naravno: bio nam 
je prijatelj, dok je još njegova duša bila sposobna za ta-, 
kove osjećaje, dok je poslije novac ispunio sve sposobnost! 
i sve želje njegovoga bića. Ja sam neprestano smišljala, 
kako ćemo se izvući iz toga strašnog položaja, no nijesam 
niotkud vidjela ni tračka svijetla, koje bi nas moglo iz- 
vesti, pokazavši nam pravac spasa. Nekoliko noći nijesam 
uopće više mogla ni oka stisnuti od briga. Dujmović je 
međutim dolazio svaki dan kao # prije i nastojao, da se 
s nama šali i komedija, kao da i ne zna, da mi grcamo i 
propadamo. U meni se je počeo bijes miješati sa strašnom 
tugom i bolovima, koji su me držali već danima i danima, 
a ljudski se je ponos počeo propinjati i očajno trzati. Ja 
se nijesam nikada bavila filozofijskim pitanjima, jer nije- 
sam podvržena samotnom umovanju, no tada su me salije- 
tavala pitanja, da bi bila sposobna prevrnuti. i nebo i 
zemlju. Gledala sam pred sobom ugojenu životinju, kojoj 
je sva sposobnost u tome, da je podla, samoživa i neiskrena 
— dakle: samo nedostojna svojstva! — koja se lijepo obuče, 
nakiti, besposliči, zgrće tuđe žuljeve, ljubi žene, koje mu 
se svide, rokće, ruje i pljucka po tuđim svetinjama i du- 
šama i — svi mu se klanjaju kao odličnu i čestitu i uva- 
ženu rodoljubu, prijatelju, drugu, Čovjeku — — — 

Državni je odvjetnik nestrpljivo udarao olovkom po 
stolu i sve trzao, da nešto rekne i prigovori, te to opazi i 
predsjedatelj, pogleda ga nekoliko puta uzastopce, a onda 
reče Zlati: x 

— Pazite, gospođo, kako se izražavate o pokojnome. 

— Ja govorim općenito, gospodine predsjedniče, i iz- 
nosim svoje tadašnje mišljenje i raspoloženje. Meni se je 
tada, gospodine predsjedniče, zgadilo čovječanstvo, pred 
kim i takovi imađu neku cijenu, a vi i sami znate, da je 
imaju pred svima, koji danas vedre i oblače. Spoznala 
sam, da sve tobožnje svetinje toga i takovog čovječanstva 
ili nijesu svetinje uopće ili su izopačene u izopačenim i 
nedostojnim rukama. Svakako — između mene i toga 
Vašeg čovječanstva nije bilo druge veze do moga bezgra- 

ničnog prezira i gnušanja. Ja sam i dalje neumorno radila, 
jer sam morala pružiti koricu kruha svojoj nemoćnoj sve- 
krvi, svojoj slijepoj curici i polumrtvom mužu — radila 
sam, no da sam mogla onom zubljom, kojom sam potpalji- 
vala peć, da spremam objed za slučajne goste, da sam 
njome mogla potpaliti ovaj svijet, bila bih počela kliktati 
od sreće i zapjevala bih, kao što već ne zapjevah deset 
godina — — — 
Zamukla je, čvršće stisla ruke u krilu i zagledala se 
u duge suhe prste. U cijeloj je dvorani vladao savršen mir. 
Bojanić je naslonio ruke na koljena, a glavu na dlanove, 
zaklonio prstima oči sa strana i tako sjedio nepomično kao 
mramor. Ljubica nije skidala očiju sa Zlate, koju je mogla 
motriti sa, strane i vidjela joj lijevu stranu a kad bi se 
okrenula prema državnom odvjetniku, vidjela bi joj ci- 
jeli profil, koji ju je bio posve zanio svojim pleme- 
nitim potezima. Ona nije mogla sa strane vidjeti, koliko 
je mršava, pa joj se je doista pokazivalo samo ono, što 
je još uvijek bilo na njoj zamamno lijepo. I njezin joj se 
je način pripovijedanja svidio, te je sve više i više osje- 
ćala veliko zadovoljstvo, što ju je Stefanović tako divno 
duhovno bio pripremio i učinio sposobnom, da se i ona 


sama digne, da tako bude što bliže toj neobičnoj ženi. To- , 


liko se je zanijela, da je skoro i zaboravila na Stefanovića, 
pa bi samo na velike razmake dobacila i njemu letimičan 
pogled, da ga opet odmah povrati na Zlatu.- 

— Izvolite nastaviti — ponuka je predsjedatelj. 

— Ne mogu nipošto ustvrditi, da li nas je proračunato 
doveo u tako očajno stanje, da nas onda može potpuno 
poniziti i uništiti, ili je posve slučajno, kad nas je vidio u 
najernjoj bijedi, nenadano došao na pomisao, da nam zada 
i posljednji udarac. Ne mogu tvrditi, jer ne znam ništa 
osim činjenice, da je bez ikakova uvoda rekao meni, da 
moram »baciti iz gostionice onu staru vješticu i onoga su- 
šičavca« — to su doslovno njegove riječi, a vještica je moja 
Svekrva, sušičavac moj muž. On je to meni rekao, kao da 
bi popio čašu vode i smijuljio mi se. Ja ne znam, kako bih 
mu bila odgovorila, jer mi se je bilo zamaglilo pred očima, 
pa u onom času nijesam uopće mogla ništa misliti. Moram 

vam reći, da je u meni posve slučajno razvijen neopisivo 
jak i divan osjećaj ljubavi prema majci mojega muža, 
prema mojoj svekrvi. Ja to naglašavam, jer se zna, da je 
redovno posve protivno, pa smo prema tome ja i moja sve- 
krva velike iznimke, jer i ona mene voli, ja mislim ljepše 
i jače nego li me je voljela i moja rođena majka. Kako 
rekoh: to naglašavam, jer je neobično, a to spominjem, da 
razumijete, kako su na mene djelovale Dujmovićeve riječi 
već zbog majke. Bilo bi neukusno, da sada ističem, kako 
ja volim svojega muža, no moram ipak reći, da je usprkos 
svih i njegovih i mojih strahovitih slabosti i pogrješaka 
naše međusobno poštovanje i odanost bilo golemo i nese- 
bično. Ovo mi možete s tim lakše vjerovati, što vidite i na 
njemu i na meni, da danas, gospodo suci, nemamo više ni 
on ni ja upravo nikakovih zemaljskih želja i osnova! Naža- 
lost, ali — ovaj vam dokaz mogu spomenuti bez bojazni, 
da će me događaji oprovrći. 

Opet je zastala i zagledala se preko predsjednika u 
sliku, koja je visjela visoko na zidu, 

— Izvolite nastaviti, gospođo! — opomene je pred- 
sjednik. 

— Oprostite, gospodine predsjedniče! — trže se ona. — 
Bila sam načas izgubila nit misli, jer sam se sjetila nečega 
drugog. Kako sam već rekla: ne znam, kako bih mu bila 
odgovorila, no ja se bojim, da bi taj odgovor bio strašan, 
jer su tako djelovale na mene njegove riječi, Srećom mo- 
jom — a nesrećom njegovom! — došao je na to moj muž 
u kuhinju, gdje smo nas dvoje razgovarali i upitao, o čemu 
je riječ. Ja sam se zaprepastila po drugi put i zanijemila.. 
Nijesam mogla ni progovoriti, dok je pokojni Dujmović 
veoma smeteno rekao, da mi govori, kako bi se mogao posao 
dignuti. — »Da čujem!« — rekao je Dragan. — »Bilo bi 
najpametnije, da ti uzmeš kakovo namještenje!« — odgo- 
vorio je Dujmović. — »A tko mi ga nudi, da ga mogu 
»uzeti"?! Odmah ga uzimljen, samo mi ga daj!l« — odgo- 
Vorio: je Dragan. — »Naći će se — odovorio je Dujmović — 
a dotle možete ti i majka s djecom uzeti negdje drugdje 
stan«. — Dragan mu je odgovorio, da bi bio sretan, da 
može majku i djecu izvesti iz onoga zatvora, no da nema 

čim plaćati stana, da nemaju što jesti vani i da nemamo 
pokućtva, kojim bismo namjestili stan. Na to je rekao po- 
kojni Ivica, da će se već sve naći, i šutio, kao da razmišlja. 
Ja sam uzela sjekiru i počela njome tući ugalj, jer je bio 
prekrupan, pa ga nijesam mogla metati u peć, dok ga nije- 
sam usitnila. Oni su oba podigli nogu na isti stolac, koji 
je stajao nalijevo od mene i šutjeli, dok pokojni Ivica nije 
opet rekao: »Kako bilo da bilo, ti ćeš morati van. Ti sa 
svojim sušičavim kašljem rastjera goste, a ona se stara 
vuče tuda kao kolera ili vještica, pa se čovjeku gadi stu- 
Diti u sobu«. Kad sam čula te njegove riječi, ja sam se 
ponovno zaprepastila i sva protrnula, a Dragan je propi- 
štao kao sulud: »Ne tako, kao Boga te molim, Ivica! Nemoj 
nikada više tako govoriti o mojoj mamici! Kao Boga te 
molim!« — — — Pokojni se je Ivica prepao njegovih riječi 
i njegova izgleda, jer se je žurno ispričao, Morate naime 
znati, da moj Dragan voli svoju mamicu i danas više nego 
i mene i našu rođenu djecu, On je još uvijek za nju prira- 
stao, kao kad joj je bio na prsima. Dujmović se je ispričao, 
da on nije tako zlo mislio i odmah rekao, da ću im stan 
plaćati ja, da ću im ja slati i hranu iz gostionice, a pokuć- 
tvo da može uzeti, kojim smo se tada služili i koje je bilo 
Dujmovićevo. Ja sam se samo snebivala, kako on to misli, 
no nije dugo potrajala ta neizvjesnost, jer je rekao, da će 
u stan kraj gostionice metnuti novo pokućtvo. Bilo je posve 
jasno, da je mislio, da ja ostajem u gostionici i da tamo i 
stanujem. 


Državni odvjetnik zamoli predsjedatelja riječ, a na 


upit, što želi, reče, da bi stavio prijedlog, da se rasprava 
proglasi tajnom, ako možda gospođa želi. 

— A zašto bih ja željela tajnu raspravu? — iznenadi 
se ona, 

— Možda vas smeta, da javno iznosite vaš odnošaj 
s pokojnim Dujmovićem — reče državni veoma prijateljski 
i očito u najboljoj nakani. 

— Ne, gospodine državni odvjetniče! — odgovori ona 
odlučno. — Ja štošta duboko žalim i srce me boli zbog 
mnogih događaja, ali se nemam čega stidjeti. Tko mnogo 
razumije, mnogo prašta, gospodine državni odvjetniče, a 


140 


povrh svega: tko je bez grijeha, neka prvi baci kamen na 
mene — govorila je ledenim, upravo neugodnim mirom. 


— Vi znadete, gospođo, što je to tajna rasprava? — 
upita je predsjedatelj u očitoj želji, da je uputi i da joj 
rastumači, ako želi. 

— Ja sam, gospodine predsjedniče, odrasla u kući sud- 
benog vijećnika, poslije potpredsjednika sudbenog stola, 
koji je dugi niz godina bio predsjedatelj velikog kaznenog 
senata. Ja sam njegova kći, pa znam mnoge stvari, koje bi 
mi inače bile posve nepoznate. 


Zlata je znala, da predsjedatelj pozna njezinog oca, pa 
zato nije htjela spomenuti prezimena, no on je upita, pa 
više nije imala pametna opravdanja, da ga ne rekne. 


— Vi ste njegova kćerka?! Njegova najstarija kćerka?! 
— iznenadi se predsjednik, a pred očima mu sijevne lik 
mlade, predivne Zlate, koja je bila zaručena za Bojanića, 
kad je ovaj sadašnji gospodin predsjedatelj rasprave došao 
kao mladi vijećnik u Bjelovar i slučajno bio najmlađi u 
Rujevićevu kaznenom senatu. — Vi ste njegova kći?! 

— Jesam, gospodine predsjedniče — odgovori ona, ra- 
zumjevši njegovo iznenađenje i čuđenje, pa da odvrne teži- 
šte s te točke, reče: — Stoga su meni domaće mnoge stvari 
iz sudnice, koje su inače nepoznate građanima, koji se ne 
bave pravničkim zanimanjem. Stoga potpuno shvaćam i 
značenje tajne rasprave i odbijam je, jer bi bez ikakove 
potrebe dala posve krivo lice i samom događaju i ovoj 
raspravi. Ne samo da ja ne želim nikakove tajnosti i tajan- 
stvenosti, nego bih baš naprotiv željela, da je moguće, da 
se na sva četiri vjetra raznese istina o ovome užasnom 
događaju u svoj njezinoj golotinji, u svoj njezinoj odvrat- 
mosti i strahoti, da bude opomenom i znakom za oprez 
Svima onima, koji su zvani, da ravnaju našom sudbinom 
i da je stješnjuju i stežu na određene tračnice, da tako 
uzmognemo bez prevelikih sudara prolaziti jedni kraj 
drugih. 

— Da! — umiješa se državni odvjetnik, — Al tu istinu 
treba najprije ustanoviti. 

— Naravno, gospodine državni odvjetniče. Stoga ja i 
ulazim u pojedinosti, da me uzmognu shvatiti oni, kojima 
je doista do istine — odvrati ona. 

— Oprostite, gospodine predsjedniče! — reče on prema 
predsjedniku, pa opet nastavi Zlati: — Ako vam je do toga, 
onda morate biti mnogo jasniji i iskreniji! 

— Ja sam, gospodine državni, toliko iskrena, da će me 
svaki zakukuljeni farizej proglasiti ogavnim cinikom, a 
jasna sam toliko, da ni jedan razborit čovjek ne će moći 
biti u sumnji, što znači pojedina moja riječ ili izjava. Vje- 
rujte mi, da nemam nikakova razloga štjedjeti bilo koga, 
a najmanje samu sebe, i da nitko ne želi tako vruće kao 
ja, da se naša strašna kaljuža oslobodi sve žabokrečine i 
izloži blagotvornom djelovanju svježega slobodnog zraka. 

— Nastavite, milostiva! — reče joj predsjedatelj upravo 
očinski nježno i osjećajno. Ona osjeti tu mekoću njegova 
glasa i pogleda, a udari je razlika naziva, koju učini, otkad 
dozna, čija je kći, pa reče: 

— Molim vas, gospodine predsjedniče, nemojte mi za- 
mjeriti, što zapinjem za ovu malenkost no — molim vas, 
zovite me kao i dosada: samo gospođom. Ja to jesam ina 
taj sam naziv naučena u društvu, u kome e već dugo 
krećem. Ne zamjerite mi — — 


— Vjerujte mi — reče on u neprilici — da uopće nije- . 


sam polagao važnosti ni prije ni sada na taj naziv. Posve 
sam vas slučajno prije nazivao samo gospođom. To je uosta- 
lom svejedno — — 

Čas je bio neugodan i ona požali, što mu je izrekla 
onu opasku, no osjećala je, da je morala, jer ju je uvrije- 
dilo, kad je vidjela posve jasno, gdje je razlog te promjene 
naziva. Morala mu je reći. 

— Izvolite nastaviti, milostiva, 


— Navela sam već, kako je rekao Ivica, da će u stan 
metnuti novo pokućtvo, te da je bilo jasno, da misli, da ću 
ja ostati i u gostionici i u tom stanu. Dragan ga je upitao, 
za koga će namjestiti stan tim novim pokućtvom, i ako je 
— po mome mišljenju — morao i on već sve razumjeti. 
Možda je baš stoga i pitao. Dujmović mu je odgovorio — 
još mi u ušima i sada zvuče njegove izazovne riječi: »No, 

naravno: za Zlatu!« Bojanić mu je odgovorio veoma uzdrh- 
tanim glasom: »Za nju samu dvije sobe?!« a Dujmović mu 
se je nekako podrugljivo nasmiješio i rekao, da se to njega 
— mojega muža! — uopće ne tiče, pa neka se ni ne zanima. 
Ja sam već i tako bila uzrujana do ludila, a što je razgovor 
tekao dalje, bivala sam sve nemirnija i nemirnija, te već 
nijesam znala, ni što radim ni gdje sam. Sva sam drhtala 


. kao šiba na vjetru, a Dragan je zamolio Ivicu veoma bol- 


nim glasom — mene je užas spopao, kad sam čula, kako ga 
bolno i jadno moli, kao što bi najponizniji crv iz praha 
upravio misao Svemogućemu! — zamolio ga je, da ga štedi 
i da tako s rijime ne postupa, Na takovu molbu prijatelj mu 
odgovara, da između nas tri uopće nije više potrebno pre- 
ivaranje i prikrivanje našeg odnošaja. On je naime mislio 
na moj jadni odnošaj prema njemu, za koji je moj muž 
svakako znao, no morao ga je snositi baš kao i ja, jer inače 
nijesmo mogli uzdržati ni gole živote naše djece i naše 
majke. Mi nijesmo imali drugog izlaza osim toga, kojega 
nam je pružio taj naš prijatelj i dobrotvor — i mi smo mu, 
gospodine predsjedniče, bili iskreno zahvalni! — uz cijenu 
najvećeg poniženja, što ga mogu uzeti na sebe muž i žena. 
Nas smo dvoje mnogu noć proplakali i jedno drugo tješili, 
da smo sigurno i mi s djecom i majkom u velikom imeniku 
našega nebeskog Oca, no na ovome smo se svijetu morali 
zadovoljiti, pred licem svojega Oca — ja s ulogom ljubav- 
nice, a moj dobri i nesretni muž s ulogom slijepca. No on 
se nije pretvarao, da ne vidi, niti sam ja njega varala. | 
To je bio najogavniji i najkrući naš život svagdanji, pa je 

besprimjerna veličina, s kojom je on to snosio, a ja — — — 


Zamukla je i pokrila oči rupčićem, 


— Nemojte, molim vas, tu sad glumiti! — dobaci joj 
poluglasno državni odvjetnik, 


— Ja nijesam nikad u životu glumila, gospodine dr- 
Žavni odvjetniče!l — odgovori ona veoma povišenim glasom, 
koji je zvučao sablasno, kao kad netko užasnom snagom 
Tastrga dugačku i tanku dasku, naglo ustane i zagleda se, 
uzdignute glave, u svojega protivnika. Niz lice su joj cur- 
kom curile krupne suze. 

— Molim vas, gospodine državni, izvolite se svladavati! 


— opomene ga predsjedatelj, a državni se odvjetnik samo: 


nijemo nakloni u očitoj i neskrivanoj velikoj neprilici. 
Nije ni slutio, da bi bio mogao izazvati takav odgovor i 
takav prizor, 

U cijeloj dvorani nasta gibanje i mrmljanje proti držav- 
nom odvjetniku. Neki su i.-poluglasno dobacivali opaske, pa 
predsjedatelj opomene, da se smire, jer da će inače dati 
sve odstraniti iz dvorane. Ljubica je isto naglo ustala, kao 
da je sa Zlatom povezana tako, da je morala činiti iste 
kretnje, što ih je činila ona. Na licu joj se je odrazivalo 
veliko uzbuđenje, pa neki između slušatelja pomisliše, da 
će i ona pomoći državnom odvjetniku, da napadne Zlatu, 
uperiše u nju neprijateljske poglede i u borbenom stavu če- 
kahu, što će slijediti. Nitko nije mislio, da bi se ona zauzela 
i javno za ženu ubojice svojega muža, i ako su čuli, da 
nije o njoj rekla ni jedne ružne. Ljubica je časak stajala, 
uperivši u državnog odvjetnika ljutit pogled, a onda i njoj 
curnuše dvije suze niz obraze, pa naglo sjede i prinese 
Tupčić na oči. 

— Sjednite, milostiva! Smirite se i izvolite nastaviti! 
— reče joj predsjedatelj. 

Polako se je spustila na stolac, držeći rupčić u rukama 
i puštajući, da joj suze oru po obrazima. 

— Odmah, gospodine predsjedniče — reče mu nasilu 
mirno i sabrano. — Kad je pokojni Dujmović rekao spo- 
menute riječi — da se naime mas troje ne trebamo među- 
sobno pretvarati — ja sam naglo odložila sjekiru na sto- 
licu, na kojoj su oni obojica imali obočene noge, i nešto 
viknula kao zvijer i objeručke ga udarila u lice. 

Počela je naglije disati, krv joj udari u lice, a suze 
se ulediše u očnim uglovima. 

— Zaboravila sam reći — govorila je zadihano i na ma- 
hove, kao da se i ovog časa s njim bori — da je Dragan 
rekao još prije, nego sam ja dospjela, da udarim Ivicu, da 
on pristaje na sve, što ja zaželim. — To sam bila zabo- 
ravila reći — — — 

— Nastavite! — ponuka je predsjedatelj, jer je opet 
bila zamukla. 

— Moram se sabrati, gospodine predsjedniče, da si živo 
predočim one strašne časove, da se tako lakše sjetim 
svega — — — Sjećam se, da se je pokojni Ivica strašno 
iznenadio, kad sam ga udarila, i u prvi tren nije znao, kako 
bi odgovorio. Kad se je snašao, predbacio je, da mu se na 
taj način vraća njegovo dobročinstvo, koje nam je iskazao, 
a ja sam mu odgovorila, da se tako plaća podlost, i upitala 
ga, kakvo će poniženje još tražiti od tog čovjeka, On se je 
na to moje pitanje užasno podrugljivo nasmijao, upro prstom 
u Dragana i prezirno upitao: »A tko je taj čovjek?!« — — 
Sada bih doista voljela, da je rasprava tajna, jer sam mu 
dala odgovor, kojega se sada stidim i duboko ga žalim. 

— Ako izvolite, odredit ćemo raspravu tajnom — reče 
predsjedatelj veoma spremno. 


— Hvala, gospodine predsjedniče — odgovori ona 
odlučno. — Ako sam mogla javno pogriješiti, ja sam spo- 
sobna, da javno molim i za oproštenje! — — Radi se o 


slijedećem: kad je pokojni Dujmović podrugljivo upro 
prstom u moga muža i pitao, tko je taj čovjek, meni je bilo 
jasno, da ga je time htio poniziti, što je najviše moguće, pa 
sam munjevitom brzinom smislila paklensku osvetu. Duj- 
mović se je tako nemuževno i podlo rugao mome mužu, za 
kojega je znao, da ga ja volim i ujedno, da zna, da sam ja 
Dujmovićeva ljubavnica, pa sam mu uzvratila istim oružjem 
i rekla posve mirno i podlo, baš kao što je podlo govorio i 
on: »To je ljubavnik tvoje ženel« — — Ovdje moram na- 
glasiti, da ja gospođu Dujmović nijesam tada uopće pozna- 
vala i da je ni moj muž nije poznavao i da sam o njoj vazda 
čula samo najbolje u svakom pogledu, pa je prema tome 
moja izjava bila najobičnija izmišljotina i podlost, a mogli 
su je čuti i oni nekoliki gosti, koji su se tada nalazili u 
gostionici. Stoga ja sada ovdalen molim gospođu za opro- 
štenje. Iz mene je govorio bijes, očaj i bezumna želja, da 
osvetim svojega poniženog i nemoćnog muža. Doista sam 
potpuno uspjela, jer je on riknuo na te moje riječi kao 
ranjena zvijer. Sad je istom osjetio, na koliko je poniženje 
bijeda i zvjerstvo naše braće ljudi nagnalo mene i mojega 
nesretnog muža, kad sam mu ja bacila u lice sličnu objedđu, 
i ako je on znao, da je posve izmišljena. Ipak ga je straho- 

Vito zapekla, a od nas je tražio, da milijun puta veći užas 
podnosimo sa smiješkom samo zato, što je on bio teški 
* milijunar, a mi — željni i korice kruha! 

— Skočio je, uspravio se — pripovijedala je ona poslije 
male stanke — i potegao samokres, kriknuvši mi: 

»Bludnica!« — — — 

— Što se je u tom času dogodilo i kako se je dogodilo, 
ja ne znam. Znam samo to, da je munjevito nestalo željezne 
cijevi ispred mojih očiju, i da sam čula ne krik, ne jauk, 
nego — — — Ja ne znam! — reče ona i opet pokri oči 
rupčićem. 

— Kriknula sam — nastavila je pripovijedanje — kad 
sam opazila Ivicu na podu, a oko njega sve krvavo. Ja ne 
znam, gdje je Dragan bio u tom času. Ja ga nijesam vidjela. 

Zamuknula je i tupo zurila preda se. Nije plakala. 
Ljubica je držala rupčić na očima, a Stefanović se uspra- 
vio i stajao u pozoru kao okamenjen, a da ni sam nije znao, 
zašto to tako čini. Nije skidao pogleda sa Zlate. Bojanić 
je bio neprestano i nepomično u istom položaju, držeći 
glavu među dlanovima. Nekoliko mu je puta bilo meko oko 

«srca, slušajući ženine riječi, no svaki put se je osjećaj pre- 
tvorio u užasan bijes i mržnju. Koga je mrzio, na koga je 
bjesnio?! — — — i 

— Da li ste se bili prepali, da će Dujmović pucati na 
vas? — upita je predsjedatelj. . d 

— Jesam! — odgovori ona čvrsto. — I sjećam se, da 
sam se čudila, zašto ne čujem hitca, jer sam mislila, da je 
već opalio u mene. Znam, da je trajalo cijelu vječnost ono 
vrijeme, otkad sam opazila samokres među očima, i dok je 
nastao grozni hropac — — — Pomislila sam, da sam to ja 
u posljednjim trzajima — — — 

LXVII, 
— Ako ste umorni, mogu odrediti mali odmor, milo- 
stival — reče predsjedatelj, zovući je sada uporno i do- 
sljedno tako. 


— Hvala, gospodine predsjedniče! — odvrati ona posve 


krepko. — Radi mene nije potrebno. Nijesam umorna. 


Zamukla je i gledala preda se, dok su joj oči nemirno 
igrale, te je na mahove prinosila k njima rupčić. Osjećala 
je, kao da će nenadano briznuti u plač, a toga se je bojala; 
nije htjela, da se još bori i s tim grčevima, pa je stegla 
cijelo svoje biće, da mu zagospodari i da sve njegove ži- 
votne djelatnosti prihvati i vodi svojom voljom kao na 
uzdama. 

— Jeste li nam rekli sve? — upita predsjedatelj. 

— Ni stoti dio, gospodine predsjedniče! — odgovori ona 
mirno. — Ja sam vam pripovjedila samo najvažnije između 
najvažnijeg, no držim, da nijesam ispustila ni jedne činje- 
nice, koja bi bila odlučna za prosuđivanje ove nesreće, Kad 
bih ulazila u pojedinosti naših muka, patnja i poniženja, 
pomislili bi i dobrohotni, da glumim, a nitko od onih, koji 
su redovno siti, ne bi vjerovao, da govorim i iznosim samo 
bljedu sliku istine, jer ljudski govor nema dovoljno jakih 
izraza ni ljudski mozak dovoljno snage opažanja, da iznesem 
posve vjernu sliku u njezinim izvornim bojama. Ja nijesam 
čak ni pokušala, da to iznesem, jer znam, da nema svrhe. 
Tako dugo, dok čovječanstvo ne dozori, dok se ne razvije 
do nužnoga stupnja, ne može rješavati ovih pitanja, jer su 
na protivnom polu od svih egoizama. Osjećaj milosrđa je 
bez sumnje plemenita poluga, no vječna pravda ne traži 
milosrđa, niti može o njemu živjeti. Osim toga račundžije 
izrabljuju povoljno burzovno stanje milosrđa, pa nabave i 
tih papira, da im posluže u drugim poslovima, kao izvrsna 
reklama. Na taj vam način nastaju kojekakve »Kuće milo- 
Srđa«, prikriveno vlasništvo velikih trgovačkih kuća i 
imena, koje nijesu ništa drugo nego prava i savršena muči- 
lišta starih i nemoćnih ljudi, koji su prisiljeni, da svojom 
bijedom posluže kao stepenice do — popularnosti i slave 
na ovome i vječnoga blaženstva na onome svijetu. Tako 

naime računaju ti milosrdni dobrotvori, i ako je sigurno, 
da se posve varaju u računima za drugi svijet, kao što pri- 
lično uspijevaju s onima za današnje poštovano društva, 

— Oprostite, milostiva, no to ne spada na stvar — reče 
predsjedatelj veoma obzirno i skoro bojažljivo. — Ja ra- 
zumijem potpuno, da su se takova pitanja usjekla u vašu 
dušu i da vas mnogo muče, pa onda osjećate potrebu, da 
i drugima o njima govorite, no, znate — — — 

— Krivo tumačite, gospodine predsjedniče! — prekide 
ga ona. — Ja mnogo mislim o tim pitanjima, a više mi ona 
sama niču i rastu i zore u duši, nego li ja na njih i pomi- 
šljam, no ja nipošto ne želim, da o njima ikome pripovi- 
jedam, jer znam, da me ne biste razumjeli. Ja sam to i 
naglasila, ističući, zašto nema svrhe, da se o tome govori: 
niti su ljudska srca još zrela niti je ovo mjesto za takove 
razgovore. Ne bojte se, da bih ja mogla zapasti u takovo 
prikazivanje! Ja ću se samo tu i tamo povratiti na koje 
pitanje, da se ipak bolje razumije posve nedostojni položaj, 
u kome smo se nalazili Dragan i ja i naša porodica. Svaka 
riba ima svoju vodu, svaka žaba ima svoju kaljužu, svaka 
zmija ima svoju rupu i svaki vuk svoju šumu — pa zar je 
onda moguće, da samo čovjek nema najnužnije, apsolutno i 
jedino najnužnije za održanje svojega života? Tko tvrdi, da 
Svemogući određuje svaki naš čin, zar smije pomisliti, da 
je ovoliko nepravedan?! Tko tvrdi, da nas je Svemogući 
pustio, da se razvijamo svojim silama unutar vječnoga zbi- 
vanja, zar nam smije poreći pravo na sva sredstva obrane 
i napadaja, koja su nužna za postignuće cilja, to jest — za 
razvoj čovjeka do savršenstva?! : 

Nenadano je zamukla, čas šutjela, a onda se trgla i 
rekla: 

— Oprostite mi, gospodine predsjedniče! Ja sam posve 
zabrazdila. To je redovna pojava: bijeda stvara filozofe, a 
ne škole. A bijeda — to je jedini istinski život. Sve je 
drugo odvratan razvrat. Stoga i ja zapadam u ovakove 
izjave, koje nijesu plod toliko mojeg umovanja, koliko mo- 
jeg osjećanja. Stoga i nalijeću na usta kao pčele iz ulišta. 
Ja sam međutim htjela reći nešto drugo, što će možda biti 
važno za bolje razumijevanje događaja, koje raspravljate. 

Ni roditeljska, napose materinjska ljubav, ni nagon za odr- 
žanje nijesu povlastice roda ljudskoga, nego prvotni, pri- 
marni, najosnovniji osjećaji svih živih bića za održanje 
vrste. Svi ostali osjećaji i nagoni stoje tim dvama na službu 
i to bez ikakova krzmanja ili izbora. Kad se ta istina ima 
pred očima — a za mene je to apsolutna istina! — onda 
se može ljudski razumjeti i moje vladanje, otkad smo zapali 
u bijedu, i držanje mojega muža. Tada se vidi, da je i 


“jedno i drugo posve prirodno i da nije ni moglo biti druga- 


čije kod ljudi, koji su doista ljudi, Ja sam rekla, da se 
»može ljudski« razumjeti. Znate, gospodine predsjedniče, ja 
to tako govorim, jer je to tako uobičajeno, pa leži na jeziku, 
no ja nipošto ne mislim na razumijevanje našega današnjeg 
poprečnog ljudstva, kojemu je uspjelo, da se je u mnogim 
pitanjima uspješno skotrljalo daleko ispod nijemog blaga. 
Naravno da onda ne mogu misliti na razumijevanje takoga 
ljudstva. 

U dvorani se je osjećalo gibanje i šaputanje, jer. ljudi 
očito nijesu više bili zaneseni njezinim riječima. Umarala ih 
je kojekakvim svojim izjavama, kojih mnogi nijesu ni do- 
bro čuli ni dobro razumjeli, a koje su se mnogima učinile 
posve neumjesne. Ona osjeti kao mrave na plećima, malko 
se strese i umukne. Osjetila je, da joj je nestalo zanosa i 
volje, da govori. 

— Kad stare plemićke porodice gospodarski srdpatju 
—- opet je počela polako, no dosta krepkim glasom tako, 
da su je svi u dvorani mogli dobro čuti — onda najdulje 
čuvaju obiteljske uspomene: kakove skupocjene naušnice 
iz prošlih stoljeća i od davnih šukunbaba, kakovo oružje, 
kakove obiteljske uljene slike i slično, Kad bijeda zaviri i 
u zadnji kutić, tada nađe i te najmilije svetinje i baci ih 
na tržište među one, koji nemaju doduše osjećaja ni za 
Povijest ni za porodične uspomene ni za bijedu svojega 
bližnjeg, ali za to imadu — novaca! I oni tada riju po tim 
svetinjama, ocjenjuju ih u brojkama i odnose za jeftinu 
Paru. A kad propadamo mi, koji nemamo takovih obitelj- 
skih vrednota, kao zadnja dragocjenost, koju možemo i 
moramo unovčiti, ostaje nam naša duša. I mi to i unovču- 
jemo, jer nemamo ništa drugo. Siti to ne razumiju i na- 

Zivlju to drugim imenom — — — Ja vas molim, gospodine 
predsjedniče — reče i prekide rečenicu. ' 

— Izvolite, milostiva?! — reče predsjedatelj žurno, — 
Što izvolite? Sve, što je u mojoj moći — — — 

— Ništa, ništa, gospodine predsjedniče! — odgovori 
ona. — Ako me možete razumjeti, vi ćete me razumjeti, ako 
li ne možete, tu onda ne pomaže ni milost Božja. Uzalud 


bih vas molila, da se sjetite — — — i prosudite, jer tu ništa 
ne pomaže — — — 
— Budite bez brige! — odvrati joj on. — Sud će vas 


veoma dobro razumjeti. Budite bez brige. 

Podigla je glavu i klizila pogledom s jednog lica na 
drugo gospode vijećnika, koji su sjedjeli lijevo i desno oko 
predsjedatelja, i osjeti veliku tugu i nepovjerenje — — — 
Ta su lica bila pusta i prazna, a oči bez ikakove dubine 
misli — — Hijede reći, da ne očekiva ni da razumiju golo 
značenje njezinih riječi, a kamo li i značenje njezinih osje- 
ćaja i misli, no svlada se. Ona nema prava, da meće kolac 
u kruti kotač ljudske pravde, koja se zadovoljava i s naj- 
običnijim metrom za mjerenje ljudskih odluka, nakana, 
osjećaja i bolova — — — 

Nenadano baci pogled i na državnog odvjetnika, no na- 
glo ga skrene u svoje krilo, osjetivši neprijateljsku struju, 
koja ju je suzbila u hipu, kad se je sukobila s pogledom 
državnog odvjetnika, Prepade se i protrnu, jer nije mogla 
pojmiti, zašto je on toliko mrzi. Zbog načina njezina ži- 
vota?! Ako je toliko krepostan, da joj nikako ne prašta, 
jer je ne može razumjeti, onda mu se mora smiliti i biti 
s njom dobar kao stariji brat. Ako li uopće nije krepostan, 
nego samo sit kruha i vlasti, koja mu je dana njegovim 
položajem, onda uopće ne shvaća ništa i ne razumije ništa, 
pa mrzi nerazborito kao zvijer. 
€ Sjeti se svoga Dragana, koji je sjedio tu iza nje, pa se 
polako i nenapadno okrene, da ga pogleda. On to nije opa- 
zio, jer je neprekidno buljio preda se, svladavajući i stiša- 
vajući buru, koja je bjesnila u njegovoj rastrganoj nutrinji. 

Bacila je pogled na odvjetničke klupe i tamo je srete 
veoma ljubazno Kresović i nasmiješi joj se. To joj je veoma 

godilo, jer je po tome zaključila, da je zadovoljan njezinim 
j om i držanjem. ' 
KE ete li još što reći? — upita je predsjedatelj. 

— Ovaj čas se ne sjećam više — odgovori ona. 

— Gospodo vijećnici! — obrati se on lijevo i desno. — 
Ima li vas koji što pitati. 

Nema nitko ništa. 

— Gospodine državni? Vi sigurno imate?! — reče pred- 
sjednik. d 

— O da! Imam, imam puno! — odgovori on i uze u 
ruku neke bilješke, pa odmah poče: — Molim vas, gospođo, 
vi ste rekli, da ste i prije, nego ste preuzeli vođenje gostio- 
nice, bili naučeni na rad, a malo poslije rekoste, da ste 
kćerka potpredsjednika sudbenoga stola, 

— Da! — odgovori ona. — Tako sam rekla. , 

— Kako to dovodite u savez? 

— Da vam uzmognem odgovoriti, budite tako ljubezni, 
gospodine državni odvjetniče — govorila je ona neobično 
lako i gospodski u značenju te riječi, koje mu je davalo 
društvo, iz kojega je došla — pa mi recite, u što vi sum- 
njate: da sam kći potpredsjednika sudbenoga stola, ili da 
sam bila naučena na rad? 

— Ne sumnjam ni u jedno ni u drugo. 

— Onda je sve u jasnome savezu i nemam vam što tu- 
mačiti. 

— Ja ne tvrdim, da kćerke sudbenih vijećnika ne rade 
uopće, ali je sigurno, da nijesu naučene na teške radove, 
kao što je na primjer posao u jednoj gostionici, Sigurno ste 
i vi toga mišljenja. 

— Točno. 

— A vi ipak ustvrdiste, da ste bili naučeni na rad, koji 
vam je olakšao posao u gostionici. Nijeste rekli baš ovako, 
no to je bio smisao vaših riječi. 

— Jest. To je bio smisao. Dopustite, da vam rastu- 
mačim, 

— To vas baš i ja molim, da nam rastumačite, što ste 
vi radili, 

— Kad smo se moj muž i ja zavoljeli, on je bio časnik, 
pa kako moj pokojni otac nije imao novaca, da mi dade 

nužnu jamčevinu, da se uzmognemo vjenčati, moj je muž 
napustio vojništvo i jedva dobio službu kod redarstva i to 
kao obični detektiv. Tada smo se vjenčali. S nama je na- 
ravno bila i moja svekrva. Od male se plaćice nije dalo 
živjeti, kako smo bili prije svi naučeni, pa sam ja odmah 
počela raditi za jednu trgovinu. Vezla sam i prilično zara- 
đivala, jer sam radila doslovno — bez odmora, Poslije sam 
dobila namještenje kao blagajnica u bazaru, a povrh svih 
tih poslova ja sam sama od prvog časa svojega braka vazda 
obavljala sve kućne poslove, koliko nije dospijevala naša 
mamica. Ipak moram istaći, da ona nije nikada oprala ni 
podova ni prozora, a rublje je samo namočila, jer joj ja 
nijesam mogla dopustiti, da onako stara i slaba obavlja te 
poslove. Eto, gospodine državni odvjetniče, na temelju čega 
sam ja mogla ustvrditi, da sam bila naučena na rad! 
: — Možete li nam, molim vas, navesti, za koje ste trgo- 
vine vezli? 

— Mogu, gospodine državni, ako gospodin predsjednik 
drži, da je to važno za ovaj slučaj, o kojem se raspravlja. 

. — Nije važno! — odgovori predsjednik, a državni 

odvjetnik samo slegne ramenima, nekoliko puta kucne olov- 
kom i nastavi: 

— A možete li nam navesti, gdje ste bili namješteni? 

— Mogu, no ni to nije važno, pa mi dopustite, da vam 
ne odgovorim, jer se ne vodi rasprava proti meni. 

— Oprostite, no nemojte vi sa mnom polemizirati, nego 
mi izvolite odgovarati! — reče joj državni odvjetnik malko 
povišenim glasom, no veoma pristojno i pažljivo. 

— Ne polemiziram, al ne dopuštam, da me povlačite 


bez potrebe, gdje mi ovaj čas nije mjesto. Kad ja budem 


optužena, onda će te moći kopati po mojoj: duši, koliko vas 
god bude volja. 

— Oprostite, ja samo vršim svoju neugodnu dužnost! 
— uzvrati on ljutito. — Inače me vaša duša ne zanima 
upravo nimalo! 

— Oprostite mi na izrazu. Nijesam vas željela uvrije - 
diti — ispriča se ona. 

'— Onda ne ćete da odgovorite ni na ovo pitanje? — 
upita, prelazeći preko te upadice. 

— Nije potrebno — reče predsjedatelj — no ako ho- 
ćete, možete odgovoriti. 

— Ne ću, gospodine predsjedniče, jer to ne spada ovamo 
i ja se iskreno čudim gospodinu državnom odvjetniku, ko- 
jim je on to pravcem udario do istine?! 

— Rekli ste, da ste morali biti veseli radi gostiju — 
nastavio je on, ne obzirući se na njezinu primjedbu, — Je- 
ste li vi dvorili u gostionici? 

— Redovno nijesam. Ja sam kuhala i metala naručeno 
jelo na prozorčić prema gostinjskoj sobi, a moj je muž 
dvorio. Gdjekada, kad njega nije bilo ili kad je slučajno bio 
zabavljen kojim drugim poslom, dvorila sam i ja sama. 

— Kako ste vi to onda morali biti veseli radi gostiju? 
Na koji ste ih način vi razveseljavali, ako smijem pitati? 

— Smijete, gospodine državni odvjetniče, pitati, štogod 
hoćete, ali nije spojivo s vašim uzvišenim položajem, da 
izvrćete smisao mojih riječi. Ja nijesam nikada ni pomislila, 
a kamo li rekla, da sam ja goste razveseljavala. Ja sam se 
morala pretvarati, da sam vesela i raspoložena, da svojim 
mrkim i namrgođenim licem ne odbijam ljudi, koji za svoj 
groš žele vidjeti ne samo dobro jelo i piće i čisti stolnjak 
i cvijeće nego i nasmijano, prijazno lice. To sam već uosta- 
lom i rastumačila, a ljudima dobre volje ne bi bilo potrebno 
ni tumačiti, 

— Hvala na pouci! — reče državni, ne prikrivajući po- 
ruge. — Rekli ste, da ste nastojali na sve moguće načine, 
da zadovoljite goste i da vam savjest bude mirna. Biste li 
nam mogli navesti, na koje ste ih to načine zadovoljavali? 

— Molim vas, gospodine predsjedniče, da me zaštitite! 
— reče ona povišenim glasom umjesto odgovora. 

— Oprostite! — trže se državni i pocrveni, kao da ga 
je polila vrelom vodom. — Ne ćete mi vi propisivati, što 
ću i kako ću pitati, da dođem do onoga; što ja smatram 
važnim za pronalazak materijalne istine. 

— Naravno, gospodine državni! — odvrati ona mirno, 
no dosta povišenim glasom. — Ne bi imalo ni svrhe, jer što 
vam Svemogući nije usadio u dušu, ne mogu vam ga ja 
dati sa par riječi! 

Njezina je izjava bila toliko neobična i neočekivana, da. 


se državni odvjetnik nije odmah ni snašao, da je spretno 
odbije, pa prije nego je išta rekao, ona nastavi: 

— Postavljajte mi jasna pitanja, bez primisli, pa ćemo 
prije izići nakraj. 

— To je moja stvar, kako ću ja pitati, a vaša je, da 
odgovarate, ako hoćete, Hoćete li odgovoriti na postavljeno 
pitanje? 

— Ne ću, jer je suvišno. 

— Što znači vaša izjava, da ste nastojali, da vam sa- 
vjest bude mirna?! 

— Savjest je naš vrhovni sudac, no nije apsolutan, jer 
jer je ovisan o odgoju, vjeri i još o mnogo manjih činjenica. 
Ja sam nastojala, da goste ne dvorim lošije nego li je to 
običaj u našim gostionicama, no iz toga nipošto ne slijedi, 
da sam ja vjerovala, da su dobro podvoreni. Naprotiv: ja 
sam znala, da ih ja ne mogu zadovoljiti, kako bih željela, jer 
mi to nije dopuštao Dujmović sa svojim lihvarskim uvje- 
tima, koje mi je nametnuo za vođenje toga posla. Prema 
tome je moja savjest bila mirna, jer za iste novce ne bi 
gosti bili dobili ni na drugom mjestu ništa bolje, ali sam 
znala, da to nije dovoljno, a da ni ne spominjem, da sam 
davala više, nego li sam računski podnosila. 

— Prema tome vaša savjest nije bila tu u skladu s va- 
šim uvjerenjem?! 

— Ne. 

— Onda nijeste radili pošteno. 

— To je pogrješan zaključak. Svaki bi drugi gostio- 
ničar na mome mjestu vjerovao, da daje i previše, jer ne 
nalazi pokrića! 

— Nije posve jasno! sek 

— Da vam bude posve jasno evo vam drugoga pri- 
mjera: mi znademo, da je svinjetina dobra hrana, pa je 
jedemo, Uvjereni smo, da rađimo dobro i savjest nam je 
mirna kao u malog djeteta, koje je jedva i pozna. I ve- 
ćina je naših muslimana uvjerena, da je svinjetina dobra 
hrana, ali svaki zna, da mu njegova vjera zabranjuje, da 
je jede, pa i ako je uvjeren, da je dobra, ipak je ne jede: 
savjest mu je čista i mirna, al zna, da bi mogao raditi i 

bolje nego radi za svoje tijelo. Meni je savjest bila mirna, 
jer sam davala koliko i druge gostionice, al sam znala, da 
bih morala davati i više i bolje. Ja mislim, da je sada i 
vama jasno. 


Govorila je neobično sigurno i vladala se kao u svojoj 
kući ili kao da je ona voditelj te rasprave, pa je svojim 
načinom sve zablenula toliko, da se nitko nije ni iznena- 
đivao ni čudio, što ta žena, koja je samo živa, a obučena 
u jedva, jedva pristojnu najčedniju opravu — skoro suve- 
reno vlada cijelom dvoranom. Državni je odvjetnik i sam 
jasno osjećao te prilike i nastojao svom snagom, da se 
otme i da stvari postavi na njihovo pravo mjesto, no nije 
nikako mogao naći pravog uporišta i pravih riječi. Mučio 
se je i borio se sam sa sobom, osjećajući, da se bori s njom, 
nastojeći, da je svali s te visine u blato, u koje ona bez- 
uvjetno spada po njegovu najdubljem i najpoštenijem uvje- 
renju. On je posve svijesno i jasno osjećao, da je ona samo 
slučajno svjedok, a me suoptužena, i htio je tome svom 
uvjerenju dati i oduška bar na koji bilo način, no nikako 
nije mogao uhvatiti za pravi kraj, da ga onda posuče kao 
klupko konca. Gdje je god pokušao, svagdje je naišao na 
nepremostivu zapreku, svagdje je sreo Zlatu uspravnu, na- 
kostrušenu i tako neslomivu, da su svi osim njega morali 
osjetiti njezinu veličinu, njezinu snagu i ujedno vjerovati 
u savršenu iskrenost njezinih riječi i prema tome i u nje- 
zinu najpošteniju želju, da učini sa svoje strane sve mo- 
guće, da se u toj mučnoj raspravi dođe do istine i potpu- 
noga svjetla. Napose mu je izbijala iz ruku najuspješnije 
oružje, priznajući bez uvijanja svoj odnošaj s Dujmovićem, 
no dajući mu posve drugi oblik, boju i značenje, nego li 
je to odgovaralo državnom odvjetniku, odnosno njegovu 
shvaćanju i gledanju na to pitanje On je osjećao, da je 
baš u tome ključ cijelog događaja i sazidao je cijelu zgradu 
svoje optužbe na tome, a ona mu nenadano mrsi sve raču- 
ne, priznajući činjenicu, no prikazujući je u svijetlu, u 
kojemu izlazi i ona kao žrtva sa svetačkim vijencem oko 


glave. 


Osim toga: ona govori na takav način, da se ne može 
na nju okositi, i ako osjeća, da je veoma drska, a smetalo 

ga je, što je primijetio, da je i predsjednik prema njoj veoma 
slab, pa je zaštićuje. 

— Jasno mi je — reče trpko i skoro se podrugljivo 
nakloni. — Molim vas, gospođo, rastumačite nam, kako ste 
to mislili, kad ste rekli, da biste bili kliktali od sreće i 
zapjevali, da ste mogli potpaliti ovaj svijet onom zubljom, 
kojom ste potpaljivali peć, 

— Mislila sam, gospodine državni odvjetniče, da je po 
mome dubokom uvjerenju ovaj svijet tako ogavan, tako 
naopak, tako pokvaren, da bih učinila dobro djelo, kad bih 
ga svega pretvorila u prah i pepeo. Naravno: to je pogubna 
želja, jer ja nemam na to prava, ali ipak ostajem kod svog 
uvjerenja, da velik broj razbojnika uživa počasti najugled- 
nijih ljudi, umjesto da se ljuljaju na vješalima ili da sjede 
u tamnicama, a koliki je taj strahoviti broj takovih od- 
ličnika, gospodine državni odvjetniče, to se najbolje vidi, 
kad čovjek počne ocjenjivački promatrati i s nepovjerenjem 
kušati i sam zrak, znajući, da i njega okužuju svojim po- 
ganim dahom. Stoga sam, gospodine državni odvjetniče, u 
teškom očaju često pomislila, kako bi to bio veseo prizor — 
cijeli svijet u plamenu, da ge iza njega pojavi nešto bolje ili 
ništa, radije nego ova vaša ljepota. 


— Oprostite, gospođo: nemojte vi razgovarati sa mnom, 
nego izvolite na moja pitanja odgovarati sudu — rekao je 
državni veoma nemirno i u istom času osjetio, da je po- 
griješio, pa zatomi srdžbu i nastavi: — Nemojte me krivo 
razumjeti, gospođo. Naravno je, da odgovarate i meni, ali ne 
samo meni. To sam samo htio reći. 


I. Oprostite, ja nijesam razumjela, zašto se ljutite, jer 
ja niti nijesam govorila samo vama! — odgovori ona mirno 
i neobično jednostavno, no i opet ispade veoma nezgodno 
po državnoga. On to osjeti, pa mu mlaz krvi udari uz lice. 
Htjede nešto reći, kad ga ona preteče: — Vjerujte mi, da 
nijesam željela razgovarati ni s vama niti bilo s kim tu od 
gospode, ali me dogna nesreća i na ovo, a sada iz ove 
kože nikuda. 

— Prijeđimo na stvar — reče on u najvećoj neprilici. 
— Možete li nam reći, otkada ste vi takav pesimist? 

— Ja uopće nijesam pesimist, nego sam najveći optimist 
idealist, koji je ikada gazio ovu zemlju, jer da to nijesam, ja 
bih već davno bila svršila u Savi. Ovako naprotiv kako 
vidite, ja još uvijek, uza sve svoje užase i strahote, smognem 
pomalo smiješka. Ako bih gdjekada željela razoriti svijet, 
ne slijedi iz toga, da sam pesimist. Smijete zaključiti naj- 
više, da sam nepromišljena, da sam nagla, da sam prestrog 
sudac i slično, a ne nipošto, da sam pesimist. Ja vjerujem i 
u pravdu, samo znam, da je ja ovdje ne ću dočekati. Ja 
vjerujem u vječni život i osjećam, da ga živim, a žalosti me 
i ubija, kad vidim nesumnjivo, da većina ljudi živi, kao 
da je ovo ovdje sve i bez ikakova obzira na vječnost. Nema 
sumnje, da sva naša nesreća potiče otuda, što je zlim du- 
sima uspjelo, da nam podmetnu kao vrijednost ono, što nije 
nikakova vrijednost samo sobom, pa mi danas ne vrijedimo 
po onome, koliko smo sposobni dati svojim duševnim i tje- 
lesnim silama, već po tome, koliko imađemo zgrnuta bez- 
vrijedna metala. Otuda sve naše nesreće i otuda moje po- 
misli, da ne bi škodilo, da dođe čim prije sudnji dan! 

— Dok to dođe — reče državni odvjetnik s prizvukom 
poruge — dopustite, da se pomaknemo naprijed, pa nam 
izvolite reći, da li ste ikada primijetili na svome mužu, 
da je na vas ljubomoran? 

— To pitanje ne smatram važnim, no ipak ću vam od- 
govoriti: moj muž nije bio ljubomoran. 

— Da li ste primijetili, da je bio ljut na pokojnog Duj- 
movića i znate li, zašto je najčešće bio ljut?! 

— Ne bih mogla reći, da je baš ljut bio, ali je bio 
veoma nezadovoljan s njegovim postupkom. Često su bili u 
veoma živahnoj raspravi o gostioničarskim pitanjima, ali se 
nijesu svađali. 

— Jeste li vi vazda bili prisutni, kad su oni raspravljali? 

— Nijesam. Redovno sam radila u kuhinji, pa sam 
prisustvovala njihovu razgovoru samo onda, kad su i njih 
dvojica došli u kuhinju k meni, a to je bilo veoma često, 
da ne reknem redovno. 

— Da li ste vi nasamu razgovarali s vašim mužem o 
Dujmoviću i njegovu postupku? 

— O drugome nijesmo ni razgovarali. 

— Dali se je vaš muž žestio na Dujmovića u razgovoru 
s vama, da li je psovao i grozio mu se? 

— Nije ni psovao ni grozio se. On uopće nikada 
ne psuje. 

— Naveli ste, da vam je pokojni Dujmović rekao, »kao 
da bi popio čašu vode i smijuljio se«, da morate izbaciti iz 
gostionice »onu staru vješticu i onoga sušičavca«. 

— Jesam, To sam navela i tako je bilo. 

— Rekoste, da ne znate, kako biste mu bili odgovorili, 
jer da vam se je bilo zamaglilo pred očima, no da vas je 
spasio mužev dolazak u kuhinju. Kako vi tumačite, da je on 
uopće mogao doći na pomisao, da tako smije vama govoriti 
o vašem mužu i njegovoj majci? 

— Ja sam vam rekla svoje mišljenje, a sud će tumačiti 
i vagnuti, kako on to shvaća. 

— Ne čini li vam se prirodno i logično, da je on to 
mogao učiniti samo stoga, što je dobro poznavao vaše 
mišljenje o vašem mužu i njegovoj majci?! Ne možete po- 
reći, da vas Dujmović nije dobro poznavao! 

— Ne ulazim u ocjenu vaših tvrdnja, gospodine državni 
odvjetniče, ali — 

— Nijeste za to ni pozvani ni ovlašteni! — prekide je on. 

— Oprostite! Jesam i pozvana i ovlaštena, kad se radi 
o meni! — reče ona veoma povišenim glasom. — Ja nijesam 
ovdje objekt vaših pravničkih pokusa, nego sam baš kao i 
vi pomagač u traženju istine, ako tako hoćete da shvatite 
svoju ulogu. 

— Ne žestite se, milostiva! — opomene je predsjedatelj. 
-— Gospodin državni ne misli zlo. 

— Ni ja, gospodine predsjedniče, pa smo onda na rav- 
nome! — odgovori ona posve borbeno, — Gospodin državni 
odvjetnik nikako ne može naći slabe strane, s koje bi me 
napao, a otvoreno u lice se ne usuđuje, jer je svijestan, 
da nema za to ni prava ni povoda, a ipak jest u njemu 

nešto, što ga na to sili, pa me neprekidno bocka svojim 
strjelicama sad s ove, sad s one strane. Međutim ja svoje 
bijede ni ne tajim ni ne krijem, jer sam već davno prešla 
preko svih neopravdanih obzira, koje bijeda izjeda kao 
rđa željezo, pa sam ovlaštena, da reknem ovo: svi vi, go- 

spodo, cijenite samo svoje majke, svoje sestre i svoje žene, 
dok o tuđima ne vodite velikog računa, a kada to i činite, 
onda je to posve nepovoljno po njih. Vi pritom zaborav- 
ljate, da vaše majke, vaše sestre i vaše žene prolaze veoma 
loše, jer toliki drugi misle o njima loše! Budite pravedni, 
pa spoznajte, da stvarno ne izuzimljete ni svojih najmi- 
lijih, kad tvrdite, da su sve žene pokvarene! Gospodin 
državni hoće na svu silu, da mene vuče po blatu! 

— Oprostite! — usprotivi se državni odvjetnik. — 
Nemate prava tako govoriti, i ja već mnogo toga trpim 
samo stoga, što ste gospođa, pa ne želim postati smiješan, 
da vodim borbu s jednom ženom. 

— Činjenice sam ja sama rekla, gospodine državni, pa 
sve druge pojedinosti, koje biste vi željeli izmusti, nijesu 
ni za što drugo nego za golicanje gomila! Vi ćete i opet 
reći, da sam vam nepravedna, a ja sam samo odvažnija od 
vas, pa vas napadam otvorena vizira za ono, što vi mene 
obigravate prikriveno! 

— Imate li još što pitati, gospodine državni odvjet- 
niče? — upita predsjedatelj povišenim glasom, samo da 
prekine to neplodno natezanje. 

— Imam, gospodine predsjedniče! 

— Izvolite. 

— Molim vas, gospođo, vi ne tajite, da ste bili u lju- 
bavnom odnošaju s Dujmovićem? — upita je državni vrlo 
mirno i bez ikakova posebnog naglašavanja. 

— I vama se ne da nikako odstupiti?! — reče ona, 
kao da ju je ugrizao za srce, — Još jednom želite zabosti 
svoje prste u tu ranu?! Pa, dobro, uzvišena dušo! Kad želite, 
čujte još jednom glasno i jasno, da na svoju veliku žalost 
ne mogu tajiti tog odnošaja! — govorila je ona sve naglije 
i naglije, a najzad skoro vikala, pa počela jecati tako, da 
je svršila s teškim grcajem i zapala u bolan plač. 

Bojanić se je veoma uznemirio, naglo ustao, ogrlio je 
s leđa i počeo je tetošiti i miriti, zaklonivši svoje lice u 
njezinu opravu, da se ne vidi, da i on plače. 

I Ljubicu je nagli jecaj skoro zagušio, pa je jedva 


 oSuzdržala vrisak, pokrivši usta rupčićem, a suze su joj 


same curkom curile niz obraze. 

— Ne mučite je više! — rekla je toliko glasno kroz 
jecaj, da su se sve oči obrnule na nju, a ona je ustala i 
ponovila: — Pustite je već jednom s mirom! Ona je naj- 
nesretnija od svih mas! 

Predsjednik ne odgovori ništa, već oštro zazvoni neko- 
liko puta, da tako zvonjenjem prikrije i svoju zabunu i 
veliku smetnju, Čuli su se mnogi glasovi, a oštri su pogledi 
padali na državnog odvjetnika, pa se je on u neprilici 
okretao i bacao oko sebe poglede, kao da je htio reći: »Što 
ja mogu drugo?! Prenesite se u moj položaj, pa mi onda 
sudite! Vidite i sami, da je bludnica, a hoće, da se prikaže 
sveticom. Vidite pa sudite!« — — — 

Predsjedatelj je neumorno zvonio, dok nije opet 
nastao mir. 

— Jeste li svršili, gospodine državni odvjetniče? — 
upita ga predsjedatelj. 

— Ne, gospodine predsjedniče. Ne mogu svršiti, kad 
ne dobivam odgovora — odgovori on dosta mirno. 

— Sjedi, Dragane — rekla je Zlata toliko glasno, da 
su svi bliži mogli čuti njezine riječi. — Ja ću već izdržati! 

Osušila je oči rupčićem i uspravila glavu, a Bojanić 
je opet sjeo na svoju klupu. 

— Smijem li vas pitati, što ćete to izdržati, što obe- 
ćaste svome mužu? — upita je državni odvjetnik. 

— Izdržat ću sve užase vašeg ispitivanja, gospodine 
državni odvjetniče! — odgovori ona brzo i sigurno, 

— Vi ste svijesni, da morate izdržati i još nešto drugo, 
što u sebi suzdržavate — govorio je državni nesigurno, 
jer ni tu nije imao, za što bi se uhvatio, i ako je bio 
posve siguran, da je na pravome putu. 

Ona ga je časak mirno gledala, a onda reče: 

— Reći ću vam, što je rekao jedan iskusni i uvaženi 
pravnik, al vas unaprijed molim, da me krivo ne shvatite 
i da se ne uvrijedite, jer mi to nije nakana. 

Htio joj je reći, da ne želi slušati njezinih propovijedi, 
a i predsjedatelj ju je skoro opomenuo, da ne ide na 
stramputice, no nije ni jedan ni drugi ni obijelio zuba, Ona 
je još uvijek bila premoćna i svemoćna, kao da je iz nje 

izvirala neka čarobna moć, koja je nad svima vladala. Kad 
su šutjeli svi, ona nastavi: sša, a 

— Rekao je, da državna odvjetništva i policija uvijek 
boluju od prevelikog znanja o svakom kaznenom slučaju, 
ali da redovno ne znaju ono malo, što zna svaki čovjek 
zdravoga razuma. Bez uvrede: vi ste u takom položaju! 

Tvrdnja je pala kao iz puške, no kad je tražila dopu- 
štenje nijesu joj očito mogli prigovoriti, pa se samo zgle- 
daše i državni i vijećnici i odvjetnici, malko se svi nasmi- 
ješiše i — nasta tajac, koji prekide državni odvjetnik, ne 
osvrčući se nimalo na svoju raniju opasku: 

— Vi ste, gospođo, rekli, da je jedino bijeda pravi 
istinski život, a sve drugo, da je razvrat. 

— Jest. Tako sam rekla. 

— Biste li nam mogli rastumačiti, što ste s time mislili 
i što je to razvrat po vašem mišljenju? 

— Mogla bih, gospodine državni odvjetniče, no držim, 
da to uopće ne spada na stvar. Ja sam to spomenula posve 
slučajno, da dadem oznaku sadašnjega načina života ite 
govorila je, gledajući na predsjednika, da na njegovu licu 
pročita, da li bi nastavila ili ne, pa kad ne vidje ništa, 
produži: — Samo bijednici u današnjem značenju te riječi 
provode život, dostojan potpuna čovjeka. Ne trebam si- 
gurno spominjati, da su svi veliki duhovi živjeli veoma 
bijedno, a sveci su uopće slika savršene bijede, Nijeste vi- 
djeli nijednog sveca ni ugojena, a kamo li kuljava! Bijeda 
i duhovne vježbe ne debljaju! Prema tome je istinita moja 
tvrdnja, da je samo bijeda istinski i pravi život. Naravno 
po današnjem je shvaćanju to strašan život, a prema tome 
braća ljudi i sretaju nas bijednike i nagone nas na nepoj- 
mljive čine i korake, koje: mi žalimo, ali im ne možemo 
izbjeći, i stoga — sada me razumite! — često poželimo, da 
podmetnemo užigač pod vaše obilje, koje je bezbožni raz- 
vrat! Sad smo došli do tog, zašto ja smatram sve drugo 
razvratom. Po mome mišljenju je razvrat sve ono, što je 
Proti prirodi, a proti prirodi je među ostalim i sve ono, 
što nije neophodno nužno za uzdržanje života u svim 
njegovim oblicima. Razvratan je današnji način spavanja, 
stanovanja, jela, putovanja i uopće — razvrat je sva ras- 

koš, koja vas okružuje, a razvrat je — — — Oprostite, 
no doista mi nije jasno, zašto ste me ovo pitali i zašto ja 
sada moram gnjaviti gospodu suce?! — reče ona nenadano 


i zagleda se u državnog odvjetnika, 

— Htio sam čuti, da li ste svoj način života smatrali 
razvratnim ili ne? — odgovori joj on posve jednostavno. 

— Tako ste me mogli odmah pitati, pa bih vam bila 
odgovorila, da je moj cijeli život, poslije rata ovamo, bio 
sama i neprekidna bijeda i nevolja, puna poniženja i uvreda 
svake ruke. 

— Mislio sam napose na vaš ljubavni život! 

— I ja sam tako razumjela vaše pitanje — odgovori 
ona mirno, — Kod svih je živih bića ljubavni život samo 
sredstvo za održanje vrste, Naše bilje cvate samo i jedino 
radi oplodnje i održanja, ptice se slažu u parove samo, da 


sagrade gnijezdo — — Oprostite, što sam zapala u to. 
Htjedoh napomenuti, da je jedino čovjek — koliko ja 
znam! — izopačio ljubavno nagnuće i pretvorio ga i u 


sredstvo uživanja bez ikakova drugog cilja. A sve, što je 
mimo svrhe održanja vrste — sve je to razvrat. Ja tu ne 
činim nikakove iznimke ni povlastice nikome! — — Pa 
ipak — —— Vi ćete mi se, gospodine državni odvjetniče, 
nasmijati — 

— Ne pazite na to, što ću ja reći! — srete je on, 

— Pa ipak ja znam, da moj ljubavni život nije bio 
razvrat nego najogavnija i najužasnija žrtva s moje strane. 
Ja sam morala ljepotu svoje duše za škrtu paru, da pre- 
hranim svoju sirotinju, baciti u blato pred svinje — — A 
to, gospodine državni odvjetniče, nije razvrat! 

— Oprostite, mo vi ste mogli i na drugi način zaraditi 
nužna sredstva za život! — reče on. 

— Vi donekle imate pravo — odgovori Zlata posve 
mirno. — Tada sam još i ja računala, da trebamo za život 
više nego li se dade zaraditi samim rukama u običnom 
skoro težačkom poslu, a osim toga su životne prilike bile 
doista takove, da nijesam mogla zaraditi dosta ni za kruh 
i ogrjev, jer sam u bazaru bila plaćana upravo jadno. Moram 
naglasiti, da je vlasnik bazara zarađivao goleme svote! 
Kako rekoh, prilike su me prisilile, da prodam sve, što su 

bogati ljudi htjeli kupovati. Ja ne znam, da li vi, gospo- 
dine državni odvjetniče, osjećate taj užas ili ne, no ja ne 
želim, da ijedan ženski član vaše porodice ikada dođe u 
moje prilike, jer biste onda i vi izbliza imali zgode vidjeti, 
kako su braća ljudi zvijeri, kakovih nema ni u kojoj pra- 
šumi, jer ne uništavaju samo tijelo, nego kušaju upro- 
pastiti i dušu. Vidite, ja se nadam, da se ne varam, da mi 
je ipak uspjelo spasiti dušu! Nemojte misliti, da i ja često 
ne razmišljam o pitanju, koje ste mi vi sada nametnuli! 
Mnogo i mnogo puta sam se zgrozila sama nad sobom i po- 
mislila, da će me Bog stoga, što sam izopačila divno oružje, 
kojim me je obdario, no onda sam se svaki put osovila i 
trgla, pitajući se: — Kojim me pravom može goniti, kad 
moram prije svega uzdržati život svoj i svojih nemoćnih?! 
Oni, koji raspolažu platežnim sredstvima — a to je danas 
novac, koji je jedino mjerilo svih vrednota — ti traže, da 
im bude prodano, što imamo najvrednije! Učinila sam sve, 
što sam najviše mogla — — — Nego, ja mislim, da ovo 
uopće ne spada na ovu raspravu! 

— Spada — odgovori joj državni odvjetnik — jer je 
to put, koji je doveo do Dujmovićeve smrti. 


— Možda, ali samo njegovom voljom, jer je on udario 
pravac svome životu. 


, — Rekoste, da ste onda još krivo ocjenjivali potrebe 
Za život i htjedoste time reći, kao da ih danas procjenju- 
jete pravilnije?! 

— Svakako! Ja sam se danas posve pomirila s uvje- 
renjem, da je samo bijeda, u značenju današnjega društva, 
Pravi život, koji je dostojan da bude življen! 


— Oprostite mi, da vam reknem, da se i opet prika- 
zujete u svijetlu, koje vam ne pristaje k licu. 

— Vaš je način govora neobičan, gospodine državni 
odvjetniče, no ne smije me iznenađivati, kad smo u ovom 
položaju! Ipak vam moram reći, da se vii opet varate, 
jer ja nijesam ni neiskrena ni nedosljedna. Već sam vam 
rekla, da bi me svaki fanizej, kojega biste vi smatrali uzor- 
nim građaninom i čovjekom, proglasio odvratnim cinikom. 

— Ako je tako, onda ne ćete smatrati neumjesnim i 
uvredljivim moje pitanje: čime sada zarađujete kruh za 
svoju porodicu?! 

— Tamo ste htjeli doći?! — reče ona, uzdiže glavu i 
duboko odahne. — Za tim ste vi dakle udarili toliku hajku 
i toliko me mučili posve nemogućim i nepotrebnim pita- 
njima?! o 

Iza tih riječi izvadi iz torbice malu knjižicu i pruži je 
predsjedatelju, govoreći: 

— Neka vam gospodin predsjednik izvoli odgovoriti iz 
ove službene isprave, čime se bavim i čime zarađujem 
kruh svojoj djeci i svojoj svekrvi, Ja sam, naime, namje- 
štena kao služavka — — — 


LXVIII, 


Ka Jela je svakako htjela, da stric spava u sobi, smatra- 
jući to nekako pitanjem časti, no on je taj njezin prijedlog 
najodlučnije odbio: 

Ps Meni je sobetina dodjala, moja mevisto, pa sam 
sritan, da mogu jope leći u štalu ka pošten čovik — go- 
Vorio je on uvjerljivo i odlučno. 

— Ma ne moreš ti s drčinom u slami, Bog te vidije! 

— Uprav i mogu i oću! 

Kad je vidjela, da se stric ne pokorava njezinim osno- 
vama, pokorila se je ona njegovoj želji i prostrla mu na 
sjeniku, upozorivši djecu, da uvečer budu tihi i pažljivi, 
da se ne gonaju i ne pripovijedaju. Ona je to sve uredila 
još za vida, a kako na sjeniku više nije bilo krme nego 
veoma malo — koliko je trebalo volovima za oranje, i nešto 
više slame, poravnala je daske, kojima je sjenik bio loše 
popođen i koje su se pomicale, jer nijesu bile pribijene 
Za gredice. 

— Već dvadeset godina propadaju dica sa sinika među 
blago i još nisi bije kadar zabiti nikolko čavlina u one 
daščetine! — rekla je ljutito čovjeku, kad je sašla sa 
sjenika, 

— Kakvi dvajest godina, ženska glavo, kad je i moj 
ćaća još ka' dičačić propada krož nji?! — odgovori joj on 
podrugljivo. — Nego, srićom, propadaju, al još ni edno ne 
pade među blago! 

— E, lako ti je tako divaniti, kad ja vaik namištam i 
poravnavam, al da nije mene, vidije bi ti! 

— Lako kući, u kojoj je vridna žena! 

— Da vidiš, da i est tako, pa se ti ruga il ne ruga! 
— reče mu stric Petar, umiješavši se u njihov razgovor. 
— Nego, ne boj se ti, nevista, ne ću ja propasti, Višt sam 
ja onim rupami na podiću. 

— A di je ono, moj striče, kad si ti bije višt podiću?! 
— odgovori ona i odmahne rukom. 

— Znaš, nevista, kako j': ne bi mi virovala, al velim 
ti, da mi se sve čini, da sam ovi pedesetak godina pro- 
spava! Eto: juče zaspa, danas se probudije i sve poznam, 
ka što poznati moram, kad sam tu živije od mali nogu i 
odrasta i neprestano sve ovo gleda! Uprav mi se tako čini. 
Ako ste di što i prominili, meni se čini, da je i to staro 
i da ga poznam ka sam sebe. Ako ćeš, ja ću ti sada odolen 
pobrojiti koce u plotu, a ne vidim ga sada odolen svojim 
očima, nego gledam ga prid sobom, kakva sam ga vaik 
gleda! A di je već onaj stari plot, koji je bije, kad sam ja 
još bije kod kuće?! Al eto: meni se čini, kan da j' onaj isti! 

Još je istoga dana pohodio sve susjedske kuće, zavirio 
u sve staje i torove, pogledao svačije blago i obišao sve 
bliže njive i vrtove, Osjetio je u sebi neobično veliku 
snagu i svježinu, kao što je već davno nije osjećao, te se 
je i sam čudio. Činilo mu se je, kao da doista i nije živio 
tih pedeset godina po tuđem svijetu i u svakakvim nepri- 
likama, nego kao da je prespavao, pa se sada probudio 
svjež, čil i odmoran kao momak od dvadeset i nekolko 
godina. I čudnovato — — njegovim je žilama strujala 
Vrela, uzburkana krv, a misli mu se neprestano otimale 
k Janji Perjana pokojnoga Jakića Kneževića! I ne k Janji, 
kojoj već mora biti blizu sedamđeset godina, nego k onoj 
divnoj, mladoj, krepkoj djevojci u naponu svježe, pro- 
Pupale mladosti, u stidljivome crvenilu neiskusne djevojke, 
koja jedva naslućuje svoj poziv ljubavi i stvaranja. Ne- 

prestano je gleda, približuje joj se, šali se g njome i šapće 
joj: »Ako ti nije krivo i ako oćeš, počekaj me malko, pa 
ćemo viditil« Ona se nesvijesno i nevino Privija k njemu 
1 uzvraća mu šaptom: »'Oću, al nek niko ne zna, jer bi me 
ćakanl« — — — 

' Sve je tako živo, tako svježe, kao da je doista bilo jučer 
i kao da je samo malko dulje spavao. Tako — ne samo 
jednu noć, nego i idući dan dopodne: tolko je spavao i 
sada _se prenuo, da nastavi svoj svagdašnji život, Sve je 
kao što je bilo i jučer: i njive i livade i brda i putovi i 
kuće i ljudi i on sam i njegovi osjećaji — — — 

Za nekolko je dana obišao i okolna sela i sastao se 
sa svima i sa svakim podivanio kao s rođenim. U svakom 
je selu našao po kojega svog vršnjaka ili vršnjakinju, koji 
su ga napose srdačno primali i pokazivali, da oni imadu 
neko veće pravo od ostalih, da s njime razgovaraju i da 
piju njegovu rakiju i puše njegov duhan. On je to ra- 
zumio i nastojao, da svaki čas pošalje koje dijete k Stančini. 

JE? Ovo samo, dok se sa svima vidim — govorio je kao 
u šali — jer ne će novci dugo trajati. 

— Lako tebi! Imaš € ti — odgovarali su mu skoro 
redovno. jea A nisi za nji ni kopa ni ora, 
| re Nisam i', brate, ni ukra! — odgovarao je on nabu- 
sito, jer ga je već bilo počelo i ljutiti to shvaćanje. — Ni 


— Vidi ti se i na rukami, jadniče, da si se prikinije 
poslom! — odgovara mu onaj podrugljivo, prima ga za: 
ruku i pokazuje drugima njegov dlan, na kojemu nije bilo 
žuljeva. — Vididete gospocke ruke! 

go Neg, ajde, ti si još i pošten, pa si doša, da koji 
krajcer i tu potrošiš, a drugi, kad nagrabi, ne će ni da 
glave okrene na svoje selo! Kun da j' iz Beča. 

— A i stricu je Petru tribalo dosta, dok je pogodije 
put natrag u svoje selo! 

On je slušao te razgovore i opaske, smijuljio se i raz- 
mišljao, opazivši posve sigurno, da mu je doduše sve do- 
maće i svoje: i ljudi i krajevi i drvlje i kamenje i zemlja 
i blago, no da je on svima njima već potpuno tuđinac, pa 

čak i svojim vršnjacima, koji se najviše i čude, što ga je 
nagnalo, da je došao, kad se je jednom odvrgao. I da je 
slučajno došao bez novčića, jedva bi ga pustili, da i pre- 
noći pod djedovskim krovom, bojeći se, da je došao samo 
zato, da što otme i odnese. Ovako su još ipak svi ljubazni 
i susretljivi, jer niti ne pomišljaju, da bi mogao što tražiti 
ili dugo ostati. 

Sinovac Petar se je već nekoliko puta povraćao na isto 
pitanje i pripovijedao mu, kako su ga neki bili počeli pla- 
šiti, kad je pukao glas, da je on kod Stančine u Dulibi, 
da dolazi tražiti svoj dio. 

— Ida ti pravo kažem — govorio mu svaki put skoro 
iste riječi — ja se malko i ljutnije, a malko ka i uplašije, 
prem znam, da to ni ne more više biti. Ja sam išao u općinu 
s pokojnim ćaćom, kad smo te križali iz zadruge — — — 

— A križali ste me? — upita on, osjetivši kroz srce 
kao ubod dvobrida noža. — Pa jer ste me brisali? — pitao 
je nasilu posve mirno i kao posve nehajno. 

— A, moj striče?! Jer smo te brisali?! — ponavljao je 
sinovac pitanje i češkao se iza uha. — A ko te ne bi brisa, 
kad se nisi javije priko trideset godina?! A zemlja j' zemlja! 
Lako j' sada, kad si doša, ka dođe, al kako bi bilo, da si 
doša s kakvom ženetinom i desetak muladi, da prosti Bog 
i tvoj obraz?! Kud bi onda ja i ovo moje sirotinje?! 


— Est to, est! — potvrđuje stric i gleda preda se. 
— Tu nema mista nego za vas. 
— E, da! A i još je tisno! — odgovara sinovac, — 


Nego, ko se ednom odljolji u svit i pravo je, da više nema 
ništa na ognjištu. Otiša, otiša, i više ga nema, nego ako 
će doći pošteno, ovako ka ti sada, pa pogledati, malko 
postati, pa opet otići. 

— Est, est tako! — potvrđuje stric Petar. — Otiša, 
otiša! Tako sam i ja vaik divanije, kad me je koji drug i 
prijatelj nagovara, da iđem kući iskati svoj dija. 

— I tako te putili? — iznenadi se sinovac, 

— Putili, putili me tako! — odgovara stric ozbiljno i 
ispod oka promatra sinovca, kojemu oči sijevaju, a boja 
se naglo mijenja u licu. 

— Ida ti o'de ne radiš, man barabiš i onda samo dođeš 
i veliš: »Amo moj dijal« E li tako?! — pita sinovac. 

— E, e. Vele: »Ajde po svoju očevinu! Nisu ni oni 
drugi hišta stekli, nego je to sve još od pradida ostalo, pa 
je i pravo, da dilite!« 

— Est i to, da j' sve od pradida, nego, vidiš li ti, moj 
junače, da mi svaku grudicu mišamo sa svojim potom i 
sa svojom krvi, pa ne bi bilo ni pravo, da s nami dili, ko 
se po svitu šmuca i uživa. To ti je uprav, kan da bi mi 
riza komad mesa i baca prid pse. Uprav tako! Ko j' ednom 
otiša, otiša je i more doći na svoje ognjište pogledati, da 
ga želja mine, i štogod pomoći, ako more, ako li ne more, 
pa vala Bogu. Eto, kan da ji pomoga, samo kad ništa 
ne ište! 

di Nikako man tako! — Potvrđuje stric i osjeća u 
svojoj duši, kako mu se tali neka velika kora, koja se je 
godinama hvatala, i što se više tali, to i on sve jače osjeća 
bezgraničnu i nerazdruživu povezanost s tom zemljom, koja 
je drukčija nego li je bila ona obična ljubav, koju je on 
cijelo vrijeme sačuvao za svoje ognjište i rodni kraj. Ovo 
je kao ogromna rijeka: prema malome gorskom potočiću; 
ono je cijeli požar prema maloj, slaboj luči, koja je jedva 
tinjala; to je neumoljiva i strahovita strast i požuda prema 
blagome djetinjem nagnuću, I stric svijesno osjeća, kako 
mu ta užasna snaga razapinje grudi i kako ga upućuje, 
kako mu pokazuje, da ni on ne bi nikoga pustio, da se vrati 
na tu njegovu zemljicu, na to njegovo sveto ognjište, kad 
bi se jednom odmetnuo i krenuo u svijet glavom bez obzira 
kao u hajdučiju. Ne, ne nipošto: ni on ga ne bi pustio 
natrag k ognjištu! U tom se silnom rasplamsaju osjećaja 
nije mogao pravo snaći, jer još nikada nije osjećao u 
svojoj nutrinji takoga orkana, a razapinjali su ga suprotni 
i nepomirljivi osjećaji: sinovac ima pravo. »Otiša, otiša!« 
Ima pravo, al on osjeća, da se više ne će moći otrgnuti od 
toga krša, od tih vrleti, u kojima je ugledao prve sunčane 
zrake, Neka ne bude na djedovskom ognjištu, kad već nije 

: moguće — ato mu je bilo posve jasno, da nije nikako mo- 
guće i ni uz koji uvjet! — neka to ni ne bude, al on ne 
može više otići u daleki svijet i tamo ostaviti svoje stare 

kosti, da se poslije smrti povukodlači i dolazi ovamo pla- 
šiti i staro i mlado. Ne! On to ne može i ne će, već se 
mora tu skloniti i zaklopiti oči, gledajući ove iste bre- 
žuljke, koje je opazio, kad je prvi put otvorio oči — — — 

— Da ti pravo kažem — nastavljao je sinovac posve 
prijateljski i sigurno, znajući, da stric doista nije došao po 
dijel, a da je i došao tim poslom, ne bi se pomogao: — ništo 
mi nije dalo mira, pa sam juče skoknije u općinu k bi- 
ližniku. 

— A rad šta? — iznenadi se stric. 

— Zna sam ja sve, kako smo ono napravili prid dva- 
desetak godina, al jope, velju: da pogledam! I doša ja, a 
biližnik mi se smije. Veli: »'E 1 te potiralo, 'est?l« A i ja 
se njemu nasmijem, pa reko, ka da mi i nije do šale: »'E 
li, est! Al se jope uzdam u Boga i u vas! Pomozite!« On 
se smije, pa kaže: »E 1 te stiska strikan, est?!« I sve tako 
on ednu, ja drugu, dok se on ne maši oni knjižurina — a 
svaka j', očiju mi, kolk sklad oranja! — maši se i pogleda, | 
a sve se smije, pa kaže: »Ništa se ne boj, Petre, Petra nema 
više u zadruzi!« 

— Kako, kako reče?! — priupita stric, koji je skupio 
svu snagu, da se smijulji sinovčevoj pripovijesti. 

— Veli: »Ništa se ne boj, Petre, Petra nema više u 
zadruzil« Uprav mi je tako reka'. 

— »Ne boj se, Petre, Petra nema više u zadruzi!« — 


Tako veli?! 

— Veli: »Ništa se ne boj, Petre, Petra nema više u 
zadruzi!« 

— A to ka ti Petar, ja Petar, pa se onda ni ne zna, 
koji je u zadruzi, a koji izvan nje?« — reče stric i skoro 
se glasno nasmije, da tako zatomi svoju neiskazanu bol, 
što ga je stisla oko srca. 

— Ne daj ti, Bože, moj striče, da se počme pitati, di 
je koji, vidije bi, kako bi se pogodilo brzo! — odgovori mu 
sinovac, pa se i on slatko i grlato nasmije, jer ga je zarazio 
stričev smijeh. 

— Veliš: ti bi već pogodije, kud nas koji spada?! 

— E, ne boj se. Znaš ono, kad su svi u kući pružili 
ispod sebe nožurine, da se nije moglo proći pokraj nji', a 

domaćin im veli, nek podvuku noge. »Bi — vele mu — al 
ne znamo, koje su čijel« On i' pogleda, pa veli: »Čekajte 
malko, pa ću vam ja pomoći, da svak svoje izabere!«, i 
uzme nikakvu štapinu i udari svom snagom po nogami i 
svaki mam pogodi, koje su njegove noge i povuče i? poda se. 

— Tako bi i ti, veliš, probirao strica Petra i sinovca 
Petra, koji je u zadruzi a koji izvan nje! 

— Ma ne bi tako, ai ne daj mi, Bože, moj striče, al 
da dođe do gusta, borami bismo se probirali, pa kome 
obojci, kome opanci. 

— E, e! I ja tako velim. Probirali bismo se — — — 

— Eto, reci sam, moj striče, koji si pametan i Vidije 
Si toliko svita: kako bi bilo moguće, da ti dođeš, koji si 
toliko vrimena bije po svitu, pa da sada razgoniš moju 
dicu po budžacima i po njivami?! 

— Est to! — potvrđuje stric i sve smišlja, kako bi ga 
upitao za svojih dvadeset i nekoliko godina, koje je utrošio 
u te iste njive, no nije se mogao sjetiti, kako bi počeo, 
dok ne reče posve nenadano: — Uprav i ja gledam, e da 
bi di opazije svoj POE 1 žulja — — — 


— Bog s tobom, moj stričel — iznenadi se sinovac. > 


— A što to divaniš?! 

— A tako, moj sinovče. Ja sam dvajest i nikolke go- 
dine poliva ove njivice svojim potom i posipa i' svojim 
žuljim, pa mislim, el' se još di poznaju — — — 

— Da, moj striče! — odgovori sinovac posve ozbiljno. 
— Di je već tol? Ne znaš ti, kolko j' zemljica gladna i 
žedna! Što joj daš ove godine, nađeš dogodine i još najviše 
godinu, dvije dana, al potlje više ni traga ni glasa ni 
žuljim ni potu, moj striče! Ako 'š, da na zemlici poznaš 
Svoj pot i svoje žulje, moraš vaik biti uz nju i milovati je 
ka' — prosti" ćeš — lipu, a ćudljivu ženu: dok si š njom 
i dok dobro držiš za pletenice i dikad pomiluješ, dikad i 
udariš, vaik dobro, a čim si se odmaka' i kike popušta, ode 
i ona! Tako ti je i s našom crnom zemljicom, moj vridni 
striče! Nikad više na njoj tvoji žulja i pota! 

— Tako j', tako sinko! Znam ja isam, da j' to tako, neg 
čovik ne misli, pa i zaboravi — odgovara stric i sve se 
slaže sa svim, što kaže sinovac, jer ne može, a da mu 


170 


doista ne odobri svake riječi i svakog nazora. Ima o 
pravo i svaka mu je riječ namj estu, kao da bi je pm s 
klinima, no stric osjeća, da će svisnuti, ako ne nađe 2 
metna i poštena izlaza iz te užasne oluje, koja ga Zee : 
tala. Mogao bi ponuditi ono malo, što ima, da ga M aa 
i da ga puste, da bude uz djedovsko ognjište, no kora 
kako bi bilo, kad bi nestalo ono krajcara, a nesta : a # 
brzo, jer ih nije mnogo. No što će i kako će s bakicom 
jezinom nejači?! — — — : X 
ME" Skomenja se je, kad mu jei to pitanje došlo ae 
Pa on je i pošao ovamo samo radi njih iu odlučenj moa 
da njima pomogne. Tako je pošao, i već putem u v and 
osjetio u svojoj duši, da ima zašto doći . s. zd 
žuljke i pod starca Velebita i bez obzira na ba ah f . 
zine bijedne ptiće. Dolazi, da opet proživi svu sre > 
može dati tajanstvena zraka sunca, kad pane koa a 
živog stvora, koji ne zna ništa i ne traži ništa : x, ze 
i slobodnog gutljaja gorskoga zraka: on u pre 
došao, na bakicu je posve i zaboravio, priest o 3 Pp 
srca u sebe sve dojmove velikoga dana, kojeg se na 
drugi put rodio u tim dragim brdima. I sada Ke ope ji i : 
i nje i njezine sirotinje, kad je skoro, skoro c ia .. 
više nigda i ne povrati k njima. Što može a. i za io 
To je veoma teško pitanje, ali — ie Najzad: što s m Z: 
Tu nema više ništa, pa ne može ništa Ri uzeti; a Ba Ze 
nese, a još manje ih može ovamo dovesti, kad ag“ I i : 
ni sam sebe skloniti. Što je mogao, učinio je za ei aa 
prije, kad su bili u najvećoj nuždi, a sada jej o mE, 
odvojio cijelu četvrtinu svega, što je imao, i a0 : 
tobože, da mu pričuva, a uistinu samo zato, da joj se pa Žž 
pri ruci, ako ustreba, dok njega ne bude. Što e gang 
učiniti strani, posve strani čovjek za stranu, tu 3 rusa 
tinju?! — — E, da, no dođe mu naum, kolko je x, nj , 
sam bio u najvećoj neprilici, pa saa gra: amo: g a 
j O samoga Svemogućega, ka o 
mi koji a Ma srce i kuću, pa ga nahranio, zgri- 


jao i je će : iti — — — Nije njemu 
ao i dao mu, gdje će se odmori s? : lu 
Edna strana, nijesu mu strana ona siromašna djeca niti 
mu je tuđa ona vrijedna Zlata — — — Sve je to njegovo, 

ako će misliti pošteno, kako ga je naučila misliti bijeda i 
neimaština! Sve je to njegovo i ne može ih napustiti, osta- 
viti i zaboraviti. Bio bi mu smrtni grijeh i savjest mu ne 
bi toga nikada oprostila — — Ne će ih zaboraviti, ali ipak 
on mora ovdje — — ostati?! Povratiti se? — — Nije sam 
znao, kako će učiniti, ali mu je bilo posve jasno, da mora 
ovdje umrijeti. Nikada prije nije ni pomislio na to, jer ga 
nije uopće zanimalo, gdje će njegovo tijelo strunuti. Sada, 
nenadano i neodoljivo, misli skoro neprekidno samo o tome: 
mora umrijeti među ovim istim brežuljcima, među kojima 
je i rođen; mora biti u zadnjim časovima života baš ovdje, 
baš ma ovim istim stopama zemlje, s koje otiđoše svi nje- 
govi preči u vječnu Domovinu, ostavivši ovdje sve, što 
ih je vezalo za ovo prolazno boravište — — — 

Sve su mu se češće i češće zaustavljale misli kod Janje 
Perjanove, ng nije se usudio misliti upravo ništa, baš 
ništa, dok se s njom ne sastane, dok joj ne zaviri u oči i 
dok ne čuje, kojim duhom diše. Želio je, da je što prije 
vidi, ali to nije htio nikom ni spomenuti. Kod Stančine 
je već bio nekoliko puta i on mu je svaki put spomenuo 
Janju i alčački se smijuljio, kao da im je dvadeset go- 
dina, a Petar je primao njegovu šalu veoma srdačno i toplo, 
ali mu nije htio pokazati, da on počinje i te kako ozbiljno 
pomišljati na Janju, odnosno — ne počinje, nego jedno- 
stavno nastavlja ondje, gdje je prekinuo pred pedesetak 


godinica, kao da je bilo jučer. Uopće — čini mu se, da će > 
poludjeti s tim neočekivanim gubitkom prave mjere za _ 


vrijeme. On je jednostavno podjetinjio, pa mu se čini, kao 
da su godine dani, a desetljeća — ništa, upravo ništa, sa- 
vršeno ništa! Eto: kao da je jučer prošli put razgovarao 
s Janjom, toplo joj se nasmiješio i uštinuo je ispod rebara. 
Upravo osjeća pod prstima ono toplo, drago meso i ne 
može izdržati od veselja, kako mu sreća navire u grlo, 
pa se glasno posmjehuje — — Kao da je bilo jučer i još 
osjeća pod prstima debelu košulju od domaćeg platna, koje 
je još uvijek bilo dosta tanko, da kroz njega osjeti svu 
čarobnu opojnost njezine neposredne blizine — — — 

— Ja ću joj poručiti, da dođe, ako 'oćeš! — nudio mu 
je Stančina posve ozbiljno. 

— Ne bluni, jadan, Stančina! — odbija Petar, žaleći, 
što mu ne smije reći, da odmah šalje momka po nju. A ne 
smije, jer osjeća, da bi bio smiješan. Ipak osjeća, da bi 
podnio i to, kad bi znao, kako će se ona držati prema 
njemu. Neka mu se svi smiju, neka ga zovu starom bu- 
dalom i zapaljenim đubretom! Neka se rugaju njegovoj 
staroj glavi, kad je ona sretna i blažena, al ovako — kad 
još ne zna ništa, kad mu prijeti opasnost, da mu i ona 
rekne: »Otiša!', otiša'l« — — U takim prilikama ne može 
dopustiti, da mu se svi počnu smijati. Možda je i Janja 
kao i zemljica: što joj ove godine daš, nađeš dogodine, 
možda još i preko godine štogod, ali poslije kao da te nije 
nikada ni čula ni vidjela. Nema više na njoj ni traga ni 
tvome znoju ni tvojim žuljevima ni tvojoj ljubavi, kojom 
si se sav bio dao na rad oko nje i za nju — — — Možda 
je tako i sa ženom — — Otišao, otišao! oi: : 

Prve je nedjelje poslije povratka otišao sa sinovcem i 
ostalim ranije k crkvi, da se sastane s jednim po jednim, 
kako budu drugi iz različnih sela stizali k crkvi, jer mu 
se je tako činilo lakše nego da dođe kasnije, pa da tamo 
nađe golemu hrpu nepoznatih lica, koja bi sva navalila na 
njega u jedan mah i ne gledajući, da jedan pusti drugoga, 
da izmijeni par riječi i dade mjesto drugome. Zagušili bi 
ga i najzad ne bi znao, s kim je bio, a s kim nije. Ovako 
je on sve dočekivao, a sinovac mu tumačio: 

— To je ovaj, pokojnog toga i toga, a ono je opet ta 
i ta pokojne ujne Mande Matuličine. — — A ono je — — — 

— Stani! — prekide ga odlučno stric i uhvati ga za 
ruku, kao da se boji, da će mu uteći. — Ono je Janja 
Perjana pokojnoga Jakića Kneževića! — reče stric kao iz 
puške, a licem mu se preli neizmjerno more sreće i bla- 
ženstva. . .. r= 

— Ne, striče, varaš se! — odgovori mu sinovac, smijući 
se. — Ono je tetka Janja pokojnog Marka Jurline Kne- 
ževića. : 

— E, e, sinovče! — potvrđuje stric. — To je ona, samo 
što ja poznam njezina ćaću, a ti čovika! Eto, to ti je! >= 
govori on i ide pred nju, raširenih ruku, kako inače nitko 
nikoga tu ne sreta. Ona je čula, da se je on povratio, pa 

je sad odmah znala, tko joj to ide u susret, obrisala je 
rupcem usta, metnula desnu ruku nad oči, kao da se brani 
od sunca, i gledala u njega, govoreći veselo: 

— Koga to vide moje stare oči, oči moje mile?! 

— Evo vidiš, lipo moje! — odgovara joj Petar, pri- 
stupa joj i bez ikakova je razmišljanja zagrli i poljubi. I 
ona mu srdačno uzvraća i zagrljaj i poljupce, govoreći: 

— Rod smo mi, brate moj, pa se i moramo ižljubiti, 
kad se nismo vidili tolko zemana! 

— Meni se uprav čini, da sam te juče vidije! Sićaš 
se: stajali smo pod kruškom, kad se prelo razilazilo?! 


— Aj s Bogom! — zasmije se ona i mahne, kao da će x 


ga udariti. — Još se i tog sićaš?! 
ve I uštinije sam te! — šane joj on i nasmije se, gle- 
dajući joj vesela pogleda u oči. 
— Sićam se, kan da j' juče bilo! — potvrdi mu ona 
posve ozbiljno i obori pogled. — A davno j' bilo — — — 
—Iesti nije, kad smo se jope sastali! — odgovori 


Petar, zavirujući u njezine oči, e da bi pročitao u njima 
ono, što traži. 

Međutim mu je sinovac šanuo, da bi morao u birtiju, 
da plati prijateljima i rođacima rakiju, jer da će mu inače 
zamjeriti. 

Nisa Ajmo! — pokori se stric i uzme Janju za ruku kao 
djevojčicu, govoreći: — Al će i tetka Janja s nami! 

— Zapovidaj, Petre! — odgovori mu ona veselo i pođe. 

— Uprav tako veliš?! — upita Petar tiše i opet se 
zagleda u njezine oči. 

— A da kako bi ja tebi drugačije?! — odgovori ona 
posve mirno i odlučno: — Nikad ja nisam zaboravila, što 
si ti meni bije reka! Al onda se je Privrnilo, a sada jope, 
evo, ovako, Bogu mome vala! — govorila je ona kao 
začarana. 

M Ajde odma potlje mise k Stančini, pa me kod 
njega čekaj. Ja ću već doći — rekao joj je posve tiho tako, 
da nitko drugi nije mogao čuti. 

S Ne boj se! — odgovori i ona šaptom, a oči joj oži- 
Vješe, kao što već davno nijesu bile žive i vesele, 

Sinovac ga je odveo u župni dvor još prije neg je 
počela misa, da plati moljenje za sve pokojne s njihova 
ognjišta, jer bi mu inače zamjerili svi rođaci i znanci, da 
ne misli na svoje pokojne, a teško ognjištu, na kome se 
ne loži vatra i za njih, a osim toga — reče mu sinovac — 
i plovan bi krivo gledao, kad bi vidio, da se je vratio 
iz svijeta, a da nije ništa dao u crkvu. 

Obavio je i to i sve računao, kolko je dosada po- 
trošio. Nije se prepadao, jer je imao dobro mjerilo — dok 
traje prva hiljadarka, još je uvijek dobro, Vidi se, da se 
taj svijet zadovoljava malim darovima i ponudama. On 
očekuje, on skoro traži i smatra tvojom dužnošću, da ga 
ponudiš, jer si došao iz svijeta — a to znači, da moraš 
imati novaca, jer ih i ima samo u svijetu! — smatra svojim 
pravom, da bude počašćen, no to je čašćenje male vri- 
jednosti. Radi se više o obrazu nego o vrijednosti. 

Poslije mise se je opet morao svratiti u drugu birtiju, 
da i tamo počasti. To je i radi gostioničara i radi onih, 
koji ne dospješe na rakiju prije mise, no umiješaše se 
neki i po drugi put. Smijuljili su se i komedijali, ali su se 
ipak ozbiljno primakli i mašili se čaše. Sinovac je vršio 
dužnost kućedomaćina i vrlo savjesno štedio stričevu kesu, 
računajući, da je bolje, da dade njemu, ako je što suvišno 
u njoj, nego da bez potrebe potroši na zvana i nezvana. 
Ipak je pazio, da svaki, koji mora — koji ima pravo! — 
bude ponuđen i počašćen. 

Kad je i to obavljeno, stane stric smišljati, kako bi se 
izmakao i otišao k Stančini. Vidio je, da ne može neopažen 
otići, pa šane sinovcu, da bi morao i tamo. 

— Još malo, pa ćemo skupa! — odgovori sinovac. — 
Da ne reku, da smo pobigli — — — 

— Da ti ja ostavim, pa da ti platiš, a ja da iđem?! 
— šaptao je stric, koji je već bio veoma nemiran i ne- 
strpljiv. 

— Bože, sačuvaj! — odgovori sinovac. — To bi bila 
uvrida do kolina, Nije niko doša, da se napije, neg da tebe 
vidi i da usput popije čašu rakije! 

Kad se je i otalen sretno izvukao i pošao prema Stan- 
činovu dućanu, osjeti, da mu je sinovac posve suvišan, no 

nije nikako mogao naći način, na koji bi ga se mogao 
riješiti, pa se najzad pomiri sa sudbinom i pođe s njime, 
kao da su privezani jedan za drugoga. Tako se je osjećao 
sapetim i ukočenim! 

Stančina je imao pun dućan svijeta, a najviše žena, 
koje su ogledavale rupce, probirale vunicu, kupovale kavu 
i šećer ili čekale, dok im naliju bocu petroulja. 

— Prođide amo! — reče mu Stančina, podižući dasku, 
koja je spajala njegova dva stola i tako upotpunjavala 
ogradu pred stelažama s robom. — Vidi'ćeš, koga imam 
u sobi! 

Stric se je pretvarao, da ga mne razumije i da ne zna, 
koga će naći, pa mirno pođe, a sinovac za njim. Stančini 
bi krivo, kad vidje, da i mladi Petar prolazi, no nije mogao 
ništa reći, pa pusti. 

S Janjom je razgovarala Stančinova gospođa, a kad 
vidje Petra, odmah ustade. 

— Iđem i ja — reče — pomagati starome i dici, jer će 
me stari pritovariti čim, kad se naljuti. Vi pripovidajte i 
evo tu rakije, pa točite i pijte. 

— E, neka, Bogu mome vala, neka sam i ovo doži- 
vije! — reče Petar, sjedajući i držeći Jamju za ruku, kao 
da ju je zaboravio pustiti, pošto su se izrukovali. — 'Ko 
bi meni bije reka još prid desetak dana, da ću ja još 
i ovo doživiti?! 


— Bome ni ja misam više ni mislila, moj vridni Pe- 
rica, da će te moje oči viditi na ovome svitu! — odgovori 
ona, gledajući u njega sa svim žarom, što su ga mogle 
skupiti i smoći njezine staračke oči, a toga je bilo, čini se, 
mnogo više, nego li bi ga mogle stvoriti i skupiti njezine 
tjelesne sile — — — — 

— Est, svetoga mi moga Imenjaka! — usklikne on i 
udari dlanom o dlan. — Est, vridnice moja! Tako si me 
zvala samo ti jedina i niko više osim moje pokojne majke: 
Perica! Al me ni majka nije vaik tako zvala, man samo, 
kad mi je tepala i dok sam još bije malen, al ti vaik tako! 
I kakvo j' to čudo, da diko nikoga tako prozove i vaik se 
toga sića?! 

— "Oš ti, striče, ode dugo? — upita ga sinovac, omi- 
njući se, kao da nešto traži. 

— Posidi' ću, posiditi, sinovče, tu s tetkom Janjom, 
kad smo se već sastali — odgovori stric, — A i da ti pravo 
kažem, uprav sam već i susta u puku, pa mi je drago, 
da posidim. 

— Ja bi još ima ništo posla, pa bi otiša, ako j* tebi 
pravo. 

— Moreš, sinko, kako ne! — požuri stric, da odobri 
njegovu nakanu, bojeći se, da se ne predomisli. — Samo ti 
ajde za svojim poslom, a ja ću pogoditi, kad svršim — 

— Do'ću ja, doći po te, striče, čim svršim! — uvjera- 
Vao ga je sinovac, ustajući. — Za edno po ure il još i 
prije. 

— Samo ti ajde — govorio je stric, ne dižući pogleda 
sa Janjinih očiju. Uvijek iste, one iste oči! Samo malko 
umorne, malko pomućene, al za njega, kojemu su žive u 
pameti one oči prije pedeset godina — iste, sa svim svojim 
velikim čarima — — — 

— Iđem tuda kroz kuću, da ne iđem kroz dućan — 
reče sinovac, koji je poznavao Stančinovu kuću kao i 
svoju, pa otide na druga vrata, 


— O lipa moja Janjo! — šaptao je Petar i opet joj 
primio ruku, koju je bio malo prije ispustio, u jednoj je 
svojoj ruci držao, a drugom je gladio i mazio. — Ko bi 


meni bije reka', da ću ja tebe još zateći živu i ovako 
uščuvanu — — — 

— I osirotilu — dodade ona, no na licu joj se nije 
pokazivala ni najmanja sjena tuge. 

— Ne griši duše, kad je sve volja Onoga, koji sve 
vidi i ravna — odgovori on mirno. — Sićaš li se, kad sam 
ti reka: »Ako ti nije krivo, počekaj me malko, pa ćemo 
viditi«. Sićaš li se još, Janjo moja?! 

— Sićam se, Perica, kan da j' bilo sinoć, Stajali smo 
pod našom starom kruškom — odgovarala je ona, izdrža- 
vajući njegov topli pogled. 

— A ti si mi odgovorila, da oćeš, samo da niko na 
zna, jer da bi te ćakan, Bog mu da duši lako. Sićaš li se, 
moja vridna Janjuško? 

— E! Tako si ti mene zva! Uprav tako — — — Ja- 
njuško — — — Mili moj Bože, kako se to ne zabo- 
ravljal — — — 

— I eto si me i dočekala! — nastavljao je on. 

— E, al vidiš, kako, moj Perica! Samo sam živa, a osta- 
rila, posidila i sve slaboće navalile — govorila je ona, 
smišljajući, ima li se čime pohvaliti, pa nastavi: — Eto, 


Bogu mom vala, još mi jedini zubi pošteno služe. Još su 
skoro svi na broju. 

— Čudno mi se držiš, lipa moja Janjuško! — govorio 
je Petar kao u snu ili pijanstvu, misleći neprekidno, da mu 
je dvadeset i nekolko godina i da to oni razgovaraju u 
prelu. — Ja te i sad gledam prid sobom onaku, kakvu 
sam te ostavije. 

—Aiostavije si me! — reče ona prijekorno. — Kad 
mi je tvoja pokojna sestra rekla, da se ne 'š vratiti i da si 
mi poručije, da te ne čekam, ja sam mislila, da se j' poda 
mnom zemlja otvorila i da me je udarije grom iz vedra 
neba! 

— Potlje si se onda udala — reče on, samo da čim 
prije prijeđu preko te bolne točke. 

— Pokojni me j' Marko zva i prije, a ja odbijala, jer 
smo nas dvoj divanili i znali, što smo znali, a kad ti ode, 
onda on još više bije zaćorije, pa svi na mei u kući i u 
rodu, pa sam morala. A i da što sam mogla drugo, man 
se udati?! 

— A dal 

— On je bije dobar čovik, Bog mu d4 njegovoj vrid- 
noj dušici raj nebeski, al — ka kad ja nisam za nj pošla, 
što bi bila želila — — Udala sam se i bila mu poslušna i 
poštena žena, al — — Sad smo već stari, pa ti mogu reći: 
vaik sam mislila i žalila za tobom. 

— Isad me evo! — reče on veselo i još joj jače stisne 
ruku. 

— Neka te, Bogu mome vala! — odgovori ona, — Al 
smo sad stari. 

— Meni se čini, da smo ka i onda, kad sam ja otiša. 

— Est to. I meni je tako — potvrđuje ona. — Al ti si 
danas gospodin i u tuđem svitu, pa ti nije ni do nas ni do 
našeg kraja. 

— Ne griši duše, moja vridna Janjuško! — usprotivi 
se on. — Esam ja u tuđem svitu, al bi' ga volije ostaviti 
za prik vik danas nego sutra, samo da ti rečeš ednu rič! 

— Rekli su mi, da nisi nikad ni uzima žene. 

— Prid ženidbom sam pobiga od kuće, pa više nisam 
tije na nju ni misliti, kad ti nisi mogla biti moja. 

— Eto, tako j' bila Božija odredba. 

— A sad je taka, da smo jope skupa, pa ako ćeš, 
Janjuško — — 

— Oće li nam se svit rugati, moj Perica?! — reče 
ona, ne da se brani i protivi, nego da ga izazove, da je 
hrabri i sokoli. 

— Lako j' za to! Nek se ruga, kad mi budemo sritni 
i zadovoljni! Pa, što nije moglo biti prid pedeset godina, 
neka bude sada. 

— Ali pristari smo mi, moj po Bogu brate! 

— Jednaki smo, pa ne će nikom biti krivo! — odgovori 
on, zasmije se i lagano je uštine za njezine uvenule 
obraze. 

— Nemaš više za što ujtiti, moj Perica! — reče ona 
i duboko uzdahne. — Nigda j' i bilo, al je sve okopnilo... 

— Neka, neka, lipa moja — govorio je on i milovao 
je po licu, pogledavajući svaki čas oko sebe, da ih ne bi 
tko promatrao. — Samo ti meni reci, ako si za to, pa ću 
ja otići jope natrag — 

— A jer bi jope odlazije?! — prekine ga ona u riječi 
i uplašeno ga pogleda. 


— Dobro j', kad je tako! — odgovori joj on i na- 
smije se. 
— A što?! — upita ona. 


— Ništa, ništa, Janjuško! Ne boj se ti, da se ja ne 
ću vratiti. Ja moram otići, jer imam tamo ono ništo siro- 
tinje, da prikrajčim i prodam, pa čim to obavim, eto me 
ka' iz puške k mojoj Janjuški. 'Esi li zadovoljna, da tako 
načinimo? 

— Esam! — odgovori ona posve čvrsto i odlučno. 

— Nego, da ne bi tebi dica što smetala i branila?! 

— Bog i ja smo gospodari na onom ognjištu. Ja sam 
jedini član i gospodar zadruge, pa mi je uprav nikidan 
divanije biližnik, da se proglasim samovlasnicom, pa sam 
mu ja rekla, da ja ne znam, što j' to i da ne ću. Mislila 
sam uzeti 'ednu unučicu k sebi i priženiti joj momka, da 
me do'rane, a sad ćemo viditi — — — Ti više nisi član 
svoje zadruge?! 

— Bojim se, da nisam. 

— I ja se tako bojim, al i svedno ti je. Di nam more 
biti lipše neg na mom ognjištu?! Nego, kako ti to misliš?! 
Esi li ti već mislije o tom? 

— O čemu? 

— O tom, kako ćemo?! 

— Uprav ni nisam! — odgovori on, samo da nju iza- 
zove, — A ti?! 

— Što ću ti lagati, nismo dica — — — Čim sam čula, 
da si se vratije, da se nisi nikad ženije, mam sam mi- 
slila — eto, što i ti! — reče i slatko se nasmiješi. — Mi- 
slila sam, da bi se vinčali, pa da bi te ja upisala u svoju 
zadrugu i onda ti ne more ni'ko ništa, dok si živ. 

— A ja ću prodati ono, što ništo imam u svitu, i do- 
niti gotov groš u zadrugu — govorio je on, gledajući preda 
se, kao da se boji, da bi mu ona mogla pročitati na očima, 
da joj laže, a istine joj nije htio govoriti. Glavno je, 
mislio je, da doista donese nešto gotova novca, da se ne 
pripovijeda po selima, da je došao i bez gaća na tuđe 
ognjište. ' : 

— To j' dobro, da ne reku, da si dognan kamenjem! 
— reče ona zadovoljno. — Al da znaš, da mi ne tribamo 
ništa, jer i ja imam ništo soldi. Kako dikad prodam koji 
komad blaga, prodam žita, prodam sina, pa se prištedi. 
Nego, kad bi ti onda otiša i kad bi se vratije, ako Bog da? 

— Ne mogu sad mam pobići, kad nisam još ništa di- 
vanije o odlasku, a ne smimo jope, da se o nami pročuje i 
da se počne govoriti. Neka to ostane ispovidna tajna među 
nami dvoma, dok se ja god ne vratim i dok ne odemo plo- 
vVanu i ne rečemo mu: — Plovane, tako i tako — — — 

— To j' pametno, Perica! — potvrdi ona zadovoljno. 
— Ija volim, da se o ovom našem ništa ne zna, jer bi me 
raznile na jezicim ka šaku soli! Eto, zna Bog i nas dvoj, pa 
j to dosta, dok se ne vratiš. 

— Ja ću još ostati koju nedilju, doći ću koji put i 
k tebi, da još podivanimo, a onda ću otići i vratiti se jope, 
najdulje za misec dana. Tako — — na moj račun, da bi se 
mogli vinčati — tako do Petrove. 

— A napovidi?! — požuri ona, — Napovidi uzimlju tri 
nedilje! 

— Što će nam napovidi? — iznenadi se on. 

— Ne more brež nji, moj junače! — reče ona i zasmije 
se. — A ja ne bi tila brez vinčanja živiti — — — 

— Ni ja — odgovori on — jer sam ti dužan vin- 
čanje — — — 

Uzeli su se za obje ruke, uporno gledali jedno drugom 
u oči i blaženo se smijuljili kao dvoje djece, osjećajući 
samo duše u svoj njihovoj ljepoti i vječnoj mladosti — — — 


— Ko bi ovo virova?! — šane ona, a na očima joj se 
svrtiše dvije suze radosnice. — Eto, nisam nikada znala, 
da mi 'ko more biti ovoliko drag — — — A već sam 


drevna starica — — — 

— Est to, al ovo j' naše! — odgovori on. — Mi smo se 
na ovom rastali i na tom se sastajemo — — — 

— E, da, moj Perica! Al di je snaga, di su godine?! — 

— Što je, to je, sve je naše — — — I ja sam se začu- 
dije, što se to u meni kovitla, kad mi je Stančina spome- 
nije, da si još živa i zdrava i udovica, Al eto! — — Neka, 
Bogu mome vala! Neka sam i ovo dočeka — — — 

— A od njega si čuje?! 

— Od njega, od njega — potvrdi Petar. — On mi je 
mam reka, da mora biti ovako, kako će i biti. : 

— I meni je tako reka! — šane Janja, primaknuvši 
se k njemu, kao da se boji, da će tko čuti i razglasiti tu 
njezinu slatku tajnu. — I meni je mam tako reka! Neg, 
znaš, što sam pomislila, Perica, ako ti budeš tije? 

— Nude? 

' — Da nam on bude kum, kad nas je sastavlja. Bla- 
žena ga Gospa sastavila sa zdravljem i veseljem i vratila 
mu sve u njegovoj dici i unucim i praunucim. 

— Moremo i tako — odgovori Petar, gledajući nepre- 
kidno u suzne oči svoje sretne odabranice. — Moremo, 
kakogod oćeš, kad nam je Svemogući pružije obe svoje 
svete ruke, slava Mu i vala. Esi ti vidila, lipa moja Ja- 
njuško, što j' rič Božija?! Kad On oće da nikog sastavi, 
niko ga ne rastavi — ni ćaća ni mater ni vrime ni daljina 
ni ništa na svitu — — — I viruj Bogu i meni, da meni 
nije više bilo ni do žene ni do ženidbe, jer nisam ni mislije 
na to, al kad mi Stančina reče za tebe, ja se iz oni stopa 
pomladi i samo što ne zapiva. Viruj mi ka Bogu, kad ti 
kažujem! Al ne, da mi je do ženidbe, nego do tebe mi je, 
do tebe, lipa moja! 

— E, e! Uprav sam tako i ja mislila! — potvrđuje 
Janja. — I nije mi ništa, nego što će mi se dica rugati. 
Misli'će, da j' meni do udaje i ne će me razumiti — — — 

— Est to, al neka divane, što im drago! 

— Već imam i praunučad, moj Perica, i vide ti čuda 
Božijega! Praunučad mi more pivati u svatim — — 

— E, e. I piva'će, ako Bog da! Reci im, bluno, da to 
nisu tvoji svati od sada nego od prije pedeset godina. 

— Uprav i est tako. I meni se samoj čini sada, da i 
nije prošlo ovolko vrimena, otkad si me ostavije i 
otiša — — — I sad ja istom kukavna vidim, kako sam se 


bila udala za unog vridnog i poštenog čovika i kako se _ 


udavaju naše jadne cure! Samo — eto, da j' pod muškom 
kapom, al di je ono od ovoga, milošto moja! — — — Sad 
ja istom vidim, kako bi to moralo biti — — — 


Nije tu više trebalo razmišljati i umovati, kad je sve 
bilo smišljeno, kao da je gotovo palo iz neba pred njega. 
Malo je bio kod kuće, samo da ne bude napadno, koliko se 
navija k Janji: Hodao je po njivama i selima, pa redovno 
udarao ispred njezine kuće, svraćao se k njezinim susje- 
dima, zastajkivao pred selskim kućama, a ona je pazila i 
izlazila na razgovor kao i ostali seljani, koji su kod kuće 
i imadu vremena za razgovor i stajanje. A ona ga je 

imala, jer nije obrađivala mnogo zemlje, a što je obrađi- 
vala, obradila je vazda među najprvima, jer je sve radila 
s plaćenim težacima, jer u kući nije imala ni jednoga. 
Stoga je onda vazda uzela više poslenika najednom i brzo 
obavila, što je bilo da se obavi, a onda se veselila, gleda- 
jući, kako ljetina buji i napreduje ili se jadala i skupa 
s ostalima jaukala i kukala za kapcom kiše, 

Kad bi se raspripovijedali u selu, onda bi ga ona 
zovnula k sebi na kavu, a da ne bude napadno, gdjekad 
bi se on i sam ponudio. Tako — malko bi se našalili, malko 
komedijali, da se nitko ne dosjeti, na što oni ciljaju, a 
njih je dvoje dobro razumjelo, gdje im se misli sastaju. 

Petar ipak nije zaboravio, zašto je došao kući i komu 
imade zahvaliti, da se je opet našao na tim dragim sta- 
zama, koje su gazile njegove djetinje noge i gdje ga je 
čekala tiha i mirna sreća posljednjih dana njegova života. 
Odlučio je, da će bakici svakako ostaviti ono, što joj je 
dao tobože na čuvanje, a onda će joj reći: — Eto: zovu me 
kući, da se ne prebijam po tuđem svijetu i da ne rasipljem 
kostiju kojekuda, kad ih moram ostaviti u našoj blago- 
slovljenoj zemlji! — — Tako će joj reći i bit će mu žao, 
što ih ostavlja, ali — — — Nijesu komci života u našim 
rukama, pa da moramo za sve odgovarati! Čovjek snuje, a 
Bog pusti, da bude i drugačije — — Reći će joj, da mora 
onoj zemljici vratiti, što je njezino: tu šaku kostiju pda 

Za svaki se je slučaj jednog dana raspripovijedao s bi- 
lježnikom i kao posve slučajno ga upitao, kako je to bilo, 
kad su njega brisali iz zadruge. To je pitao, samo da čuje, 
da li je doista brisan ili mu je možda sinovac prodavao 
brusove, da ga zaplaši. Kako bilo da bilo, ne bi on sada 
sramotio svoga djedovskog ognjišta i svađao se s djecom 
svoje braće, al — eto. Da čuje i od onog, koji mora znati, 
jer ima one knjižurine pod svojim ključem! Da čuje i iz 
njegovih usta: — Tako i tako! Nisi više član zadruge! 

I tako mu je bilježnik i rekao: — Prošlo — veli — dugo 
vrime, što se nisi javlja', pa si onda izgubije zadružno pravo. 
I nisu te baš ni tribali brisati, kad te je Bog izbrisa' — — — 

— Neka — šanuo je sam sebi. — Imam ja sad svoju 
zadružicu — — — 

LXIX. 


Zlata je istom oko jednog sata poslije podne došla 
kući — u stan svoje poslodavke. Jedva je vukla nogu za 
nogom, koliko je bila izmučena i iserpljena. Gospođa joj 
otvorila vrata i rekla joj veoma sućutno: 

— Joj, moja Zlata, kako izgledate! 

— Nije mi ništa, milostiva! — odgovori ona i nasilu 
joj se nasmiješi. — Malko sam umorna, a inače mi nije 
ništa. 

— Izmučili su vas sigurno preslušavanjem?! 

— A, ne, milostiva. Nijesu. Bili su svi veoma ljubazni 
i pažljivi sa mnom. Samo sam se ipak malko umorila, jer 
je dugo trajalo. 

Nije jela ni takla, nego se je napila vođe, sjela, da se 
malko odmori, kao da nije sjedjela skoro dva sata, a zatim 
se odmah latila, da pere posuđe. Očekivala je, da će joj 
gospođa ponuditi, da može ići i poslije podne na raspravu, 
da sluša, kako teče, no gospođa je šutjela, a ona nije htjela 
sama spomenuti, pa je istom uvečer, kad je sve pospremila, 
otišla pred sudbeni stol, misleći, da bi slučajno ipak mogla 
još koga vidjeti i što čuti, no sve je bilo u dubokome 
mraku i vrata zaključana. Prošla je Sudničkom ulicom 
ispred Kresovićeve pisarne, nadajući se, da će možda vi- 
djeti kod njega Svijetlo, odlučivši, da će onda skoknuti, 
da ga upita, da li se je desilo što važno i da li je zadovo- 
ljan tokom rasprave. Poslije njezinoga joj je preslušanja 
srdačno stisnuo ruku i prijateljski joj šanuo: 

— Izvrsno ste se držali! Vi ste uopće divna i neobična 
žena! 

Nije važno, no te su joj njegove riječi ipak veoma go- 
dile i neprekidno su joj zvučale u ušesima kao ugodni 
ugođaji daleke tihe i blage glazbe. Ona doista nije više 
polagala upravo nikakove važnosti na ono, što misle nje- 
zina braća ljudi o bilo kojem pitanju, jer je bez velikog 
umovanja, samim osjećajem, samom svojom pronicavošću 
došla do neoborivog uvjerenja, da se njihovo mišljenje i 
raspoloženje ravna vazda i isključivo prema potrebama 
njihove računice. Kroz tu prizmu ocjenjuju i razbojnike 

i svece i nebo i zemlju i dobre i zle duhove, Prema tome 
nije ni mogla cijeniti njihova mišljenja ni o kome ni o 
čemu, a najmanje o sebi samoj. Ona doduše imade najbolje 
iskustvo s doktorom Kresovićem, ali ne zna, koliko ih je, 
koji su iskusili posve protivno od njezinih doživljaja, pa se 
ne smije zanositi ni prenagliti — — Ipak su joj njegove 
riječi neprestano zujale u ušima: 

— — — Vi ste uopće divna i neobična žena! — — — 

I prozori su njegove pisarne bili u dubokome mraku, 
Čas je zastala, pogledala na njih i onda polako, umorno 
i neodlučno nastavila put u Palmotićevu ulicu, pomislivši, 
da bi možda mogla već sresti Željka. Istina, još je dosta 
rano za njega, al se može desiti, da je ranije gotov. Kad ga 
nije nigdje opazila, okrenula je niz Palmotićevu ulicu 
prema kolodvoru, jer je vjerovala, da je vjerojatnije, da 
još nije prošao. Išla je s noge na nogu, jer joj se je činilo, 
da je svaki korak stoji života, i pomišljala, da će se nena- 
dano sva raspasti u sastavne dijelove svoga jadnog i umor- 
nog tijela — toliko je bila slaba, satrvena i umorna. Išla je 
bez misli, kao biljka, pomičući se naprijed, jer je tako kre- 
nula, Nenadano se je našla sučelice crkvi otaca Isusovaca. 
Zastala je i zagledala se niz ulicu, pa kad nije Željka 
opazila, udari preko ulice u crkvu, Pred glavnim je žrtve- 
nikom gorjelo vječno svijetlo, a lijevo i desno nešto dalje. 
od polovice crkve prema gore gorjele su dvije električne 
žarulje tako, da je bila cijela crkva slabo rasvijetljena. 
To toliko, da nije bio mrak. Ušla je u posljednju klupu, 
klekla, prekrstila se, sklopila ruke i naslonila u njih lice. 
Počela je moliti Očenaš, no nenadano je opazila, da ona 
moli nešto drugo i čula, kako šapće iz dna duše, oblije- 
vajući svojom krvlju svaku riječ: 

— Oče naš nebeski, Ti si naš Otac, Ti si neizmjerno 
dobar, Ti si neizmjerno milosrdan, Ti si naš Otac — — 
Pogledaj na svoje slijepo dijete Slavicu i smiluj joj se. 
Ona nije još ništa mogla skriviti, da bi je mogao kazniti 
za njezine grijehe. Smiluj joj se, najmilosrdniji i jedini 
naš Oče! Pogledaj na svoga nesretnog Dragana. Zar može 
biti bolja i plemenitija duša od njegove, pa zašto si mu 
ostavio tolika poniženja i tolike muke i patnje?! Pa pogle- 

daj sve nas ostale, koji jesmo grješnici pred licem Tvojim, 
al — oh, Oče moj nebeski, zašto sve na nas?! Čim zaslu- 
žismo ovolike muke?! 

Šaptala je i šaptala sve glasnije i glasnije, a onda 
naglo zamukla, podigla glavu s ruku, zagledala se u rdspe- 
toga Krista, raširila ruke i pružila ih prema Njemu, pa 
zavapila: | 

— Svemogući moj Oče, Ti ni Njega nijesi htio uslišati, 

pa kako bi onda mene grješnicu?! Jao meni! Oprosti mi, 
Svemogući i premilostivi, kojega ja ne pojmim i ne 
razumijem — — — 
: Spustila je opet glavu na ruke i zaridala, kao da će 
joj se grudi rasprsnuti pod udarcima jecaja. Nekoliko je 
žena klečalo u klupama pred njom, pa se skoro sve počeše 
mjestoljiti, a neke se i okrenuše, da vide, što se to događa, 
no niti su one mogle što razabrati niti je Zlata to opazila, 
jer nije nikoga opazila, ni kad je ušla u crkvu, kad je bila 
još mnogo mirnija, a kamo li da bi sada primijetila ili 
osjetila ili samo i pomislila, da će svojim glasnim jecajem 
svrnuti na sebe čiju pozornost. Već davno nije plakala tako 
teško i očajno, da se nije nikako mogla razabrati i ustaviti, 
a da ni sama nije znala neposrednog razloga toga naglog 
i užasnog prodora, Već je dugo nijemo vukla i nosila svoj 
jaram, koji je danas, na preslušanju osjetila u njegovoj 
najstrašnijoj težini i ogavnosti, a nije se nikako mogla 
nikom ni izjadati niti ju je bio jako napao plač, da se je 
isplakala i tako očistila nutrinju, pa je sada to preobilje 
boli i užasa provalilo kao vulkan. 

Osjetila je, da je počela skoro u sav glas jecati i jau- 
kati, pa pritisne ruke na usta, da ih začepi, čim je samo 
lomila i izobličavala glasove, ali ih nije uklanjala niti 
ih je mogla stišati, dok joj nijesu popustile tetive u samoj 
nutrinji, Klonula je glavom na klupu tako, da je klečeći 
visjela posve naprijed u klupu pred sobom. Jecaji su bivali 
sve rjeđi i rjeđi, pa je osjetila, da se smiruje, počela se 
oprezno pridizati, izvadila rupčić i brisala oči, no još uvijek 
tako, da je bila sva naslonjena na klupu. Kako se je opo- 
ravljala, tako se je sve više i više ispravljala, pazeći sada, 
da ne podigne lica, da joj ga mogu vidjeti i možda pre- 

poznati one, koje su se svaki čas obzirale, kao da su na 
perima. To ju je veoma ljutilo, no nije mogla ništa nego 
da se rukama zakloni pred tim radoznalim i prodornim 
pogledima. Kroz prste je opet uperila oči na Raspetoga i 
promatrala Ga s užasnom boli u grlu i u pogledima, Osje- 
ćala je, da bi željela s Njime razgovarati, ali baš razgo- 
varati, da Mu se potuži, da Mu prikaže sve užase svojih 
nesreća i patnja, a On da joj onda odgovori — — — Može 
je i ukoriti, samo da joj rekne riječ, da čuje Njegov glas, 
da zna, da On hoće s njom da govori — — — 

— Svemogući — šaptala je u groznici. — Svemogući 
moj Bože — — Ti si Pravda i onda — — mora ovako biti. 
Nema ništa nego sama Pravda! — Mi smo skrivili, ali kađa? 
Zašto smo dospjeli na ove putove, koji su doveli baš dovle, 


gdje smo sada?! — — — Kada je i čime je zgriješilo ono 
moje nesretno dijete?! A zgriješilo je — — — Svemoguća 
Pravdo — — — Ne ćeš mi se smilovati, jer onda ne bi 
bio Pravda — — — 


Trgla se je pod tom pomisli, prekrstila se, zakopala 
oči u dlanove, sabrala misli, otresla se teškom mukom 
onoga, što ju je pritiskivalo i opet zavapila: 

— Razapeti Kriste — — Dosta je, da nam dadeš snage, 
da podnesemo, pa si nam onda dao sve — — — 

Prekrstila se je, obrisala oči, polako ustala i pošla van. 
Opet je pred crkvom zastala i nekoliko časaka pozorno 
gledala prema onoj strani, s koje bi morao doći Željko, pa 
kad ga nije vidjela, krenula je uz ulicu prema kući. 

Bakica ju je dočekala u dvorištu, kao da tobože nešto 
radi, a uistinu je bila tu već skoro cijelo popodne, čeka- 
jući nju, i ako je znala, da će doći kao i obično, istom 
kasno uvečer. Ipak ju je čekala, jer se nije mogla smiriti 
u sobi. 

— Ti samo šutiš, bakice — rekla joj je Slavica, tap- 
kajući oko nje i pripovijedajući poluglasno ono, što je 
radila ili što je mislila, da radi, a bavila se je spremanjem 
svoje bebice u školu. 

— Dosta je, što ti govoriš — odgovori joj i pomiluje 
ju po kosici. Misli su joj bile neprekidno uz Dragana: slu- 
šala je njegov glas i promatrala mnogo nepoznate velike 

gospode, koja su skupljena pred njim, iza velikoga stola i 
ispituju ga. Dragan se brani i dokazuje, kako je ono samo 
nesreća i kako ga on mije htio, već mu je sigurno sam 
nečastivi porinuo sjekiru u ruku, a ona mu velika gospoda 
ne vjeruju i strahovito ga napadaju i muče pitanjima. On 
se bori i otimlje i sve pogledava u nju, u svoju mamicu, 
tražeći pogledom, da mu ona pomogne — — A i tko bi mu 
drugi pomogao brže, bolje i spremnije od nje, ali se ona 
sirota ne može ni pomaknuti ni progovoriti, kao da je 
uzeta, pa ne može čak ni zaplakati ni kriknuti, da se čuje 
do Boga, da mu od Njega izmoli pomoć. Sapeta je, već 
otkad je došla u grad — — — Ona to osjeća i proklinje 
onaj čas — kad su se ispunile njezine vruće želje, da sve 
proda, da se riješi svojega svetog ognjišta i da otide daleko, 
među nepoznate ljude, u nepoznati kraj, na nepoznate obi- 
čaje — — — Prokleti onaj čas, kad je uzela za ruku svo- 
jega jedinca, trgla ga od vatre, koju su naložili još njegovi 
šukundjedovi, a drugi poslije njih uzdržali živu sve do 
njega, da mu ona onda rekne: 

»Idemo, sinko, za tvojom srećom!« 

A zar može biti veće sreće od one, što je kuju već dugi 
vjekovi u neprekidnom nizu novih naraštaja, koji vazda 
napreduju i vazda se usavršavaju?! Pa neka se sreća i pri- 
taji po nepoznatim zakonima tajanstvenosti zbivanja, zar 
može igdje biti nesreća snošljivija i lakša i u svojoj naj- 
većoj navali i bezobzirnosti, nego li kod tog ognjišta, uz 
koje su duhovi svih tvojih pređa, kadagod zavapiš za nji- 
hovom pomoći?! Zar joj možeš igdje lakše izmaći, barem 
da se odmoriš, nego li tu, gdje tvoja duša pozna svaki 
kamečak među milijunima komadića i svaki prah zemlje 
do u najdublje dubine, svaku iskru zraka do nedohitnih 
visina, što ih ljubi tvoj pogled?! Gdje se može i zamisliti 
veća sreća od one, što ti je savjesno njeguju i goje pra- 
djedovi uz svoje neugasivo ognjište?! Gdje te može zadesiti 
manja nesreća i od najstrašnije, koja te može stići među 
najbližim svojima i na svome i u svome?! 

Naravno, ona tako misli sada, poslije svih najstrašnijih 
iskustava, kad joj više nije ostalo ništa, čime bi se mogla 
povratiti, da barem okusi koji gutljaj onoga zraka — onoga 

zraka, što ga ona zna! Osjeća, da bi joj već i tim bilo 
mnogo olakšano i pomoženo, no — nema nade, nema 
izgleda. Sve je propalo i na nosilima čeka svojega gro- 
bara, da ukloni lešinu ispred gladnih pasa i ptica grabi- 
lica — — 

—Iti, bakice, nešto neprestano Ššapćeš! — reče joj 
mala, kad je spremila svoju bebicu u školu, pospremila 
kuću i sjela, da se odmori. 

— Ja se to molim dragom Bogu za tebe — odgovori 
joj starica tiho i tužno, 

— Mene dragi Bog voli! — odgovori Slavica i veselo 
pljesne rukom o ruku. — On mene voli više nego Željka. 

— Voli, voli, slava Mu i hvala! — potvrđuje joj baka, 
ne svrčući na nju ni pogleda ni misli. 

Stigla je Zlata, a s njom i Mara, Sastale su se baš tu, 
gdje se iz Nove Vesi okreće k njima. Zlata je išla polako, 
pješice kao i obično, a Mara je došla u tramwayu i stigla 
sestru baš na stajalištu, na kojem je morala izići, 

— Pošla sam k tebi, samo da se vidimo! — reče joj. 
— Nijesam nikako mogla jutros doći na raspravu, jer se 
nijesam usudila moliti staroga, da me pusti, jer smo imali 
previše hitnoga posla. Čula sam, da si se divno držala. 

— Ah, molim te! — odgovori Zlata i odmahne rukom. 
— Umorna sam, da se jedva pomičem i jedva se držim 
na nogama. 

— Rekli su mi, da te je državni odvjetnik veoma 
mučio. 

— Nije istina! On je sebi nešto uvrtio u glavu: vjeruje, 
da je otkrio kamen mudraca i jaše na njemu. To .mu je 
zanimanje. Sjećaš se, kako je pokojni tata znao reći, da se 
samo najbolji pravnici i najbolji ljudi, ako su dugo državni 
odvjetnici, mogu othrvati, da s vremenom ne postanu za- 
grižljive i čangrižljive usidjelice, koje mrze i same sebe 
i cijeli svijet?! 

— A takav je već ovaj?! 

— Ne, ne. On je samo na najboljem putu, no zasada 
je još veoma svjež i okretan kao jegulja. Samo mu je sa 
mnom bilo nezgodno, što se nije usudio, da me napadne 
frontalno. Ipak je bio sapet prevelikim dužnim obzirima, 

koji su ga sputavali i često ga dovodili u veoma nezgodan 
položaj. Ja sam živo osjećala, kako bi on bio mene pre- 
skakivao, da je mogao uzeti posve slobodan zalet. 

— Al bi i ti njemu bila dostojno odgovarala! 

— Ja mislim, da bih, no možda mi svaki put ni ne bi 
uspjelo, pa bi se gdjekada skliznuo on, a gdjekada ja. Meni 
je položaj svakako bio lagan, jer nijesam imala upravo 
ništa tajiti. Ja sam se mogla posve slobodno kretati. 

— Maks mi reče, da je znao, da si pametna i sposobna, 
ali da nije mogao ni zamisliti, da si onakova, kakova si se 
danas pokazala. 

— Vidjela si ga? 

— Zvao me je poslije podne, da dođem k njemu u 
pisarnu. Bila sam malo prije. Htio je, da mi samo rekne 
svoje dojmove sa rasprave. 

—Aion je bio na raspravi?! 

— Bio je, bio! Kaže, da nije mogao ući u dvoranu, jer 
da su drugi bili jači od njega, pa da ga je neki znanac 
od državnog odvjetništva uveo na galeriju. 

— Ja ga nijesam vidjela — — Istina, ja nijesam nikoga 
vidjela. 

— Kaže, da si bila velika. 

— Je li što govorio, kako će ispasti osuda po njegovu 
mnijenju? 

— Kaže, da se Dragan pametno drži i da ga svi brane 
osim državnog odvjetnika, pa da mora dobro svršiti. Da ti 
reknem još i ovo — brzala je Mara: — Bila sam i s Jo- 
vicom. I on je bio na raspravi. 

— Ion?! — iznenadi se Zlata. — Molim te, što ti je 
on rekao?! — pitala je s najvećim zanimanjem i u tom 
času zaboravila i na umor i na sve svoje slaboće i nevolje. 
Radoznalost je prevladala sve ostale osjećaje, pa jasno 
vidje, koliko joj je ipak stalo do Stefanovićeva mnijenja. 
Ne bi bila znala odgovoriti, zašto je to toliko zanima, ali 


je bilo tako. 
— Ion je sav zanesen tvojim držanjem. 
— Drago mi je, da je on zadovoljan! — reče ona 


nasilu mirno, osjećajući, da mora svladati naglu navalu 
velikoga zadovoljstva, 

— Ne može naći dosta jake i krepke izraze, koje bi 
upotrijebio, da izrazi svoje oduševljenje. Kaže, da je 
sretan, što je danas dobio jedan dokaz više, da se ne vara 
u tebi. 

Zlata je šutjela, mirno slušala i nenadano osjetila, 
kako se njezino zadovoljstvo i sreća sruši kao prazna vreća, 
koja je bila umjetno uspravljena. Zar je za nju više uopće 
važno, kako tko o njoj sudi, ako je prešla preko svega, 
povukla se u svoju dušu i počela živjeti samo za nju i po 
propisima, kojih se ljudi ne drže, ali koji zato ipak nijesu 
prestali, jer ne mogu prestati važiti!? Što se nje tiče, da 
li je Stefanović zadovoljan ili nezadovoljan njezinim 
iskazom, kad ona osjeća u svojoj duši, da je izvršila svoju 
zadaću?! Veseli je, da i on promatra ta pitanja kao i ona, 
ali inače to nema za nju lično upravo nikakova posebnog 
značenja. Milo joj je radi njega, a ne radi sebe — — — 

— Kaže, da se je i Ljubica ponijela vanredno dobro — 
nastavljala je Mara svoj izvještaj. 

— Ah, to me veseli! — uskliknu ona iz dna duše. — 
To nijesam znala, a nijesam imala koga pitati, pa sam 
gorjela od radoznalosti. Baš joj hvala, baš me veseli! To 
znači, da joj je Jovica održao dobru pouku i da je sve 
osjetila i razumjela. Baš me veseli — — — 

— Ion kaže, da će Dragan biti veoma blago suđen. 

— Ah! — uzdahne Zlata i opet odmahne rukom, — Ja o 
tome više i ne mislim. Da je i najmanje, previše je, jer 
niti je zaslužio niti može izdržati. On je već sada više na 
drugome nego na ovom svijetu. Njegove oči više ni ne 
gledaju s ovoga svijeta — — — 

— Nije ipak tako! — odgovori Mara, samo da sestru 
razuvjerava, dok mi sama nije drugačije mislila, 

— Točno je ovako, al — — Pustimo sada te tužne 
misli, Mi ne možemo ništa u tome promijeniti, kad Spa- 
sitelj nije mogao izmoliti od svojega Oca nebeskog, da ga 
mimoiđe ona čaša — — — Sve ima svoj razlog i mora ići 
svojom kolotečinom. Meni je glavno, da sam posve uvje- 
rena, da Dragan doista nije htio ubiti. On je pograbio sje- 
kiru i njome razmahnuo kao što dijete uzme skupocjenu 

staklenu posuđu i spusti je na kamen, na kome se razleti 
u tisuću komada. 

— Je li Dragan miran na raspravi? 

— Ne znam ja. Vjeruj mi, da ne znam — odgovori 
joj sestra i zamisli se, e da bi u mislima mogla uspostaviti 
sve prizore tako, da vidi, kako se on drži. Uzalud je nasto- 
jala, da ga opazi i promatra, Osjetila je samo, kako ju je 
ogrlio i nešto joj šaptao — — — Doista ne znam, je li 
miran ili ne — — — 

— Obojica su mi rekli, da je posve utučen, kao da ga 
se uopće cijela rasprava i ne tiče. 

— Ja mislim, da je to točno opažanje. Njega se zaista 
i ne tiče, kako će biti suđen. Zar je važno, da li će osuda 
glasiti na godinu dana, na pet ili dvadeset godina, kad za 
njega i najmanja kazna znači — doživotno?! On ne može 
živ iz onih zidina — govorila je ana tvrdo i oporo, kao 
što zvuče riječi, koje izgovaraju gluhonijemi od rođenja. 

— Ne, ne! — ispravlja Mara sestrino mišljenje. — I 
Wetter mi i Jovica kažu, da jest slab, ali da su oni mislili, 
da je mnogo slabiji. Po tome jasno vidiš, da nije posve 
slabo, kako ti to misliš — — — 

— Ah, pustimo to s mirom! — odgovori Zlata i duboko 
uzdahne. — Mi smo sigurno zaslužili ovakav život i ne 
možemo mu izmaći — — — 

Stigoše već u blizinu Zlatina stana. Ona se trže nena- 
dano i reče: 

— Meni je veoma drago, što si došla i da si me dopra- 
tila, no sada mislim, tko će tebe pratiti natrag, kad nema 
strica Petra. 


— Ja nijesam strašljiva! — odgovori Mara odlučno. 
—Aišto mi tko može?! Nema mi što oteti, a tući me ne 
će nitko, pa?! — — — 


Bakica je čula njihov govor na ulici, pa je polako 
ustala i uzvrtjela se pred stanom, kao da nešto radi. 

— Eto majkice! — reče Slavica veselo i poče udarati 
ručicama. lb 

— Eto je, eto! — potvrđivala je baka i uzdihala se, 
kao da otkida komade prsiju i izbaciva ih na kamenje u 
dvorištu. — Eto naše majkice. 

— Možda je i Željko s njom? Al je I' de, bakice, da 
dragi Bog ne voli Željka kolk mene! 

—Jest, jest, dušice! — potvrđivala je bakica i ne zna- 
jući, što ju je dijete pitalo. 

Kad su one dvije ušle i pozdravile, bakica je uzvratila 
pozdrav i htjela odmah upitati, kako je bilo na raspravi, 
no učini joj se, da to ne bi bilo zgodno, pa otvori usta, 
zagleda se u Zlatu i tako ostade, čekajući. Nevjesta je 
osjećala, što majka očekuje, pa joj odmah reče: 

— Sve je dobro, mamice, na raspravi, i Dragan te 
pozdravlja. On dobro izgleda i vrlo je lijepo raspoložen. 

— Jadno mu njegovo raspoloženje, jadna mu majka 
njegova! — Odgovori starica i ubrza uzdahe, kao da joj 
oni olakšavaju nošenje tih nadčovječnih boli. 

— I meni šalje tatica pusicu?! — javi se Slavica. 

— Da, da, dušice! — potvrđuje joj majka. — Svojoj 
maloj zlatnoj curici šalje mnogo pusica. 

— I pitao je, što radim? 

— Da, da. Pitao je i da li si dobra, a ja sam mu rekla, 
da slušaš bakicu i da si dobra, dobra, dobra — govorila 
je Zlata, prišla joj i uzela je u naramak. Osjećala je potrebu, 
da nekoga malko mazi, a ujedno je mislila, da je pametno, 
da se malko svi zabave s djetetom, da tako bakičine misli 
i pažnju svrnu na drugu kolotečinu, 

— Zamazat će te nožicama — reče joj svekrva. 

— Nije blato, bakice, u dvorištu, a i nema što na meni 


zamazati! — odgovori joj Zlata i pokuša, da iscijedi iz 
grla glasove, koji bi barem malko naličili smijehu. 
— Ja sam odmakla noge! — rastumači Slavica. — A 


je li tatica pitao i za Željka? 

— Da, da. I za njega je pitao, jer je i on tatin, 

— I tata i njega voli — — 

— Voli ga. To se zna! — potvrđuje Zlata. 

— Al mene više voli. 

— Tebe svi više volimo — odgovori joj majka, pospe 
je cjelovima i metne je na zemlju, uzme je za ruku i po- 
vede u sobu. — Možemo unići, da ne stojimo na dvorištu. 


13 Budek IV. T f : 193 


_ Ja mislim, da je sada već najljepše pod vedrim 
nebom — odgovori Mara. — A i ja moram bježati. Da. 
Pita me Maks za strica Petra. 

— A što se on brine za njega? — upita bakica i za- 
gleda se u Maru s najvećim zanimanjem. 


— Ne može nikako zaboraviti, kako ga je ono bio : 


pograbio za šišak! — odgovori Mara, smijući se. — Pita 
me, da li znam, kada će se vratiti, a ja sam mu rekla, da 
mi se čini, da se on uopće i ne će više vraćati. To sam mu 
rekla baš stoga, što se previše zanima za njega. 

— Ija se bojim, da se ne će vratiti, jer što je pošteno, 
to se spašava i bježi iz grada, dok je još vremena — govo- 
rila je baka tiho, sigurno i uvjerljivo. 

— Nemoj, zabora, tako, mamice! — reče Mara i na- 
smije joj se u sav glas. — Ako ima zla, ne može se reći, 
da je sve zlo u građu! 

— Goni ti svoju, kćerce moja, a ja ću svoju! — odgo- 
vori bakica mirno. — Ne daj ti, Bože, da doživiš, što sam 
ja doživjela — — — 

Zlata je iznijela nekoliko stolica, pa su posjedali pred 
vratima i svi zamukli. Mara je smišljala, što bi rekla, pa 
da ode, jer joj se je činilo, da je već veoma kasno, a Zlata 
je klonula na stolac kao odsječena grana. Istom sada pravo 
osjeti, kako je potpuno iscrpljena i nemoćna, pa poče po- 
micati redom ruke i noge, da vidi, da li osjeća bolove u 
svim dijelovima tijela. 

Nenadano se otvoriše dvorišna vrata, a u dvorište stupi 
Željko i tiho pozdravi. 

— Uprav si me preplašio, kako si tiho ušao kao mačka! 
— reče mu bakica. On je šutio i htio proći u sobu, no kako 
su svi sjedjeli u hrpici, nije se mogao progurati, pa zape 
za majku, a ona ga zagrli i poljubi. 

— A što jecaš? — trže se ona i zagleda mu se u lice. 
Kako su joj se oči bile naučile na mrak, a večer je bila 
posve svijetla, mogla mu je jasno razabrati crvene kolo- 
bare oko očiju. — Ti si plakao? Sigurno su te opet tukli?! 

— Malko! — odgovori on, pa slobodnije pusti nekoliko 
udaraca u grlu, koji su prasnuli, kao da će mu probiti 
jabučicu. 


194 





— Malko, a još i sad jecaš?! — reče mati tužno i 
zabrinuto. 

On je šutio. 

— A zašto su te opet? Tko te je danas? 

— Svi! — odgovori on kratko i odrezano. — Tko je 
prvi stigao. 


— A zašto te tuku, Bog im sudio? — zavapi baka. 
g edan mi je šegrt nešto rekao za taticu i udario me, 
. s > počeli smijati. Ja sam udario njega, a onda 
skočili na mene i počeli me tući ja sa 
čekićem udario šegrta — — — "UA 


— Čekićem?! za, i 
'eki ?! — zaprepasti se Zlata. — Jad e bio, 
kako smiješ udariti čekićem?! ge i ra 
— A kako svi smiju mene tući?! — odgovori on posve 


tvrdo, 
— Ne smiju ni oni tel i nikad n iješ nikog 
on j oni tebe, al ti nikad ne smiješ nikog 
— Neka me puste u miru, pa ću ij iti mi 
, pa € ja biti miran! — 
odgovarao je Željko posve ozbiljno kao odrastao čovjek. 
— Ako li me budu i dalje ovako mlatili, vidjet ćete — — — 


LXX, 


: Bojanić je dosta lako podnosio terete i uzrujanja 
glavne rasprave, jer je svu važnost položio na duhovnu 
stranu glavnoga Pitanja i svih pojava na raspravi. Manje 
ga je zanimalo, da li koji svjedok njega tereti ili brani 
nego li, da li govori istinu ili ne. S najvećom je pažnjom 
pratio Svaku i najneznatniju riječeu i nastojao je uklopiti 
u cijeli sklop iskaza, da onda ocijeni pojavu onoga, koji je 
govorio. Baš je s toga razloga lakše snosio sve napete jer 
mu je duh bio mnogo jači od tijela, a što je slušao, nije 
nepovoljno djelovalo, pa njegovo duševno raspoloženje 
Nije moglo nego i na njegovo tjelesno stanje utjecati blago- 
ad kao proljetna kiša na usjeve. 

. Zlate nije ni očekivao nego što je čuo, pa se nije 
ne iznenadio niti se je mogao više oduševii za a 

80 ll je već prije bio zanesen njezinom dušom, no zato 

ga je s tim više iznenadila gospođa Ljubica svojim na- 
stupom. Njemu su doduše bili već natuknuli, da će njezin 
iskaz biti pošten i bez srdžbe i strasti, no ipak nije mogao 
očekivati, da će se uzdržati na onolikoj visini i da ne će 
ni pokušati, da napadne Zlatu. To je bilo, pred čim je 
najviše strepio, i već je u duhu gledao, kako će on skočiti 
na nju kao ris i pograbiti je — — — Tko bi znao, što će 
učiniti, no nije isključeno, da je pograbi za vrat i da mu 
prsti padnu tako nespretno, da je i zadavi — — Već je bio 
na sve spreman i strepio je pred tim časovima, kad mu 
rekoše, da će biti umjerena. To ga je malko umirilo i do- 
pustilo mu, da lakše čeka raspravu i da bistrije razmišlja 
o svim mogućnostima njezina razvoja. 

I kako svi svjedoci iskazuju posve istinito, on je miran 
i lako sve snosi, Istina, kad je državni odvjetnik ispitivao 
Zlatu, on je mislio bezbroj puta, da će urliknuti kao divlja 
zvijer, skočiti na njega i zagristi mu u živo meso, no ipak 
se je svladao. Skupio se je u hrpicu, skupio sve svoje sile 
i trpio, trpio, dok nije i pretrpio, hvala Zlatinoj golemoj 
snazi, koja je sve prenijela kao u igri! 

Iza prvog dana rasprave spavao je po noći posve dobro, 
te je drugog dana stupio u dvoranu posve odmoran i dobro 
raspoložen. Prije toga je desetak časaka razgovarao u 
razgovornici sa svojim braniteljem i izmijenio nekoliko 
misli o onome, što će koji najzad reći. 

— Ti govori bez ikakova obzira na mene i moje nazore 
— rekao je Bojanić — a ako ja uopće budem poslije tebe 
imao što reći, ja ću opet govoriti bez obzira na tebe. 

— To možeš, ali ne smiješ prevrnuti mojih tvrdnja 
kao ciganin — reče mu Kresović i nasmije se. 

— Kako je to bilo s ciganinom? 

— Bio je optužen radi krađe, pa kad je poslije ras- 
prave branitelj svršio svoj konačni govor, ciganin se je 
zagledao u njega otvorenih usta i nije ni trenuo okom. 
Predsjedatelj ga upita, ima li on još što reći u svoju 
obranu, a on — zinuo, ne miče se i ne odgovara. — »Što 
Ste zinuli i izdrečili se?!« — vikne predsjedatelj ljutito. — 
»Čudim se, šuno, kako sam pošten!« — odgovori ciganin 

posve prostodušno, još uvijek pod dojmom riječi svojega 

rječitog branitelja. ' 
ke Ne, ne! Ja se ne ću tako držati! — odgovori mu 

Bojanić. — Ja osjećam, da me svi vi držite mnogo i gorim 
i odgovornijim nego jesam, pa se onda ne ću iznenaditi 
tvojim pohvalama, 

— Kako bilo da bilo, nastoj, da ne budeš dugačak, ako 
uopće budeš što govorio. 

mi Budi miran! — odgovori mu, osjećajući ujedno ve- 
liki mir u cijelome svome biću, S takim je raspoloženjem 
stupio u dvoranu i ostao cijelo prije podne. Nekako baš 
oko podne proglasi predsjedatelj dokazni postupak zavr- 
šenim i dade riječ državnom odvjetniku, da stavi svoj 
konačni prijedlog. On međutim zamoli, da raspravu odgodi 
do poslije podne, jer da svoj govor ne može završiti prije 
podnevnoga prekinuća, a onda da je svakako i njemu lakše 
i gospodi sucima ugodnije, da govor ne bude prekidan. 

Predsjedatelj je udovoljio njegovoj želji i raspravu 
prekinuo, odredivši nastavak za tri sata poslije podne. 


U određeno su vrijeme svi, koji su tu morali biti, bili 
na svojim mjestima, a u novinarskim, odvjetničkim klu- 
pama kao i u klupama za općinstvo nije bilo ni jednog 
slobodnog mjesta, već su mnogi stajali i pokraj klupa. Na 
galeriji su bili zbijeni kao sardine, pa kad se pomakao 
jedan, zaljuljala se je cijela jedna strana galerije, kao da 
Sva ta ljudska tjelesa sačinjavaju samo jednu jedinu 
cjelinu. 

Doveden. je i Bojanić. Stupao je dosta sigurno i čvrsto 
no ipak nije mogao ići tako žurno, da se ne bi opazilo da 
mu noge podrhtavaju i da je na njima nesiguran. Sjeo je 
na svoje mjesto, naklonivši se prije toga sudbenom vijeću 
državnom odvjetniku i svom branitelju. Na klupe, u kojima 
je sjedjelo općinstvo, kao i na galeriju nije ni jedan jedini 
put bacio pogleda, kao da ih i nema, Nije se zanimao ni 
za novinare, i ako je među njima mnoge poznavao, a Gru- 
danić Je neprekidno tu sjedio i ponovo pokušao, da mu se 
Javi, no svi su njegovi pokušaji ostali bez uspjeha, jer se 
On nije osvrtao na ono, što se je događalo u novinarskim 

klupama. Činilo se je čak, da namjerice izbjegava svaku 
uspostavu bilo kakove veze s tim svijetom, kojega je on 
već pregorio i koji za njega ne postoji nego samo kao 
kratkotrajna postaja, na kojoj može — možda! — još 
malko pročistiti svoju savjest i olakšati dušu, da mu bude 
lakše, kad posve otide — — — Jutros su mu na dvorištu 
ponudili novine, u, kojima je objelodanjen izvještaj s ras- 
prave. Uzeo ih je i žurno preletio pogledom, tražeći samo, 
da vidi, kako se izražavaju o Zlati. Kad je vidio, da su 
puni priznanja i pažnje, zadovoljno je odahnuo i povratio 
novine. 

— Čitajte samo! — ponuka ga prijatelj. 

.— Zar mislite, da je to više nego li ja sam znam?! — 
upita on i nasmije se. — Novinar je koješta kitio i umovao, 
jer mu se je radilo o redcima i, najzad, jer je potrebno, da 
pokaže, kako razumije stvar, o kojoj piše, no mene to ne 
zanima. 

Iu poldan su mu ponudili neke druge novine, a on 
je i u njima potražio samo ono, što pišu o Zlati, bio zado- 
voljan i povratio ih. Malko je spavao poslije mršavog 
objeda, odmorio se, osvježio se i došao s posve lijepim 
raspoloženjem, da čuje, kako će državni odvjetnik braniti 
svoju optužnicu poslije svega onoga, što je čuo od svje- 
doka. Kako će jošte moći zastupati mišljenje, da je ubio 
»poslije zreloga razmišljanja« i tražiti njegovu glavu?! 

— Nastavlja se glavna rasprava — reče predsjedatelj. 
— Gospodine državni odvjetniče, izvolite staviti konačni 
prijedlog. 

To je još mlad čovjek, no na svome se mjestu vlada ne- 
usiljeno, suvereno i posve naravno, svijestan, da zna, što 
hoće i kako hoće. Rijetko se kada rasrdi, a često je duhovit 
i pomalo ujedljiv. Najveće mu je zadovoljstvo, kad može 
branitelja dovesti u nepriliku i pokazati mu neodrživost 
njegovih tvrdnja — što kod branitelja nije nikakova 
rijetkost ni iznimka! — tako bjelodano i jasno, da ta jas- 
noća upravo viče na sva četiri vjetra. Tada on zadovoljno 
trlja ruke i smijulji se, namigujući svome protivniku tako, 
da ne može nitko primijetiti osim njih dvojice, a njegov 
Pogled govori: 

vr. 


— Jesam li ti zabio cviku, jesam?! 

U ovoj raspravi još nije imao zgode, da se sukobi 
s Kresovićem ni ozbiljno ni nedužno, jer branitelj uopće 
nije imao skoro nigdje ni razloga ni zgode, da se miješa 
u tok rasprave, a upadati, samo da se javi, nije bila nikada 
njegova slabost. Kad nije imao što stvarno reći, on je 
mirno šutio i pratio tok rasprave, kao što su to činili čla- 
novi sudbenoga vijeća. Nekoliko je pitanja postavio nekim 


«svjedocima, koja su po njegovu rnišljenju bila važna za 


prosuđivanje samog učina, a napose je, posve naravno, 
polagao najveću važnost na to, da iz svih iskaza, po moguć- 
nosti, iziđe nesumnjiva činjenica, da se Dragan nije spre- 
mao, da nije ni pomišljao, da ubije. Državni je to naravno 
vidio, postavljao protivna pitanja i nastojao naći dokaze 
za svoj nazor, no sve je ostalo u granicama najveće među- 
sobne pažnje i poštovanja. : 

Polako je ustao, ne dižući pogleda sa svojih biljež 
a.onda se naglo uspravio, vrteći olovku među prstima obiju 
ruku kao vratilo. Pogled je ustavio na predsjedatelju i po- 
čeo veoma zvonkim, ugodnim i odmjerenim glasom: 

— Veleslavni sude! Stari Zavjet nas uči, da je žena po- 
činila prvi grijeh i da je ona izvor istočnoga grijeha. Stra- 
šno je i zamisliti, ali moramo vjerovati, da se mi rađamo 
s. grijehom, noseći na svojoj duši nešto, što nijesmo ni htjeli 
učiniti ni mogli učiniti, pa čak što nijesmo ni učinili. To je 
strašno, to je nedokučivo, no tko želi biti vjernik, mora 
vjerovati, pa prema tome — mi vjerujemo. To je dogma, o 
kojoj se ne može raspravljati, a mi imađemo pred sobom 
drugi slučaj ženske krivnje, koji nije dogmatičan, ali stoga 
nije manje klasičan. 

— Život optuženoga Dragana Bojanića teče mirno i 
sretno, sve dok se ne sretne sa sudbonosnom ženom, kojoj 
očito nije bilo dosta plodova zemaljskih, koji su joj stajali 
na raspolaganju — kao ni onoj u raju zemaljskome! — pa je 
poželjela još i više. I sada nastupa tragedija nesretnog 
Adama, koji se ovdje zove Dragan: nema zmije, koja bi 
poslužila njegovoj Evi i pokazala joj novi, zabranjeni plod, 
pa on mora preuzeti ulogu i zmijinu i Adamovu. Ja ne ću 
ulaziti u pojedinosti, jer je iz sudbenih spisa vidljivo sve, 

a napose je svakome, tko promatra strogo psihološki, više 
nego sigurno, da Dragan Bojanić ne bi bio posegnuo za 
novcem državne blagajne, da nije bilo Eve, Pobožni i bogo- 
bojazni sin čestite seljanke i vrijednoga seljaka, koji je slu- 
čajno obavljao i službu općinskog bilježnika — što ne znači 
ništa u ovom našem promatranju i ocjenjivanju! — poslu- 
šan mladić, koji s izvrsnim uspjehom svršava strogu kadet- 
sku školu, koja sigurno nije toliko značila kao naučni koliko 
kao odgojni i veoma visoko odgojni zavod: takav mladić, 
veleslavni sude, najprije napušta svoje zvanje, napušta sve 
sanje svoje mladosti, za volju svoje Eve. Dobiva jadnu 
službicu redarstvenog detektiva, koja može dati jedva to- 
liko, koliko je najnužnije za kruh i krov, pa je stoga i na- 
pušta i prelazi državnoj blagajni. Tu je sada nastupio onaj 
sudbonosni čas: da udovolji njezinu gospodstvu, on postaje 
obični pronevjeritelj usprkos svim odlikama njegova dje- 
tinjstva i njegove mladosti, koje navedoh. 


— Ja ne tvrdim, da je ona njega nagovarala na zločin 
ili da je učinila išto, zbog čega bi morala kazneno-pravno 
odgovarati. Dovoljna je bila njezina blizina, dovoljan je bio 
njezin dah pomiješan s njegovim, da od njega učini 
zločinca. 

— Njegova je tragedija počela, kad je napustio svoje 
zvanje, u državnoj je blagajni nastavljena, ali, nažalost, nije 
još završena. To je drugi čin, a mi smo sada već dva dana 
na muci, da razjasnimo i da razumimo treći čin ove grozne 
drame. I tu je žena glavno lice. Ja i opet naglašujem, da na 
temelju svega onoga, što smo ovdje čuli, ne mogu nipošto 
ustvrditi, da mu je ona turnula sjekiru u ruku, ali je izvan 
sumnje, da se nikada Dragan Bojanić ne bi bio latio sjekire, 
da njom navali na čovjeka, na.svog prijatelja, da nije uza nj 
disala njegova sudbonosna Eva. 

U dvorani je vladao mir kao u grobnici, te se je čulo 
jedino, kako drapa po papiru perovođa perom, žureći se, 
da uhvati što više od govora, I Kresović je pravio olovkom 
male bilješke, dok je Bojanić sjedio kao komad kamena, 
naslonivši laktove na koljena, a glavu na dlanove tako, da 
je prstima — po svom običaju — pokrio oči, 

— On je nju volio, on nju i danas voli poslije svih 
nesreća, koje je izazvala na njegovu nesretnu glavu, a baš 
stoga, jer je voli i čini sve ono, što je mislio, i da će njoj 
goditi i da će na bilo koji način laskati njezinoj taštini ili 
opet — što je držao, da joj je potrebno, kao što je bio slučaj 
s državnom blagajnom. Nije potrebno, da ulazim u razgla- 
banje njezina odnošaja s ubijenim, jer ona niti nije porekla 
tog odnošaja, Što više — meni se čini, da nijesam nepra- 
vedan, ustvrdim li, te se čini, da se ona time nekako i po- 
nosi! Odvelo bi me predaleko od predinmeta, da pođem tim 
njezinim tragom, pa da psihološki ispitam nastajanje raspo- 
loženja u ženskoj duši, no kad bih njime pošao, došao bih 
do nepobitnih dokaza, da se ne varam, da ona ovdje svoj 
slučaj prikazuje kao krepost. Međutim posve je sporedno, 
kako ona prosuđuje svoj slučaj, jer ovdje nije odlučno to 
njezino prosuđivanje, već prosuđivanje njezinoga nesretnog 
bračnog druga, koji se nipošto ne može nazvati ni boljom, 
a kamo li jačom polovicom! Od njih dvoje smo čuli složne 
izjave, da on nije bio ljubomoran, no ja tim izjavama ne 
vjerujem, jer je neprirodno, što tvrde. Nema primjera u 
životinjskom carstvu, da bi bilo koji mužjak prepustio dru- 
some mužjaku ma i jednu jedinu svoju ženku čak ni onda, 
kad ih ima cijeli harem, a kamo li bi nas onda netko mogao 
uvjeriti, da je Dragan Bojanić svoju jednu jedinu laka srca 
prepuštao drugome. To su priče, koje su dogovorene, da 
djeluju na slavni sud, no koje su već u svome začetku osu- 
đene na neuspjeh. 

— Nije istina, da smo se i o čemu dogovarali! — dobaci 
Bojanić, ne dižući glave i niti se ne mičući. 


— Ne smetaj, Dragane! Šuti i slušaj! — opomene ga 
branitelj ispod glasa. 
— Ne smetajte, Bojaniću! — opomene ga i predsje- 


datelj. 

— Ja ću poslije potanko obraditi pitanje, da li ste se 
dogovarali ili ne, pak ćete onda imati zgode, da pobijete 
moje navode! — reče državni odvjetnik skoro u šaljivu 
raspoloženju, kao da se igra s optuženim, pa onda mirno 
nastavi: — Kako rekoh, važno je njegovo shvaćanje i pro- 
Suđivanje tog odnošaja, jer je u njemu zorila odluka, koju 

je taj odnošaj izazvao. Kakova je ta odluka mogla biti, nije 
teško naslućivati, kad je neiserpiv ljetopis umorstava iz 
ljubomore. Ovaj je slučaj osobit samo s obzirom na ličnost 
ubijenoga i na primisao, koja je neobično važna uz glavnu 
misao: uz ljubomoru. Tko hoće, da sigurno nađe sve porive 
na ovaj zločin, ne smije zaboraviti osim spomenutoga lju- 
bavnog momenta niti činjenice, da je umoreni ugledan ofi- 
cir, koji je s optuženim skupa pošao u kadetsku školu. 
Spomenuta primisao je — račun koristi. Optuženi je vidio 
strahovito gospodarsko stanje, na koje je doveo svoju poro- 
dicu, pa je računao, da na bilo koji način mora naći izlaz. 
Ja ću ići redom i obraditi pojedinačno spomenute činjenice, 
a onda ću povući zaključak i zbroj činjenica. 


Išao je redom, polagano, veoma pažljivo i oprezno i 
obrađivao tvrdnje, koje je postavljao, tražeći dokaze za njih 
u gradivu, što su ga iznijeli optuženi i svjedoci na raspravi. 
Način je njegova prikazivanja bio veoma ugodan, jer je i 
najtežoj raspravi znao dati laganije poteze, koji su je činili 
ugodnom, a nije propustio ni jedne zgode, da ne rekne i 
koju uspjelu doskočicu. Razumije se: svrha je redovno bila 
ne samo, da svoj govor olakša i učini ugodnim, da ne umara, 
nego i da optuženoga prikaže — ako već ne smiješnim, jer 
je slučaj previše žalostan, a ono barem — neozbiljnim. 
S ovim nije posve uspijevao, jer je bilo očito od prvog časa 
njegova govora, da je naklonost općinstva — na protivnoj 
strani, a kad je jednom tako, onda ju je strahovito teško 
predobiti. Morao bi biti ne samo vanredno spretan i neodo- 
ljiv govornik, nego bi morao na iznesene činjenice baciti 
goleme snopove novoga svijetla, koje bi općinstvo zaslije- 
pilo načas, da uzmogne — promijeniti predmet svoga naklo- 
nog i dobrohotnog gledanja. A postići ovakav uspjeh nije 
redovno suđeno državnom odvjetniku, jer je općinstvo naj- 
redovitije za optuženoga osim u političkim procesima. U ta- 
kovima može i tužitelj uživati ljubav slušatelja, ako zastupa 
politiku, koja odgovara narodnoj duši. Naravno — to je 
samo općenita opaska! 

Iz cijeloga se je njegova razlaganja vidjelo, da uzdržava 
optužnicu onakovu, kakovu je podigao: radi umorstva. Time 

je bezuvjetno veoma slabio svoj položaj, jer je bilo jasno, 
da ne može uspješno potkrijepiti svoje tvrdnje o umorstvu, 
a onda je radi toga gubio na gipkosti i okretnosti, da 
ispravno predvidi i uspješno sretne i oslabi braniteljev 
navode i oznake, koje će dati činu. : 

Glavno mu je uporište i težište bilo u tvrdnji, da je 
Bojanić bio ljubomoran i da je u njemu polagano ali si- 
gurno morala dozreti misao, da se osveti i da se oslobodi 
nuzljuba. 

— Ja naglašujem, veleslavni sude, da su ovakovi osje- 
ćaji naravni, no oni su naravni divljoj zvijeri kao i čovjeku. 
Međutim tu sada nastaje razlika: čovjek mora na taj osjećaj 
odgovoriti drugačije nego divlja zvijer! I ja tvrdim, da Bo- 
janić po svom odgoju i po svom raspoloženju ne bi bio rea- 
girao kao zvijer, da nije gledao u zažagrene oči nezasitne 
i častohlepne ženke, kojoj nije nikada previše dragocjena 
nijedna žrtva, kad služi za to, da uveliča i pojača dokaz o 
čarobnoj zavodljivosti i neodoljivosti njezina vječnog žen- 
stva! Pod vatrom tih pogleda u njemu zori odluka, pod 
njihovom pripekom on pruža ruku za sjekirom, jer njoj 
godi, da zbog njezine ljepote — padaju i glave! 

Državni je odvjetnik govorio puna dva sata, nižući 
misao za mišlju, tvrdnju za tvrdnjom i slažući sve skupa 
u golemu piramidu, a pod njezinom je težinom trebala puk- 
nuti Bojanićeva lubanja: ostao je kod zahtjeva, koji je 
stavio već u optužnici, da bude suđen na smrt vješanjem, 
završavajući svoj govor ovim riječima. 

— Čovječanstvo ima pravo, da se brani svim sred- 


stvima od zvijeri, bile one na dvije ili četiri noge, pa tko 


život oduzimlje drugome, mora biti vazda spreman, da ga 
plati svojim životom. Bojanić je poslije mirnog i zrelog 
razmišljanja oduzeo život svojemu prijatelju i dobrotvoru 
Dujmoviću. Vječna Pravda traži, veleslavni suđe, da taj 
svoj zločin plati svojom glavom, kad nema ništa dostojni- 
jega strahovite cijene! I Eva je izvršila svoju sudbonosnu 
zadaću! U raju je zemaljskom njezina radoznalost plaćena 
vječnom zemaljskom srećom cijeloga čovječanstva, a ovdje, 
veleslavni sude, u ovom tužnom i krvavom slučaju gostio- 
nice Bakač njezina taština već proguta jedan ljudski život 

i sada traži Vječna Pravda od vas, gospodo suci, da joj 
prinesete na njezin nezasitni žrtvenik još jednu ljudsku 
krvnu žrtvu. Ne predajte, gospodo suci, pred najtežom 
odlukom, jer je ona jedina, koja može smiriti povrijeđeno 
pravo Čovječanstva, da se brani od zvijeri i onda, kad su 
u ljudskome obliku. Vječna će Eva oplakati ovu žrtvu, ali 
će ona ipak goditi njezinoj neutaživoj taštini. 

Naklonio se je predsjedatelju, primotao svoje bilješke 
i sjeo. 

— Riječ imade gospodin branitelj! — reče predsjeda- 
telj, a doktor Kresović odmah ustade, nakloni se predsje- 
datelju, zatim pogleda državnog odvjetnika, pa i prema 
njemu učini naklon glavom, da najzad ustavi pogled na Bo- 
janiću. On je bio neprestano u istom položaju, koji je mije- 
njao samo toliko, što se je nekoliko puta nagnuo malko 
lijevo, malko desno, spustio leđa, da ih opet uspravi i 
zauzme prijašnji nepomični položaj kao mramorni kip. Na 
njemu je bilo staro odijelo, no još prilično uščuvano, tek 
mu je bilo strahovito preveliko radi — njegove prevelike 
mršavosti, pa su mu se vidjele lopatice, uzdignute iznad 
uleknute hrptenice kao dvije klisure nad dubokim riječnim 
koritom. Ina rukavima se je vidjelo posve jasno, da su prazni. 

Kad je čuo predsjedateljeve riječi, trgnuo se je, spustio 
dlanove na noge više koljena, naslonio se na naslon klupe 
i zagledao se u Kresovića. Gledao ga je sa zanimanjem i 
veoma prijateljski, kao što čovjek gleda draga prijatelja, 
koji se penje na podij, da drži predavanje, koje nas zanima. 
Vjerujemo u prijateljevu spremu, znamo, da je dorastao 
pitanju, kojega se je latio, pa stoga mirno očekujemo njegov 
siguran uspjeh i dajemo mu snage i poticaja svojima mir- 
nim i spokojnim pogledima. Upravo je tako gledao Bojanić 
svojega branitelja u času, kojega je ustao, da izrekne 
cbrambeni govor, o kojemu može ovisiti — ni manje ni 
više! — i njegovo ime i njegov život. Neprocjenjiva je uloga 
bistra i sređena branitelja, koji je dorastao, da vlada sam 
sa sobom, a to znači, da može s tim lakše zavladati i dru- 
gima, Kad on jednom uhvati sve konce kaznenoga slučaja, 
koji je predmetom rasprave, kad je stekao uvjerenje, da je 
krivnja i odgovornost optuženoga tolika i tolika, a ni za 

jedan potez manja ni za jedan potez veća, te kad znade 
svoje uvjerenje iznijeti u govorničkom obliku, koji osvaja 
i pobjeđuje, on ubrzo postaje neograničenim gospodarom ne 
samo nevještog općinstva, koje se ravna samo Po svojemu 
nagonu bez ikakove potrebe, da ga prati, nego on postaje 
duhovnim vodičem i najstaloženijih sudačkih duša i moz- 
gova. Posve se protivne tvrdnje redovno čuju od svih su- 
daca no nije točno. Samo se najjači suci znadu othrvati 
branitelju, koji zna što hoće, i koji se pošteno prihvati po- 
sla i razborito udari prema svome — poštenom cilju! Posve 
je naravno, da ne može nikoga savjesnoga opsjeniti brani- 
telj, koji svijesno postavlja tvrdnje, za koje je i sam uvje- 
ren, da ne mogu biti posljedica svih činjenica, što su izne- 
sene na glavnoj raspravi. On može zavesti kojega nepažlji- 
vijeg mlađeg vijećnika, ali pravoga uspjeha ne može po- 
stići, baš kao što je siguran, kad ide k cilju, koji je u skladu 
i s činjenicama i sa zdravim razumom i s dušom poprječ- 
noga čovjeka! 

Bojanić je dobro poznavao svojega prijatelja brani- 
telja, pa ga je stoga gledao s potpunim povjerenjem i mirno 
očekivao njegov govor. Kako je bio strahovito mršav, klupa 
ga je žuljala toliko, da su mu zamrli živci na debelom 
mesu — gdje je bilo još vrlo malo mršavoga mesa! — pa je 
sjedio, ne osjećajući više svojega tijela, a napose nije osje- 
ćao nogu. 

— Veleslavni sude! — počeo je Kresović čvrsto i od- 
mjereno, kao da doista počinje držati predavanje, a ne go- 
vor, dajući time pravu mjeru obrambenom govoru, koji radi 
o najvećim ljudskim vrednotama, a držan je na najuzvi- 
šenijem mjestu, koje ljudstvo može pružiti govorniku 
poslije propovjedaonice u bogomolji. — Nije predmet ras- 
prave, ni što je učinjeno ni tko je to učinio, jer su te činje- 
nice izvan sumnje. Pita se samo, zašto je učinio, kolika je 
njegova krivnja i odgovornost, da se uzmogne odmjeriti 
kazna u granicama postojećega zakona. Gospodin je državni 
odvjetnik izvolio ustvrditi, da je razlog Eva, da je učinio 
poslije pripremanja i zrelog promišljanja, pa traži kaznu 
smrti. U svome je razlaganju najprije postavio svoje 
tvrdnje, a onda tražio za njih dokaze i nastojao, da ih 

uzdrži u životu i da tako opravda zaključke, koje je povla- 
čio iz tih svojih ranih tvrdnja. S kolikim je uspjehom to 
proveo, nije moje da ocjenjujem, ali ga ne ću slijediti bi 
u načinu njegova postupka, a kamo li, da bismo se mogli 
naći u blizini istih zaključaka. Ja ću naime samo prikupiti, 
sažeti, istaknuti činjenice, koje su nesumnjivo dokazane, 
navest ću razloge, koliko nijesu već izneseni, koji su doveli 
do njih, a stvaranje zaključaka ću prepustiti slavnom sudu, 
i ako će oni sami sobom slijediti prirodnim tokom iz pore- 
danih i raspoređenih činjenica. 

— Eva je kriva! — kliče gospodin državni, vjerujući 
očito u tu svoju tvrdnju, no koja, u najblažu ruku, nije 
potpuna istina, kad bi i bila točna. Tko bi prosuđivao žen- 
ski rod po riječima gospodina državnog odvjetnika, morao 
bi na njega baciti prokletstvo, ako ne bi o njemu znao ništa 
više. Kako je s tom tvrdnjom, tako je skoro sa svima! 
Koliko i odgovaraju istini — koja manje, koja više! — ni- 
jedna redovno ne sadrži cijele istine i vazda manjka baš 
onaj dio, koji je odlučan za prosuđivanje optuženikove 
krivnje! Jest, Eva je sagriješila u zemaljskom raju, ona je 
izvor istočnome grijehu i to je ljaga cijeloga ženskog roda. 
To je biblijska istina, gospodine državni odvjetniče, ali nije 
potpuna istina o ženskome rodu, jer je u njegovim redo- 
vima uz Evu iz zemaljskoga raja i Marija iz Nazareta! 
Žena griješi, žena donosi prokletstvo, no žena i spašava! 
Vjerujte mi, da ni u našem slučaju nije žena ono, što je htio 
reći gospodin državni. Naprotiv: ja se ne bojim ustvrditi, 
da će posve protivno dokazati činjenice, koje ću pred vama 
nanizati. X, 

— Međutim ja ne kanim poći tim putem, pa ću tek 
poslije doći do tog pitanja. Kad ja postavljam pitanje, što 
je moglo dobroćudnoga i dobro odgojenog Dragana Boja- 
nića dovesti do svih nesreća, koje je i sama optužnica točno 
navela i gospodin državni osvijetlio još i više i jače, nego li 
odgovara stvarnosti, onda mi se pojavljuje pred očima 
seljački momčić, koji s malim zamotkom preko ramena 
stupa u novim cipelicama u grad, da — traži sreću i po- 
stane veliki gospodin. Naravno kad tako malo nadobudno 
stvorenje stupa u novi život, vazda teži samo za velikim, 

pa i sebe zamišlja u budućem usponu samo kao velikoga 
gospodina. Promatrajući toga malog momčića, sa zamot- 
kom preko ramena i s novim cipelicama na nogama — to 
su mu uopće prve cipelice, što ih je sav blažen obuo, jer 
je dotada nosio vazda opanke! — meni se razvija pred očima 
cijeli niz pitanja, na koja nije ni lako ni jednostavno naći 
valjane odgovore. Odmah rekoh, da svako seljačko dijete 
polazi u grad sa željom i odlukom, da postane veliki gospo- 
din, jer su mu tim mislima napunili glavu i u kući i u selu. 
I mali Bojanić polazi s tim istim mislima, a da bude pot- 
puno siguran za uspjeh, s njime polazi i njegova majka, 
koja trga samu sebe od one zemlje, od onoga sela, za koje 
je prirasla kroz tridesetak i nekoliko godina kao imela za 
drvo. Ona se ipak krvavo luči od svetišta svih svojih do- 
življaja, svih svojih uspomena i sanja, prodaje djedovinu 
svojega jedinca, napušta i ognjište njegovih praotaca, pa 
polazi u nepoznati vrtlog gradskoga života, koji je draži i 
mami svojom tajanstvenošću s tim više, što ona vjeruje, da 
zna, da su u gradu naslagana sva dobra, sve udobnosti, sve 
slasti i lasti, pa treba samo doći i uzeti ih. I ona polazi 
hrabro i odlučno, ne da ih uzme za sebe, jer ona ne bi ni 
znala, što bi s njima počela. Ona ide, da ih svojom prisut- 
nošću osigura svojemu jedinom sinu, i vjeruje, da mora 
uspjeti, jer je svijesna, da za njegovu budućnost, da za 
njegovu sreću prinosi najveću i najuzvišeniju žrtvu: svoju 
jednostavnu, mirnu i umornu seljačku sreću! Ni jednoga 
časa ne sumnja, da njezina žrtva ne bi bila nagrađena za- 
služnom i primjerenom nagradom, jer je to i naravno, kad 
se misli njezinim načinom i na temelju onoga i onolikog 
znanja o gradskome životu, kakovo je ona nosila sa sobom. 

— Njezin mališan nije išao s manje vjere i odušev- 
ljenja, skakućući u novim cipelicama na škrip, koje su mu 
služile i kao prvi užitak gradskih ljepota i kao prvi dokaz, 
da će sve ići lako i lijepo. 

— Prvi je sudar za majku bolan: nikoga ne pozna, 
nitko je ni ne gleda, nitko se za nju ni ne zanima, kao da 
uopće nije čovjek, pa ni nijemo blago, jer kad zaluta čije 
blašče, oni se, koji ga prvi nađu, odmah za njega zauzmu, 
spreme ga u svoju štalu, bilo da ga žele sakriti, bilo da 

kane potražiti gospodara! Na nju se nije nitko uopće ni 
osvrnuo, a jednim mahom nestade njezinoga velikog seoskog 
ugleda: bila je bilježnikova žena, bila je bogata — ne baš 
bogatašica, ali svakako je živjela pristojno! — smatrali su 
je uzornom ženom u svakom pogledu i prema tome joj svi 
iskazivali najveću pažnju. Ovdje toga svega nestade, kao 
da je kakav zli čarobnjak udario svojim prokletim štapićem! 
Ugledna, poštivana i cijenjena Marija Bojanićeva, sa svom 
svojom imovinom u džepu, jedva nađe sobicu u potkrovlju, 
da se skloni sa svojim sinčićem. I ne bi ni to bilo najstraš- 
nije, da je našla stan među braćom i ljudima! Ali na nje- 
zinu neizmjernu tugu i žalost — to nijesu bili ni ljudi ni 
braća nego nekakova čudna nijema bića, koja je nijesu ni 
opažala — tako su se barem pretvarala! — a umjesto 
kršćanskoga i ljudskog pozdrava, kad bi se sreli, samo su 
nešto mumljali i roktali u njedra, da se je ona kradom 
krstila i zazivala Boga u pomoć! 

— Tko me sluša, a ne prenosi se ili se ne može prenijeti 
u položaj te čestite seljačke žene, pomislit će odmah, da 
pretjerujem. Ja ću mu i potvrditi, da svakako pretjerujem, 
promatrajući grad i gradski život s njegova stanovišta ili 
sa stanovišta bilo kojega građanina. Ja ga međutim pro- 
matram sada onako, kako ga je vidjela i osjetila duša 
uvažene, ugledne seljačke žene, koja dolazi ovdje i jednim 
mahom potone u tome novom društvu, u tome novom svi- 
jetu, koji je za nju nepojmljiva ludnica i otvorena protiv- 
ština svima njezinim dotadašnjim mišljenjima i poimanjima 
i o Bogu i o čovjeku i ljudskome međusobnom odnošaju! 
Ona to gleda i ne vjeruje svojim očima, a mora se snalaziti, 
kad se je — krvavo otrgla od svojega stabla. I počinje veliki 
križni put, koji nije ni dana današnjega završen. Ona još 
i sada uzdiše između nekoliko dasaka, u blatnom dvorištu, 
kako nije nikada stanovala, dok nije došla u gradske ljepote 
i udobnosti, i kako nije nikada vidjela, da ljudi stanuju u 
njezinim slavonskim selima — — — U istom času evo pred 
nama na raspeću njezina jedinca! 

— On ne doživi onoga sudara s gradom, jer je bio još 
premalen, da bi ga bio mogao osjetiti i jer se je između njega 
i grada vazda neustrašivo i odlučno postavljala njegova 

mučenica majka. On je išao u školu i dobro učio, vjerujući 
vazda, da on nije došao, da nešto malko nauči i dođa do 
korice kruha za se i za majku, nego da postane veliki go- 
spodin, I stoga njemu ide sve za rukom, Uči s lakoćom, ne 
osjeća nigdje sudara s gradom, jer je majčino i tijelo i duša, 
koje slabi svaki udarac, ako već ne može, da ga posve otupi, 
pa do njega dopire malo i ništa, osim što je gdjekad u školi 
osjetio neko neslaganje između svoga mišljenja i mišljenja 
gradske djece, no tome nije davao nikakove važnosti, a inače 
nije moglo imati osobitih posljedica, jer je dobro učio, pa 
mu je postupak njegovih profesora uljepšavao sve gradske 
pojave, koje bi inače bile ostavile svoje drugačije dojmove 
u njegovoj mladoj duši. 

— Majka je svojom seljačkom  pronicavošću ubrzo 
spoznala, da je njezin imetak premalen, a da bi mogao iz- 
držati, dok Dragan postane veliki gospodin, pa se odmah 
laća tuđega posla i pomalo zarađuje. Ja se ovdje ne mogu 
upuštati u obrađivanje doživljaja ugledne seljanke, koja 
preko noći, u najdivnijim snovima o gradskom životu 
spadne nad korito tuđega blatnog rublja! Koga zanima 
život jedne mučenice, koja ne će nikada biti proglašena sve- 
ticom, ali će svetački vijenac naći poslije ovoga života, neka 
se zadube u život Marije majke Dragana Bojanića! ' 

— Dijete ne opaža tih majčinih muka, nego se tek 
naknadno, poslije dugih godina, kao kroz san sjeća poje- 
dinosti, oživljava ih pred svojim očima i pobožno se spušta 
na koljena — — — 

— Majčina opreznost i računi nijesu bili najmanjim 
razlogom, da je Dragan poslije četvrtog razreda gimnazije 
pošao u kadetsku školu. Bio je oduševljen, jer je vidio pred 
sobom glatku ravnu cestu do na najviše vrhunce ljudskih 
mogućnosti i oduševljeno se bacio na put. Prije je računao, 
da će postati veliki gospodin u građanskome zvanju, a sada 
je osjetio poziv, da to postigne sa sabljom. Napredovao je i 
vazda bio među prvima, te svršio bez ikakovih ličnih ne- 
Prilika osim sukoba radi pjevanja hrvatske himne, što je on 
sam već ovdje pripovijedao. Kao mladi kadet živi životom, 
kakvim su živjeli svi njegovi drugovi i prije i poslije njega, 
pa tu nema ništa ni osobito ni zanimljivo, dok, se ne sretne 


14. Budak IV, 209 


sa svojom sudbonosnom ženom! Među njima su nepremostive 
zapreke za svakoga, koji bi računao, koji bi mislio na svoju 
želju za velikim gospodstvom, koji bi uopće računao sa svim 
poteškoćama i neprilikama, što ih nosi sa sobom građanski 
život. Bojanić međutim ne pozna takih poteškoća, on na 
njih i ne misli, a ako mu ih tko drugi spomene, on ih svojim 
optimizmom smanji na ništa, izbriše ih s površine zemljine 
i iz svojih računa, pa stupa mirno dalje, ravno — u prova- 
liju! I tu se sad očituje savršeno seosko dijete, koje je došlo u 
grad, da — propadne! Donijelo je velike snove i osnove, 
veliku otvorenu dušu i zanos i polet, a zaboravilo uzeti u 
torbu računicu, nepovjerenje, turpiju za oštrenje pandža i 
nekoliko dobrih obroka podlosti. 


— Bojanić se baca naglavce u borbu s tako savršeno 
nepotpunom i neprimjerenom opremom za gradske i skoro 
uopće za ljudske potrebe u borbi za svagdanju koru kruha! 
I borba nastaje onim časom, kojega on mijenja svoj cilj: 
više ne misli, da mora postati veliki gospodin, nego mu je 
jedina želja, da postane mužem ljubljene žene! A ta žena 
je, gospodo suci, velika gospodska duša; ona je rođeni go- 
spodin u najuzvišenijem značenju te riječi. I njima dvoma 
uspije da se združe! I sada pojuriše nizbrdice, držeći se za 
ruke, ta dva silna, poletna gospodstva: savršeno seosko i 
idealno gradsko gospodstvo, pojuriše kroz podlosti i od- 
vratni razvrat gradskoga života, koji ima u sebi svega više 
nego li uzvišenoga ljudskog gospodstva! Posve je na- 
ravno, veleslavni sude, da se kroz živi oganj ne može trčati 
u svilenim haljinama, jer i željezni oklop svaki put 
ne izdrži! 

— Da je Dragan Bojanić, ovakav, kakav jest, slučajno 
svršio gimnaziju i sveučilište, pa da se je namjerio na 
istoga gospodina ženu, on bi bio ili kakav činovnik ili od- 
vjetnik ili liječnk, u vječnoj borbi za najnužnije, ali bi ipak 
izlazio, s manjim ili većim dugovima, životarili bi kao dobri- 
čine, koje bi drugi, s računicom i oštrim laktovima, iz- 
rabljivali i ismjehivali. Kad sa svojom malom službicom 
nije mogao zaraditi ni približno onoliko, koliko je bilo naj- 
nužnije, da ne umiru od želje za svim, što su smatrali po- 

trebnim i najpotrebnijim, tada su se oborili niz kosinu, koja 

ih je dovela do ove posljednje postaje! 
— Eto, veleslavni sude: tu je razlog propasti i tragedije 
moga štićenika i prijatelja! Nije kriva Eva, nego nedostatno 
naoružanje! Ja ne ću nipošto ustvrditi, da ovakovu pojavu 
ne bi mogao dati i gradski život, ali odlučno tvrdim, da bi 
mogla biti sličnost samo u uspjesima, ali nipošto ni u pori- 
vima ni u načinu razvoja. Selo dodaje novu krv i snagu 
gradu, no prvi naraštaj redovno prođe strahovito opasnu 
gradsku groznicu, kojoj mnogi i mnogi podlegne, dok ih je 
veoma malo — i to su najgori! — koji se odmah snađu kao 
ribice u vodi! Srećom, nijesu česte pojave, kao što je ova, 
oko koje nas je nesreća okupila, ali je Dragana Bojanića 
moglo dati samo naše selo. Njegova je čestita, poštena, 
vjerna, otvorena i odana duša bačena u vrtlog gradskih 
pogibija, kojima nije bila dorasla i na koje nije bila pri- 
pravna, a osim svega i povrh svega — imade, gospodo suci, 
između neba i zemlje toliko tajna, koje mi svojim slabim 
umom ne možemo dokučiti, jer znademo samo — dopustite 
mi smionu poredbu — samo koliko je zrno prosa prema 
onome, što ne znamo — koliki je cijeli naš sunčani sistem! 
— Gospodin se je državni odvjetnik veoma neugodno 
iznenadio, kad je čuo oznake, što sam ih dao duši mojega 
Prijatelja i štićenika, no vara se, ako misli, da sam to 
učinio ili nepažnjom, u naletu riječi, ili proračunato, da 
djelujem na gospodu suce. Ja previše cijenim gospodu, kojih 
je savjesti povjerena sudbina jednoga života, a da bih mogao 
pokušati, da ih na taj način zablenem i prevarim, a ja cije- 
nim i svoje govorničke sposobnosti više nego da bih smio 
dopustiti, da bilo tko pomisli, da riječi vladaju menom, a 
ne ja riječima! Ja sam one oznake promišljeno birao i 
slagao, pa sam stoga rekao posve svijesno: Njegova je 
čestita, poštena, vjerna, otvorena i odana duša, bačena u 
vrtlog gradskih pogibija. Mogao bih dodati još pa reći: — I 
za naš je slabi um i za naše malo znanje nerazumljiva tajna, 
kako se može s takvom dušom dospjeti na ovakova djela, 
kakova terete moga nesretnog prijatelja. Ipak — iz toga 
ne slijedi, da i ova tajna nema svojega rješenja! Imade du- 
hova, koji su mnogo napredniji od običnoga prosječnog 

čovjeka, pa vide ono, što mi ne vidimo, i ako su i oni 
vezani na ovaj naš ljudski oblik. Imade takovih duhova, 
samo mi ne znamo, gdje su, jer se oni ne pokazuju — — — 


Kresović je potanko, redom prikazao i nemilosrdno 
raščlanio svaki važniji Bojanićev čin i svaki doživljaj s bra- 
ćom ljudima, pa na jednom mjestu reče: 

— Kad je Bojanić i osjetio i opazio, da mu gaze svojim 
blatnim čizmetinama po najvećim njegovim svetinjama i da 
mu daju škrtu koricu kruha samo uz cijenu njegove obo- 
žavane, uzvišene, svete žene — a on je tako gledao u nju! 
— tada je izgubio um, izgubio je razbor, izgubio je osjećaj 
za bilo kakove i bilo čije svetinje, pa i sam zagazio blatnim 
čizmetinama u to odvratno tijesto ljudskoga društva. Da 
bude tragedija potpuna, da se čaša otrova prelije — za- 
mislite, gospodo suci, da mu povrh svega, uza sve užase 
sjedi u bijedi i nevolji slijepa jedina curica, koja je ne samo 
njegova jedina curica, nego i kćerka njegove obožavane, 
njegove najljepše žene! Je li čudo, da često stane pred tim 
užasom i s pomračenim umom pita nebesa: — Pa, što je 
ovaj anđeo skrivio, da se obarate na njega, a ako nije ništa 
skrivio, a vi ste vječna pravda, što učiniste?! Bože, Oče 
pravedni, pogledaj, što rade ovi, misleći, da Ti ne gledaš 
i da se ne zanimaš za svoje male ptičice! Pogledaj, ako 
— — — Pogledaj, Oče naš nebeski — — — 

— Nije čudo, veleslavni sude, da čovjek meke i dobre 
duše izgubi i um i dušu u takvim užasima! I tko je bez gri- 
jeha, neka prvi baci na njega kamen, 

Kad je naslagao i nanizao sve činjenice, ponudio je 
pozvanima, da ih zbroje i povuku zaključak, koji može gla- 
siti samo i jedino — postupao je u nužnoj obrani, koju je 
prekoračio. Mogao je i drugačije, s mnogo manje zla obra- 
niti svoju ljubljenu i obožavanu ženu. To je zaključak, koji 
zanima sud, da uzmogne izreći osudu, a psiholog će iz Bo- 
janićeva slučaja doći do drugih zaključaka, koji će zanimati 
i selo i grad — — — 

— Prije nego završim svoj govor — rekao je Kresović 
— neka mi bude dopušteno, da se s par riječi osvrnem na 
neke izvode gospodina državnog odvjetnika i to samo i je- 

dino stoga, da ne bi tko pomislio, da se s njima slaže i 
obrana i da ih prihvaća. Spomenuto je, da je optuženi bio 
s pokojnim Dujmovićem skupa u kadetskoj školi. Jest. Bili 
su skupa prvu godinu dana. Mi bismo o tome mogli govoriti 
mnogo i prilično zanimljivo, no mnijenja smo, da je pa- 
metnije ne prekapati svoje sramote, a nije nam doista jasno, 
kakova je posebna važnost u tome, što su bili skupa u školi 
i razišli se na način, koji nije bio nimalo sramotan za optu- 
ženog Bojanića! 

— Uvjeren sam, da je i veleslavni sud primijetio, kako 
gospodin državni ili strahovito pogrješno prosuđuje ili 
užasno nepravedno ocjenjuje držanje gospođe Zlate s obzi- 
rom na pitanje njezina odnošaja prema pokojnome Dujmo- 


viću. On reče: »—> — — meni se čini, da nijesam nepra- 
vedan, ustvrdim li, da se čini, da se ona time nekako i 
ponosi.« Zatim reče, da — — »ona ovdje svoj slučaj pri- 


kazuje kao krepost.« Ne da se zamisliti ništa pogrješnije od 
ove tvrdnje! Gospođa je Zlata ovdje prikazala vrlo jedno- 
stavnim riječima Golgotu jedne velike ženske duše, doka- 
zujući i dokazavši, da je za koricu suha kruha svome sli- 
jepom djetetu, svojoj staroj svekrvi i svome bolesnom mužu 
morala prodavati braći ljudima ono, što joj je bilo najdrago- 
cjenije i najsvetije, i to s dva razloga: prvi je, što lihvari 
novčari ne kupuju nego vrijedne stvari, a drugi je, što 
ona nažalost ništa drugo nije ni imala! Kada ove svoje 
izjave žena odgoja, poroda i gospodstva gospođe Zlate pot- 
krepljuje svojom — služinskom knjižicom; onda joj pošten 
čovjek može mirne duše vjerovati, da govori istinu! Siguran 
sam, da će i gospodin državni odvjetnik doći do istog 
zaključka, ako slučaj ponovno mirno prosudi, no dopuštam, 
da će naći u držanju gospođe Zlate i stanovitog ponosa! 
Doista — ona ima i pravo, da u svoj ovoj užasnoj bijedi, u 
svemu ovome nedostojnom kalu, u svima ovim zločinačkim 
prilikama, ona, velim, ima prava, da podiže glavu! 

— Da dokaže svoju tvrdnju, da je Bojanić spremao 
zločin, gospodin je državni odvjetnik prikazao njega kao 
ljubomornog lava, koji je vrebao zgodan čas, da zaskoči i 
zadavi svojega nuzljuba, tvrdeći, da je ljubomora posve 
naravna pojava. Ova tvrdnja nije točna ili barem nije 

točna u onakom obliku, kako je to želio prikazati gospodin 
državni. Mi vidimo, da po nekoliko žena mirno živi skupa 
uz jednoga muža; u nekim azijskim krajevima sva braća, 
da ih je i deset, uzimlju samo jednu ženu. Kad bi ljubomora 
bila naravna, žene bi se u haremima poklale, a ne bi ni 
spomenuta azijska braća stajala skrštenih ruku! Možemo 
posegnuti i u svete knjige Staroga Zavjeta i naći primjera, 
da se čovjeku kosa naježi od užasa, a ipak — nije bilo ljubo- 
more. Rahela sama podvodi svome mužu Izaku svoju ro- 
binju Balu, a za njim je već i njezina sestra Lija, tako, da 
joj je Izak već bio i muž i svak, a da ona mučenica ipak nije 
bila ljubomorna. Poslije i Lija učini isto i podvede mu 
svoju robinju Zelfu. No ni to još nije dosta. Poslije Lija 

kupuje od svoje sestre Rahele pravo, da spava sa svojim 
mužem Izakom, koji je ujedno — kako rekosmo — i muži 
svak Rahelin kao i Lijin. Treba li još primjera, da ljubo- 
mora nije naravna odlika ljudske duše, osim ako su svi 
navedeni ne ljudi nego neki posebni stvorovi?! Prema tome 
ja poričem mogućnost, da bi se na temelju izvoda gospodina 
državnog odvjetnika smjeli stvarati ozbiljni zaključci o 
Bojanićevu duševnom raspoloženju. Molim, da me tko ne bi 
krivo razumio: svojim izrazima nijesam htio obescjenjivati 
ozbiljnost nego valjanost umovanja gospodina državnog 
odvjetnika! 

— Za cijeloga svojega govora, kada se je god nadala 
prilika ili nužda, gospodin je državni odvjetnik naglašavao 
pravo čovječanstva, da se brani, da kažnjava, da ide svojim 
pravcem, gazeći one, koji mu ga križaju i slično. Međutim 
ja sam slobodan ustvrditi, da je najveći izvor svih naših 
nesreća na svijetu baš to, što mi svi mislimo samo na svoja 
prava, umjesto da svu pažnju posvetimo svojim dužnostima! 
Čovječanstvo je prije svega dužno osigurati svakome svom 
članu najnužnije za život, davši mu ujedno, da korisno uloži 
svoje sile i sposobnosti za korist ljudskoga društva, Budući 
da ono doista postupa drugačije i gleda samo na svoja 
Prava, razapeti bijednici moraju na bilo koji način pod- 
sjećati to otupjelo čovječanstvo, da ono ima i stanovitih 
dužnosti! To je njihovo pravo! To je njihovo pravo čak i 
onda, kad se tim ogrješuju o svoje dužnosti, jer na neki 

način moraju doći do izražaja! Među ljudima pojedincima 
su još nekako i usklađena prava i dužnosti postojećim zako- 
nima, no čim se radi o pojedincu i o bilo kakovoj skupini, 
on je odmah žrtvovan nekim umišljenim općim interesima 
i pravima, koja ne znače ništa nego nasilje i prepotentnost 
onoga, koji se ne boji, da će morati polagati račune za 
svoja nasilja. Da je to tako, možete najjasnije vidjeti u 
odnošajima između velikih i malih naroda, gdje je vrhovni 
zakon — potrebe i prohtjevi velikoga! j 

— Mi se rado, čak i nepromišljeno i lakoumno, poziv- 
ljemo na svoje kršćanstvo i na uzvišenu nauku Razapetoga 
Krista; mi vazda, kad nam je potrebno za našu računicu, 
naglašavamo, da smo kršćani, a ja se usuđujem ustvrditi, 
da smo, na našu strašnu nesreću, užasno daleko od Kristove 
nauke. Ja ću biti najsretniji čovjek na svijetu, kad me 
događaji uvjere, da se varam i skrušeno ću pasti u prah i 
zavapiti: Oprosti mi, Gospodine! Sagriješih pred Licem 
Tvojim. — A dotada, veleslavni sude, ja vas molim samo 
jedno: dajte, da s vašom osudom doživim prvi dokaz, da se 
varam. Ispunite Kristove riječi, koje glase doslovno u 
svome potpunom i pravom značenju: 

— »Ne sudite, da ne budete suđeni!« 


Dojam je Kresovićeva govora bio veoma velik, te je bilo 
očito, da je i na suce djelovao, dok je među općinstvom 
izazvao većinu, da su proplakali — jedini mogući vanjski 
znak njihova raspoloženja. Napose je na sve potresno dje- 
lovao potanki prikaz života i poniženja, što ih je doživjela 
stara Marija Bojanić, srljajući za srećom svojega sina. 

Činilo se, da je dvoranom razapeo svoja krila anđeo 
boli i teško pritiskivao svačije grudi, istiskujući iz njih 
duboke, isprekidane uzdahe i kvaseći svako oko neočeki- 
vanom suzom. Neobično je, kako je lako ljude ganuti, kad 
su u hrpi, nad čijom nesrećom, raspoloženi, da se smiluju 
i plaču, dok su velikom većinom okrutni i tvrda srca, kad 
im se nasamu pruži božanstvena prilika, da budu veliki 
— čineći, da ne zna ljevica, što daje desnica! — — — Tu 
sada daju cijelu svoju dušu na uzdasima i jeftinim suzama, 
a čim osuše lice, iziđu na ulicu i sastanu se, s kim imadu 

posla, nastojat će, da ga što uspješnije — gurnu na put 
Raspeća i Golgote. To će činiti — mirne savjesti, jer je 
njihova savjest tako udešena, jer se po tome procjenjuje 
njihova životna sposobnost, pa je tiho, nepisano i ne- 
vikano pravilo: 

— »Prevari, da ne budeš prevaren! Ako ne ćeš ti njega, 
hoće on tebe i još će ti se rugati!« 

I s tim pritajenim i dubokim uvjerenjem stupaju ti 
dobri i pobožni ljudi stazama ovoga života, propovijedajući 
milosrđe, dobrotvornost i kršćansku ljubav i prema mravu 
i prema vuku u planini, a kamo li ne prema svojoj braći 
ljudima, tim pravim slikama i prilikama Božjim — — — 

— Optuženi, imate li vi što reći u svoju obranu poslije 
riječi vašega gospodina branitelja? — upita ga predsjedatelj. 

— Samo nekoliko riječi i samo jednu misao, gospodine 
predsjedniče! — odgovori Bojanić i oprezno ustane. Noge 
su mu bile posve ukočene, te se poboja, da će pasti. Stoga 
se nagne naprijed i žurno se nasloni na ogradu, pa reče: 
— U mom je djedovskom voćnjaku bila golema prekrasna 
trešnja u divnome cvatu, te se je činilo, da je to velika 
naslaga crveno-bjelkastog pamuka. Ja sam stajao pod njom 
i kao začaran je promatrao, osjećajući neizmjernu sreću i 
mir u svojoj duši. Po travi je pod trešnjom bilo mnogo 
otpalih latica i ja sam se prignuo, kupio ih i jeo ih — — — 
To je, gospodo suci, moja ponajranija uspomena, koje se ni- 
jesam nikada mogao riješiti. Pa ja je još i danas ne samo 
vidim i osjećam nego i živim u njoj. I vidite, moje su oči 
otada . toliko zasjenjene i zabliještene onom božanskom 
ljepotom, da sam ja vazda u životu svukud vidio samo 
cvijeće i hranio se njegovim laticama. Gdjekada su mi braća 
ljudi umjesto mojih latica podmetnuli otrova. I zato se, 
gospodo suci, danas nalazim tu pred vama — — — 

LXXI, 


Već je izdaleka vidjela, da su još rasvijetljeni prozori 
velike dvorane, pa požuri korake, i ako je odlučila, da ne 
ide gore, jer nije imala snage, da se izloži radoznalim i bez- 
obzirnim pogledima onih, koji dolaze na raspravu i koji je 
sada sigurno poznaju poslije njezinoga jučerašnjeg pre- 
slušanja. 

Mislila je, da će čekati iza koje platane, zaklonivši se za 
debelo stablo, koje će je skriti izravnom udaru nepoželjnih 


. pogleda, a ipak će moći vidjeti sve, koji izlaze, pa će tako 


dočekati Kresovića i upitati ga, kako je protekao dan. 

Čekala je dosta dugo, pa je već nestrpljivo prebacivala 
težinu tijela s jedne noge na drugu i željela, da iziđe barem 
tko, po kome bi mogla nagađati ili ga čak možda i pitati, 
da li će rasprava skoro svršiti. Može izići koji znanac, 
kojega bi mogla upitati — — — A on bi zinuo od čuda, 
vidjevši je tu u polumraku, u bijednom odijelu, s neka- 
kovim starim šalom na glavi, i ne bi mogao razumjeti, zašto 
čeka tu, umjesto da ide u zgradu, da ide u prvi kat pred 
dvoranu i da pokuša ući u nju i slušati i vidjeti svoga 
muža — — — Samo bi je u čudu gledao i vjerovao bi, ili 
da je luda ili da — — — A što bi drugo mogao o njoj 
misliti onaj, koji još nikada nije ni osjetio, da postoji i 
nekakav unutarnji, duševni život, pa da bi mogao razumjeti, 
da se najpametniji često i često moraju vladati baš onako, 
kako se obično vladaju luđaci?! — — — Nestrpljivo je izvi- 
rivala iza svoje velike platane, pa kad je vidjela, da se u 
dvorani ne vide nikakovi znaci života i da se iz zgrade ne 
čuje nikakovo gibanje ni glasovi, pristupi k jednoj klupi i 
spusti se na nju, okrenuvši se napola prema zgradi, da joj 
ne izmakne nikakova nova pojava i promjena. 

Zapala je u neko mrtvilo i bunilo, kao da će zaspati, 
a vjeđe su joj se same spuštale i htjele joj zatvoriti oči, pa 
je morala upravo misliti na to, da se održi, pomišljajući,. 
da bi je mogao prevariti umor i san. A misli su letjele kao 
pčele, kad se roje — — — 

— — — Sada će izreći osudu — — Pravda će reći 
svoju, a gdje je ta ljudska Pravda?! Gdje je Pravda, kad 
njezino dijete oslijepi i ostade sve jadno i kukavno iza bo- 

lesti, koja na drugima ne ostavi nikakovih vidljivih poslje- 
dica ili ih prekine i riješi svih muka?! Gdje je tu pravednost 
— — A ipak jest neki zakon, po kome se sve ravna, samo 
što mi toga zakona ne poznamo — — I onda zaboravljamo, 
da i postoji. A on je sigurno tu. Samo onda glupo i nedostoj- 
no govorimo o nekakovu milosrđu, kojemu ne može biti 
mjesta — — — Il je pravda ili nije ništa! A nešto jest, Za- 
kon postoji! I nije moguće, da se tome Zakonu zadovoljava, 
ubijajući bilo koga i na bilo koji način i pod bilo kojom iz- 
likom! Nije istina, gospodine državni odvjetniče! Vi možete, 
jadniče, vjerovati, da radite pošteno, tražeći glavu mojega 
nesretnog siromaka — — Zašto je on »nesretni siromak«?! 
Ja vjerujem, da je on morao proći sve ove strahote i užase, 
da prođe svojim stazama, kojima je proći morao! A to ne 
znači biti ni nesretan ni siromak! — — — Svaka je vlast 
od Boga, pa kad te vlast objesi, onda te je objesio Bog! 
Divno! I državni odvjetnik misli, da drži u rukama Božji 
štapić, kojim pokazuje i govori: »Ovoga ćemo objesiti, a 
ovoga ćemo na doživotnu robiju. Ovoga ćemo samo na 
deset godina! onoga ćemo — kroz prste, da ne nastane škan- 
dal u visokome društvu!« — — »Što će biti, Svemogući, od 
siročadi onog nesretnika, kojega želiš objesiti? Njih je pe- 
tero bez kruha i ruha, mati na smrtnoj postelji, a otac — 
veliš, zreo za vješala. Što su ona skrivila? Smiluj se!« — — 
— »Pravda je kao oštrica mača: kuda padne, tuda i siječe!« 
— odgovara državni odvjetnik kao odvjetnik svemogućega 
Boga, a siročad pišti i ne može doći do milosrđa — jer je to 
glupost, kad se radi o Pravdi — — — Tko traži milosrđe, 
ne traži pravde! — — — Dragan ne traži milosrđa, al ne će 
dobiti ni pravde u osudi. Pravda će izreći svoju u njegovoj 
duši i toj osudi on ne može ni prigovoriti ni uteći. Tu nema 
priziva — — — 


Mimo nje su prolazili šetalištem brojni ljudi, no nitko 
se nije na nju osvrtao, jer joj nije svijetlo udaralo u lice, 
a bila je napola okrenuta nastranu, pa je tim manje mogla 
kome zapeti za oko. Ni ona nije nikome posvećivala pažnje, 
iako je i nehotice svojim ženskim okom opazila nekoliko 
parova, za koje bi bila mogla odmah priseći, da im nije 
savjest čista zbog te šetnje! 

— — I ona sada tu čeka — a zašto čeka? Doista je 
ljudski život satkan iz čudnih i nerazumljivih žica! Što ona 
čeka i što može dočekati?! Može čuti, da je državni odvjet- 
nik tražio glavu njezina čovjeka ili da je rasprava preki- 
nuta i nastavak određen za sutra, da državni odvjetnik su- 
tra stavi taj svoj zahtjev. A onda?! — — — Sve je to tako 
strašno glupo i nedostojno — — Kad vidiš kakvog ludog, 
naduvenog purana, u svoj njegovoj slavi i moći, pomislio 
bi, da je najmanje — — barem sinovac svetoga Petra ili 
možda čak i što više — — A kad ga malko svučeš, kad ga 
ogoliš i baciš pogled samo malko unatrag i u dubinu, vidiš, 
da je izravni unuk špiljskog čovjeka. Izravni unuk — — Pa 
i sveti Petar — — On je dao život za svoje uvjerenje — 
— — i on je znao, što je Gospodin govorio — — — To je 
doista zanimljivo s tim Židovima! Mi sami tobože vjeru- 
jemo, da je Bog stvorio Židova, izravno Židova i od njega 
rasplodio sve ostalo čovječanstvo — — Ja doista u to ne 
vjerujem — pomisli Zlata — ali bih morala vjerovati, ako 
je sve istina, što stoji napisano u Starome Zavjetu — — 
Ja ipak u to ne vjerujem, ali se tobože vjeruje, da smo svi 
potekli od Židova, naš je Gospodin Spasitelj, Krist i Sin 
Božji, Židov po svome zemaljskome raspoznavanju, a mi 
ipak — — — O nesretni Makso Wetteru, ti si velik i silan, 
jer si svijestan, kako nas vučeš za nos i rugaš nam se i 
pljuckaš oko sebe, pa — kuda padne, padne — — — Ja se 
tebi, dragi moj Makso, iskreno i pošteno divim! Ti si pre- 
varant, ti si izrabljivač, ali je tebe tome naučio sam Moj- 
sije, pripovijedajući ti tvoje rodoslovlje, s besprimjernim 
prijevarama i podvalama — na primjer samo da govorimo 
o Ezavu i Jakovu, koje inače i mi poštivamo i učimo o 
njima u svojoj bibliji, pa ti je to najbolji dokaz, kako ih 
cijenimo, no — što nije u krvi, nije: mi, kukavci, nijesmo 
dorasli, da se poslužimo svom biblijskom naukom! — — — 
A biblija nas uči, da smo od istoga oca! To je moguće, al 
se je možda zvao drugačije. Adam je vaš, al ja ne znam — 
— — — To je tako strašno, al je samo sobom jasno, da Bog 
ne može biti onakav, kakova ga ti zamišljaš, spremna, da 
istrijebi sve narode radi tebe! Ne, ne, Maks! Budi pametan 
čovjek, a bedast doista nijesi! Po tome, što je vaših pet- 
naest milijuna i osam stotina tisuća zavladalo cijelim svi- 

jetom, a da vam ipak nije slava udarila u glavu, da o tome 
vičete, nego se i dalje pritajujete — po tome se vidi, da 
doista jeste Izabrani narod i ja vam se iskreno divim, kao 
što se divim lavovima, kad drže u neograničenom gospod- 
stvu goleme teritorije, na koje se ljudi ne usuđuju stupiti, 
pa na zemljopisnim kartama označuju samo riječima: »Ov- 
dje su lavovi«. — — Al, znaš, Maks, više nema ni tako- 
vih krajeva ni takovih lavova! Prognali su ih Židovi — — 
— Varaš se! Ne mislim tako: nijesu Židovi išli u lov na 
lavove. Ima budala za take poslove, dok Židovi idu samo 
u lov na — slonove po političkim. i gospodarskim burzama! 
— — — Ja vam se divim i baš stoga vjerujem svim zlobama 
i zloćama, koje se o vama govore — — — Nemoj mi za- 
mjeriti, Maks. Ti znaš, da sam ti ja znala biti tako dobra 
i mila i — —i pravedna i onda, kad se nije radilo samo o 
tome, da mi pomogneš uzdržati moju sirotinju! Uostalom 
ti si najobičniji razbojnik, jer vjeruješ, da mi — žene neži- 
dovke i nijesmo za drugo na svijetu, nego da nas vi pokva- 
rite i tako otrujete našu rasu — — Oprosti, Maks, to su 
užasne bedastoće razdražena mozga, no ne mogu se oteti 
ovim mislima, jer vi doista gledate na nas s nekakove 
visine, koja ne pokazuje, da imate pravo mišljenje o Čo- 
vjeku. Razdražena sam, jer sam iserpljena — — — — 


Ustala je, a da ni sama nije znala, zašto to čini. Po- 
misli, da bi ipak pošla u zgradu, e da bi vidjela kojega 
podvornika, da ga upita. Već je strahovito nestrpljiva. 
Nešto bi morala učiniti, samo da se makne, da štogod pro- 
mijeni, jer se je već sva ukočila, a misli joj kao lude lete 
i srljaju, da ih ne može ni slijediti, a kamo li ravnati. Jasno 
osjeća, da ju je spopala strahovita neizvjesnost i nesigur- 
nost u sve osim u to, da mora patiti i vući svoj križ kao 
magare — — — Ali sada, tu: 


— — — Rasa?! A kako bi otrovali našu rasu, kad su 
sve rase već pomiješane i potrovane?! Osim — — — Velik 
si alčak, Maks! Ti se smiješ, jer vjeruješ, da samo vaša 
rasa nije otrovana tuđom krvlju! Skoro, pa imaš pravo. 
Zato i jeste degenerirani miješanjem iste krvi, al vas de- 
generacija nimalo ne smeta, da nas osamarite i jašete, kako 
Vi hoćete — — — Nas, čiste rase — — — 


220 


Kad u zgradi nije opazila nikakove promjene, opet se 
je spustila na klupu, zaboravivši na svoju pomisao, da 
uniđe. 

Neobično je čudna velika zgrada, koja je sva utonula u 
noćnu tamu i mrtvilo osim nekoliko njezinih velikih pro- 
zora, koji su rasvijetljeni mrtvim i ledenim svijetlom. To 
nijesu oči, jer su oči žive, a to je svijetlo mrtvo, baš kao 
što je mrtav i mrak. Razlika je samo u boji. Iza tih prvih 
tamnih prozora i soba iza njih dva su mala dvorišta, iza 
kojih su drugi zidovi i drugi prozori, koji su mnogo, mnogo 
manji od ovih tu, a ispleteni su debelim željeznim štapo- 


vima — — — Tamo su zatvori kao gajbe za divlju zvjerad, 
u kojoj slike i prilike Božje čekaju Pravdu! — — — Za to 


toliko u Njezino Veličanstvo, što ih njihova braća meću u 
tako odlične prostorije, s posebnom pažnjom i obzirima, dok 
je čekaju! Naravno: mora biti osobita priprema za Njezin 
dolazak! — — — Jasno! Inače bi se razbojnici razbježali, 
a bolje je, da bude devedeset i devet pravednika u željezu, 
nego da jedan krivac uteče! — — — Ako smo u svemu 
škrti, ako u svemu treba štedjeti, onda treba to činiti i 
kod stanova u zatvorima. Njih ne smije uzmanjkati, a hrana 
i tako ne stoji mnogo! Najzad — — za nju to pitanje uopće 
nije važno, jer se ne može ni pomišljati, da Dragan ne bi 
trebao sjedjeti u zatvoru. Ne nikako, jer čim je tu mrtva 
glava, onda onaj drugi mora — — — Naravno: mora odmah 
osjetiti, da je i njegova glava na pazaru — — Kako je to 
strahovito čudna zgrada: sprijeda se u njoj kroji Pravda, 
a otraga su gvozdene rešetke na prozorima, kroz koje ljudi 
gledaju nebo — drugo ne mogu ništa vidjeti! — i na njemu 
traže i pogledima i dušama Svemogućega, al ga ne mogu 
gore naći. Ne mogu Ga uopće naći — — Posve je naravno, 
da Ga ne mogu naći, kad je On na svakom mjestu. Zašto 
bi ga trebali tražiti izvan gvozdenih rešetka, kad je i On 
među njima i baš u samima tim bijednicima, koji toliko 
jauču za Njim i najčešće pomišljaju, da Ga uopće nema, 
kad ga još nitko nije dozvao — — — 

Nije skidala pogleda s rasvijetljenih prozora. Nije ra- 
zumjela zašto, no nenadano joj se učini, da gleda u ružnu 
otvorenu ranu. Vidi: na golemoj tjelesini čovječanstva 

strašna rana, koja je osvijetljena slabim mrtvim svijetlom, 
i ona zna, da se je već uervala, samo crva ne vidi, tek zna, 
zna sigurno, da su unutra iza onoga mrtvoga svijetla. A ono 
mrtvo svijetlo nije ništa drugo nego svježa krv, koja se je 
već ohladila — stoga je svijetlo mrtvo — ali se još nije 
zgrušala — stoga je rana svijetla i još otvorena. Kad se 
krv zgruša, rana će se zatvoriti i svijetla će nestati. I ona 
će biti crna kao i cijelo ostalo tijelo. 

— Eno ih! — reče skoro glasno i ustade — — — Crvi 
su se počeli toliko micati, da ih je opazila — — Ne, ne. 
Ona bulazni i ona svijesno osjeti, da je sanjala! Kakova 
rana, kakovi crvi! Ono je netko došao k prozoru i pogle- 
dao na ulicu, Poslije njega još netko, pa još netko i više 
njih sve jedan za drugim — — Rasprava je očito za ve- 
čeras dovršena. Neprekidno se pojavljuju sjene u mrtvome 
svijetlu na prozorima, što ne bi bilo moguće, da u dvorani 
nije nastalo opće gibanje, a to opet može nastati samo 
onda, kad je rasprava prekinuta. Ustala je i opet se sklo- 
nula iza platane — — — 

Ubrzo se prvi ljudi pojaviše na velikim vratima. Živo 
su raspravljali, no ona nije mogla čuti, što su govorili, dok 
ne dođoše preko ulice na šetalište u njezinu blizinu, 

— Vražji dečko! — rekao je jedan. — Govori kao 
advokat. 

— Šteta, da je jadnik dospio u toliku nesreću. 

Nije im mogla posvetiti pažnje, jer je sve sile usredo- 
točila u vid i prikovala pogled za vrata, da joj Kresović ne 
izmakne. Plinske su svjetiljke posve škrto osvjetljivale 
prostor pred ulazom, pa se poboja, da će joj u onoj gužvi 
izmaći, te posve nesvijesno, bez razmišljanja pođe preko 
ulice pred vrata. Ljudi su izlazili u neprekidnoj bujici, pa 
nije bilo opasnosti, da bi tkogod na nju svrnuo pažnju sve, 
ako bi je i prepoznao, no ona toga časa nije na to više ni 
mislila, jer nije nikako htjela, da potanko ne dozna, kako 
je bilo toga dana i da li se je dogodilo što osobito. Vladala 
je tolika galama i žagor najraznovrsnijih glasova, da nije 
uopće ništa razumjela, jer je prelazilo preko nje kao bujica 
i nestajalo prema Zrinjevcu, gubeći se u svima slobodnim 
smjerovima. 

— Servus, Zlata! — doprije joj do ušiju Wetterov 
glas. Trgne se i pogleda u pravcu, iz kojega je dopirao, no 
u tom je trenu on već uhvati za ruku. 

— Ich sag dir, Zlata: wunderbar! — reče joj, stišćući je 
za mišicu. — Nevjerojatno. 

— Ein Theaterstiick ersten Ranges — a?! — upita ona 
s bolnim osmiješkom, koji zaprepasti i nju samu. 

— Grozna si! — odgovori on, kao da je zaprepašten 
njezinom opaskom. — Ja ti velim, da se divim, kako se je 
Dragan držao, a i Kresović je govorio doista kao pravi go- 
spodin — ja ti to govorim, a ti mi se rugaš! 

— Oprosti mi, Maks! — ispriča se ona. — Vjerujem ti, 
da si tako mislio, no ja se nijesam mogla oteti dojmu, koji 
me je saletio kao smrt, pa sam morala reći. 

— Kakav dojam? Što te je saletjelo?! 

— Da uživate u sirotinjskim mukama čak i onda, kad 
su one samrtničke! 

— Ne budi mi nepravedna, Zlata! Vjeruj mi, da su sve 
moje simpatije na Draganovoj strani — — 

— To će nam mnogo koristiti! 

— Oprosti mi! Nemoj tako — — 

— Jesi li vidio, da li je doktor Kresović izišao? — pre- 
kide ga ona i izbavi iz neprilike. 

— Razgovara sa sucima. Osuda će biti proglašena istom 
za dva dana, pa sigurno o tome razgovara s predsjednikom 
i vijećnicima. 

— Istom za dva dana?! A je li rasprava završena? 

— Jest. Završena je. Sad će doći Mara i Stefanović — 
govorio je Wetter, gledajući prema vratima. — Dali smo si 
znak, da se ovdje čekamo. U dvorani se nijesmo mogli sa- 
stati, jer je bila pretrpana. Bio je sve čovjek na čovjeku 
— — Ne baš doslovno tako — popravi se on i nasmiješi 
Se — jer bi onda bilo i nepriličnih prizora, ali smo jedan 
drugome bili s laktovima pod rebrima. 

— Onda si ti dobro prošao, 

— Kako to misliš?! Ja sam baš loše prošao, jer sam 
dosta debeo. 

— Da, al imaš veoma oštre laktove! 

— Opet ženska zloba! Al ja tebi opraštam. Ti mi možeš 
Teći, štogod hoćeš, i vjeruj mi, da se ne ću uvrijediti. 

— Posebna povlastica! — odgovori ona, gledajući ne- 
prekidno na vrata. Stigoše Mara i Stefanović. 

— Šteta, što nijesi bila u dvorani ! — reče joj Stefano- 
vić veoma toplo i prijateljski. — Vjeruj mi, da sam u mi- 
slima bio neprekidno s tobom i vazda sam mislio, kad sam 
čuo koju Kresovićevu tvrdnju, kako bi ti bila zadovoljna, 
da je čuješ. 

— Vjerujem, da je dobro govorio, no meni doista nije 
žao, što ga nijesam mogla slušati. Ja nažalost već dugo 
nemam ni smisla ni ljubavi za predstave, u kojima su bi- 
jednici glavna lica. Ja bih željela prisustvovati kojoj kaza- 
lišnoj komediji, u kojoj bi od služavke do glavne ljubavnice 
bila lica s velikim naslovima — — — 

— 1 opet bi onda barem ta služavka predstavljala ve- 
liku bijednicu! — reče joj Stefanović posve ozbiljno. 

— Mičimo se ovdalen! — predloži Mara. 

— Htjela bih dočekati Kresovića, da čujem i njega. 

— On ti ne će reći više nego čuješ od nas. Što će ti 
on reći, što mi ne znamo?! — reče Mara. 

— E, varaš se, Maro! — odgovori joj Wetter veoma 
važno i znalački. — Nikada se ne zna, što oni razgovaraju, 
kad se zastor spusti! To ti velim ja, Maks Wetter! 

— Idi s Bogom! — odgovori Mara nemirno. — Da 
dođe Svemogući među nas, ti bi vjerovao, da je i on izlo- 
žen burzovnim kvotacijama! Svakako bi Ga pokušao, ako 
već ne kupiti, a ono barem potkupiti! 

— To ne bi bilo potrebno, jer je On i tako moj Jehova! 
— odgovori Wetter tobože šaljivo, no inače posve mirno i 
odlučno. 

Već su izišli i neki vijećnici. 

— Mora i Kresović svaki čas! — reče Mara, zagleda- 
vajući se u zgradu. — Već su izišli skoro svi. 

Gotovo u istom času pojavi se na vratima, razgovara- 
jući veoma živahno s jednim vijećnikom o komadu, koji je 
sinoć prvi put prikazivan u hrvatskom kazalištu. 

— Vidi se — reče vijećnik — da je autor velik maj- 
stor. 

— To dopuštam, no ja mu nijesam mogao cijele večeri 
uhvatiti ni jedne jedine misli, koja bi bila vrijedna, da se 

zbog nje izgubi jedna cijela večer, pa se ne mogu ni sada 
načuditi, čemu je ono pisao. 

Kako je bio zanesen zaobljivanjem svoje misli, nije ni 
primijetio, da ga čekaju, pa skoro prođe, a da se nije ni 
osvrnuo na njih. 

— Doktore! — zovne ga Zlata. — Oprostite jedan čas. 
Vas čekam. 

— O, milostiva! — iznenadi se on, brzo se oprosti s 
vijećnikom, govoreći mu, da će sutra nastaviti, ako budu 
imali vremena, i pristupi Zlati. — Oprostite! Nijesam vas 
primijetio. 

— Kako ste zadovoljni, doktore?! Kako stojimo? — pi- 
tala je ona žurno i nestrpljivo. 

— Po mome sudu i osjećaju stojimo dobro — odgovori 
on. — Dragan se je držao vrlo dobro. 

— Što mislite, kako će glasiti osuda? 

— Oprostite mi, no u proricanja se te vrsti ne smijem 
upuštati. Morala bi ispasti veoma dobro, ali se nikada ne 
zna, dok ne bude proglašena. 

— Čestitam vam, doktore, na vašem divnom govoru! 
— reče mu Mara, 

— Doista vanredno! — potvrdi i Maks, dok se je Ste- 
fanović držao mirno po strani, jer se nije poznavao s Kre- 
sovićem, a sada ih nije nitko upoznao. 

— Meni je žao, što nijesam mogla čuti vaše obrane, a 
inače mi je drago, što nijesam mogla biti na raspravi. Pre- 
više me izmori — govorila je Zlata. — Ne razumijem, zašto 
trebaju toliko vremena, dok izreknu osudu? 

— Isti senat imađe sutra drugu, dosta veliku raspravu, 
pa da je ne moraju odgađati, odložili su proglašenje osude 
u našem slučaju — rastumači Kresović. — Uostalom ja 
mislim, da ne ćete biti, milostiva, previše nestrpljivi. 

— Da vam pravo kažem: ne polažem upravo nikakove 
važnosti na samu osudu, ali bih ipak željela, da se čim prije 
riješimo i te brige. Još sam pred koji mjesec mislila, da je 
radi djece važno, kako će biti čin označen, no sada više ne 
dam ni za to ni jedne pare! Posve mi je ravnodušno, napose 


poslije razgovora s državnim odvjetnikom prilikom preslu- 
šavanja, 

— Ne smijete mu biti odviše strogi! On je činovnik, 
koji vrši naloge i tuži sve, što može kliještima podvući pod 
bilo koji paragraf, kao što ga se ne tiče ni najgrozniji zločin, 
ako mu reknu, da ga ne smije progoniti. On ne smije imati 
svojega mnijenja. 

— Što ga ne smije imati — to može biti tragedija nas i 
našega vremena — govorila je Zlata već malko uzrujano i 
povišenim glasom — ali sam ja uvjerena, da on njega ni 
nema, a to je njegova lična nesreća. 

— Onda mu morate oprostiti! 

— Nema oproštenja! — odgovori ona veoma tvrdo. — 
To ja već davno osjećam, a sada sam i uvjerena. Uostalom 
oprostite, doktore, što sam vas zaustavila! Čekala sam baš 
vas, pa sam stoga željela i čuti vaše mišljenje. Srdačna vam 
hvala na svemu. 

— Nema na čemu, milostiva! — odgovori Kresović, 
pozdravi se sa Svima i otide. 

— Kamo ćemo mi sada? — upita Wetter. — Ja predla- 
žem kavanu. 

— Vi, kuda hoćete, a ja ću kući — reče Zlata. 

— Ako mi dopustiš, ja ću te pratiti — reče joj Stefa- 
nović, znajući, da bi je uzalud nagovarao, da ide u kavanu, 
a ni on sam nije bio oduševljen tim prijedlogom, 

— Ija! — dometne Mara. 

— Nemojte onda ni mene odbaciti! — reče i Wetter 
skoro umolnim glasom. — Ako vam ne smetam — — — 

— Svi ste mi posve suvišni i svako napose, ali isto 
tako nemam upravo ništa proti tome, da me donekle pra- 
tite — govorila je Zlata, polazeći. — Idemo kroz Sudničku, 
pa u Palmotićevu. Možda se slučajno sastanemo sa Želj- 
kom. 

.— Ja mislim, da je on već otišao — odgovori Mara, — 
Znaš li ti, kolko je već sati? Devet! 
> — Baš u to vrijeme on obično dolazi! 

Išli su umjerenim korakom, bez velike žurbe, a ni 
prepolako. Zlata je osjećala u cijelom tijelu veliku slabost, 
dah joj je bio nepravilan, a kucaje je srca upravo čula, 
koliko su lupali. Činilo joj se, kao da joj se srce zatrkuje, 
pa onda zastane, te je sve prisluškivala i pazila, ali se nije 

mogla posve uvjeriti o načinu njegova rada. Osjećala je 
samo, da nije u redu. Oblio ju je svu hladan znoj, iako 
nije bilo vruće, nego upravo obratno: popuhivao je veoma 
svjež vjetrić, te je Maks skopčao svoj proljetni kaput. Ona 
jasno opazi to znojenje i zaustavi se mislima kod njega, 
dovede ga u vezu sa svojim kratkim i nepravilnim dahom 
i s čudnim i jogunastim udaranjem srca, no — — ništa. 
Prijeđe i preko toga! Što joj koristi razmišljati i brinuti se, 
kad zna, da se tu ne bi dalo ništa učiniti ni da ima novaca, 
a ovako se ne da ništa ni pokušati, Uostalom ljudska zna- 
nost može pomoći — dok se radi o pomoći, ali preko toga 
ne može. A kako je moguće, da se prilike razviju tako, da 
još mladom organizmu nije više pomoći?! O tom bi vješt 
profesor držao predavanja cijelu školsku godinu, a slušači 
bi onda iz svega toga doznali, da ni on — ne zna o tome 
upravo ništa. 


Kako je to čudno, da ona pod običnim crnim šalom ide 
skupa s njima — — — Stefanović u uniformi, Wetter gos- 


'podski obučen, a Mara veoma uredno i dobro obučena 


dama — s njom, koja je u trošnom starom i izlizanom ka- 
putu i s crnim šalom na glavi. Nehotice baci pogled desno, 
pa lijevo po svome društvu, kao da ih želi pobliže pro- 
motriti, da bolje zapamti tu sliku. Stefanović je išao desno 
uz nju i ruke su im se svakog časa doticale, Ona je svaki 
put osjetila taj lagani sudar, ali nije osjetila u njemu ništa 
drugo do doticaja kao s bilo kojim drugim predmetom bez 
života i topline. Lijevo je bila Mara, a lijevo posve na kraju 


je išao Maks. I svi mirni, tihi, bez mržnje — — A kako 
sam se propinjala! — naleti joj. u glavu misao, pa još više 
uspori korake — — I oni su se zalijetavali na mene. Oso- 


bito Maks, a i Jovica. I on je osjećao, da mora pokazati 
svojoj ženki, da je ne napušta, da nije sama, pa se je ne- 
koliko puta bojažljivo, stidljivo, skoro kradom očešao o 
Zlatu. Naravno — — A sada su svi tako mirni, a sve na 
istim događajima, na kojima bi se bili mogli i iskrviti. 


— Kako poslovi, Maks? — upita ona, samo da prekine 
tu šutnju, koja ju je počela pritiskivati i goniti joj u glavu 
sve teže i teže misli. 

— Vrlo dobro, Zlata! — odgovori on žurno i veselo, 


što se je baš njega sjetila. — Svakim danom sve bolje i - 


bolje i — sad smo svi ovdje skupa! — ja mislim, da bismo 
sada mogli opet pomišljati i na to, da ti dođeš k meni u 
ured. I Jovica je to već rekao, 

— Ako imaš povjerenja u mene, a uvjeren sam, da ga 
imaš — prihvati Jovica — prepusti to pitanje meni i po- 
slušaj me. 

Ona je šutjela i smijuljila se, no kako je gledala poda 
se, skoro u vrške svojih starih cipela, oni ne opaziše toga 
smiješka. 

— Ija mislim, da se nešto mora učiniti! — reče i Mara. 

— Mi trebamo u poslu i dvije dobre sile, ne samo jednu 
— govorio je Wetter — a ti si vrsna sila, gospođa Ljubica 
— — Trebala si čuti jučer, kako govori, pa da vidiš, što je 
plemenita duša! A možda si je i čula, kad je zbog tebe 
skočila na državnog odvjetnika! Ne bi drugačije, da ti je 
rođena sestra. Eto: ne bi ni Mara mogla nego onako. 

Zlata je šutjela i kašljucala. 

— Što je bilo, bilo je — nastavljao je Maks uporno. — 
Svi se mi možemo međusobno posvaditi i počupati — po- 
slovi su poslovi! — no onda se i pomiriti. Ja ne vidim više 
nikakova razloga, da se ti držiš ljutito, kao što na ovoj 
strani ne bih vidio razloga, da ti se ne pomogne — — 
Dobro: ona je strašna nesreća tu i ne da se tako brzo za- 
boraviti, ali će se i to prebroditi — — — 

— I još koješta drugo, Maks! — reče Zlata mirno i 
odlučno. 

— Još koješta — što misliš?! — upita on. 

— Izvrni preda se svoju dušu, kao što se izvrne prazna 
vreća, pa je pregledaj iznutra. Tada me ne ćeš trebati 
pitati — — — 

— Ne zapadaj opet u carstvo bajka! — reče Mara 
skoro surovo. — Život je posve drugo nego li su tvoje sanje 
i prikaze. Treba živjeti ovaj i ovakav život, kakav jest! Ti 
ne prekroji svijeta! 

— Baš stoga i rekoh, da među nama leži ne samo ona 
nesreća, nego i još koješta drugo, što mi ne možemo ni 
Prekriti svojom glupošću ni zatajiti svojom lukavošću ni 

premostiti bezobrazlukom. Treba život živjeti, kakav jest, 
a varate se, ako mislite, da je on ono, što može zamisliti 
Maks Wetter. Nemoj me, Maks, razumjeti krivo. Ja te ne 
želim ni bockati ni prikazivati gorim od drugih — — 

— Znam, znam, Zlata! — prekide joj on riječ. — Ja 
sam već pripovijedao Jovici, kako sam ja ili »smrdljivi 
čifut« ili »naš ugledni i uvaženi rodoljub«. Ja sam već na 
to naučen — — 

— Nijesi pogodio mojih misli! — odgovori ona posve 
mirno, zastane, kako su došli na ugao Palmotićeve ulice, i 
zagleda se prema kolodvoru, otkuda bi mogao doći Željko. 

— Nema ga! — reče Mara, — Već je sigurno otišao 
kući. 

— I ja mislim — reče ona i nastavi prijašnju misao: 
— Istina je, Maks, da bih ja došla u pakao, kad bi vaša 
biblija bila točna, no niti ja vjerujem u vječni pakao niti 
vjerujem u sve navode vaših svetih knjiga, pa mi je lakše. 
Ja sam spomenula tvoje ime i jer si Židov i jer si baš kao 
Židov divan predstavnik onoga tamo na drugoj strani svega, 
što je u dalekom zaostatku za napretkom Čovjeka. A u 
toj hrpi nijesu samo Židovi. Vi ste samo stjegonoše, no iz 
toga nipošto ne slijedi, da među nas na ovoj strani — nije 
nas previše, te smo još strašna manjina — ne spada i onaj 
milijun vaše sirotinje. Naravno: dok se ne najede, jer, čim 
bude sita, uskočit će među vas tamo! 

— Ja te pravo ne razumijem! — reče Maks veoma 
neodređeno. — Kakav je to svijet, odnosno, kakva je to 
tvoja dioba? 

— Rekoh ti, Maks: osim zločina i krvi među nama leži 
još koješta, što ti ja ne mogu ni nabrajati ni tumačiti. 
Moraš sam doći do toga i osjetiti, a kad osjetiš, onda će 
ti se otvoriti oči i ti ćeš sve vidjeti. 

— Radi se o priviđenjima! — reče Mara, ne skriva- 
jući poruge. 

— To su dakle vizije?! — upita Maks. 

— Da, da! Vizije, koje se nikako ne mogu uvrstiti u 
bilancu! — potvrdi Mara. 

Zlata se nasilu glasno nasmije. 

— I vi spadate među mogućnike, koji uvrijede, ponize 
i pogaze, da mogu onda dobaciti mrvice svoga milosrđa kao 
mjenicu za vječno blaženstvo, pa kad bijednik pljune na 
to milosrđe, onda zapišete: »Gledaj, bijesna psetal« — — 
Baš tako i vas dvoje govorite. Maksu se ni ne čudim, al 
ćeš ti, Maro, već jednom razmišljati o mojim riječima i spo- 
znat ćeš, da među nama ne leži samo bezbroj zločina i 
biblijsko ćudoređe Maksa Wettera nego i — koješta 
drugo — — — 

— Da ti, Zlato, nijesi postala komunistkinja?! — upita 
Stefanović, smiješeći se i nastojeći, da ga svi razumiju, 
da se šali. 

— Nijesam to, Jovica, u današnjem značenju te riječi 
— odgovori ona posve ozbiljno, — Zasada je to samo »kamen 
pravi smutnje velike«. I trebat će još dugi, dugi i teški 
milijuni godina, dok čovječanstvo dozori za tu veliku mi- 
sao, Zasada Azijati divljaju, a onda će braća živjeti u kra- 
ljevstvu Božijem na zemlji, jer će se ostvariti Kristova 
nauka. Nemojte pomisliti, da ja inače Azijate ne cijenim! 
Svakako više nego Evropljane, 

— Nemoj se rasrditi, al ti moram reći, da si zaista 
luda! — reče Mara. 

— Molim, molim! — odgovori ona, smiješeći ge. Osjeti, 
da je veoma lijepo raspoložena, jer je zaboravila i na ne- 
pravilno udaranje srca i na kratki dah i na suho kašlju- 
canje, zanijevši se posve svojim mislima, — Bez ženiranja! 
— govorila je, naklonivši se prema sestri. — Mene ipak 
ne može nitko uvjeriti, da smo na svijetu zato, da se ba- 
vimo posve prolaznim stvarima, da se tu mučimo, koljemo 
i onda — nestajemo u ništa i bez ikakova traga i svrhe, baš 
kao što me ne može nitko uvjeriti ni o tome, da nam može 
biti svrha sticanje bilo časti bilo lasti i bogatstva, kad to 
ni jedno ni drugo ni treće nema u sebi nikakove sadržine 
ni vrijednosti, pa ne može poslužiti čak ni kao sredstvo za 
postizavanje neke svrhe, koja bi u sebi mogla imati sadržaj 
i svoju vrijednost. Isto tako nam ne može biti svrha, da se 
rodimo, da se parimo, množimo i nestajemo. To su gluposti, 
koje ne mogu izdržati pogleda u vječnost! — — — Užasno 

smo daleko — — — a među nama leže zločini, gluposti i 
— — još koješta — — — : 
— Ja ti moram priznati, da se ne bavim takovim mi- 


slima! — reče Stefanović veoma dobrodušno. — Meni je 
dosta, da vojnici dobro vježbaju, da paze na opremu — ' 

— I onda je njihovo kraljevstvo nebesko! — ubaci 
Zlata. 


— Što se mene tiče — jest! — odgovori Stefanović. 

— Ja bih se s tobom potpuno složio — reče joj Wetter 
— kad bi tebi makar i najneoprezniji i najrasipniji trgovac 
dao za to barem koji groš! 

— Točno, Maks! Ovo ne kotira na burzi! — potvrdi 
Zlata. — Ja se tješim jedino time, što nijedan veliki duh 
nije imao svoga ni zalogaja kruha ni komada drveta, da 
se na njega obača. Nemojte me krivo razumjeti: niti se 
ispoređujem s tim velikim i svijetlim našim Prethodnicima, 
niti mislim, da to treba propovijedati. Ne. Treba samo 
znati, pa tko ima uši, neka čuje, i tko ima oči, neka vidi, a 
inače — ne bacajte svetinje pred pse i ne mećite biserja 
pred svinje. Radite i živite, jer je to najuspješnija propo- 


“vijed. Baš je stoga strahovito, kad tko kaže: ne gledaj, kakav 


sam ja, nego koga predstavljam i zamjenjujem! Kao da 
zao čovjek iz zla hambara može iznijeti dobru stvar — — 

Svi su šutjeli, pa ušuti i ona, čas se zamisli, a onda 
reče naglo i nenadano: 

— Oprostite mi! Što je meni život, vama je gnjavaža! 
Zanijela sam se, pa sam se zaboravila i počela propovijedati, 
govoreći vam istinu, kako propovijedi ne koriste bez života, 
a gdje je život, tu je propovijed — — Može biti i nije su- 
višna, ali je glavno život. 

— Ja ne ću nikom reći, što si nam govorila, a utvaram 
sebi, da nijesam bedast — javi se prvi Wetter iza duže 
šutnje. 

— Vjerujem ti, Maks, i razumijem te. Ni ja sebi ne 
utvaram, da sam kusala mudrost velikom kašikom, ali 
znam, da osjećam mnoge stvari, koje drugi ne osjetiše = 
govorila je ona s neobičnim mirom i lakoćom. — U meni 
je bijeda otkrila ispod pepela sposobnost osjećanja i gle- 

danja, pa sada vidim, a da ni ne mislim ni ne znam, kako 
je to, da vidim. 

— To su tvoja priviđenja! — reče Mara. 

— Varaš se! — odgovori ona mirno, pa se onda opet 
obrati Wetteru: — Ti, Maks, ne poznaš Novoga Zavjeta? 

— Ne poznam ni Staroga! — odgovori on i nasmije se. 

— Al njega nosiš u krvi, kao i ja ovo, što ti govorim! 
Reći ću ti, čega sam se sjetila iz Novoga Zavjeta. Kad je 
Isus govorio narodu na jezeru, upitaju Ga Njegovi učenici, 
zašto govori onima u pričama, a On im odgovori — ne 
sjećam se doslovno, ali smisao je ovo: »Vama je dano, da 
razumijete tajne kraljevstva nebeskoga, a njima to nije 
dano. Jer, tko ima, tome će biti još dano, pa će imati u 
preobilju; tko pako nema, tome će biti uzeto i ono, što 
ima. Stoga im govorim u pričama«. Eto, Maks, zašto ja 
znam: dano mi je, da osjetim, pa stoga razumijem, a drago 
mi je, da sam ti baš ovo spomenula, da vidiš, da se ne radi 
o davanju i uzimanju u tvome smislu, kao što vi rado isti- 
čete, podvaljujući Novome Zavjetu. 

— A tko »vi«?! Ja odgovaram samo za sebe i kažem 
ti, da ne poznam ni Staroga ni Novog Zavjeta niti me za- 
nimaju! — govorio je povišenim glasom, nastojeći, da svo- 
jim riječima dade što veću težinu i važnost, držeći očito, da 
će mu onda i lakše vjerovati. 

— To, Maks, nije istina! — odgovori i ona povišenim 
glasom. — Ti i te kako poznaš Stari Zavjet, jer ti ga je 
puna svaka žilica, no nemoj misliti, da ja to smatram nekom 
manom. U kakvom si kolu, onako. moraš i igrati, a kad već 
igraš, onda je tvoja dužnost, da nastojiš biti najbolji igrač. 
Što se tiče onoga moga »vi« — mislila sam na tebe i na 
sve, koji su kao i ti. 

— Šteta, što nije tatica pustio, da študiraš pravo! — 
reče Mara — Bila bi se uspješno kvačila s najzubatijim 
odvjetnicima, 

— Zar je ona kanila študirati pravo? — iznenadi se 
Stefanović. — O tome još nijesam nikad ništa čuo. 

— Jest, jest! — potvrđuje Mara — položila je maturu, 
ali bez latinskoga, pa je htjela na svu silu učiti latinski i 
polagati ispit, da se može upisati na pravo, no mama joj 

se je rugala, a i tata nije bio za to, a međutim su joj se 
svidjele sabljice i uniforme, pa je tako zaspala i njezina 
želja za študijem. 

— Nažalost! — reče ona. — Da sam pošla tim putem, 


možda bih se bila drugačije razvila — — — 

— To znači, da ti je žao, što si u tim vodama, koje si 
sada nama nudila, kao najsvježiji napitak? — podrugne 
se Wetter. 


— Nije mi žao, što sam se ovako razvila, nego žalim, 
što sam prekasno došla do tih osjećaja! 

— A misliš, da bi bila ranije pala na njih, da si bila 
kod suda pisar ili u kakvom poduzeću pravni savjetnik?! 
— opet će Maks. — Tamo se baš i razvijaju filozofijske i 
asketske misli! 

— Ja bih bila svakako došla do njih, kad mi je dano, 
a da sam pravnik, vjerujem, da bih bila sposobnija, da ih 
valjano proživljujem. 

— I nama natačeš! — reče Mara. 

— Nije mi ni nakraj pameti. Ovo sam samo slučajno 
večeras zapala u takovo raspoloženje, jer sam dugo sama 
kutrila na klupi i bila posve prepustila mislima i osjećajima 
uzde, kao da mene uopće i nema. Stoga sam pošla ovim pu- 
tem, kad mi je naš dobri Maks — — 

— Ne rugaj se ti meni! — prekide je on u riječi. Htjede 
reći još nešto o svome iskrenom prijateljstvu prema njoj, 
no ugrize se za jezik i zaključi, da je mnogo pametnije 
šutjeti i ne izazivati starih uspomena, kad su sretno do- 
spjele među starež na tavan. 

— Ne rugam se, Maks! — odgovori ona posve ozbiljno. 
— I ja ponavljam, da si ti doista dobar u svojoj vrsti i da 
si pošten i da si napose odan prijatelj, dok si prijatelj! Ja 
to sve ozbiljno tvrdim, tek naglašujem, da si ti takav — 
u svojoj vrsti, kao što možemo hvaliti lava u poredbi s osta- 
lim lavovima, konja u poredbi s konjima, krmka u poredbi 
s krmcima, vuka u poredbi s vukovima, tako i ja tebe is- 
kreno hvalim u poredbi s tebi sličnima. 

— Hvala! — reče on i podrugljivo se nakloni: — Stav- 
ljaš me u lijepu hrpu poredaba! 

— Kamo spadaš, tamo te i mećem. Kad bih te poredila 
samo s braćom svetoga Franje Asiškoga, morala bih vikati 
na sva četiri vjetra, da ni nema većeg grješnika od tebe! 
Htjela sam reći, da sam zapala u one misli, kad si mi ti 
otvorio svoje milosrdno srce, a ja se odmah sjetila onoga 
siromaka, koji se vlada prema vama, po vašem mnijenju, 
kao bijesno pseto! Kaže se, da su siromaci nezahvalni i da 
mrze svoje dobrotvore, a to je posve krivo. Oni samo imadu 
bistre oči, koje im je bijeda razvalila toliko, da njima vide 
sve povećano, a to onda izlazi po prilici tako, da vide u 
pravome svijetlu i u pravoj veličini sva ta dobročinstva, 
pa na njih — posve naravno — pljuckaju i čude se, kako 
obični zločinci imadu smjelosti, da još očekuju i ma kakovu 
zahvalnost i priznanje od svojih žrtava — — — 

— Strašno govoriš, Zlato! — reče Stefanović, — Ja 
se borim, da ne prihvatim tvojih nazora, a i ne prihvaćam 
ih, ali im se ne mogu ni oteti, jer vjerujem, da ti moraš 
pošteno i ispravno osjećati — — — 

— Drago mi je zbog tebe, Jovica, što tako osjećaš! — 
reče ona i veoma se ljubazno zagleda u njegove oči, a u 
isti čas, posve nesvijesno, primi njegovu ruku i lagano je 
stisne, pa odmah ispusti. Osjeti u sebi zadovoljne titraje 
poškakljanog ženstva i učini joj se, da je on vazda bio 
divan i dobar mimo ostalih ljudi, koji gaze svijetom bez 
velikog razmišljanja, među koje Stefanović svakako spada 
— po njezinom uvjerenju! — i po svojoj naravi i po svome 
zvanju i zanimanju, On vrši svoju dužnost, zanosi se i po- 
nosi pričama iz prošlosti, bile istinite ili izmišljene kao 
opijum, ne ispituje njihove vrijednosti i visine i — živi 
kao pošten i koristan član svojega naroda. Zlata to osjeća, 
zna sve razlike i provalije, koje dijele njih dvoje, ali ipak 
— on je pošten i veoma ugodan čovjek — u svojoj vrsti. 

— Uvjeren sam, da lijepo osjećaš, ali ne mogu pri- 
hvatiti tih tvojih osjećaja, jer vidim, da te je bijeda nagnala 
u njih, pa to znači, da su oni i bijeda nerazdruživi! A to 
nam ipak ne može biti ideal. 

— Izvrsno! — odgovori ona i nasmije se, — A zabo- 
ravljaš, da ni Krist nije imao, gdje da sklone glavu; da su 
ga popljuvali oni, koji su dokazivali iz proroka, da On mora 

doći; da ga je izdao i prodao njegov učenik, i najzad za- 
boravljaš i to, da je bio u tolikoj bijedi i nevolji, da se je 
pred njom zaprepastio i prepao i njegov najprvi učenik i 
zatajio Ga. Naravno — nemoj mi krivo suditi: ovo navedoh, 
samo da ti pokažem, da na ovome svijetu bijeda uopće ne 
broji, osim ako hoćeš zabibati velike narodne slojeve, da 
izazovu nove bijede na drugoj strani, ne riješivši se svoje! 


— Da si danas bila na raspravi, bila bi — uvjeren 
sam! — oduševljena Draganovim nastupom, jer je potpuno 
u tvome stilu, kao da ste se dogovorili. 

— Tu nema dogovora! — srete ga ona. — M1 smo se 
našli sada, kada smo najdalje. 

— Rekao je — nastavljao je Stefanović — da je u 


djetinstvu gledao u pradjedovskom voćaru trešnju u pre- 
krasnu cvatu i jeo latice njezinoga cvijeća, pa da otada 
vazda gleda cijeli svijet i cijeli život kroz latice rascvjetane 
trešnje i da jede latice, među koje mu braća ljudi meću 
otrova, pa da je stoga i dospio na optuženičku klupu. Tako 
je rekao i naprosto zapanjio sve, iako — sama vidiš: što 
mu to znači?! 

— Ne znači ništa, al je dojam bio vanredan! — po- 
tvrdi Maks. 

— A vidiš i sama! — opet će Stefanović. 

— Da, da. Ja vidim — — — 

— Da se mi povratimo, Maks, na pitanje mjesta u 
tvojoj poslovnici! — reče Mara, — To je mnogo važnije. 

— Ja sam rekao svoju, a i Jovica reče svoju. Sada 
treba samo Zlata reći, pa ćemo mi već sve lako provesti — 
odgovori Wetter i zagleda se u Zlatu. Išli su s noge na nogu, 
jer je ona i neopazice stupala sve laganije 1 laganije, jer 
se je jedva vukla. Bili su na Medvešćaku, spram Zvonar- 
ničke ulice. 

— Hoćemo li ravno dalje ili u Novu Ves? — upita ona 
i zastade. 

— Kako ti izvoliš. Kako ti je zgodnije — reče Stefa- 
nović, dok su ostali šutjeli, čekajući njezin odgovor na 
Maksove riječi. 

— Onda idemo ravno dalje — odgovori ona. — Tuda je 
mnogo šire, ljudi mnogo manje, pa se može lijepo i udobno 

ići i razgovarati. Kad smo se sastali, nijesam mogla ni za- 
misliti, da ćemo se ovako ugodno rasčavrljati. Nijesam bila 
raspoložena, ni da jednu riječ izustim, a u sebi sam držala 
cijele govorancije. 

— To je onda probilo na javu, kad smo te mi malko 
zdrmali! — rastumači Maks. — Uvijek je korisno doći u 
dobro društvo! Nešto se čuje, nešto se vidi — 

— Nešto se kupi! — nastavi Zlata, smiješeći se. 

— Ti si večeras doista dobre volje! — odgovori joj on. 

— Nemam, Maks, više dugo na zemlji, pa me pusti, da 
se i nasmijem — odgovori ona i zaista se zasmije punim 
ustima. — Moram se smijati milosrđu i dobročinstvima sitih 
i bogatih i gluposti i zvjerstvu jadnih i bijednih — — Sve 
je to jadno, kad se gleda kroz rasevalu trešnju — — — 

Svih troje ju u čudu pogledaše, jer ih je iznenadio taj 

«njezin čudni smijeh, koji je dolazio iz neke velike daljine. 
A i njezine su ih riječi malko iznenadile. 

— Kako to, da i ti nenadano dopuštaš, da jadni i bi- 
jedni mogu činiti zvjerstva? — upita je Wetter prilično 
izazovno. 

— Ja sam dosada vjerovala, Maks, da ti vjeruješ, da 
ja nepristrano promatram ljude i događaje! — odvrati 
mu ona. 

— Nepristrano, koliko je to uopće moguće! — reče on. 

— Naravno! No vidim, da ti ne vjeruješ kod mene u 
tu mogućnost. 

— Vjerujem, ali sam ujedno uvjeren, da je ta moguć- 
nost veoma malena, pa sam se stoga sada iznenadio, kad 
sam čuo tvoju tvrdnju. 

— Rekla sam istinu, Maks! Bijeda i nevolja jesu divna 
škola i jedina škola života, ali i sam znaš, da je u svakoj 
školi mnogo zvanih, a malo odabranih. Oni ostali reagiraju, 
kako koji dospije: zubima, pandžama, sjekirama, samokre- 
sima — uopće: odgovaraju na najužasniji način, a besposleni 

onda sjednu i stanu proučavati lubanje — — — Zaborav- 
ljaju, da poznaju i sami mnogo potpunih zločinaca, koji su 
na takim položajima, da ih ništa ne gura na zločin, pa ga 
jošte ni ne počiniše. Ja, baš ja glavom poznam mnogo 
ugledne gospode, za koje se ne bojim svojega suca, kad 

tvrdim, da su zvijeri u ljudskoj spodobi, no još ne dospješe 
u sukob s postojećim kaznenim zakonom, a već su prevalili 
dobar komad svojega puta. Na te lubanje nitko ne pomišlja, 
jer čak oni — mjere lubanje i bacaju se na važna prouča- 
vanja ljudskih različnih tipova — — — 

— A ti onda ispoređuješ milosrđe i dobročinstva sitih 
i bogatih s glupošću i zvjerstvima bijednih i ubogih, kad 
im se smiješ na jednoj fakturi! — reče Maks, 

— Izvrsno! — odgovori ona i opet se zasmije. — Pre- 
friganac si ti i sve dobro razumiješ, no hoćeš samo, da 
čuješ, kako ja to obrazlažem, jer ti može gdjekada dobro 
poslužiti moje dokazivanje — man weiss nie! — pa hoćeš, 
da čuješ. 

— Ti njemu baš ništa ne opraštaš! — reče Stefanović. 

— Sve, Jovica! Sve mu opraštam i sve sam mu već 
oprostila, ali mu ne propuštam ništa, a da mu ne reknem, 
jer bi inače zlorabio moju šutnju i hvalio se njome kao 
svojim uspjehom. 

— Da čujemo tumačenje? — požurivao ju je Wetter. 

— Evo: — reče ona — Najprije nakradete, naotimljete, 
navarate, nakupite tuđih žuljeva i krvava znoja, a onda od 
te krvarine dobacujete samo mrvice, prikazujući to i pred 
glupanima i pred Svemogućim, da su to nekakove vaše 
žrtve. Prema tome, Maks: zločinom nakupiste, zločinački 
držite, a mrvicama hoćete da prevarite ni manjeg ni većeg 
nego samog Svemogućega i da Mu one svoje spirine prodate 
i opet ni za manju ni za veću cijenu nego za — vječno bla- 
ženstvo! Razumiješ li ti sada, Maks, koliki su to zločini, 
skupljeni u čaši — milosrđa i dobrotvornosti?! 

— Ja mislim, Zlato, da ti ipak pomalo puno pretje- 
ruješ?! — reče joj Stefanović veoma blago i meko. 

— Ako hoćeš, Jovica, da vidiš koju stvar, koji pojam, 
koju pojavu u pravome svjetlu, treba je dovesti do apsurda! 
— odgovori ona. — Ne znam sigurno, da li sam ja već rekla 
ili sam od nekoga čula, da je karikatura najvjernija i naj- 
usSpjelija slika! A to je istina. Ne zamjerite mi onda, ako 
karikiram, i vjerujte, da imam izvrsno oko, pa mi nije po- 
trebno, da ikoga nakazim ili mu prikrpam koju osebinu, 

koje nema. Ja veoma savjesno postupam, a moja je savjest 
tu daleko od trgovačkog pojma toga našeg velikog stražara. 

— Radi, kako znaš — odgovori on — no svakako nas 
druge poslušaj, kad ti hoćemo dobro, 

— Hvala na dobru. Ja ne sumnjam, da vi vjerujete 
tako, a čak sam sigurna, da bi vas koje bilo i sretno, da mi 
doista može pomoći, no — — — Moj dragi Jovica, nemoj 
mi zamjeriti, ali — — Pustite me s mirom, da budem 
sretna na svoj način i u svome raju, ako me doista volite! 
Kakvo mi je to bratstvo i ljudstvo, ako ti ne daš, nego da 
gledam tvojim očima, da dišem na tvoja usta, da mislim 
tvojim mozgom, kad ja to sve imam i sama i nimalo me ne 
smeta, ako je možda i mnogo lošije od onoga, što mi vi 
narivavate?! Al pustite me s mirom, kad vidite, da sam se 
posve izopačila — po mnijenju svih Maksa Wettera. — 
Ovo, Maks, nije lično! Ne označujem čovjeka nego vrstu, 
strahovito brojnu vrstu ljudi — — — Pustite me s mirom, 
da gledam kroz svoju rascvjetanu trešnju! — — — To je 
moj Dragan divno rekao! 

— Doista je rekao divno — Primijeti Wetter — no ja 
mislim, da ti ne gledaš kroz rasevjetanu trešnju nego kroz 
najgušćji glog, na koji si se mogla namjeriti! 

— Kad bi tako bilo, svršila bih u Savi, a ja to ne mogu 
učiniti! — odgovori ona veoma mirno i uvjerljivo. — 
Uostalom ti mene ne možeš razumjeti, jer ti nije dano. 
Nije ti u krvi! 

— Dopustit ćeš, da s tim krv nema ništa zajedničko! Ne 
možeš ustvrditi, da židovstvo nije dalo velikih idealista — 
opirao se Wetter, 

— Da nije dalo nego Isusa i Saula, dalo je mnogo, no 
ja nijesam govorila o krvi u tom značenju: Mislila sam 
baš na tebe lično. Nema nikakove sumnje, da nije slučaj — 
jer slučaja nema! — što je baš u židovstvu najveća većina 
takovih, kao što si ti. 

— Znaš, Zlato — poče Stefanović ljubazno i oprezno — 
nemoj biti s njime prestroga. Kakav je, da je, naš je Wetter! 

— Neka ti bude i moj dio, Jovica! — odgovori ona, smi- 
ješeći se — Ali nemoj zaboraviti, da si na vrlo skliskoj niz- 
brdici. I ne samo ti, moj prijatelju! Pazi samo, što radite, 

vjerujući, da vam je svaki saveznik dobro došao — — To je 
obmana, koju ćete skupo platiti — — — 

— Vjeruj mi, da te ne razumijem! — reče joj Ste- 
fanović posve iskreno i uvjerljivo. , 

. — Maks me sigurno razumije veoma dobro i u sebi se 
smije i tebi i meni! — odgovori mu Zlata. — On se ine 
srdi zbog ovoga, što ja govorim, jer smatra, da je sve su- 
višno, a i ja dopuštam, da je tako — do jedne određene 
točke, kod koje će se početi razbijati tikve — — — 

— Vjeruj mi, da nijesam ni pazio, o čemu ste sada raz- 
govarali! — stao ih je Wetter uvjeravati. — Mislio sam, 
kako ćemo moći posao kolosalno razviti, kad i ti počneš 
raditi. To će biti milina! — — — : 

— Maks! — reče ona veoma oštro, povišenim glasom i 
stade. — Nemoj misliti, da sam ja poludjela, pa da vjeru- 
jem tvojim riječima ili da uopće i pomišljam na mogućnost 
takove suradnje. Vjerujem, da će gospođa Ljubica s vreme- 
nom doći posve k sebi, pa da ćemo se barem na drugom 
svijetu moći sresti kao vrlo dobre sestre; dopuštam, da je 
ona već i sada uvidjela mnogo svojih nepravda, koje mi je 
počinila, kao što sam i ja požalila mnoge uvrede, koje sam 
nabacala na nju, no uza sve to — pusti nas, da budemo 
svaka sretna u svom raju i nemoj misliti, da si baš ti ona 
žuđena spona, koja bi nas dvije mogla spojiti. Istina je 
posve na protivnoj strani: mi ćemo biti na jednoj, a ti na 
drugoj strani! Ne mislim baš nas dvije lično, jer ću ja 
Svršiti vrlo brzo, a ona će povjerovati, da ostade na bojištu 
kao pobjednica, a to će biti opsjena, kao što je bila i ona 
moja, kad sam mislila, da sam na policiji ostala na bojištu 
kao pobjednica, a ja sam još uvijek — bila pod odredbom 
policijskog pritvora! Eto, sve su to opsjene, no ipak će se 
Preko njih i s pomoću njih ispoljiti i sama siromašna Istina. 
Polagano, naravno, no što su stoljeća u životu naroda?! 
Trice i kučine — — — Ja već vidim daleku svjetliju bu- 
dućnost! 

— Kroz rasevjetanu trešnju! — dobaci Mara tako, da 
se nije moglo sigurno osjetiti, da li ozbiljno ili podrugljivo. 

— Točno tako, Maro: ja to vidim kroz bujni cvat mlade 
trešnje. Ja ga ne ću doživjeti, jer je podaleko, a moj kraj 
preblizu — 

— Pa što si večeras uprla u t0?! — reče Mara poviše- 
nim glasom i ljutito. — Vjeruj mi, da me već jeza hvata od 
tvojih riječi. 

— Oprostite mi svi, no ne mogu se otresti tih misli — 
odgovori ona veoma uvjerljivo. — Napao me je osjećaj bli- 
zaga, posve blizog svršetka, pa se ne mogu nikako oteti — 
— Vjerujte mi — — — I tako mi je, kao da ne ću više 
vidjeti na zemlji Dragana. Vjerujte mi. Ne znam, što mi je 
to, al sam posve sigurna, da me osjećaj ne vara. Ti ćeš se, 
Jovica, jednom sjećati mojih riječi. Ne ćeš se sjećati baš 
pojedinih riječi, ali ćeš osjećati u sebi moje misli i nazore, 
kao da je na tvoju dušu bacilo svoju gustu sjenu veliko 
stablo — — — 

— Rascvjetane trešnje?! — reče Mara opet onim istim 
naglaskom i bojom glasa kao i prije. 

— Može, Maro, i tako biti, iako ne znam, da li se rugaš 
ili ne — odgovori Zlata. — Ta ti sjena, Jovica, ne će biti ne- 
ugodna i ubrzo ćeš spoznati, da je ne stvori ni mržnja ni ra- 
čunica, nego duboko i istinsko proživljavanje velikih istina, 
koje mi nosimo u svojim dušama, a da to i ne znamo i ne 
osjetimo, dok ne dozorimo za njih. 

— To su ti, moja Zlato, sve lani-fari, da prostiš! — 
reče Wetter. — Al ako tebe veseli, neka ti bude, a nama 
prepusti, da se brinemo za život, kakav jest! 

— Neka vam bude! 

— I kad mi sve udesimo i reknemo ti: »Izvoli, Zlato, 
doći sutra u ured!« — nemoj se onda joguniti, nego poslu- 
šaj i dođi! 

— Nemojte se time mučiti! — odgovori ona posve 
ozbiljno. — Sve kad i ne bi bilo u meni ovoga jasnog osje- 
ćaja, da je svršetak na vidiku, ja se ne bih nikad više po- 
miješala s vama, pa da mi ponudite, da budem i vlasnica, 
a ne pisarica toga poduzeća! 

— Ta ti je krupna! — reče Wetter podrugljivo i na- 
smije se. 

Stigli su do crkve svetog Ivana. 

— Vi sad možete na tramway i u grad, a ja ću kući 
sama, I hvala vam na pratnji. Zvala bih vas sa sobom, al 
nemam ni na što ni u što, a što sam vam mogla dati, to 
sam vam dala putem. Tko je mogao štogod uhvatiti, uhva- 

tio je i razumio, a tko nije — neka mi oprosti. Probavlji- 
vije robe nemam. 

— Ja bih se mogla poslije svega toga pričestiti! — reče 
joj Mara. — Upravo nijesam bila raspoložena, da te razu- 
mijem, pa sam stoga i ostala posve po strani. 

 — Svejedno, Maro — reče joj sestra posve blago. — 
Nego htjela sam te moliti, da mi se javiš i sutra. Dođi k 
nama. Osjećam potrebu, da te vidim i sutra. 

Govoreći baci pogled na stranu i opazi Željka, kako 
stoji desetak koračaja podalje od njih. 

— Željko! — zovne ga ona, a on odmah priđe žurnim 
koracima. 

— Ja već dugo idem za vama — reče on, pozdravlja- 
jući — al se nijesam htio javiti, da ne smetam, već sam išao 
polako za vama. 

— Već pravi momak! — reče Stefanović i potapše ga 
po ramenu, 

— To ti je učenik strica Petra! — rastumači Mara Ste- 
fanoviću. — Njih dvojica pripovijedaju po sate, kad Željko 
ima vremena. 

— A, onda je u dobroj školi! — reče Maks, a Zlata se 
na te riječi glasno nasmije. . : 

— Oprosti mi, Maks! — reče mu preko punih usta 
smijeha. — Nije zloba, al se ne mogoh svladati, a meni vje- 
ruj, da mi je stric miliji učitelj za Željka nego ikakav filo- 
zof pod cilindrom, u deset centimetara visokome tvrdom 
ovratniku! 


 — A gdje ti je sada taj tvoj stric?! — ubaci Maks vrlo 
vješto to pitanje, osjetivši munjevito, da je to čas, u kojemu 
može doznati pravu i nepatvorenu istinu. 

— Otišao je kući, ali je obećao, da će se povratiti za 
koji mjesec — odgovori Zlata. — Eto ga najzad za koji 
tjedan. 

— Lako onda tebi uz takoga kavalira! — rugao se je 
Wetter, no ona ne zareza njegovih riječi, već im pruži ruku 
na pozdrav, koju prvi primi Stefanović, govoreći neopisivo 
toplo i meko: 


— Onda i ti, moja Zlato, gledaš svijet kroz rascvje- 
tanu trešnju. 

— Kroz rasevjetanu trešnju — — — govorila je ona, 


smiješeći se. 

Primila je Željka za ruku i pošla u svoj mračni kut. 

— Kako je bilo danas? — upitala ga je meko i lju- 
bazno. 

— Svakako! — odgovori on trpko. — Ja sve mislim, 
da oni i ne misle, što rade. Danas je u školi bilo zgodno. 
Kateheta nam je tumačio, kako moramo biti poslušni i pso- 
vao nas, što mu se tužimo, da nas biju. Kaže, da samo la- 
žemo, a ako nas i tuku, da je kršćanska dužnost, da strpljivo 
snosimo. Malo poslije je Marko Jurić njega odvalio šakom 
pod rebra, da je kriknuo kao bik, a mi smo se počeli smi- 
jati i vikali mu, da je kršćanska dužnost, da strpljivo pod- 
nosi. Onda su nas sve kaznili — — . 

— Itosu sve slike i prilike Božije — šaptala je ona kao 
za sebe i lagano uza mj išla. 


LXXIIL 


Stric Petar je dao nevjesti Jeli sto dinara, čim je do- 
šao: 

— Ovo tebi, da ti se nađe, ako tribaš što kupiti — 
rekao joj je. — Znam ja, da sad tribaš više, kad sam i ja 
uz ognjište. . 

Poslije desetak dana joj je dao drugu novčanicu od sto 
dinara. 

— Nek ti se nađe! — govorio joj je i smiješio se. — Al 
ne daj Petru, jer će on potrošiti. 

— Daaa, moj striče! — odgovori Jela. — Volila bi 
umriti neg mu i' dati, al i da mu i' dam, ne bi i' on po- 
trošije. Zna i sam, da se ne more do solde. 

Na njezinu je licu i očima vidio neopisivo veselje i 
sreću, kad je držala među prstima onaj zamazani papir i 
oprezno ga premotavala, da ga zatim spusti u njedra, 

— Ispašće ti, nevista! — reče on, smijući se. 

— Dajde i' još, pa nek ispadaju! — odgovori nevjesta. 
— Prije bi mi ispala duša neg ovo! Al i u sobu ću ja sad 
mam i sakriti i'. 

Bili su njih dvoje sami uz vatru. On je sjedio na. tro- 
nošcu, a ona nešto radila kod naćava, dok joj on nije pružio 
novac. Čim ga je uhvatila u ruku, kao da ga od nekoga 
otimlje, prestala je raditi, čučala kraj strica, povlačeći 
carzu naprijed, da se pokrije, i pogledavajući u neprilici 
sad strica, sad u razgoren panj. Časak je šutjela, dok ju je 
on pozorno promatrao, a tada reče posve oprezno i polako: 

— Uprav meni vele, striče, da vi tamo u svitu kan da 
novce gradite, Bog bije s nami! I vele — ništa man se 
malko prošmucate, malko namignete edan drugome, pa 
eto novaca ka? blata. mI 

Stric se je smijuljio i prijateljski je promatrao, jer nije 
želio, da je poplaši svojim namrgođenim obrvama, kako su 
mu se redovno same navlačile nad oči, pa reče: 

— A ko ti to reče, nevista? 

— A ovi naši blunaći. Vele: — More tii dati, nije za 
nji kopa il kosije! i ki 

— Inisam, nisam, nevista, ni kopa ni kogije. To nisam. 

— E, e. Tako mi svi vele — govorila je ona kao čekalo 
na mlinu. — I vele, da bi moga i ostati kod nas, kad imaš, 
vele, parašeša ka plive, 

— A, što bi, nevista, kad bi osta? — upita on, da čuje 
njezino mišljenje. — Što ti vele, što bi'? 

— Kako: što bi? 

— Što bi radije? 

— A, što bi ti radije, moj striče, kađ imaš pusti novaca 

ka blata?! Ne triba tebi raditi, kad gi — vele ovi naši — ja 
P nakra, ja P drugačije p4 na nji'! 
(= —E,inisam, nevista! Nisam i' ni nakra, nit sam dru- 
gačije p4 na nji, man zaradije svojim žuljim — odgovarao 
je on mirno, promatrajući je ispod oka. — I nije toga, nego 
ništo malo, jadna! Naši ljudi samo lupaju tako ni o drvo ni 
o kamen. Ni sami ne znadu, u koju glavicu tuku! 

— Est i to, est, striče. Tako sam i ja rekla — — 
»Nema — reko — stric nego malo!« — — A ja, znaš, njima 
samo tako, da ne čekaju vaik, da i' ti sve napajaš vinom 
i rakijom. Vrag bi svakom nadava?! Dosta j' i nas u kući, 
Pa j' teško nadavati i nami, kad ništa nemamo. 

— Ja sam mislije, da bi i osta — govorio je on, ote- 
žući svaku riječ, kao da je isteže iz petnih žila i ne ski- 

dajući pogleda s nje. — Al nemam, kukavac, nego nikolko 
groši. Ne bi ni do Božića za palentu, pa što bi onda ti sa 
mnom?! Kad bi ja ima mnogo, da dam u kuću — i, Bože, 
pomozi, al ovako?! Kud ću još i ja vami na glavu?! 

— Est i tako! — odgovori ona brzo. — A meni vele, 
da imaš puno. 

— Velim ti, jadna, da oni ništa ne znaju, man samo 
lupaju tako. Meni ti viruj. 

— E, dal — — — I nemaš ovako na što, kad ni sami 
nemamo — — 

— Ija tako velim, nevista — — Nego, nemoj ti nikom 
o ovome, što smo divanili, Ni Petru. Ne triba se o tome 
divaniti, kad nije ništa. Ni o ovome, da sam ti što dava. 
Ništa! 

I poslije se je češće navraćao s nevjestom na isti razgo- 
Vor, jer je želio prodrijeti do dna, što mu i nije bilo teško. 
Njezino je mišljenje bilo jasno: 

— Otiša, otiša! Nema 6de više palente za onoga, koji 
je otiša. 

Istom je sada vidio i spoznao, koliko je imao pravo, 
kad nije ni pomišljao, da bi se povratio, kad se je jednom 
već bio odmetnuo. Nema tu povratka, jer ga selo jedno- 
stavno izbljune kao pokvarenu hranu zdrav želudac! Ono 
je tu neumoljivo, jer je pravedno: tko što sije, to i ža- 
nje. Tu nema izmicanja ni uzmicanja. Kad nam se čini, da 
je selo najsurovije, da je zvjerski bezobzirno i nemilosrdno, 
ono je tada samo prirodno. Nepoznata prosjaka meće k sebi 
za stol, a svog odmetnika, koji bi se htio povratiti na go- 
tovo, poslije barabljenja i.besplodna lutanja — njega doče- 
kuje sa sjekirom. Surovo, zvjerski i bezobzirno, no posve 
naravno — — Tko što sije, to i žanje, a gdje nijesi sijao, 
ne možeš žeti za sebe, jer to nije zakon! 

Petru više nije ni žao, što su ga brisali iz zadruge i što 
u njemu gledaju onoga, koji više — nije na ognjištu — — 


»Otiša', otiša'« — — Nije mu žao, ali želi ipak, da se malko 
govori o tome, kako bi bilo, kad bi bilo — — — Kad bi 
on došao, da s njima živi na svom ognjištu — — Neka se 


među njima točno zna, da nije željen, osim ako ima dosta 
novaca, koje bi dao u kuću i onda gledao, da mu dadu 
žlicu palente. On je rekao Jeli, neka ništa ne govori o nji- 

hovim razgovorima ni samome svom čovjeku, samo da je 
još više upozori, da na to pitanje polaže stanovitu važnost, 
jer je tako bio siguran, da će onda s Petrom razgovarati, a 
on će opet sam načeti sa stricem to pitanje. Tako je Petar 
očekivao. Neka se i o tome govori. Neka Se zna, da se ne 
može žeti, gdje se ne sije, pa iako je to ognjište njegovih 
djedova, i njihove njive i livade i njihovi gajevi — — — 
»Otiša', otiša'« — — — 

U njegovu je dušu pala teška želja kao najstrašniji 
olovni teret, da se smiri među tim brežuljcima i dolinicama, 
među tom bijedom i nevoljom, koja je golema, silna i du- 
boka, ali koja je njegova, koja je njemu najbliža od svih 
bijeda na svijetu, što na njega vrebaju, gdje bio da bio, 
gdje živio da živio. Bijedi ne može izmaći, a on je se i ne 
boji, jer je zna nositi s velikim smiješkom u duši onoga, 
koji nije naučen izbirati i prebirati, koji se ne iznenađuje, 
kojemu ništa ne dotešča, dok ga ne obori — koji zna bez 
razmišljanja, da nema bijede, koja može načeti nepokvare- 
nu dušu. Stoga on želi doći na tu bijedu, na koju je pao, 
kad je došao na ovaj svijet, a da ne zna ni zašto ni kako — 
— — Baš stoga: sigurno zna netko drugi, sigurno postoji 
zakon, po kojemu je on morao doći baš ovamo, pa kad nije 
na drugoj strani stvorio ništa, na što bi bio vezan, onda je 
sigurno njegovo mjesto ovdje još slobodno! 

Čim se je zagledao u Janjine oči, spoznađe, da su sva 
Pitanja riješena: njegovo je mjesto slobodno, njegovi ga 
brežuljci i dolinice čekaju s onim istim žarom i zanosom, 
onom istom bijedom i nevoljom, s kojom su pozdravile i 
dočekale njegove prve korake na ovoj mršavoj zemljici! 
Duša mu je zapjevala srećom, koja ga je opila svojom za- 
nosnom snagom, o kojoj on prije nije mogao ni sanjati — 
kolika je bila njezina širina i dubina, te joj ni na koju 
stranu nije mogao opaziti kraja. Sreća nema nikad sadr- 
žaja, odnosno: on nema nikakova značenja, jer je opojnost 
jedino, što nam sreća dade kušati od svoje ljepote, pa je 
onda posve sporedno, da li je uopće kakav drugi sadržaj 
tu ili ga uopće nema. Dovoljno je, da je naša duša zanesena, 
opijena čuvstvom, koje joj ne da, da vidi trnje i kamenje, 
Provalije i ponore, nesreće i opasnosti — to je dovoljno za 
naš mir i blaženstvo, za našu potpunu sreću — — — 

Petrova je duša bila zanesena takim osjećajem i klik- 
tala je hvalospjeve Svemogućemu, koji je u svojim nedo- 
kučivim osnovama predvidio mogućnost njegova  po- 
vratka — — — i 

Poslije razgovora s Janjom osjeti, da se je posve po- 
Mmladio i povratio u ono duhovno stanje, u kojemu je bio 
prije svojeg odlaska u svijet. Osjećaji su prema njoj posve 
isti, jer on ni onda nije mnogo razmišljao o posljedicama te 
ljubavi: vole se, uzet će se, pa gotovo. Tako i sada: vole 
se, uzet će se, pa gotovo! Tada se je bio ispriječio preko 
puta njihovoj sreći pokojni njegov ćakan, a sada se nije 
doduše nitko. ispriječio, ali je ipak mala smetnja njegova 
okolina, a možda i njezina. I jednima će i drugima biti žao, 
što »stare budale« ne dadu, što imadu još, njima, koji su im 
najbliži, umjesto da troše na »tuđu starčinu«. Petar je si- 
gurno osjećao, da će tako govoriti i njegova i njezina rod- 
bina, pa je stoga nastojao, da što jače izbije na površinu, 
pa ako će i na javu, da se on ne može povratiti na djedov- 
sko ognjište, jer ga — jednostavno ne će: — Otiša', otiša'! — 
— A i Janja će morati sa svoje strane umiriti one, koji će 
svakako iza nje naslijediti, kad nema više nikoga u za- 


druzi, 
— Sad samo muči, a kad se ja vratim, onda ćeš im 
reći: »Eto, dico, tako i tako — — Nas dvoj staraca ne ćemo 


ništa poniti sa sobom u grob, a ni Petrovu rodu ne će ništa, 
ako me preživi, nego sve vama. To ćemo pošteno načiniti i 
utvrditi«. ' : 

: 0. — Ija sam tako mislila — potvrđuje ona, a oči joj se 
pale. i oživljuju nekadašnjom srećom, iako ne mogu više 
Skupiti nekadašnje vatre i poleta. Sve je onako, kako je 
negda bilo, samo nema tjelesne snage. Al to nju ne smeta. 
Ona ipak osjeća, da joj krv brže kola po žilama i da se 
nešto kreće u obrazima kao nekada, kad bi joj djevojačka 
stidljivost natjerala potoke vrele krvi u nabubrele jabu- 
čicee — — —.. : 

'— I reći ćeš im — nastavljao je on: — »I Petar je 
donije u zadrugu toliko i toliko« —'— Ni ne tribaju baš 
znati, kolko je, al eto, neka se zna, da nisam doša s pro- 
sjačkom torbom k tebi, da prizimim — — [ 

— Uprav sam i ja tako mislila! — potvrđuje ona i 
sva se blažena smiješi. — I mislila sam, da ti ni ne bi sta" 
sa mnom, dok se ne vinčamo — — — Est, ono, nismo mi 


* više dica, al je rad svita lipše — — — Kad pop blagoslovi, 


onda smo, do Božije volje, svoji i moremo raditi, štogod 
oćemo — — — E, da, al di je ono — — — 

— Meni se čini, moja lipa vridnjice, kan da j' juče 
bilo, kad sam ti reka, da me čekaš — govorio je i on, a 
s lica mu nije silazio smiješak velike sreće i zadovoljstva. 
— 1, eto, Bogu mome vala, i dočekala si me! I ako bi ti 
tila, ja bi moga mam k tebi, kad se vratim, al ako ti voliš, 
ja mogu biti i kod sinovca, dok se napovidimo i vinčamo. 

— Lipše j' tako, Perica! O meni nisu nikada tupile 
jezičin4, pa jer bi sada pod stare dane, kad nam nije 
nužde, a nismo od dvajest godina, pa da bi nam bilo teško 
čekati — govorila je ona i gledala preda se, kao da želi 
pred njim skriti lice, kad govori o stvarima, koje se obično 
ne govore — — — 

— Kakogod ti oćeš! — odgovara on i osjeća, da doista 
nema velike razlike — — — Baš kao i pred pedeset godi- 
na! Istina, onda bi bilo i djece, da su se uzeli, a sada ih 
ne će biti. On to osjeća, jer mu dolazi na um, ali iz toga 
nipošto ne slijedi, da su njegovi osjećaji imalo drugačiji 
ili da je njegovo veselje manje! Ono je malko drugačije, 
jer bi pred pedeset godina bio imao drugačiju snagu na 
raspolaganju, s kojom bi bio nosio svoje osjećaje i davao 
im vanjsko lice, no u njihovoj sadržini nema nikakove 
razlike — — — 2 

Kad su bili prvi put sami u njezinoj kući i tako raz- 
govarali, pijući kavu, on ju je milovao po kosi i sav se 
blažen zanio promatrajući njezine oči, koje su mu se činile 
još prekrasne. 

— Još si mi ka prava divojka! — šane joj u mlade- 
načkom zanosu i objema joj rukama uze lice, primakne je 
k sebi i tako se zagleda u nju. Ona je osjećala, da je on 
još veoma jak i krepak, pa je ujedno ćutila i snagu nje- 
gova pritiska, no nije ništa rekla, nego je samo pomislila, 
kako ne može biti lijepa, kad je tako dlanovima izobliči, 
pa se malko trgne, da se oslobodi. 

— Ne mogu se potužiti, vala mome Bogu! — govorila 
je, kad se je izmakla, poravnavajući rubac na glavi. — Ako 
nas Bog uzdrži, moremo još lipo poživiti — — — 

< —1 ja mislim — reče on, nagne se k njoj, ogrli je, 
primakne je posve k sebi i poljubi je u čelo, kao što se 
ljubi svakoga Velikog Petka Raspelo pred Isusovim gro- 
bom. Baš tako se je pobožno naginjao i k Raspelu, kao 
što se sada naginje k njoj. I osjeća u svojoj nutrinji veliku 
želju, da joj pokaže, kako je silno voli i kako su njegovi 
osjećaji danas baš onakovi, kakovi su bili i prije odlaska 
u svijet, no osjeća, da to ne može pokazati. Nekako je ne- 


spretan i spor, a ruke mu podrhtavaju, kao da je u 


krađi — — — 

Pomagao je kod poljskih radova i uvjerio se na svoje 
veliko zadovoljstvo, da je još krepak za svaki rad. 

— A što radiš, kad te je Svemogući, slava Mu i vala, 
oslobodije ove robije! — reče mu Marko Jurićev, 

— Ne griši duše! — odgovori Petar ljutito. — Kakva 
robija, jezik ne prigriza?! I još ti vele, da si pametan čovik 
i pulitičar! 

— E, moj striče! — usklikne Ivan Klipićev, koji je 
slučajno bio na svojoj njivi odmah kraj Petra. — Zato se 
on i bavi pulitikom, jer tako misli! Prije j' bije vridnjak i 
gospodar, da se pripovida, al pogledajde mu sada ruke, 
njive i goveda: ne znaš, koje je od koga tanje i prtenije, 
al zato j' naš Marko pulitičar! : 

— Ne teljuzgaj, jadan Ivane! — suzbije ga sinovac 
Petar. — Zna Marko, što radi, a mora se niko boriti i za 
našu pravu! 

— Mora, mora! Ne velim ja, neg znam, da se j' nami 
korisnije briniti za travu nego tamo za nikakvu pravu! — 
odgovara Ivan samosvijesno, — Naša goveda živu o travi! 

— Ni dragi Spasitelj nije moga propovidati u svome 
selu! — reče Marko posve mirno. — I kad bi ljudi gledali 
na ovake, ka što j' naš Ivan, niko ne bi ni prstom maka, 
pa bi nas brzo vrag ruča. E l' nu, striče Petre?! 

. — Uprav ti ja, sinko, o tom ni ne znam ništa! — od- 
govori Petar posve uvjerljivo i čedno. — Nikad ja nisam 
dospije od svoje muke, da se krivim i jaučem i rad drugi, 
pa tako ni ne znam — — — 

— Ine znaš! — odreza Marko, ne skrivajući zlovolje. 
— I još vele niki, da građani znadu više neg mi seljani! 

— Niki i zna, a mnogi ni ne zna. Kako koji — odgo- 
vara Petar. 

— Est, est! I svi vi valite seljački život, al svaki gleda, 
da mu izmakne i da pane na bili kruv. Veliš, da grišim, 
kad kažem, da je ovo robija, al da te pozovem, da se po- 
vratiš na ove lipote, naruga bi mi se — govorio je Marko 
vrlo mirno i odmjereno. 

— I da vidiš, da ne bi, sinovče! — odgovori Petar po- 
višenim glasom. — Volije bi se povratiti neg se posvetiti, 
al nemam na što! 

— Est, est! — potvrđuje sinovac Petar, gledajući u 
Marka. — Govorije j' stric s mojom Jelom, da bi se, veli, 
mam vratije, kad bi moga. 

— Bi, očiju mi moji i duše mi moje jedine! Mam bi 
se vratije i kopa i ora i kosije i žeje i sve radije ka i vi, 
samo, kad bi se ima di vratiti. 

Sinovac Petar je šutio, poklopio se i radio, samo da 
ne mora ništa reći, dok je Marko promatrao obojicu, baca- 
jući pogled sad na jednog sad na drugog, pa reče: 

— Ni ne bi bilo pravo, da se sad vratiš, da im otimlješ 
onu koricu kruva i žlicu palente! Nije te niko gonije u 
svit, a kad si ednom otiša ka u ajduke, onda i ostani tamo. 
Tako je i pravo! — govorio je Marko, dok je Ivan Klipićev 
smišljao, kako bi se on na zgodan način umiješao, a da ne 
ispane previše jasno, no nije se mogao dosjetiti, pa je šutio 
kao i sinovac Petar. 

— Znam i ja, sinko, da j' tako! — potvrđuje i stric 
Petar posve ravnodušno, jer ga ne boli duša, kad već zna, 
gdje će i kako će. — Mene ni nije odagnalo u svit, što sam 
želije — — — 

— Zbilja, striče, Bog ti dava, ra' šta ti ode? — upita 
Sinovac kao da je jedva dočekao, da skrene razgovor u 
drugu kolotečinu? : 

— Ha, uprav rad ništa, sinovče! — — — Pokojni me 
ćakan, tvoj did, Bog mu duši da lako, tije oženiti, kako se 
j' onda ženilo, a ja nisam tije, jer sam bije sebi izabra 
drugu curu. I tako — on nije tije kako sam tije ja, a ja 

nisam tije, kako j' tije on, pa eto — tako sam se onda 
odmetnije i otiša. 

— Aesi li mu bije reka, koju bi ti tije uzeti? — upita 
sinovac. 

— Nisam! — odreza stric kratko i suho. — Nije me 
pita, pa mu nisam ni reka. 

— A danas više ne znaš ni sam, koja j' bila?! — reče 
Marko, smiješeći se. 

— Paaa — — otegne stric, časak pošuti, a onda reče: 
— Ako se sitim, reći ću vam, reći — — — 

Njih se sva tri počeše smijati, jer im se je njegov od- 
govor učinio veoma šaljivim. 

— Zbilja, striče Petre, što bi ti reka, da ti ko ponudi, 
da se oženiš? — upita ga a 

— Što bil — — EV 

—E,e. Što bi ti sliki 

— A reka bi mu, sinovče Marko, neka se ne češe po 
tuđoj zuli! — odgovori stric ozbiljno, no razigrana i vesela 
oka pogleda u društvo. — Ako mene svrbi, ja ću se i sam 
počešati; ako mi je do ženidbe, ja ću se i sam oženiti bez 
ičije ponude. 

Sva se trojica nasmijaše u jedan glas. 

— A u svitu se j' lako i oženiti: pod vrbom ka psi, 
i gotova ženidba! — reče Marko. 

—E,e! — potvrđuje Ivan Klipićev. — Ti to znaš, kad 
odaš svitom po toj svojoj pulitici! 

— Povešću i' tebe ednom, da ti bude ka i meni! — 
odgovori Marko mirno, iako je jasno osjetio Ivanov ubod, 
pa onda nastavi: — Nego, molim te, striče Petre, pane li 
tebi kada na um — — onako: sitiš li se ženska?! 

— Anu! — odgovori stric ozbiljno, osjetivši odmah, da 
su na nizbrdici, kojom bi htjeli njega malko pokoturati. 

— Nemoj se ti sramiti ništa! — reče Marko, a ostala 
se dvojica nasmijaše. 

— Uprav se i sramim, sinovče! — reče stric Petar ok 
žući. — Pridaleko smo u 'godinami edan od drugoga, da o 
tome ljudikamo — — — Nego, da imaš koje žensko, da mi 
ga pošalješ na razgovor, morda se ni ne bi tolko sra- 
mije — — — : 


250 


Marku udari krv u lice, a Ivan se glasno nasmija i 
poviče: 

— Otari se, otari, pulitičaru Marko! Dade ti stric 
obrisač! 

Sinovac Petar se je vrlo uozbiljio, a Marko je ispod 
oka pogledavao strica, kao da mjeri, koliki mu je zalet 
potreban, da ga dobro ispreskače, pa reče: 

— A ženske se, veliš, ne bi sramije?! 

— Nek tebi potlje pripovida, kako j' stric Petar sra- 
mežljiv! — odgovori on i ispod brka se nasmiješi. 


Po selima se je pripovijedalo, kako je stricu Petru žao, 
što ne može ostati na svom ognjištu, i neki su sinovcu i 
zamjeravali, što ne ustavlja starca, da ostavi ono kostiju 
kraj svojih starih. 

Stric ga je svakom zgodom branio. Mnogi su to njemu 
spominjali, misleći, da će tako lakše doći do čaše rakije ili 
lule duhana, a stric vazda odbijao: 

— Ne bi ni ja pušta svog strica, da je barabije pedeset 
godina po svitu, a onda doša k meni na ognjište! Ne bi ga 
pušta, očiju mi, k sebi, man bi mu reka: »Otiša, otiša! Sad 
ti nema povratkal« — — — 

— Nije pošteno! 

— Esti pravo i pošteno! — odgovara stric i zadovoljno 
se smijulji, misleći o svojim lijepim osnovama — — — Bit 
će sretan i on i ona, ne će nikome naškoditi, a ne će im 
nitko moći ništa ni predbacivati. 

I Janja je bila zadovoljna, kad je čula i vidjela, kako 
Se Petrove osnove sretno i povoljno odvijaju. 

— Samo ti moraš pametno urediti s dicom — rekao 
joj je on. 

— Ne boj se! — uvjerava ga ona. — Znam, da će pri- 
govarati i da će se čuditi, a bi'će 1', viruj mi, malko i sram 
rad mene, al potlje će jope biti sve dobro. 

— A jer bi i bilo sram? 

— A, moj brate! Kan da svit zna, kako j' to s nami 
dvoma bilo i zašto se uzimljemo! Svak će reći: »Baba po- 
benavila!« To će ti biti, at neka će! Svakog čuda tri dana 
dosta. 

— I ja tako mislim. Al da traje i dulje — što j' nas 
briga?! Ne ćemo ni od koga ništa iskati, a kad budemo 
koga tribali, pošteno ćemo platiti, pa će biti sve dobro — 
govorio je on, da uvjeri i nju i sebe. 


Kad je već sve bilo tako posve pripremljeno i uređeno, 
on reče sinovcu, da će otići, jer da ga čekaju neki žurni 
poslovi. Malko su ga ustavljali, no najzad — nijesu ga 
mogli prisiliti, da ostane dulje, kad je on odredio, da ide, 
a dao im je još nešto soldi, pa su bili tim zadovoljniji i 
bolje slušali njegove odluke i želje. 

— Sad moram ići, al ako budem moga, ja ću jope 
doći! — rekao je, da pripremi povratak. 

— Kad bi moga da se vratiš iz oni stopa! — reče Jela. 

— A ko bi zna, moja nevista, kako će biti, kad se 
vratim tamo u onaj svoj brlog! Morda ni ne ću imati nika- 
kova posla, a morda se ne ću moći ni prikrstiti, kolko će 
ga biti. A ja bi najvolije, da se mam vratim, virujte mi! 
A vama ne bi bilo krivo ka ni ovog puta! 

— Samo ti dođi, striče! — prihvatila je ona veselo, — 
Nisi ti ka drugi, koji dođu iz svita, da otmu i odvuku, man 
ti svome dadeš, gospodin Bog da i tebi, štogod od Njega 
poželije. Samo dođi, ako 'š, man ka na svoje ognjište! 

Godilo mu je uhu, kad je rekla, da dođe »kao na svoje 
ognjište«, no tim ga je više boljelo, kad se je sjetio, kako 
ona to njega pozivlje na to sveto ognjište njegovih pra- 
djedova — — Istina, on joj ne zamjerava, jer ni on ne bi 
radio drugačije na njezinu mjestu. Ona ne će ništa ponijeti 
na drugi svijet, ne će ništa prodati niti bilo kako inače 
upropastiti, nego će to sve ostati oko toga njihova ognjišta 
onima, koji će doći poslije nje i koji će se oko njega kupiti 
i grijati kraj njega. Pa i on će sam poslije smrti sigurno 
dolaziti skupa s ostalim svojima i bit će tu kod te iste va- 
trice, koliko mu budu dali, da se zadržava tuda — — On 
to doduše ne zna točno, ali osjeća, da će moći koji put 
doći i pogledati — — — 

— Eto, poželije sam, da iđem na sajam k Mandalini, 
pa ću doći, ako ikako budem moga! — reče on, odgovara- 
jući na njezine blagoslove i pozive. 

. — E da bi Bog da! — prihvati Jela zadovoljno, po- 
mišljajući odmah, kako bi onda i ona išla, a stric bi pod- 
mirivao cijeli trošak i za sebe i za nju i za djecu i — još 
za koga, komu ona bude htjela namaknuti. = ' 

— Imeni bi bilo drago, da odemo skupa u rod! — do- 
metne sinovac Petar svoju, da se zna, da je i on složan 
s njihovim osnovama, — I znaš, da će ujčevim u Razboji- 
nama biti ža, što te nisu sada mogli viditi. 

— Dalečina je, moj sinko, pa kako bi sada?! 

— Ne velim ja, nego ako dođeš, pa da na Mandalinu 
otiđemo na sajam, a onda k njima na užnu! 

— E, e! Tako i ja mislim! — potvrđuje stric i pri tome 
ostaju. 

Janji je rekao, da sa svoje strane posvršava sve, što 
smatra potrebnim tako, da za najdulje mjesec dana bude 
sve spremno, pa čim on dođe, da mogu odmah k župniku 
i reći mu samo: — Eto, plovane: tako i tako — — — 

— Lako j' meni za moje pripreme! — odgovara ona 
veselo. — Ne vele mi slagati divojačke škrinje! A druga- 
čije — i sam si vidije, da imam u kući i sada svega više 
nego mnogi o Božiću. Nego nemoj ti duljiti i otezati! Kad 
smo rekli, rekli smo, pa što ćemo čekati?! 

— Est to! Ako iko, mi se, lje, esmo načekali, pa ne 
tribamo sada još otezati i čekati! Još ovo desetak, dvajest 
godina — — — 

— Ada ji i samo edna, moj Perica! — — — 

— Uprav i ja tako mislim, Janjuško: da j' samo edna, 
od Boga nam je ostavljena i sačuvana od naše mladosti — 

= — Iuprav — — kada sad počinje naša mladost — — — 


LXXIII. 


Došao je ranim vlakom i kroz vlažno se jutro gurao 
s ostalim putnicima, dok je ispao na zagrebački pločnik i 
požurio se na tramwaysko stajalište. Ima vremena, a ni 
kovčežić mu nije težak, pa da je i veći i puniji, no pomislio 
je, da nije pametno, da hoda po gradu s kovčežićem u ruci, 
kad ga može lako vidjeti koji policajac, koji ga pozna od 
viđenja, usprkos njegovoj sadašnjoj urednosti, pa bi mogao 

— a sam Bog zna, što bi mogao jednostavan i služben DpO- 
licajac nagađati, kad bi vidio poznatog prosjaka u pristojnu 
odijelu i s novim malim kovčežićem u ruci?! 


Nije dugo čekao, dok je došao tramway, a tada se je 
popeo i sjeo u jedan ugao i zadovoljno odahnuo, što se je 
riješio pločnika i čekanja. Ne boji se on doduše policije, 
niti joj je što skrivio, ali nikada nije volio, da joj zapinju 
oči za njega. : 

Nemirno je sjedio u svom uglu i neprestano se mje- 
stoljio, kao da pod njim gori, no bio je toliko zabavljen 
mislima, da nije ni primijetio te svoje uznemirenosti. Raz- 
mišljao je, što će i kako će reći bakici, Nije ni pomislio, 
da bi joj rekao istinu. To ne, jer nema nikakove svrhe, a 
nema ni razloga, da se on njoj ispovijeda. Istina je, da su 
se njih dvoje dobro i lijepo razumijevali i da je on po- 
mišljao — — tako: pomišljao je, da bi iskao od svoga plo- 
vana, da mu dade svjedodžbu, da nije oženjen — — — 
To je možda bio nalet bedastoće u jednom času slabosti, 
al je on doista pomišljao na to — — Lijepo će reći plo- 
vanu: »Znate, neka je kod mene, a nije, što bi meni to tre- 
balo. Al neka mi ga. Vidite, ja ne trebam ni krsnog lista, 
pa sam uzeo i taj! Neka ga, kad je moj i kad ga mogu imati. 
A i bolje je, da su taki papiri vazda uza me. Vi ste pametan 
čovjek, pa to i razumijete« — — Tako će on njemu, a bio 
je siguran, da bi mu plovan dao i crkveni ugao, kad mu 
pokaže »stoju«, a kamo li mu ne bi rado dao ono, što mu i 
mora dati! 

Tako je bio odlučio i točno znao napamet svaku riječ, 
koju će reći plovanu i već je znao, kako će i plovan njemu 
odgovarati. I baš, kad je već sve išlo kao po loju — spo- 
menu mu Stančina Janju, a poslije se s njome i sastade, pa 
sve pripreme za razgovor s plovanom odoše u ponore — — 
A jest taj Stančina čovjek na mjestu! I sada mu je na 
han rekao posve ozbiljno i tiho, da nitko drugi ne 

uje: 

— Ne pribijaj se, bluno, u tuđem svitu, man dođi i 
lezi uz onako pusto ognjište i uz onu staricu. Kakva je da 
je, još je ona čvrsta i ne će te pomesti uz nju. Viruj ti svome 
Stančini! A i što *est, 'est: nema joj para ni po lipoti ni 

po zdravlju ni među onima, koje su i deset godina mlađe 
od nje. Reci sam?! 

— "Est to! — potvrdio mu je Petar i dobro pazio, da 
ni pred njim ne oda, što je nakanio. A u sebi se je samo 
smiješio i uživao, kako će sve iznenaditi, kad jedne nedjelje 
župnik pročita: »Petar Blažević pokojnoga Jakova, neože- 
njen« — — Pa jest — pomisli on i skoro se nasmiješi, pa 
brzo metne ruku na lice, da mu tkogod ne opazi — neože- 
njen sam! Momak! — — I onda će plovan: — — »i Janja 
Knežević, udovica — — — — 'Ko među njima zna kakvu 
ženidbenu zapreku« — — — Majka te rodila, što će to pući 
U crikvi ka' lumbarda! — pomisli on i još se više uznemiri, 
pa se zagleda kroz prozor. Kad opazi, da je već u blizini 
Jelačićeva trga, ustane i uzme s poda sandučić u ruku. 
Mora se požuriti, jer ne vjeruje, da će na njega tramway 
dugo čekati, dok on siđe. Nije mu nikako vješt niti se je 
on često na njemu vozao. Tako, gdjekada, kad bi ga duboka 
noć uhvatila kod Save ili kod Maksimira, onda bi se popeo 
i sve razmišljao, kako bi prevario vozara, da ne plati. A 
i zašto bi platio, kad to ne ide vozaru?! — Ne ću njega 
prevariti! — pomišljao je Petar. — Tko bi znao, komu to 
ide u džep, pa ne će ni osjetiti, da li se je Petar Blažević 
dovezao ili ne. A ni trajvan ne će sustati, što mene vozi — 

Gdjekad mu je uspjelo, a gdjekada je morao i platiti, 
Pa baš zbog te vječne opasnosti, da će ipak morati platiti, 
i nije često u njeg zalazio. 

Čim je tramway stao, Petar je izvrcio iz njega kao 
mladić i požurio preko trga do stajališta novoveškog tram- 
waya pred početkom Bakačeve ulice. Tamo su kola već če- 
kala, pa se brzo na njih popne i opet uhvati kut i stisne 
se u njega, metnuvši kovčežić iza svojih nogu. 

Bio je posve sam u kolima. Ne samo da nije bilo ni 
jednog putnika, nego nijesu ni vozar ni pratilac bili u ko- 
lima, već podalje stajali i razgovarali s dvojicom građana. 
Petar je pomislio, da čekaju, dok se skupi više ljudi u ko- 
lima, pa je sve gledao na trg, e da bi na kome prepoznao, 
da se žuri na tramway, pa da prema tome vidi i prosudi, 
da li će skoro krenuti. Međutim ubrzo uvidi, da se je latio 
veoma teška posla, jer je na trgu još uopće bilo veoma 
malo ljudi, a koji su bili, ili su postavljali klupe za dnevni 

sajam voća i povrća, ili su već slagali robu po klupama ili 
su samo prelazili preko trga i nestajali tako, da na nikome 
nije mogao opaziti bilo po čemu nakane, da će k njemu u 
kola. Ustane i iziđe na hodnik, a da ni sam nije znao, zbog 
čega to čini i zašto mu se toliko žuri. Posve je jednako, 
da li dođe u šest i pol ili u sedam ili čak i u deset sati u 
svoj brlog, a ipak — žuri mu se. Nasloni se na onaj sanduk, 
u kome je bila — kako je on pomišljao — duša tramwayeva, 
i zagleda se prema onoj dvojici, bez kojih ne će krenuti. 
Jedan ga pogleda, a Petar mu se prijateljski nasmiješi i 
reče dosta neodlučno: 

— Hoćemo li?! 

— Odmah, odmah! — odgovori onaj i opet se obrne 
k svome društvu, a Petar malko slegne ramenima i baci 
pogled na sat na stolnoj crkvi. Učini mu se, da već pre- 
dugo čeka i pomisli, da bi bilo najpametnije, da iđe pje- 
šice. S Kaptola začu udaranje tramwayskog zvona i pove- 
seli se, jer je odmah zaključio, da dvoja kola ne će tu 
dugo stajati. Ne sjeća se, da je ikađa vidio, da bi dvoja u 
isto vrijeme tu čekala. 

Još prije, nego li su kola s Kaptola stigla, uđoše i 
vozar i pratilac u kola, smijuljeći se Petru, koji je sjeo na 
svoje prijašnje mjesto i pažljivo promatrao svaku njihovu 
kretnju. ' 


. — Morali smo čekati, dok je ovaj došao! — reče mu 
pratilac, nudeći mu kartu. — Do Mirogoja il do Zvijezde? 
— upita ga. 

— Ni mrtav ne ću na Mirogoj! — odgovori Petar, a 


grudi mu se lako nabreknuše velikim zadovoljstvom, kad 
osjeti, kako je to divno čuvstvo, koje ga je obuzelo: 
— —— Ni mrtav ne ću na Mirogoj! Ne znate vi, da ću 
ja k svojoj Janji, pa ćemo mi skupa u zemljicu, u kojoj su 
i naši stari ostavili svoje koščice — — — 

U tome času osjeti, zašto mu se toliko žuri: da Zlatu 
zateče kod kuće! Eto, to je ono, što ga goni i zbog čega je 
bio toliko nestrpljiv i nemiran. Sad će je još zateći kod 
kuće ili će je sresti na putu. Isto će tako naći i Željka. Ne- 
vjesta mu je dala dva prava lička sira, pa bi mu bilo 
drago, da ih Zlata odmah vidi i da joj rekne: 

— To sam donio za vas i za bakicu i za djecu. Ne 
treba ih meni. Načmite jednoga i kušajte, pa ćete vidjeti, 


kako su naše žene dobri sirari. Samo načmite jednoga — — 


Veselio se je, gledajući u duhu lijepe Zlatine oči, kako 
će ga prijateljski i ljubazno motriti i smijuljiti mu se, a 
on će se potuliti i pretvarati se, da je niti ne gleda, a ne 


“će s nje skidati pogleda! 


Uzeo je kovčežić u ruku i pripremio se za izlaz mnogo 
prije, nego li je tramway stigao k Svetom Ivanu. Stajao je 
kod izlaza, oslonivši kovčežić na »tramwayevu dušu«, no nije 
puštao iz ruke, a čim su kola stala, s mladenačkom je okret- 
nošću sišao i udario određenim pravcem. Činilo mu se je, 
da je već okasno, pa da je Zlata već otišla ili da će je tu 
sresti i tako joj ne će moći ni reći, da joj je donio dva sira. 
Ne može joj tu pripovijedati na putu, da joj nešto nosi. 
Pomisli, da je možda već ipak prošla, pa se poče uvjeravati, 
da bi je svakako bio morao opaziti, jer je neprekidno gledao 
na ulicu. Dobro je pozna, pa da je i više svijeta na ulici, ne 
bi izmakla njegovu oku, a kamo li, kad je još prilično pusta. 

Nije je sreo, a nije je ni opazio pred sobom, iako je 
već vidio sve do ulaznih vrata. Nigdje ni žive duše, kao da 
je cijela uličica izumrla! Istina, osim kućevlasnika i Zla- 
tinih ni nema nadaleko nikoga. Stoga nije nikakovo čudo, 
što nikoga ne vidi. Ni prije, redovno, nije nikoga viđao, 
kad bi došao u tu putinu, koja sigurno još nije imala čast 
i sreću, da bude unesena u gradsku maticu krštenih ulica. 

Sjeti se, da je to redovna pojava, pa se odmah sam 
utješi i umiri, ubrzavši korake, misleći i govoreći skoro 
naglas: 

— Još nije otišla! 


Kod te ga pomisli obuze neka čudna jeza, kao da ga 
je vuk probo svojim čarobnjačkim okom, pred kojim — 
kažu — zatreperi i najčvršće momačko srce. Osjeti tu ne- 
običnu i neočekivanu jezu i nekako se ulekne u leđima, 
kao da joj želi na taj način izmaknuti, pa se požuri još 
više i već stade pred dvorišnim vratima i primi za kvaku. 
Čudo Božje, kakovo je to željezo, kao da već davno nije 
na njemu bila ljudska ruka!? Strese ga ledena groznica, 
kad osjeti, da kvaka ne otvara! 

— U Ime Isusovo! — šane kao izražaj zaprepaštenja 
i kao molitvu Onome, koji bi morao vazda biti na usluzi 
u svima ljudskim nevoljama i neprilikama. Zatrese još 
čvršće, no brava ne popusti, tek su se vrata tresla i že- 
ljezo lupalo na željezu. 


Čas zastane, ali posve uplašen tom neobičnom po- 
javom, jer je znao, da je već i bakici i Zlati u krvi, da 
dvorište otvara, koja prva iziđe iz kuće, a to je svaki dan 
već u zoru, a češće i prije. Redovno otključava bakica, jer 
spava još lošije od Zlate i budi se mnogo prije zore, 
ustaje, moli se Bogu, izlazi van, otvara dvorište, uzimlje 
ključ sa sobom u kuću, da se preko dana ne izgubi ili da 
ga tko ne izvuče. Tako je to, otkad su u tom dvorištu, pa 
je čudnovato, da je baš jutros drugačije. I on ne misli, da 
se radi o pukom slučaju, da su zaboravile ili da su možda 
uobičajile drugačije, otkad njega nema s njima, bojeći se, 
da bi im se tko mogao zorom uvući u dvorište, a one same 
žene s djecom. — Ne! On nije na to ni pomislio, jer mu je 
nešto nepoznato, neki glas iz njegove nutrinje govorio, da 
se je nešto drugo moralo dogoditi, pa pod dojmom toga 
strašnog osjećaja zatrese kvakom svom snagom, a zatim 
priguši i dah u sebi, da čuje, da li će se što čuti u dvorištu 
ili iz stana, a on se — nije nadao! Toliko ga je ono nešto iz 
njega, onaj nepoznati i tajanstveni glas bio uplašio, da se 
je dogodilo nešto drugo, nešto posve drugo. Ne radi se ni 
o zaboravu ni o slučaju ni o promjeni običaja, otkad njega 
nema s njima. Ne, ne! Nešto je posve drugo po srijedi! 

Još jednom čvrsto zdrma kvaku, pa kad se nitko ne 
javi i kad ne osjeti nikakva znaka života iznutra, udari 
svom žestinom nogom o vrata kao izvan sebe, podiže lice 
prema nebu, kao da će kleti ili blagoslivljati i vapiti za 
pomoć, no ne reče ni jedne jedine riječi, nego samo za- 
ljulja glavom. 

— Kaj ste pobedastili?! Kaj lupate?! — drekne muški 
glas iza njega. Trgne se i obazre. Vlasnik je kuće stajao 
na kojih pedesetak koračaja i ljutito ga motrio. — A to 
ste vi?! — reče mu, kad se je Petar obazreo i zagledao se 
nijemo u njega. 

— Ja sam! — odgovori Petar, kad se je snašao. 

— Nema više nikoga unutra! — reče mu gazda. 

.Petar se skameni, kad mu te riječi prodriješe u bub- 
njiće, no osjeti, da se nije iznenadio. Ne, ne: i on sam 
zna, da nema nikoga, jer nikoga ne može biti. Nema ih 
više — — — On se je zabunio, kad je lupao i očekivao, da 
će tko doći i otvoriti mu, iako je osjećao, da nema nikoga, 
tko bi mu mogao otvoriti. Stajao je kao osuđen pred gaz- 
dom i nijemo kao blašče blejao i zurio u njega. Možda je 
čekao, da čuje, gdje su one, što je bilo s njima, kad ih 
više nema tu, gdje ih je on smjestio, a možda nije oče- 
kivao ništa, nego jednostavno nije mogao progovoriti. 
Ukočio se je, kao da je uzet, i samo buljio preda se. 

— A gdje ste vi bili tako dugo? — upita ga gazda, 


pristupivši mu posve blizu. — Ja sam već mislio, da ne 
ćete ni doći i da mi je stara lagala. 
— Nije, nije lagala! — odgovori Petar, iako nije imao 


ni pojma o onome, na što je onaj mislio, a nije smogao 
toliko snage, da ga upita, što se je dogodilo i što mu je to 
stara pripovijedala. 

— I ja sam joj povjerovao, al sam se već bio pobojao, 
već mislio da me je nasmicala. Rekla mi je, da ste vi otišli 
svojoj kući po novce i da ćete sigurno platiti najamninu — 

— To se zna, da ću je platiti! — potvrdi Petar. — 
Ona to nije lagala. 

— I ja sam joj povjerovao, al sam se već bio pobojao, 
kad vas tako dugo nije bilo — govorio je gazda i mjerio 
Petra od glave do pete, kao da mu se divi u toj gospod- 
skoj opremi, koja je bila mnogo ljepša ne samo od redovne 
Petrove opreme, na koju je gazda bio naučen, nego i od 
gazdine, koji je bio veoma jadno i kukavno obučen. 

Petar se je strahovito mučio i naprezao, da najzad 
upita, što se je to dogodilo, otkad njega tu nije bilo, i gdje 
su bakica i Zlata, no nikako nije mogao skloniti potrebnih 
riječi. 

— Već mi morate platiti za dva mjeseca, al ako ho- 
ćete, možemo se nagoditi za pokućtvo, ako ga ne trebate. 
A ne trebate ga! — govorio je gazda i počeo ocjenjivački 

vagati Petra, e da bi vidio, da li će mu uspjeti, da ga 
navuče na tanak led. — Naravno, pokućtvo nevrijedi ni 
jedne najamnine, a kamo li dviju, al ako biste mi još što 
dali, mogli bismo govoriti. Što će vama sada to sve — — 
Al, ako hoćete i ako sve pošteno platite — — — 

— Kako ne bih platio!? — odgovori Petar ljutito i 
naglo, kao da je najzad preskočio strašnu ogradu, upita: 

— A gdje su one?! 

— Ivi zbilja ne znate?! 

— A kako bih ja znao, kad ste čuli, da sam bio kod 
kuće u Lici?! 

— Malu su, onu slijepu, smjestili negdje k časnim 
sestrama na Josipovac, gdje li, a — 

— Pa, kako, zašto?! — iznenadi se Petar i upadne mu 
u riječ. 

— A nego što bi s njom?! Tko će primiti tuđe slijepo 
siroče, ako ne će sestrice?! — odgovori gazda mirno. — A 
nijesmo je mogli pustiti na ulici kao mače. 

— Al, čovječe, zašto?! — vikne Petar. — Zašto ste je 
tamo dali? Tko ju je dao?! 

— Vele, da joj je ono tetka i s njom je bio nekakav 
njihov časnik i onaj čifut Wetter, što je za vrijeme rata 
trovao naše vojnike bolesnim blagom. Oni su to sve uređi- 
vali. Staru su smjestili u »Dom Božjega Milosrđa«. 

— A mladu?! — upita Petar već posve izvan sebe i 
nasloni se svom težinom na vrata. 

— Bog s vama! — usklikne gazda. — A kud bi dru- 
gamo, nego s njom na Mirogoj. Neki su govorili, da će 
doći Pilko i odvesti je prije dana kao i drugu sirotinju, 
al onda su, kažu, sve uredili ona gospa i Wetter, 

— Al što je to bilo? Kako je bilo? — pitao je Petar u 
potpunom bunilu i omaglici. 

— Što je bilo? Kako je bilo?! — ponavljao je gazda 
pitanja. — Nije bilo ništa! Što bi bilo?! Umrla, umrla, i 
gotovo. To je bilo. Kad je ona umrla, onda su, kažu, nešto 
morali učiniti, 

— A zašto nijesu tu ostali, dok ja dođem? 

— To morate njih pitati. Ja vam to ne znam — od- 
govori gazda posve mirno. — Nego, ako hoćete, možemo 
se onda nagoditi i urediti, jer ste stan uzeli vi, pa mi vii 
odgovarate za najamninu. Ja nijesam još nikoga ogulio, 
al se ne dam ni prevariti. 

— A gdje je ključ od vrata? 

— Evo ga! — odgovori gazda. — Al vama ne treba. 
Što će vama više ključ?! 

— Treba mi! — odreza Petar i pruži odlučno ruku. — 
Dajte mi ovamo ključ, a onda ćemo razgovarati. Imamo 


'vremena. A gdje je mali?! 


— Je T onaj, koji je htio ubiti majstora?! Onaj je tat 
Kristušev u reštu, kam i spada! — odgovori gazda prilično 
ljutito i otresito. — Kažu, da je falilo samo malo, da nije 
ubio kao krvavog cucka uglednog obrtnika gospodina Fu- 
čeka, koji ga je i učio i hranio kao svoje dijete. Al! to vam 
je ona stara pouka: hrani sirotu na svoju sramotu! Od 
tata i tolvaja ne može bit nego tat, da prostite — — Vi, 
kažu, niti nijeste njihov rođak, pa mi ne ćete ni za- 
mjeriti — — — 

Ta je vijest Petra porazila više nego sve, što je bio 
dotada čuo. Odmah je pomislio, da je baš taj događaj izvor 
cijele tragedije. 

— Ihtio ga ubiti? — rekao je, samo da izazove gazdu, 
da mu još što reče, ako zna. 

— Velim vam: kao cucka! — odgovori gazda mrko i 
oštro. — Ja sam rekao, da je tat i rauber, čim sam ga tu 
vidio! 

Petra su te riječi ujele za srce, te osjeti potrebu, da 
obrani Željka, kojega je on volio kao svoje dijete i znao, 
da je dobar kao dobar dan, ali nije imao snage, da se tu 
svađa, jer se je bojao, da bi ubrzo prešao na dokazivanje — 
šakama. Osjećao je, da ne bi mogao dugo tako mirno i 
blesasto podnositi sve uvrede toga sebičnog zamazanca, 
kako je ocjenjivao vlasnika te špilje. 

— Kažu, da ga je svom snagom smjerio čekićem među 
oči, a onda pobjegao ravno na policiju — nastavljao je 
gazda svoju priču. — Kad ga tu uvečer nije bilo kući, 

majka mu je digla cijelu uzbunu i pošla ga tražiti, a kad 


ga je našla i kad je čula, što je učinio, puklo joj je, vele, . 


.srce.-I tako je to onda sve svršilo. 

— Tako je to svršilo?! — reče Petar kao stroj. 

— Tako, tako — — — Samo smo ostavili stan, jer su 
mi svi rekli, da ćete vi doći, a vi ste ga i iznajmili na svoje 
ime. 

— Jesam! — potvrdi Petar, rivajući ključ u bravu. 

— A hoćete li ga zadržati?! 

— Za ovaj ću ga mjesec i tako platiti, a idućeg ga 
mjeseca više ne trebam. 

— E, al mi nijeste na prvoga otkazali, a danas je već 
deveti svibnja. Na prvog mi lipnja morate otkazati ili 
možete ići i bez otkaza, ali mi morate platiti za cijeli 
lipanj. 

Petar nije ni slušao njegovih riječi, a koliko je njihov 
zvuk i dopirao do njegovih bubnjića, nije pod Bogom 
ništa razumio, već je rekao, samo da ga se riješi: 

— Doći ću ja k vama, pa ćemo se sporazumjeti. 

— Danas popodne nijesam kod kuće, jer moram ići 
kumu Puceku u Vrabče. Možemo onda sutra. 

— Meni je svejedno! — odgovori Petar, zatvarajući 
za sobom vrata. 

— Da znate, da ja nijesam ulazio u sobu! Ključ je 
kod one gospe, frajle — što li je — vikao je gazda za njim, 
no Petar mu nije ništa odgovorio, već je zalupio za sobom 
vratima, koliko su mu god sile nosile. 


Ušao je kao u groblje i bez ikakova razmišljanja 
skinuo šešir s glave — što nije još nikad učinio, ulazeći 
u dvorište! — i pobožno se prekrstio. Pogled mu je pao 
pred vrata, gdje je redovno sjedjela ili stajala Slavica i 
dozivala ga: 

— Hoćete li se, striče, igrati sa mnom? 

A on se je onda vraćao u svoje djetinjstvo, spuštao se 
kraj nje na zemlju i igrao se, kako je god ona zapovijedala. 
Sada su vrata gluha i pred njima je pustoš, kakove ni- 
kada nije bilo. Bilo je prije tu pred njima slijepo dijete, 

al' je bilo — dijete i bilo ga je puno dvorište! Sada je sve 
tiho, mirno, pusto i prazno, Nigdje nikakova znaka života, 
nigdje titraja ljudskoga glasa, nigdje sjene ljudskoga lika. 

Stao je sučelice vratima i nepomično se zagledao u 


njih, gledajući pred sobom Zlatu, kako stoji u okviru nji- 


hovu, smiješi se i s njime razgovara kao sa svojim ocem, 
kao da je lička priprosta žena, kojoj je on ravan, zove ga 
stricem i pripovijeda s njime o svim poteškoćama i bije- 
dama svoje porodice — kao da on sve zna — a ipak se 
smiješi, jer joj se je smiješila njezina lijepa duša. Stoga 
je on i nastojao, da joj olakša taj teški teret i da joj po- 
mogne, gdje mu je god bilo moguće, kao da je to sve 
mjegova sirotinja. I nije nikada požalio, a istom sada 
osjeća, koliko ih voli i koliko su mu blizi — — Dugo je 
stajao kao okamenjen, a onda se nenadano i naglo mašio 
rukom očiju, obrisao ih i pristupio svojemu ajatiću. Naglo 
je otvorio vrata i zagledao se unutra, kao da je nekoga 
zatekao, pa ga sada motri, prije nego ga pograbi za šišak. 
Bilo je sve točno onako, kako je ostavio, kad je pošao, pa 
se vidi, da ni gazda nije dirao, kad je preuzeo ključ od 
dvorišta. Metnuo je sandučić u jedan kut, opet izišao van 
i zamislio se, no ubrzo se povrati, uze stolicu, metne je na 
dvorište i sjede. 


Dugo je sjedio posve nepomično i bez ikakove od- 
ređene misli, dok mu nenadano ne dođe pred oči Zlata na 
mrtvačkom odru. Opet pobožno i s najvećim poštovanjem 
skine šešir i prekrsti se, osjećajući da je Zlata tu s njime 
i da ga promatra. On vjeruje, da ona njemu i govori, samo 
što on ne može nje više čuti, ali je držao, da ona čuje 
njega. Ona njega i vidi, jer duh i vidi i čuje, samo što 
on ne vidi nje — — 

Nije znao, koliko je sati, kad je ustao, jer nije po- 
gledao na sat. Bilo mu je posve jasno, da mora potražiti 
Maru, da od nje čuje sve, što ga je zanimalo. 


U Novoj Vesi vidje, da je već skoro devet sati i za- 
čudi se, u što mu je vrijeme prošlo. Kao da je sanjao 
strašan san — — — 

Mara se nije iznenadila, kad ga je opazila u uredu, jer 
ga je svaki dan očekivala. Držao je šešir u ruci, okretao 
ga i gledao u nju bez i jedne riječi. 

— Hvala Bogu, da ste već došli! — rekla je ona, pru- 


žajući mu ruku. — Jedva sam vas već dočekala. 
— Došao sam! — odgovori on posve tiho, 
— Jeste bili u stanu?! 
— A jadan sam ga ja bio u njemu! — — — I umrla?! 
— Prekinula je žalost! — odgovori Mara. — Navrla 


joj krv na usta i zagušila je. 

— Jadan ti sam za njom — — — 

— I ona je vas spominjala i žalila, što nijeste bili tu. 
S tim je mislima i umrla. Bakica mi je dala onaj vaš za- 
motak, da vam ga predam, kad se vratite. 

— Kakav zamotak?! 

— Vaše novce! Samo nijesu u mene, jer smo ih pre- 
uzeli skupa kapetan Stefanović, Wetter i ja, pa vam ih 
moramo skupa i predati. Počekajte malko — reče mu i 
sjedne k telefonu. Nešto je govorila, no Petar nije slušao, 
a i što je čuo, nije razumio, dok mu ona nije rekla, da se 
je dogovorila, da se dovečer sastane s onom dvojicom i da 
on tada dođe. — Vi mene čekajte — rekla mu je — kod 
Jelačićeva konja u sedam sati. 

— A gospodin Dragan?! — upita on posve tiho. 

— I njemu je opet posve slabo. Kad je čuo, da je 
Željko doveden k njemu u isti zatvor, skoro mu je puklo 
srce kao i nesretnoj Zlati, pa i njega svalilo u krevet. 

— Bi 1 ga mogao vidjeti?! 

— Ne biste jer je u bolesničkoj sobi. Mene su pustili 
k njemu, jer sam mu morala reći radi pokojne Zlate. 

— Pa, što ste mu, kukavcu, govorili?! Jer ga nijeste 
pustili s mirom, kad mu je i onako dosta?! 

— Pokojna mi je Zlata rekla, da mu idem odmah reći, 
Rekla mi je: »Reci mu, da sam ja otišla, pa neka se požuri 
i on za mnom!« Tako mi je rekla i zaklela me, da mu 
moram to reći, pa sam i rekla. 

— A bih li mogao vidjeti Željka?! 

— Ne dadu, kad mu nijeste rod. Mene su pustili. 
Znate, da je strašho tvrdoglav kao mazga. Ne će nikako 
da kaže, da mu je žao, što je učinio! A odmah bi mu bilo 
bolje: I vele, kad bi imao roditelje, da bi ga pustili kući, 
jer je još dijete. 

— A znate li, kako je to bilo s njim? 

— Kad je proglašena Draganu osuda, počeli su u ra- 
dioni o tome govoriti i sigurno su se rugali i bockali ga. 
On se je okosio na jednog šegrta; onaj ga udario, a Željko 
njega, drugi opet skočili, da pomažu onome, i tako svi na 
Željka, dok nije najzad skočio i sam majstor na njega 1 
udario ga čekićem pod rebra u slabine. Njemu se smrklo 
pred očima, pa pograbi drugi čekić i objeručke zvizne 
gazdi u glavu, da mu je prsla kao tikva. > 

— Posvetile mu se! — prošapće Petar. — I neka je 
psinu, uprav kao da je mene pitao — — — . 

— Tako to pripovijeda Željko, a majstor opet pripo- 
vijeda drugačije i — 

— I nije psina — Bože, poštuj ono svetog krsta na 
skotu! — i nije crkao?! di? 

— Još je u bolnici, al mu je već mnogo bolje i ne će, 
hvala Bogu, umrijeti. : 

— Malo ima On, slava Mu i hvala, posla s onakima! 
— —Ineka ga je, posvetile mu se njegove ručice! 

— Majstor pripovijeda, da ga nije nitko nego jedan 
šegrt samo malko, al da je — kaže — đavo u Željku, pa 
ga podjaruje! Srećom su po Željku bile posute modrice — 

— Nesrećom! Kakvom srećom?! — prekide je stric 
otresito i mrko, kao da će se s njom potući. 

— Srećom, velim, jer su odmah i na policiji i poslije 
na sudu ustanovili, da je bio sav izubijan. 

— A kamo ste strpali bakicu i malu?! 

— Nekud smo morali s njima! Sreća je Božija, što 
smo imali pri ruci i na ruci gospodina Wettera, koji nam 
je preko svojih prijatelja odmah isposlovao mjesto za 
bakicu. Nije vam to, znate, lako, al je u Domu glavni jedan 
njegov veliki prijatelj, pa je sve išlo, kako smo samo 
mogli poželjeti — — — A i za Slavicu nam je on valjao, 

iako je židov, a zavod je časnih sestara! Sve oni mogu, kad ' 


hoće — — — 

— Je li to onaj — — 

— Što ste ga vi htjeli baciti van! — prekide ga Mara. 
— Baš onaj isti, i vidite, sada nam je glave valjao. 

— Blago nama! — — — reče stric Petar, kimajući 
glavom. 


Kad je otišao od Mare, stao je pred kućom i počeo 
razmišljati, što bi radio do noći. Nije ni pomišljao, da bi 
se presvukao i pošao na koji ugao, jer je to zanimanje bilo 
za njega sada — već davna prošlost, koja se više ne po- 
vraća. Što je bilo, bilo je, i više se ne će povratiti. 

Nije se nikako mogao domisliti, što bi počeo, a glavom 
su mu se misli rojile i kovitlale kao pčele po košnici, kad 
u nju zaluta miš. — — — I Željko se nije dao! Naravno! 
kako bi se dao, kad je spoznao, da je taj njegov majstor 
obična zvijer! — — — Mora ići po novac, a on ga je 
ostavio, ako njima ustreba — — — Bakica je čudna žena 
— — Samo da nije našao Janje žive i zdrave — — — 
Samo da nju nije našao živu, onda bi se bilo čulo — — — 
Dok je ona živa, ne može biti i druga — — — A Zlatu 
prekinulo, kao što djeca trgaju ledene svijeće, koje vise 
sa strehe — — Samo je pukla i izdahnula. 

Vidje, da je već prošao velik komad Vlaške ulice, no 
to ga nije smelo u mislima niti se je upitao, kamo ide. 
Išao je dalje veoma polako, s noge na nogu, dok nije prešao 
cijelu Vlašku i Maksimirsku cestu do Bukovačke. Zašto je 
okrenuo nalijevo prema Bukovcu, to on nije znao niti ga je 
to pitanje zanimalo. Išao je neprestano naprijed, jer je mo- 
rao nekako utrošiti vrijeme i jer ga je nešto gonilo, da ide. 
Skrene u Barutanski Jarak i tu se osvijesti: vidje, da i u 
gradu imade loših i izlokanih putina, baš kao i u njegovim 

selima. To mu se svidje i produži njime prema sjeveru. 
Kućice su bile sve niske, ali inače prilično ukusne i pri- 
vlačive, pa ih je počeo s velikim zanimanjem promatrati. 
Vidje po nekim znakovima, da u jednoj toče vino, pa 
osjeti, da je gladan, jer nije od jučer ništa jeo. Istina, 
nevjesta je Jela njemu u čast skuhala velik lonac kiseloga 

kupusa i suhoga mesa i slanine, pa se je najeo kao gorar, 
ali je otada već prošao skoro cijeli dan, pa osjeti, da nije baš 
gladan, al da bi mogao štogod pojesti, no piti je morao, 
jer je bio veoma žedan. Sramota bi mu bila, da traži vode, 
pa uđe u kuću i zaište pola litre vina. Domaćica ga po- 
gleda malko sumnjivo, no onda se ipak odluči i dohvati 
mu čašu i bocu. ' OJ 
— A što me, gospo, tako gledate? — upita on, osjetivši 
žestoko i neugodno njezine sumnjičave poglede. 
— Uprav ništa! — odgovori ona, zatežući. a Znate, 
svaki se vrag tu doklati, pa ište vina, a onda leti prijaviti 
: <. 
sia ITA nisam od toga soja! — odgovori on posve mirno 
i zamoli je, da mu dade komad kruha i još što, ako ima. 
— Imam suhe slanine — odgovori ona — al, znate, i 
to vam mogu prodati samo onako, prijateljski. Znate, kako 
je, kad čovjek ne može do krajcara, da plaća dozvole i 
daće, onda se mora svakako, Mi s. preko ulice, al ne 
ij i nikome, da pije tu nas. 
Pm gi pis vaš stric, . tko dođe! > reče Petar. — 
Vi smijete piti i smijete svome ponuditi, da popije čašu 
vina. . 
— Ne znam ja ni to! — odgovori žena nesigurno, ali 
je ipak rezala slaninu. — Smijem sve, dok me ne uhvate, 
a kad me uhvate, onda će biti potezanja i natezanja. 
Iz susjedne se je prostorije čulo vikanje i deranje 
djece, pa je žena češće dovikivala, da budu mirna. : 
— Pustite ih! — reče joj Petar. — Dosta je, da se vi 
bojite financije. Zašto bi se i djeca morala koga bojati?! 
— Ne živi se bez straha Božijega! — odgovori žena 
ozbiljno, mećući preda nj slaninu i kruh. — Imate li 
nožić? Ba Pesa 
— Imam, imam — odgovori on i izvadi nožić iz džepa. 
Prije redovno nije nosio sa sobom ništa, no sada ga je bio 
ponio u Liku, pa mu je tako joši sad u džepu. Imao je i 
sat u džepu, no kako nije naučen, da na njega gleda, sve 
je pomišljao, koliko bi moglo biti sati, ali se nije sjetio, 
da se maši u džep i da pogleda. — Mora biti već kasno?! 
— reče ženi, gledajući po zidovima, kao da traži sat. 

— Već je podne davno prošlo. Može biti jedan sat 
popodne. 

Jeo je lagano, al mu nije osobito prijalo, kao da je 
žvakao slamu. Jedan je zalogaj morao dugo prebacivati 
po ustima, dok bi ga teškom mukom otpremio niz grlo. 
Ni ne misli na ono, što radi — — — 

— — — Što će sad ovdje?! Prositi više ne će, njih 
nema, pa što će raditi?! Što može početi?! Ne može se ni 
povratiti odmah kući, jer im je tumačio, kako ima dosta 
posla, pa bi ga odmah uhvatili u laži. Eto — — Još ne 
zna, al će se već nešto razviti samo sobom — — — 

— Kud se sad može ovdalen od vas? — upitao je, kad 
je pojeo i popio. 

— Može se svukud! — odgovori žena posve priprosto. 
— Tko bi nam branio, kudgod hoćemo?! 


— Znam, znam, nego mislim: kud vode ovi vaši : 


putovi? 

— Velim vam: svuda! Možete dolje na Maksimirsku 
cestu, možete u Bukovac, možete u Veliki Dol a možete 
i u Rim — možete, kud hoćete, 

— U Rim?! — iznenadi se on. — Ovdalen vi možete 
u Rim?! : 

— Kako ne bi mogli?! Čim iziđete tu gore do Velikog 
Dola, ne okrenete ni lijevo prema gradu ni desno prema 
selu, nego ravno uz brijeg. To vam je Rim. 

— Ja sam mislio na pravi Rim! 

— Pa to vam je pravi Rim! 

— Ne, ne! Ja sam mislio na onaj Rim, u kome je 
rimski papa! 

— E, mi tu nemamo još pape. Imamo samo starog 
gospodina Starovečkog, al pape nemamo. 

— A tko vam je taj gospodin? 

1 To je jedan stari naš prijatelj. I oženio se. Uzeo 
je Jagicu Kalafatićevu, pa svijet svašta govori i ruga se — 
pripovijedala je gospođa polako i uvjerljivo. — Svijet i 
laže mnogo, ali je istina, da se svi dečki tamo rado na- 
vraćaju, otkad se je oženio. 8 

Petar nije mogao uhvatiti smisla te priče o tom za- 
mjeniku rimskog pape, pa je u nju gledao posve tupo i 
neodređeno tako, da je ona taj pogled razumjela. 

— Znate — tumačila je — rugaju mu se, jer je on 
već stari čovjek — — E, vi ste mladić prema njemu! — 
reče promatrajući ispitivački Petra. — Njemu je sigurno 
već blizu sedamdeset godina, a prošle se jeseni oženio. 

Osjeti, da ga njezine riječi ugodno zagolicaše, pa se 
malko uspravi i protegne. Godi to, kad se u njegovim 
prilikama čuje, da je netko mnogo stariji od njega, jer već 
ima blizu sedamdeset godina. Onda, posve naravno, vidi, 
da Petar nosi još momački svoja pramaljeća. 

— A zašto se ne bi on oženio, ako mu je trebala žena? 
— upita je i nasmiješi se. — Svatko najbolje pozna svoje 
potrebe. 

— Jest tako, jest, al on je uzeo curu od dvadeset go- 
dina, Jagici nema nego dvadeset godina, a njemu ih je 
sedamdeset, pa se momci kupe kao psi. Znate, kakvi su 
momci — — — 

— I tako mlada cura pošla za starca?! 

— E, to su vam računi! On ima lijepu kućicu i zemlje, 
a star je, pa Jagica računa, da će skoro naslijediti i onda 
se udati po svome izboru. A tu zemlja već i sada mnogo 
vrijedi. 

Slučaj nije kao Petrov, pa on odmah izgubi za njega 
svako zanimanje. Jedino je utješljivo, što čuje, da se stari 
ljudi žene i u drugim mjestima, a ne samo u njegovu 
selu — — — On uzimlje svoju paricu, pa to onda nije 
nikakovo čudo. Ne će se oko njih skupljati momci — — — 

— Ludost je načinila — nastavljala je gospođa s ve- 
likom revnošću. — Kad se je već udala, nije se smjela 
pustiti — — Al, znate, kad vam zlo nikada ne spava — se 
Već je kao bačvica okrugla, a znate, kakav je svijet! Mi 
smo vam ovdje kao na selu, pa se sve zna, a što se ne zna, 
to se izmišlja i prepričava. Vele, da dijete nije njegovo — 
-- — A tko bi znao?! A zar ne, da to nije smjela učiniti?! 
Kao da se to ne da i drugačije — — Zar ne?! 

—E, da! — reče Petar, ustajući, a da nije imao 
upravo ni pojma, o čemu je govorila. ' 

— A istina je, da se selski momci iz Bukovca i Re- 
meta neprestano motaju oko kuće kao cucki, a sve — 
prijatelji i kumovi i stari drugovi i znanci Jagičini — — 
A znate, kako vam je prijateljstvo s takom mladom že- 
nicom — — — 

— E, da! — potvrdi Petar opet, plati i pođe. — Hvala, 


gospo, i Bog vam platio! — zahvaljivao je on, zaboravivši, 
da je platio. 
— Bogu hvala! — odgovara ona veselo. — Ako ćete 


gore kroz Rim, pazite: druga kuća na lijevu ruku. Tamo 
vam je lijepa Jagica. 

— E, da! Neka, neka! — odgovara Petar, potuli se i 
udari ravno prema sjeveru. 


— Kad iziđete tu gore na križanje, onda ni lijevo Ve- 
likim Dolom na Bijeničku cestu ni desno u Bukovac, već 
ravno uz brdo, pa ćete morati proći kraj kuće starog Sta- 
rovečkog i možete lako vidjeti njegovu Jagicu. Vidjet ćete: 
nema nijedne tako lijepe u ovom našem kraju. Samo je 
dobro pogledajte — — 

— E, da — — mumljao je Petar i lagano odmicao, ne 
osvrćući se na gospu i njezinu pripovijest. 

Još nikada nije ovuda prolazio, al mu se učini sve po- 
znato i domaće, jer je doista seoska priroda i raspoloženje 
na rubu velikoga i bučnoga grada. I nijesu više stisnuti 
mali vrtovi oko puta nego prave i potpune velike njive, 
zasijane žitom, baš kao i kod njegove kuće, a gore se dalje 
po bregovima vide divni vinogradi — — ne kao u njegovu 
kraju, jer ih tamo ne bi odgojila nego Milost Božja! Al su 
ipak i njegovi brežuljci prekrasni, i ako nijesu okrunjeni 
vinovom lozom — — — 

I ovaj je put prava seoska putina, pa čovjek ne bi vje- 
rovao, da je u velikom gradu, Petar je bio upravo zahvalan 
gradskoj upravi, što je zaboravila na ovaj divni isječak 
seoskoga mira i tako ga poštedjela svojim kanalima i asfal- 
tima i velikim svjetiljkama. A tako je i pravo: neka tim 
besposlicama dosađuje svojim uglednim građanima, a si- 
rotinja neka uživa u slobodi i tako bar u bilo čemu neka 
bude pred ostalim nesretnim građanima — — — 

— — — Cijeli mjesec dana?! Poludio bi tako bespo- 
slen. Ili se mora latiti svoga posla ili mora čim prije bje- 
žati, Nema drugoga pametnog izlaza, Ne može nikako ovako, 
kao da je gradski namještenik za ispitivanje, proučavanje 
i prikupljanje brbljarija sa gradskih periferija! Može još 
koji dan, može nekoliko dana, može i tjedan dana, no što 
će dalje?! 

Nije ga vukla želja, da vidi Jagicu Starovečkovu, no 
ipak udari uz put, koji bi morao biti Rim prema opisu, što 
ga je dobio: ni lijevo ni desno, nego ravno uz brdo! Tako 
je glasila uputa i tako je učinio. Nije imao upravo nika- 
kova razloga, da ne učini tako, kad imade vremena još 
cijelo poslijepodne. A to je toliko vremena, da bi mogao 
nasjeći i natovariti voz drva. 

Išao je polako, s noge na nogu, razmišljajući tako, da 
nije mogao razviti ni jedne jasne misli — — — 


LXXIV. 


Prenuo se je iz sna, naglo se uspravio, sjeo i počeo se 
usplahireno ogledavati oko sebe. Nije se nikako mogao snaći 
i pogoditi, gdje je. Vidi, da je u šumi mladih hrastova, pri 
nekakovu brijegu i ne vidi ništa drugo osim na protivnoj 
strani isto takav brijeg, sav obrastao šikarom. 

Ustane, protrlja oči i stane uporno misliti, kako je tu 
došao i kojim je putem išao, no nije se u prvi čas mogao 
sjetiti, da li je jutro ili večer i u kojem je dijelu svijeta. 
Kako je zvirlao na sve strane, pade mu pogled na usku, 
visoku jednokatnicu, koju je prepoznao: vidio ju je u Veli- 
kom Dolu, prije nego je okrenuo putem u Rim. 

Odmah mu je bilo sve posve jasno: išao je rimskim pu- 
tem do navrh brijega, zatim okrenuo lijevo prema Mirogoju, 
jer ga je nenadano obuzela želja, da otide u groblje. Nije 
se doduše nadao, da bi mogao naći Zlatin grob, ali je ipak 
i to moguće, a ako ga i ne nađe, ipak će biti u njegovoj 
blizini, jer u groblju jest, pa će se pomoliti Bogu za njezinu 
izmučenu dušu. Tu je odluku stvorio, čim je s rimskoga 
puta opazio groblje i po prilici se snašao i odredio svoj 

položaj u zagrebačkoj okolici. Tada se je, posve nehotice i 
nesvijesno, prihvatio misli o Jagici i pazio, da li će pogoditi, 
koje je njezina kuća. Druga na lijevu ruku — tako je rekla 
ona žena, i on je pazio. Druga je kuća na lijevu ruku bila 
dosta pristojna kućica, s velikim vrtom iza leđa, koji je 
bio vezan malim vratašcima za veliku njivu redom uz put. 
Očito, to je bila ta zemlja, za koju se je udala lijepa Jagica. 
Nije skidao oka s kuće i dvorišta, no ne vidje ni žive duše. 


— Jagica — — Janja — — To je slično, al njih dvije 
nijesu ni malo slične — — — Ni Starovečki i Blažević ni- 
jesu slični, jer je Starovečki stara budala, koji se ženi, da 
mu se momci jate oko kuće i žene, a Blažević se ženi, jer je 
dužan svojoj divnoj Janji — vjenčanje! On je to njoj dužan 
i oko njih se ne će skupljati nitko, da im se ruga, već će 
govoriti oni, koji imadu srca i obraza: »Bog ih blagoslovio, 
kad su tako vjerni svojoj riječi i svojim osjećajima« — — — 
Mladež im se ne će moći rugati i zlorabiti snagu i ljepotu 
bilo jednoga bilo drugog bračnog druga, nego će se moći 
samo ugledati u njihov primjer i barem željeti, da ga slijedi 
u vjernosti i čistoći — — — Nije to ni Starovečki ni njegova 
Jagica, nego su to Petar Blažević i njegova divna starica 
Janja Perjana Kneževića — — — 


Nije opazio ni Jagice ni njezina starca, no nije ni žalio, 
što ih ne vidje, nego je posve mirno i ravnodušno produžio 
uz laganu uzbrdicu. Nekako u polovici uspona, koji svršava 
više crkve Majke Božje Remetske, zakreće glavni put na- 
lijevo na Goricu, prema Mirogoju, dok je prema Remetama 
vodio samo nogostup kroz gustu hrastovu šumu. Petar 
okrene prema Mirogoju. Išao je veoma polako, osjećajući, 
da ga hvata san. Cijelu noć nije skoro ni stisnuo oka u 
vlaku, a jutros su ga dočekala tolika iznenađenja i čudesa, 
da su mu samljela sve živce, pa je sada osjetio veliki umor 
i klonulost. Jedva je vukao nogu za nogom. 

Udario je poprijeko, nogostupom prema groblju, veli- 
kom nizbrdicom. Lijevo i desno je bila guštara, puna razno- 
bojnog cvijeća, a ljubice su prevladavale i punile zrak ugod- 
nim mirisom, te je to osjetio i Petar, i ako mu nije bilo ni 
do mirisa ni do šarenila i ljepote boja. 

Nenađano opazi pred sobom na stazi čovjeka, koji je 
stajao i nešto pisao olovkom. Petru je udario u oči, jer je 
razmišljao, kako će proći kraj njega, kad je zakrčio put. 
Bio je osrednje veličine, veoma mršav, prozirnih, velikih 
ušesa, tanka, oštra nosa, naškubljenih blijedih usana, upa- 
lih veoma krupnih očiju, a imao je tanak, dosta slab, no 
podugačak plav brk. Najviše je po tome i zapeo Petru za 
oči: ne podrezuje brkova! 

Nije znao, kako bi prošao kraj njega: bi li mu kao 
pošten čovjek poštenu čovjeku nazvao Boga i upitao ga, 
što radi, ili bi se provukao kraj njega, kao što je to običaj 
u gradu?! Mogao bi se poklopiti ušesima, okrenuti glavu 
nastranu kao pseto, kad se stidi, i proći kraj njega, no 
možda bi čovjeku bilo žao?! Možda će se veseliti, kad čuje, 
kako ga prijateljski pita i zanima se za njega?! Tko bi znao, 
koja je nevolja njega odagnala u ove brežuljke i u ovu ši- 
karu, daleko od gradske buke i gradskih uređenih drvoreda, 
asfalta i velikih svjetiljaka?! 

U tim mu se je razmišljanjima već posve približio i bez 
ikakova daljnjeg razmišljanja skinuo šešir i pozdravio ga, 
a kad mu je onaj ljubazno kimnuo glavom u znak odgo- 
vora, ne prestajući pisati, Petar stane kraj njega, zagleda 
se u knjižicu, u koju je pisao, i upita ga posve priprosto 
i ljubazno: I 

— Bog vam dao, gospodine, što to pišete?! 


— Pišem, što cvijeće govori! — odgovori onaj veoma 
brzo i prijateljski. 
— Pišete, što cvijeće govori?! — iznenadi se Petar. — 


'To nisam nikad čuo, al može i to biti, kad su naši stari 
pripovijedali, da životinje govore. Može i to biti. A kako vi 
znadete, što cvijeće govori?! 

— Prisluškujem i onda pišem! — odgovori onaj, a Pe- 
tar pomisli, da siromak možda nije pri sebi, sumnjivo ga 
omjeri nekoliko puta, i htjede otići, kad mu onaj reče: 
— Slušajte, što sam napisao: 

I stranjski su muži se čudili: 
»Kaj oni su, gospon, zabludili? 
Te nemreju dojti do sela, 

Ta cesta već nikam ne pela!« 


I mučal sem, moral sem vrnut se, 
Ni srce mi dalo obrnut se, 
I meni je bilo do plača, 
Ti mrtva mi gruda domaća! 
(Domjanić). 

— Ja to ništa ne razumijem! — odgovori Petar, smi- 
ješeći mu se i u znak ispričavanja i u znak, da je on njemu 
ipak prijatelj, iako mu ne razumije, što je čitao. A i zašto 
mu ne bi bio prijatelj, kad vidi, da je siromak, kao i on, 
i da baza po tim puteljcima i šikarama baš kao i on?! Ima 
među njima mnogo sličnosti i duhovnog srodstva, koje ih 
privlači i zbližuje. U neprilici se je ogledao oko sebe, kao 
da nešto traži, i pošao, govoreći: — A neka vam Svemogući 
Pruži svoje svete ruke — — 

Nekoliko se je puta obazreo i Vidio, da onaj vazda ne- 
pomično stoji i neprestano piše, 

Na dnu je toga jarka, u koji se je Petar spuštao, duboko 
korito potoka, preko kojega je prebačena platica. Nije bilo 
mnogo vode. On polagano prijeđe i odmah se lati uzbrdice, 
no ne udari lijevo, u groblje, već desno u gaj. Nešto ga je 
vuklo, da nađe zgodno mjestance, gdje bi mogao jesti i 
odmoriti se. Stao je, pogledao natrag, no više nije mogao 
opaziti onoga, koji sluša, kako cvijeće razgovara, pa se 
okrene i udari među hrastiće. Kad je našao zgodno mjesto, 
sjeo je i leđima se sav obočio o jedan hrast. Kanio je posje- 
djeti, dok se dobro ne odmori, jer je bio siguran, da još ima 
mnogo vremena. Sjeti se sata, izvadi ga i pogleda. Bila su 
dva sata poslije podne. 


— — — Sad ti novci — — On joj nije bio baš rekao, 
da ih daje njoj, al ih je bio namijenio njoj. A sada su opet 
tu — — Treba ih, kako ih ne bi trebao! — — — Najzad — 


ne može on uzdržavati druge, kad ne može ni samoga 
sebe — — 

Ne zna, kada je zaspao, no sada je bilo već pet sati. 
Spavao je puna tri sata kao zaklan, a i trebalo mu je, jer 
je bio mrtav od umora. mr. : 

Kad se je pribrao i posve došao k sebi, iziđe iz gaja 
na ono mjesto više platice, s koga je ovamo okrenuo, a za- 
tim udari prema groblju. Neprestano mu je bio na pameti 
onaj, što govori s čvijećem, pa se je obzirao, e da bi ga 
vidio, iako je i sam bio siguran, da je on već davno otišao 
u grad — — Petar zna, da je i u njegovu rodnom kraju 
neki Tomičić razgovarao sa zmijama — => Eto, ako nije 
baš razgovarao ovako, kako razgovaramo mi među sobom, 
ipak ih je nekako razumio i one su ga slušale. Zato su ga 
i zvali Zmijarom — — — I onda je najzad umro od ljutoga 
straha pred zmijama — — — Hoće li i ovaj umrijeti od 
straha pre svojim cvijećem?! Al to nije ni slično — Pa Sva- 
kakove bedastoće nalete u staru i neuku glavu! Tko bi umro 
od straha pred cvijećem?! — — A ipak — tko bi pametan i 
razgovarao s cvijećem, i rekao, da piše ono, što cvijeće 
govori?! — — — Tako je Akeša Vrkljan besposličio i pisao 
pjesme o svemu, što je bilo i što nije bilo nit će biti. I on 
je čuo, kako trava raste i kako se goveda razgovaraju i 
kako se parip i kobila svađaju, jer je ona bila bređa, pa je 
teško išla, a parip je nije htio čekati — — — Baš kao i 
među nama ljudima — — — I ovaj tako sluša, kako cvijeće 
razgovara — — -— Bog zna, svađa li se i tu muško i žen- 
sko?! — — — “2.3 i 

Nije nigdje vidio ni žive duše, pa osjeti neku tjeskobu 
i požuri korake, da se čim prije popne na mirogojsku vi- 
soravan. 


Skinuo je šešir i prekrstio se: E m. 

— Bog im dao raj nebeski i svjetlost vječna svijetlila 
njima! — prošaptao je i opet se prekrstio. Na sve je strane 
opazio mnogo radnika, koji su uređivali grobove, i mnogo 
muškaraca i žena, koji su očito došli, da pohode grobove 
svojih pokojnika, Odmah mu je bilo ugodnije i ljepše, kad 
je vidio, da nije osamljen. , 

— A što sada?! — pomislio je i neodlučno stao. Ne zna, 
kuda bi niti ima ikoga upitati. Jasno mu je, da mu nitko 

ne može znati reći, gdje je njezin grob, a on bi svakako 


želio, da ga nađe, Iziđe na glavni put, pa udari ravno prema 


izlazu. Nije znao, zašto baš tako, a ne drugačije, ali je ne- 
kako morao, pa — zašto ne bi i tako!? Možda vidi kakav 
sprovod, pa će za njim. Tko zna, na što može tako nabasati 
i koga može naći, koji će mu moći reći, A] da: kad on, 
kukavac, nikoga ne pozna! Kako bi onda mogao naći koga 
poznatoga, kad nema nikoga poznatoga?! — — — 

Sretao se je s više žena i muškaraca, neki su bili sami, 
a neki opet u društvu po dvoje ili i više. On nije nikome 
posvećivao osobite pažnje, jer je bio siguran, da ne će 
nikoga prepoznati. Ipak je svakoga pogledao, kad već ima 
tu oči posve pri ruci i kad ga ništa ne stoji — — 


Zape mu za oči, da odozgor, od kapele ide neki čovjek 
u uniformi i nosi veliku granu. Učini mu se, da je grana 
sva bijela, no zna i sam, da kod nas nema drveća, koje je 
bijele kore osim breze, ali ono nije bila ni bjelina brezina 
ni njezina grana. Nije više skidao pogleda ni s grane ni 
s čovjeka, pa kako su se obojica približavali jedan drugome, 
kod velikoga su Križa bili na pedesetak koračaja i Petar 
žurno jurne na lijevo među grobove i zakloni se za neki 
veliki mramorni spomenik, dok je prošao čovjek u uniformi. 
Prepoznao je Stefanovića i stoga mu se uklonio s puta. Nije 
mogao nikako razumjeti, zašto se je natovario onolikom 
granom i kamo će s njome, pa odmah odluči, da će ga izda- 
ljega slijediti, da vidi, kamo će, 


Stefanović je išao ravno do kraja glavnoga puta, a za- 
tim krenuo nadesno u novi dio groblja, koji se je protegao 
prema Bijeničkoj cesti kao nezgrapno natečeno udo. Petar 
je išao između grobova tako, da ga nije gubio iz vida ni 
onda, kad je već daleko otišao među najnovije grobove i 
tada se nenadano dosjeti, da možđa Stefanović ide na Zlatin 
grob, pa se požuri, da ga ipak ne bi izgubio s oka. Lako je 
moguće, da ide na njezin grob — Petar je vidio, da su 
njih dvoje dobri prijatelji — samo nije nikako mogao razu- 
mjeti, što će s onom granom. A nije grana bijela, nego je u 
bijelom cvatu, pa se je stoga izdaleka činilo, kao da je cijela 
Srana velika gruda snijega, 

Vidje, kad Stefanović stade kraj nekoga groba i usadi 


na njega onu granu, a zatim skine kapu. Petar se je među- 


tim zadržavao kod jedne skupine radnika, koji su namje- 
štali nadgrobni spomenik i sve ispod oka motrio Stefano- 
vića. Bili su previše razdaleko, da bi bio mogao potanko 
vidjeti, što radi, no niti nije bilo što vidjeti. Ako je išao na 
Zlatin grob, onda ga je obilježio, i Petar će ga lako naći, 
a nije li išao do njega, onda ni tako nema što vidjeti i ne 
koristi mu, što ga uhodi. Dugo je ostao na istome mjestu i 
nepomično stajao, a čim je metnuo kapu na glavu i pošao 
natrag istim putem, kojim je i došao, Petar je u velikom 
luku udario protivnom stranom i zaokružio prema onom 
grobu, na koji je Stefanović usadio svoju granu. Brzo mu 
se je prikučio i vidio, da je još posve svježa zemlja, pa 
zaključi, da bi mogao biti Zlatin. Na njemu je bila usađena 
vrlo velika i lijepa grana rascvjetane trešnje. Petar je stao 
kraj groba, skinuo šešir i prekrstio se, promatrajući pre- 
krasno baršunasto cvijeće. Nije se mogao dosta načuditi, 
što je Stefanoviću došlo na um, da donese baš trešnjevu 
rascvjetanu granu kao borić. & 

— Je li njezin, mili moj Bože?! — šaptao je Petar i 
bespomoćno piljio u crna slova na jednostavnome hrasto- 
vom križu. Ogledavao se je, e da bi opazio koga u bli- 
zini, da ga upita, no baš toga časa nije bilo nikoga. Po- 
novno se je prekrstio i počeo se moliti Bogu i neumorno 
strijeljao oko sebe očima, da li će se tkogod približiti. 
Sav je strepio od nestrpljivosti, kad opazi, da ravno 
prema njemu ide neki seljak s motikom na ramenu. Od- 
makao se je od groba tako, da onome bude baš na putu, 
da ga srete, a čim se je približio, reče mu vrlo milo i umol- 
no: — Recite mi, molim vas, zašto je ona grana na onom 
grobu?! 

— Kakova grana? — iznenadi se radnik. ' : 

— Hodite amo, pa ćete vidjeti! — reče mu oni uhvati 
ga za rukav, idući pred njim, govoreći: — Ja to još nisam 
nikada vidio: na grobu trešnjeva grana u cvatu. 

— To nisam ni ja još vidio, al zašto ne bi bila?! — 
odgovori onaj posve mirno. 

— To je istina, al nije običaj — — — 

— Može postati običajem — — — 

— Ito je istina. A znate li, čiji je to grob? 

— Piše na njemu, pa pročitajte! 

— Slabe su mi oči, pa ne vidim — odgovori Petar, 
kad su već stajali pred grobom. 

— Zlata Bojanić — pročita radnik, malko pomakne 
kapu na glavi i pođe svojim putem. 

— Baš vam hvala! — odgovori Petar, zaboravivši posve 
na cvijeće, skine kapu, prekrsti se i počne se opet moliti, 
šapčući: — Bog ti se smilovao tvojoj lijepoj dušici — — — 

Znao je, da joj nije bilo više duga života, pa ga nije 
vijest o njezinoj smrti iznenadila, no ipak ga nešto golica 
i škaklja u grlu, kad pomisli, da je njezino tijelo tu pod 
tom hrpom mrtve i hladne zemlje — — — 

Već je sunce bilo zašlo i nije bilo više skoro nikoga, 
kad se je otkinuo od njezina groba i udario žurnim kora- 
cima prema Bijeničkoj cesti. Već je bilo skoro sedam sati, 
a on još tu, gdje bi morao već biti na Jelačićevu trgu. Po- 
misli, da bi išao na tramway, no to mu je daleko skoro 
toliko, koliko do Šalate, pa onda radije požuri korake. 

Maru je već našao kod Jelačićeva spomenika. Nestrp- 
ljivo je šetala gore-dolje i zvirlala na sve strane, kad joj 
je on pristupio, a da ga nije ni opazila, jer je bilo još ipak 
dosta svijeta na trgu, a on joj je pristupao, kad je ona 
šetala prema Ilici. 

— Dugo ste me čekali! — reče joj u znak ispričavanja. 

— Ja sam već mislila, da ste pobjegli! — odgovori mu 
ona. 

— A pred kim bih ja bježao, kad se nikog ne bojim?! 
— odgovori on posve mirno. — Nisam noćas spavao, pa me 
je san prevario. 

— Ja sam to odmah tako mislila! 

— Pogodili ste! — odgovori joj on, smiješeći se. 

Ona su ih dvojica čekala u kavani, što je Mara odmah 
rekla Petru. Njemu se nije dalo u kavanu, no ipak se nije 
mogao oteti. Ona je ušla prva, a on oprezno za njom u 
jedan kut, gdje su našli onu dvojicu. Petar je bacio na 
Stefanovića neobično topao i prijateljski pogled, osjetivši, 
da bi mu morao reći koju dobru riječ, ali ne reče ništa, 
jer su mu se misao i pogled ustavili na Wetteru. Smrče mu 

se pred očima, no odmah se sjeti, kako mu je Mara pripo- 
vijedala, da im je Wetter valjao glave i sve uredio, pa se 
umekša i njegov pogled. 

— Rekla sam vam, striče Petre, da nam je bakica pre- 
dala vaš omot, da vam ga vratimo — govorila je Mara. — 
Gospoda su ga primili skupa sa mnom tako, da bude pred 
svjedocima, pa ćemo vam ga sada predati. 

Dok je ona govorila, Wetter je bez riječi izvadio iz 
džepa onaj isti omot, koji je Petar dao bakici, prije nego 
je pošao, Položio ga na stol i razmotao, pitajući: 

— Koliko ste tu imali novaca? 

— Nek vas za to glava ne boli! — odreza Petar. 

— Al mi moramo znati, kolko je bilo! — odgovori 
Wetter. 

— Kolko j', toliko j'! — odgovori Petar, stojeći između 
njih. Na Marinu prvu ponudu, da sjedne, ne htjede, no kad 
mu ona rastumači, da to mora učiniti radi ljudi, koji su oko 
njih kod drugih stolova, on se spusti na stolicu između nje 
i Stefanovića, osjećajući, da mu je među njima posve 
ugodno. 

Wetter je izbrojio novce pred Petra, ponukao ga da i 
on broji, što je on odbio, a zatim mu porinuo napisanu na- 
miru, da je potpiše, da je novac primio. 

— A zašto bih ja vama potpisivao, da ste mi dali moje 
šolde?! — upita on, potiskujući namiru prema Wetteru. — 
Ništa ja ne potpisujem, a kad vam kažem, da ih nijesam 
primio, pljunite mi u brk! 

Iza tih riječi skupi novac i metne ga u džep, pa odmah 
ustane. 

— Jeste vidjeli, gdje se i kako se sastadosmo! — upita 
ga Wetter ljubazno. — Čovjek se nikad ne smije čovjeku 
zamjeravati bez velike potrebe. 

— E, ovo je sad druga! — odgovori Petar. 

Mara navali na njega, da sjedne i da s njima popije 
kavu ili što drugo, što mu se svidi. 

— Nije mi do sijela — odgovori on u velikoj neprilici 
—oai, da vam pravo kažem, nijesam ja za vaše društvo 
ni vi za moje. 

— Ja mislim, striče Petre, da možete s nama, kad 
znate, da smo prijatelji — govorio je Stefanović veoma 
ljubazno. 

— Pa, eto, ako hoćete, ne mogu vam ništa prigovoriti 
— odgovori Petar i zagleda se u njega. Htio mu je reći, da 
mu baš mnogo ne vjeruje, al kad ga je vidio, kako nosi i 
sadi onu granu — — — ne reče ništa. 

— Ni sa mnom nije bilo ništa! — reče Wetter. — Ono 
je bio samo nesporazumak. 

— Čujem, čujem, da ste se i vi pošteno pokazali — 
potvrdi Petar promatrajući ga mirno, ali bez ikakove oso- 
bite ljubavi ili naklonosti. — Rekla mi je frajla Mara. 
I hvala vam! Kao da ste i meni učinili. 

— Sjednite malko s nama! — nukao ga je i Wetter. 
— Moramo se nas dva dokraja pomiriti, 

— Nijesmo se mi ni svađali, pa se ne moramo ni miriti! 
— odgovori Petar, sjedajući. — Nego sramota mi je, da 
ovaki sjedim među vama. Ne spadamo mi nikako skupa, 
pa neka ste vi svi sada dobri — — ne moremo skupa, pa 
gotovo — — — 

— A gdje ćete sada stanovati? — upita Wetter. 

— Idem posve kući u selo! — odgovori on veoma od- 
lučno i čvrsto. — Želio sam samo još vidjeti gospodina i 
bakicu i djecu, al mi frajla kaže, da ne mogu, pa što ću 
onda tu više čekati?! 

— Ne možete, ne možete! — potvrdi mu Misa. 


— Onda ih vi sve lijepo pozdravite od njihova starog 
strica i recite im, da ih ne ću nikada zaboraviti. 

— Ivi ćete natrag u selo? — čudio se Stefanović. 

— Sreća njegova, da može i da ima kamo! — reče 
Mara. — Da čuješ Dragana, kako kuka i jauče, što je ba- 
kica s njime otišla onako sa sela! Al sad više nema pomoći. 
On se nikada više ne će tamo povratiti — — — 

— Ja bježim, dok još imam kamo — reče Petar. — 
Bježim glavom bez obzira, a Bog mi je svjedok, da mi je 
žao ostaviti svu ovu sirotinju ovako! Al što im ja mogu?! 
— Moram spašavati ono, što mogu — — — 

— Alne zaboravite ni nas ostale! — reče Wetter posve 
prijateljski i toplo mu se nasmiješi. 

— E, ne bojte se! Ne ću vas zaboraviti! — odgovori on 
dosta suho. 

— Ine ljutite se više — — 

— A što mi sad koristi, kad je na nju usađena grana 
rascvjetane trešnje?! — — — 


Te je iste večeri Petar otpulovag u selo, da se tamo 
zavazda smiri, ostavljajući iza sebe svoje gradske znance 
i sve njihove bijede i nevolje. 

